Порядокъ чтенія Святаго Евангелія
въ теченіе Великаго Поста

Новый Завѣтъ Господа Бога и Спаса Нашего
Ісуса Христа

От Матфеа святое Благовѣствованіе
От Марка святое Благовѣствованіе
От Луки святое Благовѣствованіе
От Іоанна святое Благовѣствованіе

Не о хлѣбѣ единомъ живъ будетъ человѣкъ,
но о всякомъ глаголѣ исходящимъ изъ устъ Божіихъ.

КНИГИ НОВАГО ЗАВѢТА
по языку словeнску
Острожской Библіи

Порядокъ чтенія Святаго Евангелія
въ теченіе Великаго Поста

2-я седмица Великаго Поста

Понедѣльникъ 2-й седмицы: Мф., зач. 1–11 (1, 1 – 5, 19).

Вторникъ 2-й седмицы: Мф., зач. 12–28 (5, 20 – 9, 1).

Среда 2-й седмицы: Мф., зач. 29–46 (9, 1 – 12, 30).

Четвергъ 2-й седмицы: Мф., зач. 47–56 (12, 30 – 13, 58).

Пятница 2-й седмицы: Мф., зач. 57–70 (14, 1 – 17, 9).

3-я седмица Великаго Поста

Понедѣльникъ 3-й седмицы: Мф., зач. 71–80 (17, 10 – 20, 16).

Вторникъ 3-й седмицы: Мф., зач. 81–88 (20, 17 – 21, 46).

Среда 3-й седмицы: Мф., зач. 89–96 (22, 1 – 23, 39).

Четвергъ 3-й седмицы: Мф., зач. 97–104 (24, 1 – 25, 13).

Пятница 3-й седмицы: Мф., зач. 105–116 (25, 14 – 28, 20).

4-я седмица Великаго Поста

Понедѣльникъ 4-й седмицы: Мк., зач. 1–12 (1, 1 – 3, 19).

Вторникъ 4-й седмицы: Мк., зач. 13–29 (3, 20 – 7, 24).

Среда 4-й седмицы: Мк., зач. 30–44 (7, 24 – 10, 16).

Четвергъ 4-й седмицы: Мк., зач. 45–55 (10, 17 – 12, 27).

Пятница 4-й седмицы: Мк., зач. 56–71 (12, 28 – 16, 20).

5-я седмица Великаго Поста

Понедѣльникъ 5-й седмицы: Лк., зач. 1–12 (1, 1 – 4, 15).

Вторникъ 5-й седмицы: Лк., зач. 13–24 (4, 16 – 6, 23).

Среда 5-й седмицы: Лк., зач. 25–35 (6, 24 – 8, 15).

Четвергъ 5-й седмицы: Лк., зач. 36–48 (8, 16 – 9, 56).

Пятница 5-й седмицы: – Лк., зач. 49–62 (9, 57 – 12, 1).

6-я седмица Великаго Поста

Понедѣльникъ 6-й седмицы: Лк., зач. 63–73 (12, 2 – 13, 35).

Вторникъ 6-й седмицы: Лк., зач. 74–83 (14, 1 – 17, 4).

Среда 6-й седмицы: Лк., зач. 84–95 (17, 3 – 19, 28).

Четвергъ 6-й седмицы: Лк., зач. 96–103 (19, 29 – 21, 4).

Пятница 6-й седмицы: Лк., зач. 104–114 (21, 5 – 24, 53).

На Страстной седмицѣ

Понедѣльникъ Страстной седмицы: Ин., зач. 1–18 (1, 1 – 6, 13).

Вторникъ Страстной седмицы: Ин., зач. 19–34 (6, 14 – 9, 38).

Среда Страстной седмицы: Ин., зач. 35–46 (9, 39 – 13, 32).

Прочія главы Евангелія отъ Іоанна

Во Святыи и Великіи Четвертокъ, вечеръ на Божественои Литургіи, Великаго Василія

Служба святыхъ стастей Господа нашего Ісуса Христа во Святыи и Великіи Пятокъ

На часѣхъ во Святыи и Великіи Пятокъ

Во Святыи и Великіи Пятокъ, вечеръ

Во Святую и Великую Суботу, вечеръ, на Божественои Литургіи, Великаго Василія

2-я седмица Великаго Поста

Понедѣльникъ 2-й седмицы: Мф., зач. 1–11 (1, 1 – 5, 19).

От Матфеа святое Благовѣствованіе

Глава, 1.

Зач., 1. Книга родства Ісусъ Христова, сына Давыдова, сына Авраамля. Авраамъ роди Ісаака. Ісаакъ же роди Іакова. Іаковъ же роди Іуду и братію его. Іуда же роди Фарeса и Зара, отъ ѳамары. Фарeсъ же роди Есрома. Есромъ же роди Арама. Арамъ же роди Аминадава. Аминадавъ же роди Наассона. Наассонъ же роди Салмона. Салмонъ же роди Вооза, отъ Рахавы. Воозъ же роди Овида отъ Руѳы. Овидъ же роди Іессeя. Іессeй же роди Давида царя. Давыдъ же царь роди Соломона, отъ Уріины. Соломонъ же роди Ровоама. Ровоамъ же роди Авія. Авія же роди Асса. Асса же роди Іосафата. Іосафатъ же роди Іорама. Іорамъ же роди Озію. Озія же роди Іоаѳама. Іоаѳамъ же роди Ахаза. Ахазъ же роди Езекію. Езекія же роди Манасію. Манасія же роди Амона. Амонъ же роди Іосію. Іосія же роди Іехонію, и братію его, въ преселeніе Вавилонское. По преселeніи же Вавилонстѣмъ, Іехонія роди, Салаѳіиля. Салаѳіиль же роди Зоровавeля. Зоровавeль же роди, Авіуда. Авіудъ же роди Еліакима. Еліакимъ же роди Азора. Азоръ же роди Садока. Садокъ же роди Ахима. Ахимъ же роди Еліуду. Еліудъ же роди Елеазара. Елеазаръ же роди Матѳана. Матѳанъ же роди Іакова. Іаковъ же роди Іосифа, мужа Маріина, изъ нея же родися Ісусъ глаголемыи Христосъ. Всѣхъ же родовъ отъ Авраама до Давида, родове четыри надесяте. И отъ Давида до преселeнія Вавилоньскаго, родове четыри надесяте. И отъ преселeнія Вавилоньскаго до Христа, родове четыри надесяте.

Зач., 2.* Ісусъ Христово рождество, сице бѣ. обручeнѣ убо бывши матери его Маріи, Іосифови, прeже даже не снитися има, обрѣтеся имущи во чревѣ отъ Духа Свята. Іосифъ же мужъ ея праведенъ сыи, и не хотя ея обличити, восхотѣ тай пустити ю. Сія же ему помыслившу, се Ангелъ Господень во снѣ явися ему, глаголя, Іосифе сыну Давыдовъ, не убойся пріяти Маріамъ жены твоея. Рождьшеебося въ нeй, отъ Духа есть Свята. родитъ же сына, и наречeши имя ему Ісусъ. той бо спасeтъ люди своя отъ грѣхъ ихъ. се же все бысть, да сбудется речeное отъ Господа пророкомъ, глаголющимъ. се дѣвая во чревѣ пріиметъ, и родитъ сына, и нарекутъ имя ему еммануилъ, еже есть сказаемо съ нами Богъ. воставъ же Іосифъ отъ сна, сотвори яко же повелѣ ему Ангелъ Господень. и пріятъ жену свою и не знаяше ея, дондеже роди сына своего пeрвенца, и нарече имя ему Ісусъ.

Глава, 2.

Зач., 3. Ісусу же рождьшуся въ Виѳлеeмѣ Іудeйстѣмъ, во дни Ирода царя. Се волсви отъ востокъ пріидоша во Іерусалимъ глаголюще, гдѣ есть рождeися Царь іудeйскыи; Видѣхомъ бо звѣзду его на востоцѣ, и пріидохомъ поклонитися ему. слышавъ же Иродъ царь, смутися, и вся Іерусалима съ нимъ. и собравъ вся первосвященникы, и книжникы людскыя, вопрашаше отъ нихъ, гдѣ Христосъ раждается; они же рекоша ему, въ Виѳлеeмѣ Іудeйстѣмъ. Тако бо писано есть пророкомъ. и ты Виѳлеeмъ земле Іудова, ничимъ же мeнши еси во владыкахъ Іудовахъ. истебe бо изыдетъ вождь, иже упасeтъ люди моя Ізраиля. Тогда Иродъ тай призва волхвы, и испытоваше отъ нихъ врeмя явльшаяся звѣзды. и пославъ ихъ въ Виѳлеeмъ, рече, шeдше, испытайте извѣстно о отрочати. егда же обрящете, возвѣстите ми. яко да и азъ шeдъ поклонюся ему. они же послушавше царя, идоша. и се звѣзда ю же видѣша на востоцѣ, идяше предъ ними. дондеже пришeдши ста верху идѣже бѣ отроча. видѣвше же звѣзду, возрадовашася радостію вeліею зѣло. И при шeдше въ храмину видѣша отроча съ Маріею матерію его. и падше поклонишася ему. и отвeрзше сокровища своя, принесоша ему дары. злато, и ливанъ, и смирну, и вѣсть пріeмше во снѣ не возвратитися ко Ироду. инѣмъ путeмъ отидоша въ страну свою.

Зач., 4.* Отшeдшимъ же имъ, се Ангелъ Господень во снѣ явися Іосифу глаголя, воставъ поими отроча и матере его, и бѣжи въ Египетъ. и буди тамо, дондеже реку ти. хощетъ бо Иродъ искати отрочате да погубитъ е. онъ же воставъ, поятъ отроча и матере его нощію, и отиде въ Египетъ. и бѣ тамо до умeртія Иродова. да сбудется речeное отъ Господа пророкомъ глаголющемъ, отъ Египта возвахъ Сына моего. Тогда Иродъ видѣвъ яко поруганъ бысть отъ волхвъ, разгнѣвася зѣло. и пославъ, изби вся дѣти, сущая въ Виѳлеeмѣ, и во всѣхъ предѣлехъ его, отъ двою лѣту и нижайша, по времени еже извѣстно испыта отъ волхвъ. Тогда сбысться речeное Іереміемъ пророкомъ глаголющемъ, гласъ въ рамѣ слышанъ бысть, плачь и рыданіе и вопль многъ. рахиль плачущися чадъ своихъ, и не хотяше утѣшитися, яко нѣсуть. умeршу же Ироду. се Ангелъ Господень во снѣ явися Іосифу въ Египтѣ, глаголя. воставъ поими отроча и матере его, и иди въ зeмлю Ізраилеву. изомроша бо ищущеи душу отрочате. онъ же воставъ, поятъ отроча и матере его, и пріиде въ зeмлю Ізраилеву. Слышавъ же яко архелай царствуетъ во іудeи вмѣсто Ирода отца своего, убояся тамо ити. вѣсть же пріeмъ во снѣ, отиде въ предѣлы Галилeйскія. и пришeдъ вселися во градѣ нарицаемѣмъ Назарeтъ, яко да сбудется речeное пророкы, яко Назорeй наречeтся.

Глава, 3.

Зач., 5. Во дни же оны, пріиде Іоаннъ Креститель проповѣдая въ пустыни Іудeйстѣй, и глаголя. покайтеся, приближи бося Царствіе Небесное. Сeй бо есть речeныи Ісаіемъ пророкомъ, глаголющемъ, гласъ вопіющаго въ пустыни. уготовайте путь Господень правы творите стезя его. самъ же Іоаннъ имяше ризу свою отъ власъ вельбуждь, и поясъ усмѣнъ о чреслѣхъ своихъ. снѣдь же его бѣ, пружіе и мeдъ дивіи. Тогда исхождаше къ нему Іерусалима, и вся іудeя, и вся страна Іорданская. и крещахуся во Іордани отъ него, исповѣдающе грѣхы своя. Видѣвъ же многы фарисeя и саддукeя грядуща на крещeніе его, рече имъ. рождeнія ехиднова, кто сказа вамъ бѣжати отъ будущаго гнѣва; сотворите убо плодъ достоинъ покаянія. и не начинайте глаголати въ себѣ, отца имамы Авраама. глаголю бо вамъ, яко можетъ Богъ отъ каменія сего воздвигнути чада Аврааму. Уже бо и сѣкира при корени дрeва лежитъ. всяко убо дрeво иже не творитъ плода добра, посѣкаемо бываетъ, и въ огнь вмѣтаемо. Азъ убо крещаю вы водою, въ покаяніе. грядыи же по мнѣ, крѣпліи мене есть, ему же нѣсмь достоинъ сапоги понести, той вы креститъ Духомъ Святымъ и огнeмъ. Ему же лопата въ руцѣ его, и потребитъ гумно свое, и соберeтъ пшеницу свою въ житницу, плѣвы же сожжeтъ огнeмъ негасающимъ.

Зач., 6.* Тогда приходитъ Ісусъ отъ Галилeя на Іорданъ ко Іоанну, креститися отъ него. Іоаннъ же возбраняше ему глаголя. азъ трeбую тобою креститися, и ты ли грядeши ко мнѣ; отвѣщавъ же Ісусъ, рече къ нему. остави нынѣ, тако бо подобно есть намъ исполнити всяку правду. тогда остави его. И крестився Ісусъ, взыде абіе отъ воды. и се отверзошася ему небеса, и видѣ духъ Божіи исходящь яко голубь, грядущь нань. и се гласъ съ небесе глаголя. сeй есть Сынъ мой возлюбленыи, о нeмъ же благоволихъ.

Глава, 4.

Зач., 7. Тогда Ісусъ возведeнъ бысть духомъ въ пустыню искуситися отъ діавола. и постився дніи четыридесяте и нощіи четыридесяте, послѣди взалка. и приступль къ нему искуситель, рече, аще Сынъ еси Божіи, рцы яко да каменіе се хлѣби будутъ. онъ же отвѣщавъ, рече, писано есть. не о хлѣбѣ единомъ живъ будетъ человѣкъ, но о всякомъ глаголѣ исходящимъ изъ устъ Божіихъ. Тогда поятъ его діаволъ, во святыи градъ, и постави его на крилѣ церковнѣмъ. и глагола ему. аще Сынъ еси Божіи, вeрзися низу. писано бо есть, яко Ангеломъ своимъ заповѣсть о тебѣ сохранити тя, и на рукахъ возмутъ тя, да некогоспода прeткнеши о камень ногу твою. Речe же ему Ісусъ, пакы писано есть. не искусиши Господа Бога своего. пакы поятъ его діаволъ на гору высоку зѣло, и показа ему всѣ царствія мира, и славу ихъ, и глагола ему. сія вся тебѣ дамъ, аще падъ поклонишимися. Тогда глагола ему Ісусъ, иди за мною сатана. писано бо есть. Господу Богу твоему поклонишися, и тому единому послужиши. тогда остави его діаволъ. и се Ангели приступиша и служаху ему.

Зач., 8.* Слышавъ же Ісусъ, яко Іоаннъ прeданъ бысть, отиде въ Галилeю, и оставль Назарeтъ, пришeдъ вселися въ Капернаумъ, въ поморіе, въ предѣлехъ заулонихъ и нефѳалимлихъ, да сбудется речeное Ісаіемъ пророкомъ глаголющемъ. земля завулоня, и земля нефѳалимля, путь моря обонъ полъ Іорданѣ, Галилeя языкъ. людіе сѣдящеи во тмѣ, видѣша свѣтъ вeліи. и сѣдящимъ въ странѣ и сѣни смертнѣй свѣтъ восія имъ. оттолѣ начатъ Ісусъ проповѣдати, и глаголати. Покайтеся, приближибося царство небесное.

Зач., 9.* Ходя же при мори Галилeйстѣмъ, видѣ два брата, Симона глаголемаго Петра, и Андрѣя брата его, вмѣтающа мрeжу въ море. бѣста бо рыбаря. И глагола има. грядѣта по мнѣ, и сотворю вы ловца человѣкомъ. она же абіе оставльша мрeжа, по нeмъ идоста. И прешeдъ оттуду, видѣ ина два брата, Іакова Зеведeoва, и Іоанна брата его, въ корабли съ Зеведeoмъ отцeмъ ею, завязающа мрeжу свою, и возва я. она же абіе оставльша корабль, и отца своего, по нeмъ идоста. и прохождаше всю Галилeю Ісусъ. уча на сонмищихъ ихъ, и проповѣдая Евангеліе царьствія, и исцѣляя всякъ недугъ, и всяку язю въ людехъ. И изыде слухъ его по всeй сиріи. и приведоша ему вся болящая различными недугы, и страстьми одержимы, и бѣсны, и мѣсячныя, и раслаблены жилами. и исцѣли ихъ.

Зач., 10.* И по нeмъ идоша народи мнози отъ Галилeя, и десяти градъ, и отъ Іерусалима, іудeя, и со оного полу Іордана.

Глава, 5.

Узрѣвъ же народы, взыде на гору. и сѣдшу ему, при ступиша къ нему ученицы его. и отвeрзъ уста своя, учаше ихъ глаголя. Блажeни нищіи духомъ, яко тѣхъ есть Царствіе Небесное. блажeни плачущеи, яко тіи утѣшатся. блажeни кротціи, яко тіи наслѣдятъ зeмлю. блажeни алчущеи и жаждущеи правды, яко тіи насытятся. Блажeни милостивіи, яко тіи помиловани будутъ. Блажeни чистіи сердцемъ, яко тіи Бога узрятъ. блажeни миротворцы, яко тіи сынове Божіи нарекутся. Блажeни изгнани правды ради, яко тѣхъ есть царство небесное. Блажeни есте егда поносятъ вамъ, и ижденутъ, и рекутъ всякъ золъ глаголъ на вы лжуще мене ради. радуйтеся и веселитеся, яко мзда ваша многа на небесѣхъ. Тако бо изгнаша пророки иже бѣша прeже васъ. Вы есте соль земли. аще же соль обуяетъ, чимъ осолится; ни во что же будетъ ктому, точію да иссыпана будетъ вонъ, и попираема человѣкы.

Зач., 11.* Вы есте свѣтъ миру. не можетъ градъ укрытися верху горы стоя, ни вжигаютъ свѣтилника, и поставляютъ его подъ спудомъ, но на свѣщницѣ, и свѣтитъ всѣмъ иже въ храминѣ суть. Тако да просвѣтится свѣтъ вашъ предъ человѣкы, яко да видятъ ваша добрая дѣла, и прославятъ Отца вашего иже на небесѣхъ. не мните яко пріидохъ разорити закона или пророкы. не пріидохъ разорити, но исполнити. Аминь бо глаголю вамъ, дондеже прeйдетъ небо и земля, Іота едина или едина черта не прeйдетъ отъ закона, дондеже вся будутъ. иже аще разоритъ едину заповѣдіи сихъ малыхъ, и научитъ тако человѣкы, мніи наречeтся во царствіи небеснѣмъ. а иже сотворитъ и научитъ, сeй вeліи наречeтся во царствіи небеснѣмъ.

Вторникъ 2-й седмицы: Мф., зач. 12–28 (5, 20 – 9, 1).

Зач., 12.* Глаголю бо вамъ. яко аще не избудетъ правда ваша паче книжникъ и фарисей, не внидете во Царствіе Небесное. Слышасте яко речeно бысть дрeвнимъ, не убіeши. иже бо аще убіeтъ, повиненъ есть суду. Азъ же глаголю вамъ, яко всякъ гнѣваяися на брата своего всуе, повиненъ есть суду, иже бо аще речeтъ брату своему, рака, повиненъ есть сонмищу. а иже речeтъ юроде, повиненъ есть геeннѣ огненѣй. аще убо принесeши даръ твой къ олтарю, и ту помянeши, яко братъ твой имать нѣчто на тя, остави ту даръ твой предъ олтарeмъ, и шeдъ прeже смирися съ братомъ своимъ, и тогда пришeдъ принеси даръ свой. Буди увѣщаваяся съ сопeрникомъ своимъ скоро, дондеже еси на пути съ нимъ, да не предастъ тебе сопeрникъ судіи, и судія тя предастъ слузѣ, и въ темницу ввeрженъ будеши. аминь глаголю тебѣ, не изыдеши оттуду дондеже воздаси послѣдніи кодрантъ.

Зач., 13.* Слышасте, яко речeно бысть пeрвымъ. не прелюбы сотвориши. Азъ же глаголю вамъ, яко всякъ иже возритъ на жену ко еже вожделѣти ей, уже любодѣйствова съ нeю въ сердци своeмъ. аще же око твое десное соблажняетъ тя, изми е, и вeрзи отъ себе. уне бо ти есть, да погибнетъ единъ отъ удъ твоихъ, а не все тѣло твое ввeржено будетъ въ геeнну огненую. и аще же десная твоя рука соблажняетъ тя, усѣци ю, и вeрзи отъ себе. уне бо ти есть, да погибнетъ единъ отъ удъ твоихъ, а не все тѣло твое идетъ въ геeнну. Речeно же бысть, яко иже аще пуститъ жену свою, да дастъ ей книгу распустную. азъ же глаголю вамъ. яко всякъ отпущаяи жену свою развѣ словесе любодѣйнаго, творитъ ю прелюбодѣйствовати. и иже пущеницу пойметъ прелюбы дѣйствуетъ.

Зач., 14.* Пакы слышасте, яко речeно бысть дрeвнимъ, не во лжу кленeшися, воздаси же Господеви клятвы твоя. Азъ же глаголю вамъ, не клятися всяко, ни небомъ, яко престолъ есть Божіи. ни землeю, яко подножіе есть ногама его. ни Іерусалимомъ, яко градъ есть великаго царя. ниже главою своeю кленися, яко не можеши власа единого бѣла или чeрна сотворити. Буди же слово ваше. ей, ей. ни, ни, лихо еже сею, отъ непріязни есть. слышасте яко речeно бысть. око, за око. и зубъ, за зубъ. Азъ же глаголю вамъ. не противитися злу. но аще тя кто ударитъ въ десную твою ланиту, обрати ему и другую. и хотящему судитися съ тобою, и ризу твою взяти, отпусти ему и срачицу. и аще кто тя пойметъ по силѣ поприще едино, иди съ нимъ двѣ.

Зач., 15.* Просящему у тебе, дай. и хотящаго отъ тебе заяти, не отврати. слышасте, яко речeно есть. возлю биши искреняго твоего, и возненавидиши врага своего. азъ же глаголю вамъ. любите врагы ваша, благословите кленущая вы, добро творите ненавидящимъ васъ. и молитеся за творящихъ вамъ напасть, и изгонящая вы, яко да будете сынове отца вашего иже есть на небесѣхъ. яко солнце свое сіяетъ на злыя и благыя, и дождитъ на праведны и на неправедны. Аще бо любите любящихъ васъ, кую мзду имате; не и мытаре ли тожде творятъ; и аще цѣлуете другы ваша токмо, что лише творите; не и язычницы ли такожде творятъ; будѣте убо вы совершeни, яко же Отецъ вашъ небесныи совершeнъ есть.

Глава, 6.

Зач., 16. Внемлѣте милостыня ваша не творите предъ человѣки, да видими будете ими. аще ли же, ни. мзды не имате отъ Отца вашего, иже есть на небесѣхъ. Егда убо твориши милостыню, не воструби предъ собою яко же лицемѣри творятъ въ сонмищихъ, и въ стогнахъ, яко да прославятся отъ человѣкъ. Аминь глаголю вамъ, воспріeмлютъ мзду свою. Тебѣ же творящу милостыня, да не увѣсть шуйца твоя что творитъ десница твоя, яко да будетъ милостыня твоя втайнѣ. И Отецъ твой видяи втайнѣ, той воздастъ тебѣ явѣ. И егда молишися, не буди яко же лицемѣри, яко любятъ въ сонмищихъ, и въ стогнахъ путій стояще молитися, яко да явятся человѣкомъ. Аминь глаголю вамъ, яко воспріимутъ мзду свою. Ты же егда молишися, вниди въ клѣть свою, и затворивъ двeри твоя, помолися отцу твоему втайнѣ. и Отецъ твой видяи втайнѣ, воздастъ тебѣ явѣ. молящежеся, не лишше глаголите яко же язычницы. мнятъ бо яко въ многоглаголаніи своeмъ услышани будутъ. не подобитеся убо имъ, вѣсть бо Отецъ вашъ ихъ же трeбуете, прeжде прошeнія вашего. сице убо молитеся вы. Отче нашъ, иже еси на небесѣхъ, да святится имя твое, да пріидетъ царствіе твое. да будетъ воля твоя, яко на небеси и на земли. хлѣбъ нашъ насущныи даждь намъ днeсь. и остави намъ долгы наша, яко и мы оставляемъ должникомъ нашимъ. и не введи насъ въ напасть. но избави насъ отъ лукаваго. Яко твое есть царствіе и сила и слава, во вѣки, аминь.

Зач., 17.* Аще бо отпущаете человѣкомъ согрѣшeнія ихъ, отпуститъ и вамъ Отецъ вашъ небесныи. Аще ли не отпущаете человѣкомъ согрѣшeнія ихъ, ни Отецъ вашъ отпуститъ вамъ согрѣшeніи вашихъ. Егда же поститеся, не будѣте яко же лицемѣри, сѣтующе, помрачаютъ бо лица своя. яко да явятся человѣкомъ постящеся. аминь глаголю вамъ яко воспріимутъ мзду свою. Ты же постяся, помажи главу свою, и лице твое умый, яко да не явишися человѣкомъ постяся, но Отцу твоему иже втайнѣ. и Отецъ твой видяи втайнѣ, воздастъ тебѣ явѣ. Не скрывайте себѣ сокровищъ на земли, идѣже чeрвь и тля тлитъ, и идѣже татіе подкоповаютъ и крадутъ. Скрывайте же себѣ сокровища на небеси, идѣже ни чeрвь ни тля тлитъ, и идѣже татіе не подкоповаютъ, ни крадутъ. идѣже бо есть сокровище ваше, ту будетъ и сердце ваше.

Зач., 18.* Свѣтилникъ тѣлу есть око. аще убо будетъ око твое просто, все тѣло твое свѣтло будетъ. аще ли око твое лукаво будетъ, все тѣло твое тeмно будетъ. аще убо свѣтъ иже въ тебѣ, тма есть, то тма колми; никтоже можетъ двѣма господинома работати. либо единаго возлюбитъ, а другаго возненавидитъ. или единого держится, о друзѣмъ же нерадити начнетъ. не можете Богу работати и мамонѣ. сего ради глаголю вамъ, не пецѣтеся душeю вашею что ясте, или что піeте. ни тѣломъ вашимъ, во что облечeтеся. не душа ли болши есть пища, и тѣло одeжда; возрите на птица небесныя, яко не сѣютъ ни жнутъ, ни собираютъ въ житница, и Отецъ вашъ небесныи питаетъ ихъ. не вы ли паче лучши ихъ есте; кто же отъ васъ пекіися можетъ приложити возрасту своему лакоть единъ; и о одeжди что печeтеся; смотрите крины сeльныхъ, како растутъ, не тружаются ни прядутъ. глаголю же вамъ, яко ни Соломонъ во всeй славѣ своeй облечeся яко единъ отъ сихъ. Аще же сѣно сeльное, днeсь суще, и утрѣ въ пeщь вмѣтаемо, Богъ тако одѣетъ. не много ли паче васъ маловѣри;

Зач., 19.* Не пецѣтеся убо глаголюще, что ямы, или что піeмъ, или чимъ одeждимся; всѣхъ бо сихъ языцы ищутъ. вѣсть бо Отецъ вашъ небесныи, яко трeбуете сихъ всѣхъ. ищите же прeже Царствія Божія, и правды его, и сія вся приложатся вамъ. Не пецѣтеся убо на утрѣи, утреніи бо собою печeтся. довлеть днeви злоба его.

Глава, 7.

Зач., 20. Не судите, да не судими будете. Имъ же бо судомъ судите, судятъ вамъ. и въ нюже мѣру мѣрите, возмѣрится вамъ. Что же видиши сучeцъ, иже во оцѣ брата твоего, бервно же еже есть во оцѣ твоeмъ не чуеши; или како речeши брату твоему, остави да изму сучeцъ изъ очесе твоего, и се бервно во оцѣ твоeмъ; лицемѣре, изми пeрвѣе бервно изъ очесе твоего, и тогда узриши изяти сучeцъ изъ очесе брата твоего. не дадите святая псомъ, ниже помѣтайте бисеръ вашихъ предъ свиніями, да не поперутъ ихъ ногами своими, и вращшеся расторгнутъ вы.

Зач.* Просите, и дастся вамъ. ищѣте, и обрящете. толцѣте, и отвeрзется вамъ. всякъ бо просяи, пріeмлетъ. и ищаи, обрѣтаетъ. и толкущему отвeрзется. Или кто есть отъ васъ человѣкъ, его же аще воспроситъ сынъ его хлѣба, еда камень подастъ ему; или аще рыбы проситъ, еда змію подастъ ему; аще бо вы лукави суще, умѣете даянія блага даяти чадомъ вашимъ. колми паче Отецъ вашъ небесныи, дастъ блага просящимъ у него;

Зач., 21.* Вся убо елика аще хощете да творятъ вамъ человѣцы, тако и вы творите имъ. се бо есть законъ и пророцы. внидѣте узкыми враты, яко пространна врата и широкъ путь, вводяи въ пагубу, и мнози суть входящеи имъ. что узкая врата и тѣсенъ путь, вводяи въ животъ, и мало ихъ есть иже обрѣтаютъ его.

Зач., 22.* Внемлѣте же отъ лжихъ пророкъ, иже приходятъ къ вамъ въ одeжахъ овчахъ, внутрь же суть волцы хыщницы, отъ плод ихъ познаете ихъ. еда объeмлютъ отъ тeрнія грозды, или отъ рѣпія смоквы; тако всяко дрѣво добро, плоды добры творитъ. а зло дрѣво, плоды злы творитъ. не можетъ дрѣво добро, плодъ золъ творити. ни дрѣво зло, плодъ добръ творити. всяко убо дрѣво иже не творитъ плода добра, посѣкаютъ е, и въ огнь вмѣтаютъ. тѣмъ же убо отъ плод ихъ познаете ихъ.

Зач., 23.* Не всякъ глаголяи ми, Господи Господи, внидетъ въ царство небесное, но творяи волю отца моего, иже есть на небесѣхъ. Мнози рекутъ мнѣ въ онъ день, Господи Господи, не въ твое ли имя пророчествовахомъ, и твоимъ именемъ бѣсы изгонихомъ, и твоимъ именемъ силы многы сотворихомъ; и тогда исповѣмъ имъ, яко николиже знахъ васъ. отидѣте отъ мене дѣлающеи беззаконіе.

Зач., 24.* Всякъ убо иже слышитъ словеса моя сія, и творитъ я, уподоблю его мужу мудру, иже созда храмину свою на камени. и сниде дождь, и пріидоша рѣкы, и возвѣяша вѣтри, и нападоша на храмину ту, и не падeся, основана бо бѣ на камени. и всякъ слышаи словеса моя си, и не творя ихъ, уподобится мужу уродиву, иже созда храмину свою на пѣсцѣ. и сниде дождь, и пріидоша рѣкы, и возвѣяша вѣтри, и опрѣшася храминѣ той, и падeся, и бѣ разрушeніе ея вeліе. и бысть егда сконча Ісусъ словеса сія, дивляхуся народи о учeніи его. бѣ бо уча ихъ яко власть имѣя, и не яко книжницы и фарисeе.

Глава, 8.

Сшeдшу же ему съ горы, въ слѣдъ его идяху народи мнози. и се прокажeнъ пришeдъ, кланяшеся ему глаголя, Господи. аще хощеши, можеши мя очистити. И простeръ руку Ісусъ, коснуся емъ, глаголя. хощу, очистися. и абіе очистися ему проказа. и глагола ему Ісусъ. виждь, никомуже повѣждь. но шeдъ покажися Іерeoви, и принеси даръ, иже повелѣ въ законѣ Моисeй, во свѣдѣтельство имъ.

Зач., 25.* Вшeдшу же ему въ Капернаумъ, приступи къ нему сотникъ, моля его и глаголя. Господи, отрокъ мой лежитъ въ дому ослабленъ, лютѣ стражда. и глагола ему Ісусъ, азъ пришeдъ исцѣлю его. И отвѣщавъ сотникъ, рече ему. Господи, нѣсмь достоинъ да подъ кровъ мой внидеши. но токмо рцы слово, и исцѣлѣетъ отрокъ мой. ибо азъ человѣкъ есмь подъ властію, имыи подъ собою воины, и глаголю сему, иди, и идетъ. и другому пріиди, и пріидетъ. и рабу моему сотвори се, и сотворитъ. Слышавъ же Ісусъ, удивися, и рече грядущимъ по нeмъ. аминь глаголю вамъ, ни во Ізраили толико вѣры обрѣтохъ. глаголю же вамъ, яко мнози отъ востокъ и западъ пріидутъ и возлягутъ со Авраамомъ, и Ісаакомъ, и Іяковомъ, въ царствіи небеснѣмъ. сынове же царствія изгнани будутъ во тму кромѣшнюю, ту будетъ плачь и скрeжетъ зубомъ. и рече Ісусъ сотнику. иди, и яко же вѣрова буди тебѣ. и исцѣлѣ отрокъ его въ той часъ.

Зач., 26.* И пришeдъ Ісусъ въ домъ Петровъ, видѣ тeщу его лежащу и огнeмъ жегому. и прикоснуся руцѣ ея, и остави ю огнь и воста, и служаше ему. Поздѣ же бывшу, приведоша къ нему бѣсны многи, и изгна духи словомъ. и вся болящая исцѣли, да сбудется речeное Ісаіемъ пророкомъ, глаголющемъ. той недугы наша пріятъ, и болѣзни понесе. Видѣвъ же Ісусъ многы народы окрестъ себе, повелѣ ученикомъ ити на онъ полъ. и приступль единъ книжникъ, рече ему. учителю, иду по тебѣ, ямо же аще идеши. И глагола ему Ісусъ. лиси язвины имутъ, и птица небесныя гнѣзда. Сынъ же Человѣческіи не имать гдѣ главы подклонити. другіи же отъ ученикъ его рече ему. Господи, повели ми прeжде ити, и погребсти отца моего. Ісусъ же рече ему. гряди по мнѣ, и остави мертвыхъ погребсти своя мертвеца.

Зач., 27.* Влѣзшу же ему въ корабль, по нeмъ идоша ученицы его. И се трусъ великъ бысть въ мори, яко же кораблю покрыватися волнами, той же спаше. и пришeдше ученицы его возбудиша его глаголюще. Господи, спаси ны, погибаемъ. И глагола имъ, что страшливи есте маловѣри; тогда воставъ, запрѣти вѣтромъ и морю, и бысть тишина вeлія. Человѣцы же чюдишася глаголюще, кто есть сeй, яко и вѣтри и море послушаютъ его.

Зач., 28.* И пришeдшу ему на онъ полъ, въ страну Гергесинскую, срѣтоста его два бѣсна, отъ гробъ исходяща, люта зѣло, яко не можти никому минути путeмъ тѣмъ. и се возописта глаголюще. что намъ и тебѣ Ісусе Сыне Божіи; пришeлъ еси сѣмо прeже врeмене мучити насъ. бяше же далeче отъ нею стадо свиніи много пасомо. Бѣси же моляху его, глаголюще. аще изгониши ны, повели намъ ити въ стадо свиное. и рече имъ, идѣте. они же изшeдше идоша въ стадо свиное. и се абіе устремися стадо все по брегу въ море, и утопоша въ водахъ. пасущіи же бѣжаша, и шeдше во градъ, возвѣстиша вся, и о бѣсною. и се вeсь градъ изыде въ срѣтеніе Ісусови. и видѣвше его молиша, яко да бы прешeлъ отъ предѣлъ ихъ.

Среда 2-й седмицы: Мф., зач. 29–46 (9, 1 – 12, 30).

Глава, 9.

Зач., 29. И влѣзъ въ корабль, прeйде и пріиде въ свой градъ. И се принесоша ему ослаблена жилами на одрѣ лежащъ. и видѣвъ Ісусъ вѣру ихъ, рече ослабленому, дерзай чадо, отпущаюттися грѣси твои. И се нѣцыи отъ книжникъ, рѣша въ себѣ, сeй хулитъ. и видѣвъ Ісусъ помышлeнія ихъ, рече, вскую вы мыслите лукавая въ сердцыхъ своихъ; что бо есть удобѣе рещи, отпущаюттися грѣси, или рещи востани и ходи; но да увѣсте, яко власть имать Сынъ Человѣческіи на земли отпущати грѣхи, тогда глагола раслабленому, востани, возми свой одръ, и иди въ домъ твой. И воставъ взeмъ одръ свой, и иде въ домъ свой. видѣвше же народи чюдишася. и прославиша Бога, давшаго власть таковую человѣкомъ.

Зач., 30.* И преходя Ісусъ оттуду, видѣ человѣка сѣдяща на мытници, Матѳeя глаголема, и глагола ему, по мнѣ гряди, и воставъ по нeмъ иде. и бысть ему возлежащу въ дому, и се мнози мытаре и грѣшницы пришeдше, возлежаху со Ісусомъ, и со ученикы его. и видѣвше фарисeе, глаголаху ученикомъ его. почто съ мытари и грѣшникы учитель вашъ ястъ и піeтъ; Ісусъ же слышавъ, рече имъ. не требуютъ здрАвіи врача, но болящіи. шeдше научитеся, что есть, милости хощу, а не жeртвѣ. не пріидохъ бо призвати праведники, но грѣшникы на покаяніе.

Зач., 31.* Тогда приступиша къ нему ученицы Іоаннови глаголюще. почто мы, и фарисeе постимся много, ученицы же твои не постятся; и рече имъ Ісусъ. еда могутъ сынове брачніи плакати, до нелико врeмя съ ними есть женихъ; пріидутъ же дніе, егда отимется отъ нихъ женихъ, и тогда постятся. Никтоже бо приставляетъ приставлeнія плата небѣлена, ризѣ вeтсѣ. возметъ бо кончину свою отъ ризы, и горши дира будетъ. ниже вливаютъ вина нова въ мѣхы вeтхы. аще ли же ни, то просадятся мѣси, и вино проліeтся, и мѣси погыбнутъ. но вливаютъ вино ново въ мѣхы новы, и обое соблюдeтся.

Зач., 32.* Сія ему глаголющу къ нимъ, се князь нѣкіи пришeдъ кланяшеся ему глаголя, яко дщи моя нынѣ умретъ. но пришeдъ возложи на ню руку свою, и оживeтъ. и воставъ Ісусъ, по нeмъ иде, и ученицы его. и се жена кровоточива дванадесяте лѣтъ, приступльши созади, прикоснуся воскриліи ризы его. глаголаше бо въ себѣ, аще токмо прикоснуся ризѣ его, спасeна буду. Ісусъ же обращся, и видѣвъ ю, рече, дерзай дщи, вѣра твоя спасе тя. и спасeна бысть жена отъ часа того. и пришeдъ Ісусъ въ домъ княжь, и видѣ сопца, и народъ молвящъ, глагола имъ, отидѣте, не умретъ бо дѣвица, но спитъ. и ругахуся ему. егда же изгнанъ бысть народъ, вшeдъ, ятъ ю за руку, и воста дѣвица. и изыде вѣсть си по всeй земли той.

Зач., 33.* И преходящу оттуду Ісусови, по нeмъ идоста два слѣпца, зовуща и глаголюща, помилуй ны Ісусе Сыне Давыдовъ. Пришeдшу же ему въ домъ, приступиста къ нему слѣпца. и глагола има Ісусъ. вѣруета ли яко могу се сотворити; глаголаста ему, ей Господи. Тогда прикоснуся очію ихъ, глаголя. по вѣрѣ ваю буди вама. и отверзостася очи има. и запрѣти има Ісусъ, глаголя. блюдѣта, да никтоже увѣсть. она же изшeдша прослависта его по всeй земли той. тѣма же исходящема, се приведоша къ нему человѣка нѣма, бѣснуема. и изгнану бѣсу, проглагола нѣмыи. и дивишася народи, глаголюще, яко николиже явися тако во Ізраили. фарисeе же глаголаху, о князи бѣсовстѣмъ изгонитъ бѣсы. и прохождаше Ісусъ грады вся и вeси уча на сонмищихъ ихъ, и проповѣдая Евангеліе царствія, и цѣля всякъ недугъ и всяку язю въ людехъ.

Зач., 34.* Видѣвъ же народы, милосердова о нихъ, яко бѣху смятeни и отвeржени, яко овца не имуща пастыря. Тогда глагола ученикомъ своимъ. жатва убо многа, дѣлателіи же мало. молитеся убо господину жатвѣ, яко да изведeтъ дѣлателя на жатву свою.

Глава, 10.

Зач. * И призвавъ оба надесяте ученика своя, дастъ имъ власть на дусѣхъ нечистыхъ, яко да изгонятъ ихъ, исцѣлити всякъ недугъ и всяку болѣзнь. дванадесятимъ же апостоломъ имена суть сія. пeрвыи Симонъ иже нарицается Пeтръ, и Андрeя братъ его. Іаковъ Зеведeoвъ, и Іоаннъ братъ его. Филиппъ, и Варѳоломeй. Ѳома, и Матѳeй мытарь. Іаковъ Алѳeoвъ, и Келевeй наречeныи Фаддeй. Симонъ Кананитъ, и Іуда Искаріотскіи иже и предастъ его. Сія оба надесяте посла Ісусъ заповѣдавъ имъ глаголя. на путь языкъ не идѣте, и во градъ Самарянскыи не внидѣте. идѣте же паче ко овцамъ погибшимъ дому Ізраилева. ходяще же проповѣдуйте, глаголюще, яко приближися Царствіе Небесное. болящая исцѣлите, прокажeныя очищайте, мертвыя воскрешайте, бѣсы изгоните. туне пріясте, туне дадите.

Зач., 35.* Не стяжите злата, ни сребра, ни мѣди при поясѣхъ вашихъ. ни пиры на пути, ни двою ризу, ни сапогъ, ни жeзлъ. достоинъ бо есть дѣлатель мзды своея. Вонь же аще колиждо градъ или вeсь внидете, испытайте кто въ нeмъ достоинъ есть, и ту пребудѣте дондеже изыдете. входяще же въ домъ, цѣлуйте его. глаголюще миръ дому сему. и аще убо будетъ домъ достоинъ, пріидетъ миръ вашъ нань. аще ли же не будетъ достоинъ, миръ вашъ къ вамъ возвратится. и иже аще не пріиметъ васъ, ниже послушаетъ словeсъ вашихъ, исходяще изъ дому, или изъ града того, оттрясѣте прахъ ногъ вашихъ. аминь глаголю вамъ, отраднѣе будетъ земли Содомстѣи и Гоморстѣи въ день судныи, нeже граду тому.

Зач., 36.* Се азъ посылаю васъ яко овца посредѣ волковъ. будѣте убо мудри яко змія, и цѣли яко голубіе. Внемлѣте же отъ человѣкъ. предадятъ бо вы на сонмы, и на соборищихъ ихъ біютъ васъ. предъ владыкы же и царя ведeни будете, мене ради. во свѣдѣтельство имъ, и языкомъ. егда же предаютъ вы, не пецѣтеся, како или что возглаголете. дастъбося вамъ въ той часъ, что возглаголете. не вы бо будете глаголющеи, но духъ отца вашего глаголяи въ васъ. предастъ же братъ брата на смерть, и отецъ чадо. и востанутъ чада на родителя, и убіютъ ихъ. и будете ненавидими всѣми, имени моего ради. претерпѣвыи же до конца той спасeнъ будетъ.

Зач., 37.* Егда же гонятъ вы во градѣ сeмъ, бѣгайте въ другіи. аминь бо глаголю вамъ, не имате скончати грады Ізраилевы, дондеже пріидетъ Сынъ Человѣческіи. Нѣсть ученикъ надъ учителемъ своимъ, ниже рабъ, надъ господиномъ своимъ. довлетъ ученику, да будетъ яко учитель его, и рабъ, яко Господь его. Аще господина дому Веелзевула нарекоша, колми паче домашняя его; не убойтеся убо ихъ. ничтоже бо есть покровeно, еже не открыется. и тайно, еже не увѣдѣно будетъ. Еже глаголю вамъ во тмѣ, рцѣте во свѣтѣ. и еже во уши слышите, проповѣдите въ кровѣхъ. и не убойтеся отъ убивающихъ тѣло, душу же не могущихъ убити. убойтежеся паче могущаго и душу и тѣло погубити въ геeннѣ. не двѣ ли птицы цѣнитася единому ассарію; и ни едина отъ нею падeтъ на земли безъ отца вашего. вамъ же и власи главніи вси изочтeни суть. не убойтеся убо, мнозѣхъ птицъ лучши есте вы.

Зач., 38.* Всякъ убо иже исповѣсть мя предъ человѣкы, исповѣмъ его и азъ предъ отцeмъ моимъ, иже на небесѣхъ. а иже отвeржется мене предъ человѣкы, отвeргуся его и азъ предъ отцeмъ моимъ, иже на небесѣхъ. Не мните яко пріидохъ воврещи миръ на землю. не пріидохъ бо воврещи миръ, но мeчь. пріидохъ бо разлучити человѣка на отца своего, и дщeре на матере свою. и невѣсту на свекровь свою. и врази человѣку домашніи его.

Зач., 39.* Иже любитъ отца или матере паче мене, нѣсть мене достоинъ. и иже любитъ сына или дщeре паче мене, нѣсть мене достоинъ. и иже не пріиметъ креста своего, и въ слѣдъ мене грядетъ, нѣсть мене достоинъ. обрѣтыи душу свою, погубитъ ю. а иже погубитъ душу свою мене ради, обрящетъ ю. Иже васъ пріeмлетъ, мене пріeмлетъ. и иже пріeмлетъ мене, пріeмлетъ пославшаго мя. пріeмляи пророка во имя пророче, мзду пророчу пріиметъ. и пріeмляи праведника во имя праведниче, мзду праведничу пріиметъ. И иже аще напоитъ единого отъ малыхъ сихъ чашу студену воду, токмо во имя ученика, аминь глаголю вамъ, не погубитъ мзду свою.

Глава, 11.

И бысть егда соверши Ісусъ, заповѣдая обѣма надесяте ученикома своима, прeйде оттуду учити и проповѣ дати во градѣхъ ихъ.

Зач., 40.* Іоаннъ же слышавъ во узылищи дѣла Христова, пославъ два отъ ученикъ своихъ, рече ему. ты ли еси грядыи, или иного чаемъ; и отвѣщавъ Ісусъ рече имъ. шeдша возвѣстита Іоаннови, яже слышита и видита. слѣпіи прозираютъ и хроміи ходятъ, прокажeніи очищаются, и глусіи слышатъ, мертвіи востаютъ, и нищіи благовѣствуютъ. и блажeнъ есть иже аще не соблазнится о мнѣ. тѣма же исходящема, начатъ Ісусъ народомъ глаголати о Іоаннѣ. чесо изыдосте въ пустыню видѣти; трость ли вѣтромъ колѣблемъ; но чесо изыдосте видѣти; человѣка ли въ мягкы ризы оболчeна; се иже мягкая носящеи, въ домохъ царскыхъ суть. но чесо изыдосте видѣти; пророка ли; ей глаголю вамъ, и лише пророка. сeй бо есть, о нeмъ же есть писано. Се азъ посылаю Ангела моего предъ лицeмъ твоимъ, иже уготовитъ путь твой предъ тобою. аминь глаголю вамъ. не воста въ рожeныхъ женами боліи Іоанна Крестителя. мніи же, въ царствіи небеснѣмъ, боліи его есть. отъ дни же Іоанна Крестителя досeлѣ, Царствіе Небесное нудится. и нужници восхищаютъ е. Вси бо пророцы и законъ до Іоанна прорекоша. и аще хощете пріяти, той есть Илія хотяи пріити. имѣяи уши слышати, да слышитъ.

Зач., 41.* Кому же уподоблю родъ сeй; подобенъ есть дѣтемъ, сѣдящимъ на торжищихъ, и возглашающимъ другомъ своимъ, и глаголющимъ. пискахомъ вамъ, и не плясасте. плакахомъ вамъ, и не рыдасте. Пріиде бо Іоаннъ ни яды ни пія, и глаголете бѣсъ имать. пріиде Сынъ Человѣческіи ядый и пія, и глаголете, се человѣкъ ядца и вино піица, мытарeмъ другъ и грѣшникомъ. и оправдися премудрость отъ чадъ своихъ.

Зач., 42.* Тогда начатъ Ісусъ поношати градовомъ, въ нихъ же быша множайшая силы его, зане не покаяшася. Горе тебѣ хоразинъ, горе тебѣ Виѳсаида. яко аще въ тирѣ и Сидонѣ быша силы были бывшая въ васъ, дрeвле убо во врeтищи и пeпелѣ покаялися быша. обаче глаголю вамъ, тиру и Сидону отраднѣе будетъ въ день судныи, нeже вамъ. И ты Капернаумъ, иже до небесъ вознесыися, до ада снидеши. зане аще въ Содомѣхъ быша силы были, бывшая въ тебѣ, пребыли убо быша до днeшняго дне. обаче глаголю вамъ, яко земли Содомстѣй отраднѣе будетъ въ день судныи, нeже тебѣ. въ то врeмя отвѣща Ісусъ, рече, исповѣдаютися Отче Господи небеси и земли, яко утаилъ еси сія отъ премудрыхъ и разумныхъ, и открылъ еси та младeнцемъ. ей Отче, яко тако бысть благоволeніе предъ тобою.

Зач., 43.* Вся мнѣ предана суть Отцeмъ моимъ. и ни ктоже знаетъ Сына, токмо Отецъ, ни Отца кто знаетъ, токмо Сынъ, и ему же аще волитъ Сынъ открыти. пріидѣте ко мнѣ вси труждающеися и обременeніи, и азъ покою вы. Возмѣте иго мое на себе, и научитеся отъ мене, яко кротокъ есмь, и смирeнъ сердцемъ, и обрящете покой душамъ вашимъ. иго бо мое благо, и брeмя мое лeгко есть.

Глава, 12.

Зач., 44. Въ то врeмя иде Ісусъ въ суботы сквозѣ сѣянія. ученицы же его взалкашася, и начаша востерзати класы и ясти. фарисeе же видѣвше, рѣша ему. се ученицы твои творятъ, его же не достоитъ творити въ суботы. онъ же рече имъ. нѣсте ли чли что сотвори Давыдъ, егда взалка самъ, и сущіи съ нимъ; како вниде въ храмъ Божіи, и хлѣбы предложeнія снѣсть, ихъ же недостойно ему бѣ ясти, ни сущимъ съ нимъ, токмо Іерeoмъ единѣмъ; или нѣсте чли въ законѣ, яко въ суботы священицы въ церкови суботы сквернятъ, и неповинни суть; Глаголю же вамъ, яко церкви боле есть здѣ. Аще ли бысте вѣдѣли что есть милости хощу, а не жeртвѣ, николиже убо бысте осуждали неповинныхъ. Господь бо есть и суботѣ Сынъ Человѣческіи.

Зач., 45.* И прешeдъ оттуду пріиде на сонмище ихъ. И се человѣкъ бѣ ту, руку имы суху. и вопросиша его глаголюще, аще достоитъ въ суботы цѣлити; да нань возглаголютъ. онъ же рече имъ. кто есть отъ васъ человѣкъ, иже имать овча едино, и аще впадeтся въ суботы въ яму, не иметъ ли, и изметъ; кольми убо лучши есть человѣкъ овчате; Тѣмъ же убо достоитъ въ суботы добро творити. Тогда глагола человѣку, простри руку твою. и прострeтъ, и утвердися цѣла яко другая.

Зач., 46.* Фарисeе же шeдше совѣтъ сотвориша нань, како да его погубятъ. Ісусъ же разумѣвъ, отиде оттуду.

Зач.* И по нeмъ идоша народи мнози, и исцѣли ихъ всѣхъ. и запрѣти имъ да не явѣ его творятъ. Яко да сбудется речeное Ісаіемъ пророкомъ глаголющемъ. Се отрокъ мой его же изволихъ, возлюбленныи мой, нань же благоволи душа моя. положу духъ мой на нeмъ, и судъ языкомъ возвѣститъ. не прерѣчeтъ, ни возопіeтъ. ниже услышитъ кто на распутіихъ гласа его. трости сокрушeны не преломитъ, и лeна внeмшася не угаситъ, дондеже изведeтъ въ побѣду судъ. и на имя его языцы уповаютъ. Тогда приведоша къ нему бѣснующася слѣпа и нѣма, и исцѣли его, яко слѣпому и нѣмому глаголати и глядати. И дивляхуся вси народи глаголюще. еда сeй есть Христосъ, сынъ Давыдовъ; фарисeе же слышавше, рѣша. сeй не изгонитъ бѣсы, токмо о Веельзевулѣ князи бѣсовстѣмъ. Вѣдыи же Ісусъ мысли ихъ, рече имъ. всяко царство раздѣльшееся на ся, запустѣетъ. и всякъ градъ, или домъ раздѣливыися на ся, не станетъ. и аще сатана, сатану изгонитъ, на ся раздѣлился есть, како убо станетъ царство его; И аще азъ о Веельзевулѣ изгоню бѣсы, сынове ваши о комъ изгонятъ; Сего ради тіи вамъ будутъ судія. аще ли же азъ о дусѣ Божіи изгоню бѣсы, убо постиже на васъ Царствіе Божіе. Или како можетъ кто внити въ домъ крѣпкаго, и сосуды его расхитити, аще не пeрвѣе свяжетъ крѣпкаго, и тогда домъ его расхититъ;

Четвергъ 2-й седмицы: Мф., зач. 47–56 (12, 30 – 13, 58).

Зач., 47.* Иже нѣсть со мною, на мя есть, и иже не собираетъ со мною, расточаетъ. Сего ради глаголю вамъ, всякъ грѣхъ и хула, отпустится человѣкомъ, а яже на духъ хула, не отпустится человѣкомъ. и иже аще речeтъ слово на Сына Человѣческаго, отпустится ему. а иже речeтъ на Духа Святаго, не отпустится ему, ни въ сіи вѣкъ, ни въ будущіи. Или сотворите дрeво добро, и плодъ его добръ. или сотворите дрeво зло, и плодъ его золъ. отъ плода бо дрeво познано будетъ. Порождeнія ехиднова, како можете добро глаголати, зли суще; отъ избытка бо сердцу, уста глаголютъ. Благыи человѣкъ, отъ благаго сокровища износитъ благая. и лукавыи человѣкъ, отъ лукаваго сокровища, износитъ лукавая. Глаголю же вамъ, яко всяко слово праздно еже аще рекутъ человѣцы, воздадятъ о нeмъ слово въ день судныи. отъ словeсъ бо своихъ оправдишися, и отъ словeсъ своихъ осудишися.

Зач., 48.* Тогда отвѣщаша нѣціи отъ книжникъ и фарисей глаголюще. учителю, хощемъ отъ тебе знаменіе видѣти. онъ же отвѣщавъ рече имъ. родъ лукавъ и прелюбодѣй, знаменія ищетъ. и знаменіе не дасться ему, токмо знаменіе Іоны пророка. яко же бо бѣ Іона во чревѣ китовѣ три дни, и три нощи. тако будетъ и Сынъ Человѣческіи въ сердци земли три дни, и три нощи. Мужіе ниневитстіи востанутъ на судъ съ родомъ симъ, и осудятъ и, яко покаяшася проповѣдію Іониною. и се боле Іоны здѣ. Царца южская востанетъ на судъ съ родомъ симъ, и осудитъ и, яко пріиде отъ конeцъ земля слышати премудрость Соломонову. и се боле Соломона здѣ. Егда же нечистыи духъ изыдетъ отъ человѣка, преходитъ сквозѣ безводная мѣста, ища покоя, и не обрѣтаетъ. тогда речeтъ, возвращуся въ домъ мой отнюду же изыдохъ. и пришeдъ обрящетъ празденъ, пометeнъ и украшeнъ. тогда идетъ, и пойметъ съ собою сeдмь инѣхъ духовъ лютѣйшихъ себе, и вшeдше живутъ ту. и будутъ послѣдняя человѣку тому горша пeрвыхъ. тако будетъ и роду сему лукавому.

Зач., 49.* Ещe же ему глаголющу къ народомъ. се мати его и братія его стояху внѣ, ищуще глаголати ему. речe же нѣкіи ему. се мати твоя, и братія твоя внѣ стоятъ хотяще глаголати тебѣ. онъ же отвѣщавъ рече ко глаголющему ему. кто есть мати моя, и кто суть братія моя; и простeръ руку свою на ученики своя, рече, се мати моя и братія моя. иже бо аще сотворитъ волю отца моего иже есть на небесѣхъ, той братъ мой, и сестра, и мати ми есть.

Глава, 13.

Въ день же той изшeдъ Ісусъ изъ дому сѣдяше при мори. и собрашася къ нему народи мнози, яко же ему въ корабль влѣсти и сѣсти, и вeсь народъ на поморіи стояше. и глагола имъ притчами много, глаголя.

Зач., 50.* Се изыде сѣяи да сѣетъ. и сѣющу ему, ова падоша при пути. и пріидоша птица, и позобаша я. другая же падоша на каменныхъ, идѣже не имѣяше земля многы, и абіе прозябоша, зане не имѣяше глубины земля. солнцу же восіявшу, присвѣнуша, и зане не имѣяху коренія, исхоша. другая же падоша въ тeрніи, и взыде тeрніе и подави ихъ. другая же падоша на земли добрѣй, и даяху плодъ. ово убо сто, ово же шестьдесятъ, ово тридесять. Имѣяи уши слышати, да слышитъ.

Зач., 51.* И приступивше ученицы его, рекоша ему, почто притчами глаголеши имъ; онъ же отвѣщавъ, рече имъ. яко вамъ дано есть разумѣти тайны Царствія Небеснаго. онѣмъ же не дано есть. Иже бо имать, дастся ему, и преизбудетъ ему. а иже не имать, и еже имать возмется отъ него. Сего ради въ притчахъ глаголю имъ, яко видяще не видятъ, и слышаще не слышатъ, ни разумѣютъ. и сбывается въ нихъ пророчество ісаино, глаголющее. слухомъ услышите, и не имате разумѣти. и зряще узрите, и не имате видѣти. отолстѣ бо сердце людій сихъ, и ушима тяжко слышаша, и очи свои смѣжиша, да некогоспода узрятъ очима, и ушима услы шатъ, и сердцемъ разумѣютъ, и обратятся, и исцѣлю ихъ. Ваша же блажeная очеса, яко видятъ, и уши ваши, яко слышатъ. Аминь бо глаголю вамъ, яко мнози пророцы и праведницы вожделѣша видѣти яже видите, и не видѣша. и слышати яже слышите, и не слышаша. Вы же убо услышите притчу сѣющаго. Всякому слышащему слово царствія, и не разумѣвающу, приходитъ лукавыи, и восхищаетъ всѣянное въ сердци его, се есть иже при пути сѣянное. а на каменныхъ сѣянное, сeй есть слышаи слово, и абіе съ радостію пріeмлетъ е, не имать же корене въ себѣ, но врeмененъ есть. Бывши же печали или гонeнію словесе ради, абіе соблажняется. а сѣянное въ тeрніи, сeй есть слышаи слово, и печаль вѣка сего, и лeсть богатства, подавляетъ слово, и безъ плода бываетъ. а сѣянное на добрѣй земли, сeй есть слышаи слово, и разумѣвая, иже убо плодъ приноситъ, и творитъ, овъ сто, овъ же шестьдесятъ, овъ тридесять.

Зач., 52.* Ину притчу предложи имъ глаголя. уподобися Царствіе Небесное человѣку сѣявшу доброе сѣмя на селѣ своeмъ. спящемъ же человѣкомъ, пріиде врагъ его, и всѣя плѣвелы посредѣ пшеница, и отиде. егда же прозябе трава, и плодъ сотвори, тогда явишася и плѣвеліе. Пришeдше же раби господина, рѣша ему. господи, не доброе ли сѣмя сѣялъ еси на селѣ своeмъ; откуду убо имать плѣвелы; онъ же рече имъ, врагъ человѣкъ се сотвори. Раби же рѣша ему. хощеши ли убо, да шeдше исплевeмъ я; онъ же рече имъ, ни. да некогоспода восторгающе плѣвелы, восторгнете купно съ ними и пшеницу. оставите расти обое купно до жатвы, и во время жатвы реку жателемъ. соберѣте пeрвѣе плѣвелы, и свяжите ихъ въ снопы яко съжежти я. а пшеницу соберѣте въ житницу мою.

Зач., 53.* Ину притчу предложи имъ, глаголя. подобно есть Царствіе Небесное, зерну горушичну, еже взeмъ человѣкъ, всѣя на селѣ своeмъ, еже малѣйше убо есть отъ всѣхъ сѣменъ. егда же возрастeтъ, более всѣхъ зeліи есть, и бываетъ дрeво, яко пріити птицамъ небеснымъ, и витати на вѣтвѣхъ его. Ину притчу глагола имъ. подобно есть Царствіе Небесное, квасу, иже взeмши жена скры въ мучныхъ сатѣхъ три, дондеже вскисоша вся. Сія вся глагола Ісусъ въ притчахъ народомъ, и безъ притча ничесоже глаголаше къ нимъ, яко да сбудется речeное пророкомъ глаголющимъ. отвeрзу въ притчахъ уста моя, отрыгну сокровeная отъ сложeнія миру. Тогда оставль народы, пріиде въ домъ Ісусъ.

Зач., 54.* И приступиша къ нему ученицы его глаголюще. скажи намъ притчу плѣвелъ сeлныхъ. онъ же отвѣщавъ, рече имъ. Всѣявыи доброе сѣмя, есть Сынъ Человѣческіи. а село, есть миръ. доброе же сѣмя, сіи суть сынове царствія. а плѣвели суть сынове непріязненіи. а врагъ всѣявыи ихъ, есть діаволъ. а жатва, кончина вѣка есть. а жателе, Ангели суть. яко же убо собираютъ плѣвелъ, и огнeмъ съжизаютъ, тако будетъ въ скончаніе вѣка сего. Послетъ Сынъ Человѣческіи Ангелы своя, и соберутъ отъ царствія его вся соблазны, и творящая беззаконіе, и ввeргутъ ихъ въ пeщь огнену. ту будетъ плачь, и скрeжетъ зубомъ. Тогда праведницы просвѣтятся яко солнце въ царствіи отца ихъ. имѣяи уши слышати, да слышитъ.

Зач., 55.* Пакы подобно есть Царствіе Небесное сокровищу сокровeну на селѣ, еже обрѣтъ человѣкъ, съкры, и отъ радости его идетъ, и вся елика имать, продаeтъ, и купуетъ село то.

Зач.* Пакы подобно есть Царствіе Небесное человѣку купцу, ищущу добрыя бисеры. иже обрѣте единъ многоцѣненъ бисеръ, шeдъ продастъ все елико имяше, и купи его. Пакы подобно есть Царствіе Небесное нeводу ввeржену въ море, и отъ всякого рода собравшу. иже егда исполнися, извлекоша и на краи, и сѣдше избраша добрыя въ сосуды, а злыя извергоша вонъ. Тако будетъ въ скончаніе вѣка. изыдутъ Ангели, и отлучатъ злыя отъ среды праведныхъ, и ввeргутъ ихъ въ пeщь огнену. ту будетъ плачь и скрeжетъ зубомъ. Глагола имъ Ісусъ, разумѣсте ли сія вся; глаголаша ему, ей Господи. онъ же рече имъ. сего ради всякъ книжникъ научився Царствію Небесному, подобенъ есть человѣку домовиту, иже износитъ отъ сокровища своего новая и вeтхая.

Зач., 56.* И бысть егда сконча Ісусъ притчу сію, прeйде оттуду. и пришeдъ въ отечествіе свое, учаше ихъ на сонмищыхъ ихъ, яко дивитися имъ, и глаголати. откуду сему премудрость сія и силы; не сeй ли есть тектоновъ сынъ; не мати ли его нарицается Маріамъ, и братія его, Іаковъ, и Іосій, и Симонъ, и Іюда; и сeстры его, не вся ли въ насъ суть; откуду убо сему сія вся; и блажняхуся о нeмъ. Ісусъ же рече имъ. нѣсть пророкъ бeсчести, токмо во отчествіи своeмъ, и въ дому своeмъ. и не сотвори ту силы многы, за невѣрство ихъ.

Пятница 2-й седмицы: Мф., зач. 57–70 (14, 1 – 17, 9).

Глава, 14.

Зач., 57. Въ то врeмя услышавъ Иродъ четвертовластникъ слухъ Ісусовъ, и рече отрокомъ своимъ, сeй есть Іоаннъ Креститель, той воскресе отъ мeртвыхъ, и сего ради силы дѣются о нeмъ. Иродъ бо емъ Іоанна, связа его и всади въ темницу, Иродіяды ради жены Филиппа брата своего. Глаголаше бо ему Іоаннъ, не достоитъ ти имѣти ея. и хотяше его убити, убояся народа. зане яко пророка его имѣяху. дни же бывшу рождества Иродова, пляса дщи Иродіадина посредѣ, и угоди Иродови, тѣмъ же и съ клятвою изрече ей дати его же аще воспроситъ. она же наваждена матерію своeю, даждь ми рече здѣ на блюдѣ главу Іоанна Крестителя. и печаленъ бысть царь. клятвы же ради и за возлежащихъ съ нимъ, повелѣ дати ей. и пославъ усѣкну Іоанна въ темници. и принесоша главу его на блюдѣ, и даша дѣвици, и отнесе матери своeй. И приступльше ученицы его, взяша тѣло его, и погребоша е, и пришeдше возвѣстиша Ісусови. И слышавъ Ісусъ, отиде оттуду въ корабли въ пусто мѣсто единъ. и слышавше народи, по нeмъ идоша, пѣши отъ градовъ.

Зач., 58.* И изшeдъ Ісусъ, видѣ многъ народъ, и милосердова о нихъ, и исцѣли недужныя ихъ. Поздѣ же бывшу, приступиша къ нему ученицы его глаголюще. пусто есть мѣсто, и часъ уже мину. отпусти народы, да шeдше въ вeси купятъ брашна себѣ. Ісусъ же рече имъ, не трeбуютъ отити. дадите имъ вы ясти. они же глаголаша ему. не имамы здѣ, токмо пять хлѣбъ, и двѣ рыбѣ. онъ же рече, принесѣте ми ихъ сѣмо. и повелѣ народомъ возлежти на травѣ, и пріeмъ пять хлѣбы, и обѣ рыбѣ, возрѣвъ на небо, благослови, и преломивъ, дастъ ученикомъ хлѣбы, ученицы же народомъ. и ядоша вси и насытишася. и взяша избытки укрухъ, дванадесяте коша исполнь. ядущихъ же бѣ мужіи яко пять тысущъ, развѣ жeнъ и дѣтeй.

Зач., 59.* И абіе понуди Ісусъ ученикы своя влѣсти въ корабль, и варити его на ономъ полу, дондеже отпуститъ народы. И отпустивъ народы, взыде на гору единъ помолитися. Поздѣ же бывшу, единъ бѣ ту. корабль же бѣ посредѣ моря влаяся волнами. бѣ бо противенъ вѣтръ. Въ четвeртую же стражу нощи, иде къ нимъ Ісусъ, ходя по морю. и видѣвше его ученицы по морю ходяща, смутишася, глаголюще, яко призракъ есть. и отъ страха возопиша. Абіе же рече имъ Ісусъ, глаголя. дерзайте, азъ есмь, не бойтеся. отвѣщавъ же Пeтръ, рече, Господи, аще ты еси, повели ми пріити къ тебѣ по водамъ. онъ же рече, пріиди. И излѣзъ искорабля Пeтръ, хождаше по водамъ, пріити ко Ісусови. видя же вѣтръ крѣпокъ, убояся. и начeнъ утопати, възопи глаголя. Господи, спаси мя. И абіе Ісусъ простеръ руку, ятъ его, и глагола ему. маловѣре, почтося усомнѣ; и влѣзшема има въ корабль, преста вѣтръ. Сущіи же въ корабли пришeдше, поклонишася ему, глаголюще. воистину Божіи Сынъ еси. и прешeдше, пріидоша въ зeмлю Генисарeтску.

Зач., 60.* И познавше его мужіе мѣста того, послаша во всю страну ту. и принесоша къ нему вся болящая, и моляху его, да токмо прикоснутся воскрилію ризъ его. и елицы прикоснушася спасeни быша.

Глава, 15.

Тогда приступиша ко Ісусови иже отъ Іерусалима книжницы и фарисeе, глаголюще. почто ученицы твои преступаютъ преданія старецъ; не умываютъ бо рукъ своихъ егда хлѣбъ ядятъ. онъ же отвѣщавъ рече имъ. почто и вы преступаете заповѣдь Божію за преданіе ваше; Богъ бо заповѣда, глаголя. чти отца и матере, и иже злословитъ отца или матере, смeртію да умретъ. вы же глаголете, иже аще речeтъ отцу или матери, даръ. еже аще отъ мене пользовался еси. и да не почтeтъ отца своего или матри. и разористе заповѣдь Божію, за преданіе ваше. лицемѣри, добрѣ пророчествова о васъ Ісаія глаголя. Приближаются мнѣ людіе сіи усты своими, и устнами чтутъ мя, сердце же ихъ далeче отстоитъ отъ мене. всуе же чтутъ мя, учаще учeнія заповѣди человѣческы. И призвавъ народы, рече имъ. слышите, и разумѣйте. Не входящее во уста сквернитъ человѣка, но исходящее изъ устъ, то сквернитъ человѣка.

Зач., 61.* Тогда приступльше ученицы его, рѣша ему. вѣси ли, яко фарисeе слышавше слово, соблазнишася; онъ же отвѣщавъ рече, всякъ садъ его же не насади Отецъ мой небесныи, искоренится. оставите ихъ, вожди суть слѣпи слѣпцeмъ. Слѣпeцъ же слѣпца аще водитъ, оба въ яму впадeтася. отвѣщавъ же Пeтръ, рече ему. скажи намъ притчу сію. Ісусъ же рече имъ. единаче ли и вы безъ разума есте; не у ли разумѣваете, яко всяко еже входитъ во уста, во чрево вмѣщается, и афедрономъ исходитъ; исходящая же изъ устъ, отъ сердца исходятъ, и та сквернятъ человѣка. отъ сердца бо исходятъ помышлeнія зла, убійства, прелюбодѣянія, любодѣянія, татьбы, лжесвѣдѣтельства, хулы, сія суть сквернящая человѣка. а еже не умовeнами руками ясти, не сквернитъ человѣка.

Зач., 62.* И изшeдъ оттуду Ісусъ, отиде въ страны тирскія и Сидонскія. И се жена хананeйска отъ предѣлъ тѣхъ изшeдши, възопи къ нему, глаголющи. помилуй мя Господи, Сыне Давыдовъ, дщи моя злѣ бѣсуется. онъ же не отвѣща ей словесе. и приступльше ученицы его, моляху его, глаголюще. отпусти ю, яко вопіeтъ въ слѣдъ насъ. онъ же отвѣщавъ, рече, нѣсмь посланъ, токмо ко овцамъ погибшимъ дому Ізраилева. она же пришeдши поклонися ему, глаголющи. Господи, помози ми. онъ же отвѣщавъ, рече, нѣсть добро отяти хлѣба чадомъ, и поврещи псомъ. она же рече, ей Господи, ибо и пси ядятъ отъ крупицъ падающихъ отъ трапeзы господіи своихъ. Тогда отвѣщавъ Ісусъ, рече ей. о жeно, вeлія вѣра твоя, буди тебѣ яко же хощеши. и исцѣлѣ дщи ея отъ того часа.

Зач., 63.* И прешeдъ оттуду Ісусъ, пріиде на море Галилeйское. и возшeдъ на гору, сѣдѣ ту. И приступиша къ нему народи мнози, имуще съ собою хромы, слѣпы, нѣмы, бѣдны, и ины многы. и привергоша ихъ къ ногама Ісусовома, и исцѣли ихъ, яко же народомъ дивитися, видяще нѣмыя глаголюща, бѣдныя здравы, хромыя ходяща, и слѣпыя видяща, и славляху Бога Ізраилева.

Зач., 64.* Ісусъ же призвавъ ученикы своя, рече имъ. милосердую о народѣ сeмъ. яко уже дни три присѣдятъ мнѣ, и не имутъ чесо ясти. и отпустити ихъ не ядша не хощу, да не како ослабѣютъ на пути. И глаголаша ему ученицы его. откуду намъ въ пустыни хлѣби толицы, яко да насытится толикъ народъ; и глагола имъ Ісусъ. колико хлѣбъ имате; они же рѣша. сeдмь, и мало рыбицъ. и повелѣ народомъ возлежти на земли. и пріeмъ сeдмь хлѣбы, и рыбы, хвалу воздавъ преломи, и дастъ ученикомъ своимъ, ученицы же народомъ. и ядоша вси, и насытишася. и взяша избыткы укрухъ, сeдмь кошницъ исполнь. ядшихъ же бяше, четыри тысуща мужій, развѣ жeнъ и дѣтeй. И отпустивъ народы, влѣзе въ корабль, и пріиде въ предѣлы магосподалынскы.

Глава, 16.

Зач., 65. И приступиша къ нему фарисeе и саддукeе, искушающе, вопросиша его, знаменія съ небесе показати имъ. онъ же отвѣщавъ рече имъ. вeчеру бывшу, глаголете, вeдро, чермнуетъбося небо. и утру, днeсь зима, чермну етъбося дряселуя небо. лицемѣри, лице убо небеси умѣете разсужати, знаменія же врeменемъ, не можете искусити; родъ лукавъ и прелюбодѣйныи, знаменія ищетъ. и знаменіе не дастся ему, токмо знаменіе Іоны пророка. и оставль ихъ отиде. И прешeдше ученицы его на онъ полъ, забыша хлѣбы взяти.

Зач., 66.* Ісусъ же рече имъ. внемлѣте и блюдѣтеся отъ кваса фарисeйска и саддукeйска. они же помышляху въ себѣ, глаголюще. яко хлѣбы не взяхомъ. Разумѣвъ же Ісусъ, рече имъ. что мыслите въ себѣ маловѣри, яко хлѣбы не взясте; не у ли разумѣете, ниже помните, пять хлѣбы пятимъ тысущамъ, и колико, кошъ взясте; ни ли сeдмь хлѣбы четыремъ тысущамъ, и колико кошницъ взясте; како не разумѣете, яко не о хлѣбѣхъ рѣхъ вамъ, внимати. но отъ кваса фарисeйска и саддукeйска; тогда разумѣша, яко не рече хранитися отъ кваса хлѣб наго, но отъ учeнія фарисeйска и саддукeйска.

Зач., 67.* Пришeдъ же Ісусъ въ страны кесарія Филипповы, вопрашаше ученикы своя, глаголя. кого мя глаголютъ человѣцы суща Сына Человѣческаго; они же рѣша. ови убо Іоанна Крестителя, иніи же Илію, друзіи же Іеремію, или единого отъ пророкъ. Глагола имъ Ісусъ. вы же кого мя глаголете быти; отвѣщавъ же Симонъ Пeтръ, рече, ты еси Христосъ, Сынъ Бога живаго. И отвѣщавъ Ісусъ, рече ему. Блажeнъ еси Симоне, варъ Іона, яко плоть и кровь не яви тебѣ, но Отецъ мой иже на небесѣхъ. и азъ же тебѣ глаголю, яко ты еси Пeтръ, и на сeмъ камени созижду Церковь мою. и врата адова не удолѣютъ ей. И дамъ ти ключа Царствія Небеснаго. и еже аще свяжеши на земли, будетъ связано на небесѣхъ. и еже аще разрѣшиши на земли, будетъ разрѣшeно на небесѣхъ.

Зач., 68.* Тогда запрѣти Ісусъ ученикомъ своимъ, да никомуже рекутъ, яко сeй Ісусъ есть Христосъ. оттолѣ начатъ Ісусъ сказовати ученикомъ своимъ, яко подобаетъ ему ити во Іерусалимъ, и много пострадати отъ старецъ, и архіерей и книжникъ, и убіeну быти, и трeтіи день воскреснути. Пeтръ же начатъ прерѣцати ему глаголя. милосердъ ты Господи, не имать быти тебѣ се. онъ же обращся рече Петрови. иди за мною сатана, соблазнъ ми еси, яко не мыслиши яже суть Божія, но человѣческая.

Зач., 69.* Тогда Ісусъ, рече ученикомъ своимъ. аще кто хощетъ по мнѣ ити, да отвeржется себе, и возметъ крестъ свой, и по мнѣ грядeтъ. Иже бо аще хощетъ душу свою спасти, погубитъ ю. и иже аще погубитъ душу свою мене ради, обрящетъ ю. кая бо польза человѣку, аще миръ вeсь пріобрящетъ, душу же свою отщетитъ; или что дастъ человѣкъ измѣну за душу свою; пріити бо имать Сынъ Человѣческіи въ славѣ Отца своего, со Ангелы своими, и тогда воздастъ комуждо по дѣяніемъ его. Аминь глаголю вамъ, яко суть нѣціи отъ здѣ стоящихъ, иже не имутъ вкусити смeрти, дондеже видятъ Сына Человѣческаго грядуща въ царствіи своeмъ.

Глава, 17.

Зач., 70. И по днехъ шестихъ, поятъ Ісусъ Петра и Іакова, и Іоанна брата его, и возведе ихъ на гору высоку едины. и преобразися предъ ними, и просвѣтися лице его яко солнце, ризы же его быша бѣлы яко свѣтъ. И се явистася имъ Моисeй и Илія, съ нимъ глаголюща. отвѣщавъ же Пeтръ, рече ко Ісусови. Господи, добро есть намъ здѣ быти. аще хощеши, сотворимъ здѣ три сѣни, тебѣ едину, и Моисeoви едину, и едину Иліи. ещe же ему глаголющу, се облакъ свѣтелъ осѣни ихъ. и се гласъ изъ облака глаголя. сeй есть Сынъ мой возлюбленныи, о нeмъ же благоволихъ, того послушайте. И слышавше ученицы, падоша ницы, и убояшася зѣло. и приступль Ісусъ, прикоснуся ихъ, и рече, востанѣте, и не бойтеся. Возвeдше же очи свои, никогоже видѣша, токмо Ісуса единого. Исходящемъ имъ съ горы, заповѣда имъ Ісусъ, глаголя. никомуже повѣдите видѣнія, дондеже Сынъ Человѣческіи изъ мертвыхъ воскреснетъ.

3-я седмица Великаго Поста

Понедѣльникъ 3-й седмицы: Мф., зач. 71–80 (17, 10 – 20, 16).

Зач., 71.* И вопросиша его ученицы его, глаголюще. что убо книжницы глаголютъ, яко Иліи подобаетъ пріити прeжде; Ісусъ же отвѣщавъ рече имъ. Илія убо пріидетъ прeжде, и устроитъ вся. Глаголю же вамъ, яко Илія уже пріиде, и не познаша его. но сотвориша о нeмъ, елика восхотѣша. Тако и Сынъ Человѣческіи имать пострадати отъ нихъ. Тогда разумѣша ученицы, яко о Іоаннѣ Крестители рече имъ.

Зач., 72.* И пришeдшемъ имъ къ народу, приступи къ нему человѣкъ, кланяяся ему и глаголя. Господи, помилуй сына моего, яко на новы месяца бѣсуется, и злѣ страждетъ. множицею бо падаетъ въ огнь, и множицею въ воду. и приведохъ его ко ученикомъ твоимъ, и не возмогоша его исцѣлити. отвѣщавъ же Ісусъ, рече, о роде невѣренъ, и развращeнъ, доколѣ буду съ вами, доколѣ терплю васъ; приведѣте ми его сѣмо. и запрѣти ему Ісусъ, и изыде изъ него бѣсъ, и исцѣлѣ отрокъ отъ часа того. Тогда приступльше ученицы Ісусови единому рѣша. почто мы не возмогохомъ изгнати его; Ісусъ же рече имъ. за невѣрствіе ваше. Аминь бо глаголю вамъ. аще имате вѣру яко зeрно горушно, речeте горѣ сeй, преиди отсюду тамо, и прeидетъ. и ничтоже не невозможно будетъ вамъ. сeй же родъ не исходитъ, токмо молитвою и постомъ. Живущемъ же имъ въ Галилeи, рече имъ Ісусъ. прeданъ имать быти Сынъ Человѣческіи, въ руцѣ человѣкомъ, и убіютъ его, и трeтіи день востанетъ. И скорбни быша зѣло.

Зач., 73.* Пришeдшимъ же имъ въ Капернаумъ, при ступиша пріeмлющеи дидрахма къ Петрови, и рѣша. учитель вашъ не дастъ ли дидрахма; глагола, ей. и егда вниде въ домъ, предвари его Ісусъ, глаголя. чтотися мнитъ Симоне; царіе зeмстіи отъ кыихъ пріeмлютъ дани, или кинсонъ, отъ своихъ ли сыновъ, или отъ чуждихъ; глагола ему Пeтръ, отъ чуждихъ. Рече ему Ісусъ. убо свободни суть сынове. но да не соблазнимъ ихъ. шeдъ въ море, ввeрзи удицу, и яже прeжде имеши рыбу возми. и отвeрзъ уста ей обрящеши статиръ. той взeмъ даждь имъ за мя и за ся.

Глава, 18.

Зач., 74. Въ той часъ приступиша ученицы ко Ісусу глаголюще. кто убо боліи есть въ царствіи небеснѣмъ; и призвавъ Ісусъ отроча, постави е посредѣ ихъ, и рече, Аминь глаголю вамъ, аще не обратитeся, и будете яко дѣти, не внидете въ царство небесное. иже бо ся смѣритъ яко отроча се, той есть боліи въ царствіи небеснѣмъ. И иже аще пріиметъ отроча таково во имя мое, мене пріeмлетъ. а иже аще соблазнитъ единого малыхъ сихъ вѣрующихъ въ мя, уне ему есть, да обѣсится жeрновъ осeльскыи на выи его, и потонетъ въ пучинѣ морстѣй. горе миру отъ соблазнъ. нужда бо есть пріити соблазномъ. обаче горе человѣку тому, имъ же соблазнъ приходитъ. Аще ли рука твоя или нога твоя соблажняетъ тя. отсѣци ю, и вeрзи отъ себе. добрѣйше ти есть внити въ животъ хрому, или бѣдну. нeжели двѣ руцѣ и двѣ нозѣ имущу, ввeржену быти въ огнь вѣчныи. И аще око твое соблажняетъ тя, изми е, и вeрзи отъ себе. добрѣйше ти есть со единѣмъ окомъ въ животъ внити, нeже двѣ оцѣ имущу ввeржену быти въ геeнну огненую.

Зач., 75.* Блюдѣте, да не прeзрите единого отъ малыхъ сихъ. Глаголю бо вамъ яко Ангели ихъ на небесѣхъ выну видятъ лице отца моего небеснаго. Пріиде бо Сынъ Человѣческіи взыскати и спасти погыбшаго. Чтося вамъ мнитъ; аще будетъ нѣкоему человѣку, сто овeцъ, и заблудитъ едина отъ нихъ. не оставитъ ли девятьдесятъ и дeвять въ горахъ, и шeдъ ищетъ заблуждьшее; и аще будетъ обрѣсти ю. аминь глаголю вамъ. яко радуется о нeй, паче, нeже о девятьдесятихъ и дeвять не заблуждшихъ. Тако нѣсть воля предъ отцeмъ вашимъ небеснымъ, да погыбнетъ единъ отъ малыхъ сихъ. Аще согрѣшитъ къ тебѣ братъ твой, иди и обличи его между собою и тѣмъ единѣмъ. Аще тебе послушаетъ, пріобрѣлъ еси брата твоего. аще ли тебе не послушаетъ, поими съ собою пакы единого или два, да при устѣхъ двою или тріeхъ свѣдѣтелій станетъ всякъ глаголъ. Аще же не послушаетъ ихъ, повѣждь церкови. аще же и церковь преслушаетъ, буди ти яко язычникъ и мытарь.

Зач., 76.* Аминь бо глаголю вамъ, елика аще свяжете на земли, будутъ связана на небеси. и елика аще разрѣшите на земли, будутъ разрѣшeна на небесѣхъ. Пакы аминь глаголю вамъ. яко аще два отъ васъ совѣщаета на земли, о всякой вeщи еже аще просита, будетъ има отъ Отца моего иже на небесѣхъ. Идѣже бо еста два или тріе собрани во имя мое, ту есмь посредѣ ихъ. Тогда приступль къ нему Пeтръ, рече, Господи, коль краты аще согрѣшитъ въ мя братъ мой, и отпущу ему; до сeдмь кратъ ли; глагола ему Ісусъ, не глаголю тебѣ до сeдмь кратъ. но до сeдмьдесятъ кратъ седмицею.

Зач., 77.* Сего ради уподобися Царствіе Небесное человѣку царю, иже восхотѣ стязатися о словеси съ рабы своими. начeншу же ему стязатися, приведоша ему единого должника тмою талантъ. не имущу же ему воздати, повелѣ и Господь его продати, и жену его и чада, и вся елика имяше, и отдати. Падъ убо рабъ той кланяшеся ему глаголя. Господи, потерпи на мнѣ, и вся ти воздамъ. Милосердовавъ же Господь раба того, прости его, и долгъ отпусти ему. Изшeдъ же рабъ той, обрѣте единого клеврeтъ своихъ, иже бѣ долженъ ему сто пѣнязь. и емъ его давляше глаголя. отдаждь ми имъ же ми еси долженъ. падъ убо клеврeтъ его на нозѣ его, моляше его глаголя. потерпи на мнѣ, и вся воздамъ ти. онъ же не хотяше, но вeдъ всади его въ темницу, дондеже воздастъ должное. Видѣвше же клеврeти его бывшая, сжалиша си зѣло, и пришeдше сказаша господину своему вся бывшая. Тогда призвавъ его господинъ его, глагола ему. Рабе лукавыи, вeсь долгъ онъ отпустихъ тебѣ, понeже умоли мя. не подобаше ли и тебѣ помиловати клеврeта своего, яко же и азъ тя помиловахъ; и прогнѣвався Господь его, предастъ его мучителемъ, дондеже воздастъ вeсь долгъ свой. Тако и Отецъ мой небесныи сотворитъ вамъ, аще не отпустите кождо брату своему отъ сердцъ вашихъ прегрѣшeнія ихъ.

Глава, 19.

И бысть егда сконча Ісусъ словеса сія, прeиде отъ Галилeя. и пріиде въ предѣлы Іюдeйскія, обонъ полъ Іордана. и по нeмъ идоша народи мнози, и исцѣли ихъ ту.

Зач., 78.* И приступиша къ нему фарисeе, искушающе его, и глаголаша ему. аще достоитъ человѣку пустити жену свою по всякой винѣ; онъ же отвѣщавъ рече имъ. нѣсте ли чли, яко сотворивыи искони, мужескіи полъ и жeнскіи сотворилъ я есть; и рече, сего ради оставитъ человѣкъ отца своего и матере, и прилѣпится къ женѣ своeй, и будета оба въ плоть едину. яко же ктому нѣста два, но плоть едина. еже убо Богъ сочета, человѣкъ да не разлучаетъ. Глаголаша ему. что убо Моисeй заповѣда дати книгу распустную, и отпустити ю; глагола имъ, яко Моисeй по жестосeрдію вашему повелѣ вамъ пустити жeны ваша. изначала же не бысть тако. Глаголю же вамъ, яко иже аще пуститъ жену свою, развѣ словесе прелюбодѣйна, и ожeнится иною, прелюбы творитъ. и женяися пущеницею, прелюбы дѣетъ. Глаголаша ему ученицы его. аще тако есть вина человѣку съ женою, уне есть не женитися. онъ же рече имъ. не вси вмѣщаютъ словесе сего, но имъ же дано есть. суть бо скопцы, иже изъ чрeва матерня родишася тако. и суть скопцы, иже скопишася отъ человѣкъ. И суть скопцы, иже исказиша сами себе царствія ради небеснаго. могіи вмѣстити, да вмѣститъ. Тогда приведоша къ нему дѣти, да руцѣ возложитъ на нихъ, и помолится, ученицы же запрѣтиша имъ. Ісусъ же рече имъ. оставите дѣтeй, и не возбраняйте имъ пріити ко мнѣ. таковыхъ бо есть царство небесное. и возложъ на нихъ руцѣ, отиде оттуду.

Зач., 79.* И се единъ нѣкіи приступль, рече ему. учителю благіи, что благо сотворю, да имамъ животъ вѣчныи; онъ же рече ему. что мя глаголеши блага; никтоже благъ, токмо единъ Богъ. аще ли хощеши внити въ животъ, соблюди заповѣди. Глагола ему, кыя; Ісусъ же рече, еже не убіeши, не прелюбы сотвориши, не украдеши, не лжесвѣдѣтельствуеши. чти отца и матре. и возлюбиши искреняго своего яко самъ себе. Глагола ему юноша, вся сія сохранихъ отъ юности моея. что есмь и еще не докончалъ; рече ему Ісусъ. аще хощеши совершeнъ быти, иди, продаждь имѣніе твое, и даждь нищимъ, и имѣти имаши сокровище на небеси, и гряди въ слѣдъ мене. Слышавъ же юноша слово, отиде скорбя. бѣ бо имѣя стяжанія многа. Ісусъ же рече ученикомъ своимъ. аминь глаголю вамъ, яко неудобь богатыи внидетъ въ царство небесное. Пакы же глаголю вамъ. яко удобѣе есть вельбуду сквозѣ иглѣны уши проити, нeже богату въ Царствіе Божіе внити. Слышавше же ученицы его, дивляхуся зѣло, глаголюще. кто убо можетъ спасeнъ быти; возрѣвъ же Ісусъ, рече имъ. отъ человѣкъ се невозможно есть, отъ Бога же вся возможна. Тогда отвѣщавъ Пeтръ, рече ему. се мы оставихомъ вся, и въ слѣдъ тебе идохомъ. что убо будетъ намъ; Ісусъ же рече имъ. аминь глаголю вамъ, яко вы шeдшеи по мнѣ, въ пакы бытіе, егда сядетъ Сынъ Человѣческіи на престолѣ славы своея, сядете и вы на двою надесяте престолу, судяще обѣма надесяте колѣнома Ізраилевома. И всякъ иже оставитъ домъ, или братію, или сестры, или отца, или матере, или жену, или чада, или сeла, имени моего ради, сторицею пріиметъ, и животъ вѣчныи наслѣдитъ. Мнози же будутъ пeрви, послѣдніи. и послѣдни, пeрвіи.

Глава, 20.

Зач., 80. Подобно есть Царствіе Небесное, человѣку домовиту, иже изыде купно утро наяти дѣлателя въ виноградъ свой. и совѣщавъ съ дѣлатели по пѣнязю на день, посла ихъ въ виноградъ свой. И изшeдъ въ трeтіи часъ, видѣ ины стояща на торжищи праздны, и тѣмъ рече, идѣте и вы въ виноградъ мой. и еже будетъ правда, дамъ вамъ. они же идоша. Пакы же изшeдъ въ шестыи, и девятыи часъ, сотвори такожде. Во единыи же надесяте часъ изшeдъ, обрѣте другыя стояща праздны. и глагола имъ, что здѣ стоите вeсь день праздны; глаголаша ему, яко никтоже насъ наятъ. И глагола имъ, идѣте и вы въ виноградъ мой. и еже будетъ праведно, пріимете. Вeчеру же бывшу, глагола господинъ винограда къ приставнику своему, призови дѣлателя, и даждь имъ мзду, начeнъ отъ послѣднихъ до пeрвыхъ. и пришeдше иже во единыи надесяте часъ, пріяша по пѣнязю. Пришeдше же пeрвіи, мнѣху вяще пріяти. пріяша и тіи по пѣнязю. пріeмше же роптаху на господина, глаголюще, яко сіи послѣдніи, единъ часъ сотвориша, и равны намъ сотворилъ ихъ еси, понeсшимъ тяготу дне и варъ. онъ же отвѣщавъ, рече единому ихъ. друже, не обижу тебе. не по пѣнязю ли совѣща со мною; возми свое, и иди. хощу же и сему послѣднему дати, яко же и тебѣ. или нѣсть ми лѣть сотворити еже хощу во своихъ ми; Аще око твое лукаво есть, яко азъ благъ есмь; тако будутъ послѣдніи, пeрви. и пeрвіи, послѣдни. Мнози бо суть звани, мало же избранныхъ.

Вторникъ 3-й седмицы: Мф., зач. 81–88 (20, 17 – 21, 46).

Зач., 81.* И восходя Ісусъ во Іерусалимъ, поятъ оба надесяте ученика едины на пути, и рече имъ. се восходимъ во Іерусалимъ, и Сынъ Человѣческыи прeданъ будетъ архіерeoмъ и книжникомъ, и осудятъ его на смерть, и предадятъ его языкомъ, на поруганіе и біeніе и пропятіе, и въ трeтіи день воскреснетъ. Тогда приступи къ нему мати сыну Зеведeoву съ сынома своима, кланяющися, и просящи нѣчто отъ него. онъ же рече ей, чесо хощеши; глагола ему. рцы, да сядета сія оба сына моя, единъ одесную тебе, и единъ ошую тебе, въ царствіи твоeмъ. отвѣщавъ же Ісусъ, рече, не вѣстася чесо просита. можета ли пити чашу, юже азъ имамъ пити. или крещeніемъ, имъ же азъ крещаюся, креститися; глаголаста ему, можевѣ. и глагола има, чашу убо мою испіeта, и крещeніемъ, имъ же азъ крещаюся, креститася. а еже сѣсти одесную мене, и ошую мене, нѣсть мое дати, но имъ же уготовася отъ Отца моего. И слышавше дeсять, негодоваша о обою брату. Ісусъ же призвавъ ихъ, рече, вѣсте яко князи языкъ, господствуютъ ими, и велиціи, обладаютъ ими. не тако же будетъ въ васъ. но иже аще хощетъ въ васъ вящшіи быти, да будетъ вамъ слуга. и иже аще хощетъ въ васъ быти пeрвыи, буди вамъ рабъ. Яко же Сынъ Человѣческіи не пріиде да послужатъ ему, но послужити, и дати душу свою избавлeніе за многыхъ.

Зач., 82.* И исходящу ему отъ Іерихона, по нeмъ иде народъ многъ. И се два слѣпца сѣдяща при пути, слышавша яко Ісусъ мимо ходитъ, возописта глаголюща, помилуй ны Господи Сыне Давыдовъ. народъ же запрѣти има да умолчита. она же паче вопіяста глаголюща. помилуй ны Господи Сыне Давыдовъ. И ставъ Ісусъ, возгласи я, и рече, что хощета, да сотворю вама; глаголаста ему. Господи, да отвeрзетася очи наю. милосердовавъ же Ісусъ, прикоснуся очію има. и абіе прозрѣста има очи, и по нeмъ идоста.

Глава, 21.

Зач., 83. И егда приближишася во Іерусалимъ, и пріидоша въ Виѳсфагію къ горѣ Елеонстѣй. Тогда Ісусъ посла два ученика, глаголя има. идѣта въ вeсь яже прямо вама. и абіе обрящете осля привязано, и жрѣбя съ нимъ, и отрѣшивше приведѣта ми. и аще вама кто речeтъ что, речeта, яко Господь ею трeбуетъ, абіе же послетъ я. Се же все бысть, да сбудется речeное пророкомъ глаголющимъ. рцѣте дщeри Сіоновѣ. се царь твой грядeтъ тебѣ кротокъ, всѣдъ на осля и жрѣбя, сына ярeмнича. шeдша же ученика, и сотворша яко же повелѣ има Ісусъ. приведоста осля и жрѣбя, и возложиша верху ею ризы своя, и всѣде верху ихъ. Множайшіи же народи постилаху ризы своя по пути. друзіи же рѣзаху вѣтви отъ дрeвъ, и постилаху по пути. Народи же предходящеи ему, и въслѣдствующеи зваху глаголюще, осанна сыну Давыдову. благословeнъ грядыи во имя Господне, осанна въ вышнихъ. И вшeдшу ему во Іерусалимъ, потрясeся вeсь градъ глаголя, кто есть сeй; народи же глаголаху, сeй есть Ісусъ пророкъ, иже отъ Назарeта Галилeйска.

Зач., 83.* И вниде въ церковь Божію, и изгна вся продаю щая и купующая въ церкови, и трапeзы торжникомъ испровeрже, и сѣдалища продающихъ голубы. и глагола имъ. писано есть, храмъ мой, храмъ молитвы наречeтся. вы же сотвористе и вертeпъ разбойникомъ. И приступиша къ нему хроми и слѣпи въ церкови, и исцѣли ихъ. Видѣвше же архіерeе и книжницы чюдеса яже сотвори, и отроки зовуща въ церкови, и глаголюща, осанна сыну Давыдову. негодоваша, и рѣша ему. слышиши ли, что сіи глаголютъ; Ісусъ же рече имъ, ей. нѣсте ли чли николиже; яко изъ устъ младенецъ, и ссущихъ съвершилъ еси хвалу; и оставль ихъ, изыде вонъ изъ града въ Виѳанію, и водворися ту.

Зач., 84.* Утру же возвращся во градъ, взалка. и узрѣвъ смоковницу едину при пути, пріиде къ нeй, и ничтоже обрѣте на нeй, токмо листвіе едино. и глагола ей. да николиже отъ тебе плода будетъ во вѣки. и абіе исше смоковница. и видѣвше ученицы дивишася глаголюще, како абіе исше смоковница; отвѣщавъ же Ісусъ, рече имъ. аминь глаголю вамъ. аще имате вѣру, и не усумнитeся, не токмо смоковничное сотворите. но аще и горѣ сeй речeте, двигнися, и вeрзися въ море, будетъ. И вся елика аще воспросите въ молитвѣ, вѣрующе, пріимете.

Зач., 85.* И пришeдшу ему въ церковь, приступиша къ нему учащу, архіерeе и старцы людстіи глаголюще. коею властію сія твориши; и кто ти дастъ область сію; отвѣщавъ же Ісусъ, рече имъ. вопрошу вы и азъ слово едино, еже аще речeте мнѣ, и азъ вамъ реку, коею властію сія творю. крещeніе Іоанново откуду бѣ, съ небесе ли, или отъ человѣкъ; они же помышляху въ себѣ глаголюще. аще речeмъ съ небесе, речeтъ намъ, почто убо не вѣровасте ему; аще ли речeмъ отъ человѣкъ. боимся народа. вси бо имутъ Іоанна яко пророка. и отвѣщавше Ісусови, рѣша, не вѣмы. рече имъ и той, ни азъ вамъ глаголю, коею властію сія творю.

Зач., 86.* Чтожеся вамъ мнитъ; человѣкъ нѣкіи имяше два сына, и пришeдъ къ пeрвому рече, чадо, иди, днeсь дѣлай въ виноградѣ моeмъ. онъ же отвѣщавъ, рече, не хощу. послѣди же раскаявся, иде. и приступль къ другому, рече такожде. онъ же отвѣщавъ, рече, азъ Господи иду, и нeиде. кыи отъ обою сотвори волю отчу; глаголаша ему, пeрвыи. Глагола имъ Ісусъ. аминь, глаголю вамъ, яко мытаре и любо дѣица варяютъ вы въ Царствіи Божіи. пріиде бо къ вамъ Іоаннъ Креститель путeмъ праведнымъ, и не вѣровасте ему. мытаре же и любодѣица вѣроваша ему. Вы же видѣвше не раскаястеся послѣди вѣровати ему.

Зач., 87.* Ину притчу слышите. человѣкъ нѣкіи бѣ домовитъ, иже насади виноградъ, и оплотомъ огради его, и ископа въ нeмъ точило, и созда столпъ, и вдастъ дѣлателемъ, и отиде. Егда же приближися врeмя плодомъ, посла рабы своя къ дѣлателемъ, пріяти плоды его. И емше дѣлателе рабы его, ового убо биша, ового же убиша, ового же каменіемъ побиша. Пакы посла ины рабы множайша пeрвыхъ. и сотвориша имъ такожде. Послѣди же посла къ нимъ сына своего глаголя, усрамятся сына моего. дѣлателе же видѣвше сына, рѣша въ себѣ, сeй есть наслѣдникъ, пріидѣте убіeмъ его, и удержимъ достояніе его. и емше его, изведоша вонъ изъ винограда, и убиша. Егда убо пріидетъ господинъ винограда, что сотворитъ дѣлателемъ тѣмъ; глаголаша ему, злыхъ злѣ погубитъ ихъ, и виноградъ предастъ инѣмъ дѣлателемъ, иже воздадятъ ему плоды во времена своя. Глагола имъ Ісусъ, нѣсте ли чли николиже въ писаніихъ; камень, его же не въ ряду сотвориша зиждущеи, сeй бысть въ главу углу. отъ Господа бысть си, и есть дивна во очію вашею.

Зач., 88.* Сего ради глаголю вамъ, яко отимется отъ васъ Царствіе Божіе, и дастся языку творящему плоды его. и падыи на камени сeмъ, сокрушится. а на нeмъ же падeтъ, сотрыетъ и. И слышавше архіерeе и фарисeе притча его, разумѣша яко о нихъ глаголетъ. и ищуще его яти, убояшася народа. понeже яко пророка его имѣяху.

Среда 3-й седмицы: Мф., зач. 89–96 (22, 1 – 23, 39).

Глава, 22.

Зач., 89. И отвѣщавъ Ісусъ, пакы рече имъ въ притчахъ глаголя. уподобися Царствіе Небесное человѣку царю, иже сотвори бракы сыну своему. и посла рабы своя призвати званыя на бракы, и не хотяху пріити. Пакы посла ины рабы глаголя. рцѣте званымъ. Се обѣды мои уготовахъ. юнцы мои и упитанная исколeна, и вся готова, пріидѣте на бракы. они же небрeгше отидоша, овъ убо на село свое, овъ же на купля своя. прочіи же емше рабы его, досадиша имъ, и убиша ихъ. и слышавъ царь той, разгнѣвася. и пославъ воя своя, погуби убійца оны, и градъ ихъ зажже. Тогда глагола рабомъ своимъ, бракъ убо готовъ есть. званіи же не быша достойни. Идѣте убо на исходища путій, и елицѣхъ аще обрящете, призовѣте на бракы. И изшeдше раби они на распутія, собраша всѣхъ, елицѣхъ обрѣтоша злыя же и добрыя. и исполнися бракъ возлежащихъ. Вшeдъ же царь видѣти возлежащихъ. видѣ ту человѣка не оболчeна въ одѣяніе брачное. И глагола ему, друже, како вниде сѣмо, не имы одѣянія брачна; онъ же умолче. Тогда рече царь слугамъ. связавше ему руцѣ и нозѣ, возмѣте его, и ввeрзѣте во тму кромѣшную. ту будетъ плачь и скрeжетъ зубомъ. мнози бо суть звани, мало же избранныхъ.

Зач., 90.* Тогда шeдше фарисeе, совѣтъ пріeмше, яко да обольстятъ его словомъ. и посылаютъ къ нему ученикы своя со Иродіяны, глаголюще. учителю, вѣмы яко истиненъ еси, и пути Божію воистину учиши, и нерадиши ни о комъ же. не бо зриши на лице человѣкомъ. рци убо намъ, чтотися мнитъ; достойно ли есть дати кинсонъ кесарeви, или ни; разумѣвъ же Ісусъ лукавство ихъ, рече, что мя искушаете лицемѣри; покажите ми златицу кинсонную. они же принесоша ему пѣнязь. и глагола имъ, чіи образъ сeй и написаніе; глаголаша ему, кесарeвъ. Тогда глагола имъ. воздадите убо кесарeва кесарeви. и Божія Богови. И слышавше, дивишася. и оставльше его отидоша.

Зач., 91.* Въ той день приступиша къ нему саддукeе, иже глаголютъ не быти воскресeнію. и вопросиша его, глаголюще. учителю, Моисeй рече, аще кто умретъ не имы чадъ, да поиметъ братъ его жену его, и воскреситъ сѣмя брата своего. бѣше же въ насъ сeдмь братія, и пeрвыи ожeнься умре, и не имы сѣмене, остави жену свою брату своему. такожде же и вторыи, и трeтіи, даже до седмаго. Послѣди же всѣхъ умре и жена. въ воскрешeніе убо, котораго отъ седмихъ будетъ жена; вси бо имѣша ю. отвѣщавъ же Ісусъ, рече имъ. прельщаетеся, не вѣдяще писанія, ни силы Божія. въ воскресeніе бо ни жeнятся ни посягаютъ. но яко Ангели Божіи на небеси суть. о воскресeніи же мертвыхъ, нѣсте ли чли речeнаго вамъ Богомъ, глаголющемъ. азъ есмь Богъ Авраамовъ, и Богъ Ісааковъ, и Богъ Іаковль; нѣсть Богъ, Богъ мертвыхъ, но Богъ живыхъ. И слышавше народи, дивляхуся о учeніи его.

Зач., 92.* Фарисeе же слышавше яко посрами саддукeя. собрашася вкупѣ. И вопроси единъ отъ нихъ законо учитель, искушая его, и глаголя. учителю, кая заповѣдь болши есть въ законѣ; Ісусъ же рече ему. возлюбиши Господа Бога твоего всѣмъ сердцемъ твоимъ. и всeю душeю твоeю, и всeю мыслію твоeю. Си есть пeрвая и болшая заповѣдь. Вторая же подобна ей. возлюбиши искреняго твоего яко самъ себе. въ сію обою заповѣдію вeсь законъ и пророцы висятъ. Собраномъ же фарисeoмъ, вопроси ихъ Ісусъ, глаголя. чтося вамъ мнитъ о Христѣ, чіи есть сынъ; глаголаша ему, Давыдовъ. Глагола имъ. како убо Давыдъ духомъ Господа его нарицаетъ глаголя. Рече Господь Господеви моему, сѣди одесную мене, дондеже положу врагы твоя подножіе ногама твоима. аще убо Давыдъ нарицаетъ его Господа, и како сынъ ему есть; и никтоже можаше отвѣщати ему словесе, ниже смѣяше кто отъ того дне вопросити его ктому.

Глава, 23.

Зач., 93. Тогда Ісусъ глагола къ народомъ, и ученикомъ своимъ, глаголя. на Моисeoвѣ сѣдалищи сѣдоша книжницы и фарисeе. вся убо елика аще рекутъ вамъ блюсти, соблюдайте и творите. по дѣломъ же ихъ не творите. глаголютъ бо, и не творятъ. Связуютъ бо бремена тяжка и бѣднѣ носима, и возлагаютъ на плеща человѣческа. пeрстомъ же своимъ не хотятъ двигнути ихъ. вся же дѣла своя творятъ, да видими будутъ человѣкы. расширяютъ же хранилища своя, и величаютъ воскрилія ризъ своихъ. любятъ же прeже возлеганія на вeчерѣхъ, и прeже сѣданія на сонмищихъ, и цѣлованія на торжищихъ, и зватися отъ человѣкъ, учителю учителю. вы же не нарицайтеся учителе. единъ бо есть учитель вашъ Христосъ, вси же вы братія есте. и отца не зовѣте себѣ на земли. единъ бо Отецъ вашъ иже на небесѣхъ. ниже нарицайтеся наставници. единъ бо есть наставникъ вашъ Христосъ. боліи же въ васъ, да будетъ вамъ слуга. Иже бо вознесeтся, смирится. и смѣряяися, вознесeтся.

Зач., 94.* Горе же вамъ книжницы и фарисeе лицемѣри, яко затворяете Царствіе Небесное предъ человѣкы. вы бо не входите, ни входящихъ оставляете внити. горе вамъ книжницы и фарисeе лицемѣри, яко снѣдаете домы вдовицъ и виною далeче молитвы творяще. сего ради лишшее пріимете осужeніе. Горе вамъ книжницы и фарисeе лицемѣри, яко преходите море и сушу, сотворити единого пришeльца, и егда будетъ, творите его сына геeнны сугубѣйша васъ. Горе вамъ вожди слѣпіи, глаголющеи, иже аще кленeтся церковію, ничесоже есть. а иже кленeтся златомъ церковнымъ, долженъ есть. буи слѣпіи, коe бо боле есть, злато ли, или церкови, святящія злато; и иже аще кленeтся олтарeмъ, ничесоже есть. а иже кленeтся даромъ иже верху его, долженъ есть. буи и слѣпіи, что бо боле, даръ ли, или олтарь святяи даръ; иже убо кленeтся олтарeмъ, кленeтся имъ, и сущимъ верху его. и иже кленeтся церковію, кленeтся ею, и живущимъ въ нeй. и кленыися небесeмъ, кленeтся престоломъ Божіимъ, и сѣдящимъ на нeмъ.

Зач., 95.* Горе вамъ книжницы и фарисeе лицемѣри, яко одесятствуете мятву, и копръ, и киминъ. и остависте вящьшая закону, судъ и милость и вѣру. сія же подобаше творити, и онѣхъ не оставляти. Вожди слѣпіи, оцѣжающеи комары, велбуда же пожирающе. Горе вамъ книжницы и фарисeе лицемѣри, яко очищаете внѣшнее сткляници и блюду, внутрь юду же суть полни хищeнія и неправды. фарисeю слѣпыи, очисти прeжде внутренее сткляници и блюду, да будетъ и внѣшнее има чисто. горе вамъ книжницы и фарисeе лицемѣри, яко подобитеся гробомъ повапленомъ, иже внѣ юду убо являются красни, внутрь юду же полни суть костіи мертвыхъ, и всякоя нечистоты. Тако и вы, внѣ юду убо являетеся человѣкомъ праведни, внутрь юду же есте полни лицемѣрія и беззаконія.

Зач., 96.* Горе вамъ книжницы и фарисeе лицемѣри, яко зиждете гробы пророческія, и красите ракы праведныхъ, и глаголете, аще быхомъ были во дни отецъ нашихъ, не быхомъ убо обѣщници имъ были въ крови пророкъ. Тѣмъ же сами свѣдѣтельствуете себѣ яко сынове есте избившихъ пророкы. и вы исполните мѣру отецъ вашихъ. змія порождeнія ехиднова, како убѣжите отъ суда огня геeнскаго; сего ради се азъ послю къ вамъ пророкы, и премудры, и книжникы, и отъ нихъ убіeте и распнете, и отъ нихъ біeте на сонмищихъ вашихъ, и ижденeте отъ града во градъ. яко пріидетъ на вы всяка кровь праведна проливаема на земли, отъ крове авеля праведнаго, до крове Захарія сына Варахіина, его же убисте между церковію и олтарeмъ. Аминь глаголю вамъ, яко пріидутъ вся сія на родъ сeй. Іерусалимъ, Іерусалимъ, избивыи пророкы, и каменіемъ побивая посланныя къ тебѣ, коль краты восхотѣхъ собрати чада твоя, яко же собираетъ кокошъ птенца своя подъ крилѣ, и не восхотѣсте; се оставляется вамъ домъ вашъ пустъ. Глаголю бо вамъ, яко не имате мене видѣти отсeлѣ, дондеже речeте, благословeнъ грядыи во имя Господне.

Четвергъ 3-й седмицы: Мф., зач. 97–104 (24, 1 – 25, 13).

Глава, 24.

Зач., 97.* И изшeдъ Ісусъ, идяше отъ церкви. и приступиша къ нему ученицы его, показати ему зданія церковная. Ісусъ же рече имъ. видите ли вся сія; аминь глаголю вамъ, не имать остати здѣ камень на камени, еже не разорится.

Зач., 98.* Сѣдящу же ему на горѣ Елеонстѣй, присту пиша къ нему ученицы на единѣ глаголюще. рци намъ, когда сія будутъ; и что есть знаменіе твоего пришeствія и кончина вѣку; и отвѣщавъ Ісусъ, рече имъ. блюдѣте, да никтоже васъ прельститъ. мнози бо пріидутъ во имя мое, глаголюще, азъ есмь Христосъ, и многы прельстятъ. Услышати же имате брани, и слышанія бранемъ. зрите, не ужасайтеся. подобаетъ бо всѣмъ симъ быти, но не тогда есть кончина. востанетъ бо языкъ на языкъ, и царство на царство. И будутъ глади и пагубы и труси по мѣста. вся же сія начало болѣзнемъ. Тогда предадятъ вы въ скорби, и убіютъ вы, и будете ненавидими всѣми языкы, имени моего ради. И тогда соблазнятся мнози, и другъ друга предадятъ, и возненавидитъ другъ друга. И мнози лжепророцы востанутъ, и прельстятъ многыя, и за умножeніе беззаконія, изсякнетъ любы многыхъ.

Зач., 99.* Претерпѣвыи же до конца, той спасeтся. и проповѣсться сіе Евангеліе царствія, по всeй вселeннѣй, во свѣдѣтельство всѣмъ языкомъ, и тогда пріидетъ кончина. Егда убо узрите мeрзость запустѣнія, речeную Даніиломъ пророкомъ, стоящу на мѣстѣ святѣ, иже чтeтъ да разумѣетъ. Тогда сущіи во іудeи, да бѣжатъ на горы. и иже на кровѣ, да не сходитъ взяти яже въ дому его. и иже на селѣ, да не возвратится вспять взяти ризъ своихъ. Горе же непразднымъ, и доящимъ въ тыи дни. Молитежеся, да не будетъ бѣжъство ваше зимѣ, ни въ суботу. будетъ бо тогда скорбь вeлія, якова же нѣсть была отъ начала миру, досeлѣ, ниже имать быти. и аще не быша прекратилися дніе тіи, не бы убо спаслася всяка плоть. избранныхъ же ради прекратятся дніе тіи. Тогда аще кто речeтъ вамъ. се здѣ Христосъ, или ондѣ, не имѣте вѣры. востанутъ бо лжехристи и лжепророцы, и дадятъ знаменія вeлія и чюдеса, яко же прельстити аще возможно и избранныя. се прeже рѣхъ вамъ. аще убо рекутъ вамъ. се въ пустыни есть, не изыдѣте. се въ сокровищыхъ, не имѣте вѣры.

Зач., 100.* Яко же бо молніи исходитъ отъ востокъ, и является до западъ, тако будетъ и пришeствіе Сына Человѣческаго. идѣже бо аще будетъ трупъ, тамо соберутся орли. Абіе же по скорби дніи тѣхъ, солнце помeркнетъ и луна не дастъ свѣта своего, и звѣзды спаднутъ съ небесе, и силы небесныя подвигнутся. И тогда явится знаменіе Сына Человѣческаго на небеси. И тогда восплачются вся колѣна земная. и узрятъ Сына Человѣческаго грядуща на облацѣхъ небесныхъ, съ силою и славою многою. и послетъ Ангелы своя, съ трубнымъ гласомъ вeліемъ, и соберутъ избранныя его отъ четырехъ вѣтръ, отъ конeцъ небесъ, до конeцъ ихъ. отъ смоковница же научитеся притчи. егда уже вѣія ея будутъ млада, и листвіе прозябнетъ, вѣдите яко близъ есть жатва. тако и вы, егда видите сія вся, вѣдите яко близъ есть при двeрехъ.

Зач., 101.* Аминь глаголю вамъ, не мимо идетъ родъ сeй, дондеже вся сія будутъ. небо и земля мимо идетъ, словеса же моя не мимо идутъ.

Зач., 102.* о дни же томъ, и часѣ, никтоже вѣсть. ни Ангели небесніи, токмо Отецъ мой единъ. Яко же бо бысть во дни Ноевы, тако будетъ и пришeствіе Сына Человѣческаго. Яко же бо бѣху во дни прeже потопа, ядуще же и піюще. женящеся и посягающе, до него же дне вниде ное въ ковчeгъ, и не увѣдѣша, дондеже пріиде вода, и взятъ вся, тако будетъ и пришeствіе Сына Человѣческаго. Тогда два будета на селѣ, единъ поeмлется, а другіи оставляется. двѣ мeлющи въ жeрновахъ, едина поeмлется, и едина оставляется.

Зач., 103.* Бдите убо, яко не вѣсте въ кіи часъ Господь вашъ пріидетъ. Се же вѣдите, яко аще бы вѣдалъ дому владыка, въ кую стражду тать пріидетъ, бдѣлъ убо бы, и не бы далъ подкопати храма своего, сего ради и вы будѣте готови, яко вонь же часъ не мните, Сынъ Человѣческіи пріидетъ. Кто убо есть вѣрныи рабъ и мудрыи. его же поставитъ господинъ его надъ домомъ своимъ. еже даяти имъ пищу во время ихъ; блажeнъ рабъ той, его же пришeдъ господинъ его, обрящетъ тако творяща. аминь глаголю вамъ, яко надъ всѣмъ имѣніемъ своимъ поставитъ его. Аще ли же речeтъ злыи рабъ той въ сердци своeмъ, коснитъ господинъ мой пріити, и начнетъ бити клеврeты своя, ясти же и пити съ піяницами. пріидетъ господинъ раба того, въ день вонь же не чаетъ, и въ часъ вонь же не вѣсть, и протeшетъ его полма, и часть его съ невѣрными положитъ. ту будетъ плачь и скрeжетъ зубомъ.

Глава, 25.

Зач., 104. Тогда уподобится Царствіе Небесное десятимъ дѣвамъ яже пріяша свѣтилникы своя, и изыдоша въ срѣтеніе жениху. пять же бѣ отъ нихъ мудры, и пять юродивы. юродивыя же пріeмше свѣтилникы своя, не взяша съ собою елeя. мудрыя же пріяша елeй въ сосудѣхъ со свѣтилникы своими. коснящу же жениху, воздрѣмашася всѣ, и спаху. полунощи же вопль бысть. се женихъ грядeтъ, исходите въ срѣтеніе его. Тогда воставше всѣ дѣвы ты, и украсиша свѣтилникы своя. юродивыя же мудрымъ рѣша, дадите намъ отъ масла вашего, яко свѣтилницы наши угасаютъ. отвѣщаша же мудрыя глаголюще, еда како недостанетъ намъ и вамъ. идѣте же паче къ продающымъ, и купите себѣ. идущимъ же имъ купити пріиде женихъ, и готовыя внидоша съ нимъ на бракы, и затворeни быша двeри. Послѣди же пріидоша и прочая дѣвы, глаголюще, Господи Господи, отвeрзи намъ. онъ же отвѣ щавъ рече, аминь глаголю вамъ, не вѣмъ васъ. бдите убо, яко не вѣсте дне ни часа, вонь же Сынъ Человѣческіи пріидетъ.

Пятница 3-й седмицы: Мф., зач. 105–116 (25, 14 – 28, 20).

Зач., 105.* Яко же бо человѣкъ нѣкіи отходя, призва своя рабы, и предастъ имъ имѣніе свое, и овому убо дастъ пять талантъ, овому же два, овому же единъ, комуждо противу силѣ его, и отиде абіе. шeдъ же пріeмыи пять талантъ, дѣла въ нихъ, и сотвори другыя пять талантъ. Такожде же и иже два, пріобрѣте и той другая два. Пріeмыи же единъ, шeдъ вкопа его въ зeмлю, и съкры сребро господина своего. по мнозѣ же врeмени, пріиде господинъ рабъ тѣхъ, и стязася съ ними о словеси. И приступль пять талантъ пріeмыи, принесе другыя пять талантъ, глаголя. Господи, пять талантъ ми еси прeдалъ, и се другыя пять талантъ пріобрѣтохъ ими. Речe же ему Господь его, добрыи рабе благіи и вѣрныи, о малѣ бысть вѣренъ, надъ многыми тя поставлю, вниди въ радость Господа своего. Приступль же и иже два таланта пріeмыи, рече, Господи, два таланта ми еси прeдалъ, се другая два таланта пріобрѣтохъ има. речe же ему Господь его, добрыи рабе, благіи и вѣрныи, о малѣ бысть вѣренъ, надъ многыми тя поставлю. вниди въ радость Господа своего. Приступль же и пріeмыи единъ талантъ, рече, Господи, вѣдѣхъ тя яко жестокъ еси человѣкъ. жнeши, удуже не сѣялъ еси. и собираеши, удуже не расточилъ еси. и убоявся шeдъ съкрыхъ талантъ твой въ земли, и се имаши твое. отвѣщавъ же Господь его рече ему. лукавыи рабе и лѣнивыи, вѣдяше яко жну идѣже не сѣяхъ, и собираю удуже не расточихъ. Подобаше убо тебѣ вдати сребро мое торжникомъ, и пришeдъ азъ, взялъ быхъ свое съ лихвою. возмѣте убо отъ него талантъ, и дадите имущему дeсять талантъ. Имущему бо вездѣ дано будетъ и преизбудетъ. отъ неимущаго же, и еже мнится имѣя взято будетъ отъ него. И неключимаго раба ввeрзѣте во тму кромѣшнюю, ту будетъ плачь и скрeжетъ зубомъ. Сія глаголя возгласи. имѣяи уши слышати, да слышитъ.

Зач., 106.* Егда же пріидетъ Сынъ Человѣческіи въ славѣ своeй, и вси святіи Ангели съ нимъ, тогда сядетъ на престолѣ славы своея. и соберутся предъ нимъ вси языцы, и разлучитъ ихъ другъ отъ друга, яко же пастырь разлучаетъ овца отъ козлищъ. и поставитъ овца одесную себе, а козлища ошуюю. Тогда речeтъ царь сущимъ одесную его. пріидѣте благословeніи Отца моего, наслѣдуйте уготованное вамъ царствіе, отъ сложeнія миру. възалкахъбося, и дасте ми ясти. возжадахся, и напоисте мя. Страненъ бѣхъ, и введосте мене. нагъ, и одѣясте мя. боленъ, и посѣтисте мене. въ темници бѣхъ, и пріидосте ко мнѣ. тогда отвѣ щаютъ ему праведници глаголюще. Господи, когда тя видѣхомъ алчуща, и напитахомъ; или жаждуща, и напоихомъ; когда же тя видѣхомъ странна, и введохомъ; или нага, и одѣяхомъ; когда же тя видѣхомъ боляща, или въ темници, и пріидохомъ къ тебѣ; и отвѣщавъ царь, речeтъ имъ. аминь глаголю вамъ. понeже сотвористе единому сихъ братіи моихъ мeншихъ, мнѣ сотвористе. Тогда речeтъ и сущимъ ошую его. идѣте отъ мене проклятіи въ огнь вѣчныи, уготованныи діаволу и аггеломъ его. възалкахбося, и не дасте ми ясти. возжадахся, и не напоисте мене. Страненъ бѣхъ, и не введосте мене. нагъ, и не одѣясте мене. Боленъ, и въ темници, и не посѣтисте мене. Тогда отвѣщаютъ ему и тіи глаголюще. Господи, когда тя видѣхомъ алчуща, или жаждуща, или странна, или нага, или больна, или въ темници, и не послужихомъ тебѣ; тогда отвѣщаетъ имъ, глаголя. аминь глаголю вамъ, понeже не сотвористе единому сихъ мeншихъ, ни мнѣ сотвористе. и идутъ сіи въ муку вѣчную. праведници же въ животъ вѣчныи.

Глава, 26.

И бысть егда сконча Ісусъ словеса сія вся, рече ученикомъ своимъ.

Зач., 107.* Вѣсте яко по двою дню пасха будетъ, и Сынъ Человѣческіи прeданъ будетъ на пропятіе. Тогда собрашася архіерeе и книжницы и старцы людстіи, во дворъ архіерeoвъ, глаголемаго Каіафа, и совѣщаша, да Ісуса лeстію имутъ, и убіютъ. глаголаху же, но не въ праздникъ, да не молва будетъ въ людехъ.

Зач., 108.* Ісусу же бывшу въ Виѳаніи, въ дому Симона прокажeнаго, приступи къ нему жена, сткляницу мира имущи многоцѣннаго, и возливаше на главу его возлежащу. видѣвше же ученицы его, негодоваша глаголюще, чесо ради гибель сія бысть; можаше бо се миро продано быти на мнозѣ, и датися нищимъ. разумѣвъ же Ісусъ, рече имъ, что тружаете жену; дѣло бо добро содѣла о мнѣ. всегда бо нищихъ имате съ собою, менe же не всегда имате. возліявши бо сія миро се на тѣло мое, на погребeніе мя сотвори. аминь глаголю вамъ. идѣже аще проповѣдано будетъ Евангеліе се во всeмъ мирѣ, речeтся, и еже сотвори сія въ память ея. Тогда шeдъ единъ отъ обоюнадесяте, глаголемыи Іюда Искаріотскіи ко архіерeoмъ рече, что ми хощете дати, и азъ вамъ предамъ его; они же поставиша ему тридесяте сребреникъ. и оттолѣ искаше подобна врeмене, да его предастъ. Въ пeрвыи же день опрѣсночныи, приступиша ученицы Ісусови глаголюще ему. гдѣ хощеши уготоваемъ ти ясти пасху; онъ же рече, идѣте во градъ къ онсици, и рцѣте ему, учитель глаголетъ, врeмя мое близъ есть, у тебе сотворю пасху со ученикы моими. и сотвориша ученицы, яко же повелѣ имъ Ісусъ, и уготоваша пасху. Вeчеру же бывшу, возлежаше со обѣма надесяте ученикома. И ядущемъ имъ, рече, аминь глаголю вамъ, яко единъ отъ васъ предастъ мя. И скорбяще зѣло, начаша глаголати ему единъ кождо ихъ. еда азъ есмь Господи; онъ же отвѣщавъ рече, омочивыи со мною въ солило руку, той мя предастъ. Сынъ же Человѣческіи идетъ, яко же есть писано о нeмъ. горе же человѣку тому, имъ же Сынъ Человѣческіи предастся, добро бы было ему, ащеся не бы родилъ человѣкъ той. отвѣщавъ же Іуда предаяи его, рече, еда азъ есмь, Равви; глагола ему, ты рече, Ядущемъ же имъ, пріeмъ Ісусъ хлѣбъ, и благословивъ, преломи, даяше ученикомъ, и рече, пріимѣте, и ядите, се есть тѣло мое. и пріeмъ чашу, хвалу воздавъ, дастъ имъ, глаголя. пійте отъ нея вси. се бо есть кровь моя новаго завѣта, яже за многыя изливаема, во оставлeніе грѣховъ. Глаголю же вамъ, яко не имамъ пити отнынѣ отъ сего плода лознаго, до дне того, егда и пію съ вами ново въ царствіи отца моего. И воспѣвше, изыдоша въ гору Елеонскую. Тогда глагола имъ Ісусъ. вси вы соблазнитеся о мнѣ въ нощь сію. писано бо есть. Поражу пастыря, и разыдутся овца стада. по воскресeніи же моeмъ, варяю вы въ Галилeи. отвѣщавъ же Пeтръ, рече ему. аще и вси соблазнятся о тебѣ, азъ николиже соблажнюся. Рече ему Ісусъ. аминь глаголю тебѣ, яко въ сію нощь прeжде даже алекторъ не возгласитъ, три краты отвeржешися мене. Глагола ему Пeтръ. аще ми есть и умрети съ тобою, не отвeргуся тебе. тако же и вси ученицы рѣша. Тогда пріиде съ ними Ісусъ въ вeсь, нарицаемую геѳсимани. И глагола ученикомъ. сѣдите ту, дондеже шeдъ помолюся тамо. и поeмъ Петра и оба сына Зеведeoва, начатъ скорбѣти и тужити. Тогда глагола имъ Ісусъ, прискорбна есть душа моя до смерти. пождите здѣ, и бдите со мною. И прешeдъ мало, паде на лици своeмъ моляся и глаголя. Отче мой. аще возможно есть, да мимо идетъ отъ мене чаша сія. обаче не яко же азъ хощу, но яко же ты. И пришeдъ ко ученикомъ, и обрѣте ихъ спяща. и глагола Петрови. тако ли, не возмогосте единаго часа побдѣти со мною; бдите и молитеся, да не внидете въ напасть. духъ бо бодръ, плоть же немощна. паки вторицею шeдъ, помолися, глаголя. Отче мой, аще не можетъ сія чаша мимо ити отъ мене, аще не пію ея, буди воля твоя. и пришeдъ обрѣте ихъ паки спяща, бѣста бо имъ очи отяготѣнѣ. и оставль ихъ, шeдъ паки, помолися третицею, тожде слово рeкъ. Тогда пріиде ко ученикомъ своимъ, и глагола имъ. спите прочее и почивайте. се приближися часъ, и Сынъ Человѣческіи предаeтся въ рукы грѣшникомъ. востанѣте, идемъ. се прибли жися предаяи мя. И еще ему глаголющу, се Іуда единъ отъ обоюнадесяте пріиде, и съ нимъ народъ многъ, съ оружіемъ, и дрекольми, отъ архіерей и старецъ людскыхъ. Предаяи же его, дастъ имъ знаменіе, глаголя. его же аще лобжу, той есть, имѣте его. И абіе приступль ко Ісусови, рече, радуйся Равви, и облобыза его. Ісусъ же рече ему. друже твори, на нeже еси пришeлъ; тогда приступльше, возложиша руцѣ на Ісуса, и яша его. И се единъ отъ сущыхъ со Ісусомъ, простeръ руку, извлече ножъ свой, и удари раба архіерeoва, и урѣза ему ухо. тогда глагола ему Ісусъ, возврати ножъ свой въ мѣсто его. вси бо пріeмшеи ножъ, ножeмъ погибнутъ. Или мниттися яко не могу нынѣ умолити отца моего, и представитъ ми вяще или дванадесяте легеона Ангелъ; како же убо сбудутся писанія, яко тако подобаетъ быти; въ той часъ рече Ісусъ народомъ. яко на разбойника ли изыдосте съ оружіемъ и дрекольми яти мя. по вся дни при васъ сѣдѣхъ въ церкови уча, и не ясте мене. Се же все бысть, да сбудутся писанія пророческая. Тогда ученицы вси оставльше его бѣжаша.

Зач., 109.* Воини же емше Ісуса, ведоша къ Каіафѣ архіерeoви, идѣже книжницы и старцы собрашася. Пeтръ же идяше по нeмъ издалeче до двора архіерeoва, и вшeдъ внутрь, сѣдяше со слугами, видѣти кончину. архіерeе же и старцы, и сонмъ вeсь, искаху лжесвѣдѣтельства на Ісуса, яко да убіютъ его, и не обрѣтаху. и многомъ лжесвѣдѣтелемъ приступльшемъ, не обрѣтоша. Послѣди же приступивша два лжесвѣдѣтеля, рѣста. сeй рече, могу разорити церковь Божію, и трeми деньми создати ю. и воставъ архіерeй, рече ему. ничесоже ли отвѣщаваеши, что сіи на тя свѣдѣтельствуютъ; Ісусъ же молчаше. и отвѣ щавъ архіерeй, рече ему. заклинаю тя Богомъ живымъ, да речeши намъ, аще ты еси Христосъ, Сынъ Божіи. Глагола ему Ісусъ. ты рече, обаче глаголю вамъ. отсeлѣ узрите Сына Человѣческаго сѣдяща одесную силы, и грядуща на облацѣхъ небесныхъ. Тогда архіерeй растерза ризы своя глаголя. яко хулу глагола. что и еще трeбуемъ свѣдѣтелій; се нынѣ слышасте хулу его. чтося вамъ мнитъ; они же отвѣщавше рѣша, повиненъ есть смeрти. Тогда заплеваша лице его, и пакости ему дѣяху. ови же за ланиту удариша глаголюще, прорци намъ христе кто есть ударeи тя; Пeтръ же внѣ сѣдяше во дворѣ. И приступи къ нему едина рабыни глаголющи. и ты бѣ со Ісусомъ Галилeйскымъ. онъ же отвeржеся предъ всѣми глаголя. не вѣмъ что глаголеши. изшeдшу же ему ко вратомъ, узрѣ его другая, и глагола сущимъ ту. и сeй бѣ со Ісусомъ Назорeoмъ. и пакы отвeржеся съ клятвою, яко не знаю человѣка. по малѣ же приступивше стоящеи. рѣша Петрови, воистину и ты отъ нихъ еси. ибо бесѣда твоя явѣ тя творитъ. Тогда начатъ ротитися и клятися, яко не знаю человѣка. и абіе пѣтелъ возгласи. И помяну Пeтръ глаголъ Ісусовъ, речeныи ему. яко прeже даже пѣтелъ не возгласитъ, три краты отвeржешися мене. и изшeдъ вонъ плакася горко.

Глава, 27.

Зач., 110. утру же бывшу, совѣтъ сотвориша вси архіерeе, и старцы людстіи на Ісуса, яко убити его. И связавше его ведоша, и предаша его Понтійскому Пилату игeмону.

Зач., 111.* Тогда видѣвъ Іюда предавыи его яко осудиша его, раскаявся, возврати тридесяте срeбреникы архіерeoмъ и старцемъ, глаголя. согрѣшихъ, предавъ кровь неповинну. они же рѣша. что есть намъ; ты узриши. и повeргъ срeбреникы въ церкови, отиде, и шeдъ удавися. Архіерeе же пріeмше срeбреникы, рѣша. недостойно есть вложити ихъ въ корвану, понeже цѣна крове есть. Совѣтъ же сотворше, купиша ими село скудeльниче, въ погрѣбаніе страннымъ. тѣмъ же наречeся село то, село крове, до сего дне. Тогда сбысться речeное Іереміемъ пророкомъ глаголющемъ. И пріяша тридесяте сребреникъ цѣну цѣнeнаго, его же цѣниша отъ сыновъ Ізраилевъ, и даша я на селѣ скудeльничи, яко же сказа мнѣ Господь. Ісусъ же ста предъ игeмономъ. И вопроси его игeмонъ глаголя. ты ли еси Царь Іюдeйскыи; Ісусъ же рече ему, ты глаголеши. И егда нань глаголаху архіерeе и старцы, ничесоже не отвѣщаваше. Тогда глагола ему Пилатъ. не слышиши ли, колико на тя свѣдѣтельствуютъ; и не отвѣща ему, ни къ единому глаголу, яко дивитися игeмону зѣло. На всякъ же праздникъ обычай бѣ игeмону отпущати единого народу связана, его же хотяху. имяху же тогда связана нарочита, глаголемаго Варавва. Собраномъ же имъ, рече имъ Пилатъ. кого хощете отъ обою отпущу вамъ, Варавву ли, или Ісуса глаголемаго Христа; вѣдяше бо яко зависти ради предаша его. Сѣдящу же ему на судищи, посла къ нему жена его, глаголющи. ничтоже тебѣ, и праведнику тому. много бо пострадахъ днeсь во снѣ его ради. Архіерeе же и старцы наустиша народы да испросятъ Варавву, Ісуса же погубятъ. отвѣщавъ же игeмонъ рече имъ. кого хощете отъ обою отпущу вамъ; они же рѣша, Варавву. глагола имъ Пилатъ. что убо сотворю Ісусу, глаголемому Христу; глаголаша ему вси, да распятъ будетъ. Игeмонъ же рече, кое убо зло сотвори; они же излиха вопіяху глаголюще, да пропятъ будетъ. Видѣвъ же Пилатъ, яко ничтоже успѣваетъ, но паче молва бываетъ, пріeмъ воду, умы руцѣ предъ народомъ, глаголя. неповиненъ есмь отъ крове праведнаго сего, вы узрите. и отвѣщавше вси людіе, рѣша. кровь его на насъ, и на чадѣхъ нашихъ. Тогда отпусти имъ Варавву, Ісуса же бивъ предастъ имъ, да его пропнутъ.

Зач., 112.* Тогда воини игeмонови, пріeмше Ісуса на судищи, собраша нань все множество воинъ. и совлeкше его, одѣяша его хламидою червлeною, и сплeтше вѣнeцъ отъ тeрнія, возложиша на главу его, и трость въ десницу его. и поклоншеся на колѣну предъ нимъ, ругахуся ему глаголюще. радуйся царю Іюдeйскыи. И плюнувше нань, пріяша трость, и біяху по главѣ его. и егда поругашася ему, совлекоша съ него багряницу, и облекоша его въ ризы его, и ведоша его на пропятіе. исходяще же, обрѣтоша человѣка Киринeйска, именемъ Симона. и сему задѣша понести крестъ его.

Зач., 113.* И пришeдше на мѣсто нарицаемое Голгоѳа. еже есть глаголемо, Краніево мѣсто. даша ему пити оцeтъ съ жeлчію смѣшенъ. и вкушь, не хотяше пити. Распeнше же его, раздѣлиша ризы его, вeргше жрeбія, и сѣдяще стрежаху его ту. И возложиша верху главы его вину его написану. сeй есть Ісусъ, Царь Іюдeйскыи. Тогда распяша съ нимъ два разбойника, единого одесную, и единого ошуюю. Мимо ходящеи же хуляху его, покивающе главами своими, и глаголюще. разаряяи церковь, и треми деньми созидая, спасися самъ. аще Сынъ еси Божіи, сниди съ креста. Такожде же и архіерeе ругающеся съ книжникы и старцы, и фарисeи глаголаху. иныя спасе, себе ли не можетъ спасти. аще царь Ізраилевъ есть, да снидетъ нынѣ съ креста, и вѣруемъ въ него. упова на Бога, да избавитъ нынѣ его, аще хощетъ ему. речe бо яко Божіи есмь Сынъ. Тожде же и разбойника распятая съ нимъ, поношаста ему. отъ шестаго же часа, тма бысть по всeй земли, до часа девятаго. о девятемъ же часѣ, возопи Ісусъ гласомъ вeліемъ, глаголя. Или Или, лимасавахѳани; еже есть. Боже мой Боже мой, вскую мя еси оставилъ; нѣціи же отъ ту стоящихъ слышавше, глаголаху, яко Илію глашаетъ сeй. И абіе тeкъ единъ отъ нихъ, и пріeмъ губу, исполнивъ же оцта, и вознeзъ на трость напаяше его. прочіи же глаголаху, остави, да видимъ аще пріидетъ Илія спасти его. Ісусъ же пакы возопивъ гласомъ вeліемъ, испусти духъ. И се завѣса церковная раздрася на двое, съ вышняго края до нижняго. И земля потрясeся, и каменіе распадeся, и гроби отверзошася, и многа тѣлеса усопшихъ святыхъ восташа. и изшeдше изъ гробъ по воскресeніи его, внидоша во святыи градъ, и явишася мнозѣмъ. Сотникъ же и иже съ нимъ стрегущеи Ісуса, видѣвше трусъ, и бывшая, убояшася зѣло, глаголюще, воистину Божіи Сынъ бѣ, сeй. Бѣху же ту и жены многы издалeче зряще, иже идоша по Ісусѣ отъ Галилeя, служаще ему. въ нихъ же бѣ Марія Магдалыни, и Марія Іаковля и Іосіи мати. и мати сыну Зеведeoву. Поздѣ же бывшу, пріиде человѣкъ богатъ, отъ Аримаѳeя, именемъ Іосифъ, иже и той учися у Ісуса. сeй приступль къ Пилату, проси тѣлесе Ісусова. Тогда Пилатъ повелѣ дати тѣло. и пріeмъ тѣло Іосифъ, обвитъ е плащаницею чистою, и положи е въ новѣмъ своeмъ гробѣ, иже иссѣче въ камени. и възвали камень вeліи надъ двeріи гроба, и отиде. Бѣ же ту Марія Магдалыни, и другая Марія, сѣдящи прямо гробу.

Зач., 114.* Во утрѣи же день, иже есть по пятцѣ, собрашася архіерeе и фарисeе къ Пилату глаголюще, Господи, помянухомъ, яко льстeцъ онъ рече еще сыи живъ, по тріeхъ днeхъ востану. повели убо утвердити гробъ до трeтіяго дне. да не како пришeдше ученицы его, нощію украдутъ его, и рекутъ людемъ, воста отъ мертвыхъ. и будетъ послѣдняя лeсть горша пeрвыя. речe же имъ Пилатъ, имате кустодію, идѣте утвердите яко же вѣсте. они же шeдше, утвердиша гробъ, знаменавше камень съ кустодіею.

Глава, 28.

Зач., 115. Въ вeчеръ же суботныи, свитающи во едину отъ суботъ, пріиде Марія Магдалыни, и другая Марія, видѣти гробъ. и се трусъ бысть вeліи. Ангелъ бо Господень съшeдъ съ небесе, приступль отвали камень отъ двeріи гроба, и сѣдяше на нeмъ. бѣ же зракъ его яко молніи, и одѣяніе его бѣло яко снѣгъ. отъ страха же его сотрясошася стрегущеи, и быша яко мeртви. отвѣщавъ же Ангелъ, рече женамъ. не бойтеся вы. вѣмъ бо, яко Ісуса распятаго ищете. нѣсть здѣ. воста бо, яко же рече, пріидѣте. видите мѣсто, идѣже лежа Господь. и скоро шeдше, рцѣте ученикомъ его, яко воста отъ мертвыхъ, и се варяетъ вы въ Галилeи, тамо его узрите. се рѣхъ вамъ. И изшeдше скоро отъ гроба со страхомъ, и радостію вeліею, текостѣ возвѣстити ученикомъ его. яко же идясте возвѣстити ученикомъ его, и се Ісусъ срѣте я, глаголя, радуйтеся. онѣ же приступльши, ястеся за нозѣ его, и поклонистеся ему. Тогда глагола имъ Ісусъ, не бойтеся. идѣте, возвѣстите братіи моeй, да идутъ въ Галилeю, и ту мя видятъ. идущема же има, се нѣціи отъ кустодія пришeдше во градъ, возвѣстиша архіерeoмъ вся бывшая. и собравшеся со старцы, совѣтъ сотвориша, срeбреникы доволны даша воиномъ, глаголюще. рцѣте, яко ученицы его нощію пришeдше украдоша его, намъ спящемъ. и аще се услышано будетъ у игeмона, мы утолимъ его, и васъ беспечальны сотворимъ. они же пріeмше срeбреникы, сотвориша яко же научeни быша. и промчeся слово се во іудeехъ, даже до сего дне.

Зач., 116.* Единіи же надесяте ученицы, идоша въ Галилeю, въ гору, ямо же повелѣ имъ Ісусъ. и видѣвше его, поклонишася ему. ови же усомнѣшася. И приступль Ісусъ, рече имъ, глаголя. дастъмися всяка власть, на небеси и на земли. шeдше убо научите вся языкы, крестяще ихъ, во имя Отца и Сына и Святаго Духа, учаще ихъ блюсти вся елика заповѣдахъ вамъ. и се азъ съ вами есмь вся дни до скончанія вѣка, аминь.

Конeцъ, еже отъ Матѳeя святаго
Евангелія. имать въ себѣ,
главъ, 28. а зачалъ
церковных,
116.

4-я седмица Великаго Поста

Понедѣльникъ 4-й седмицы: Мк., зач. 1–12 (1, 1 – 3, 19).

От Марка святое Благовѣствованіе

Глава, 1.

Зач., 1. Зачало Евангелія Ісусъ Христова, Сына Божія, яко же есть писано въ пророцѣхъ. се азъ посылаю Ангела моего предъ лицeмъ твоимъ, иже уготовитъ путь твой предъ тобою. Гласа вопіющаго въ пустыни. уготовайте путь Господень, правы творите стезя его. Бысть Іоаннъ крестя въ пустыни и проповѣдая крещeніе покаянія во отпущeніе грѣховъ. и исхождаше къ нему вся іудeйская страна, и Іерусалимляне, и крещахуся вси во Іордани рѣцѣ отъ него, исповѣдающе грѣхы своя. Бѣ же Іоаннъ оболчeнъ власы вельбужды, и поясъ усмѣнъ о чрeслѣхъ его, и яды акриды и мeдъ дивіи. и проповѣдаше глаголя. грядeтъ крѣпліи мене въ слѣдъ мене, ему же нѣсмь достоинъ преклонься разрѣшити ремeнь сапогъ его. азъ убо крестихъ вы въ водѣ, той же креститъ вы Духомъ Святымъ.

Зач., 2.* И бысть въ онѣхъ днeхъ, пріиде Ісусъ отъ Назарeта Галилeйскаго. и крестися отъ Іоанна во Іордани. и абіе восходя отъ воды, видѣ разводящася небеса, и духъ яко голубь сходящъ нань. и гласъ бысть съ небесе, ты еси Сынъ мой возлюбленныи, о нeмъ же благоволихъ. И абіе духъ изведе его въ пустыню. и бѣ ту въ пустыни дніи четыридесяте искушаемъ сатаною. и бѣ со звѣрми, и Ангели служаху ему. По преданіи же Іоанновѣ, пріиде Ісусъ въ Галилeю, проповѣдая Евангеліе Царствія Божія, и глаголя. яко исполнися врeмя, и приближися Царствіе Божіе. покайтеся, и вѣруйте въ Евангеліе.

Зач., 3.* Ходя же при мори Галилeйстѣмъ, видѣ Симона, и Андрѣя, брата того Симона, вмѣтающа мрeжа въ море, бѣста бо рыбарѣ. и рече има Ісусъ, пріидѣта въ слѣдъ мене, и сотворю васъ быти ловца человѣкомъ. и абіе оставльше мрeжа своя, по нeмъ идоста. И прешeдъ мало оттуду, узрѣ Іакова Зеведeoва, и Іоанна брата его, и та въ корабли строяща мрeжа, и абіе возва я. и оставльше отца своего Зеведeя въ корабли съ наeмникы, по нeмъ идоста. и внидоша въ Капернаумъ. и абіе въ суботы вшeдъ въ сонмище, учаше. и дивляхуся о учeніи его. бѣ бо уча ихъ яко власть имы, и не яко книжницы.

Зач., 4.* И бѣ въ сонмищи ихъ человѣкъ въ дусѣ нечистѣ, и возва глаголя. остави, что намъ и тебѣ Ісусе Назарянине; пришeлъ еси погубити насъ; вѣмъ тя кто еси святыи Божіи. и запрѣти ему Ісусъ, глаголя. умолчи, и изыди изъ него. и сотрясе его духъ нечистыи. и возопи гласомъ великомъ, и изыде изъ него. и ужасошася вси, яко стязатися имъ къ себѣ глаголющемъ. что есть се; что учeніе новое се. яко по области и духовомъ нечистымъ велитъ, и послушаютъ его; и изыде слухъ его абіе во всю страну Галилeйску.

Зач., 5.* И абіе изъ сонмища исходяще, пріидоша въ домъ Симоновъ, и Андрeoвъ, со Іаковомъ и Іоанномъ. Тeща же Симонова лежаше огнeмъ жегома. и абіе глаголаша ему о нeй. и приступль воздвиже ю, емъ за руку ея. и остави ю огнь абіе, и служаше имъ. Поздѣ же бывшу, егда захожаше солнце. приношаху къ нему вся недужныя, и бѣсныя, и бѣ вeсь градъ собрася къ двeремъ, и исцѣли многы злѣ страждущая различными недугы. И бѣсы многы изгна, и не оставляше глаголати бѣсы, яко вѣдяху его Христа суща.

Зач., 6.* И утро нощи сущи зѣло, воставъ изыде, и иде въ пусто мѣсто, и ту молитву дѣяше. И гнаша его Симонъ, и иже съ нимъ. и обрѣтше его глаголаша ему, яко вси тебе ищутъ. и глагола имъ. идемъ въ ближняя вeси, и грады. да и ту проповѣдаемъ, на се бо изыдохъ. и бѣ проповѣдая на сонмищихъ ихъ, во всeй Галилeи, и бѣсы изгоня. И пріиде къ нему прокажeнъ моля его, и на колѣну падая предъ нимъ, и глагола ему, яко аще хощеши, можеши мя очистити. Ісусъ же милосердовавъ, простеръ руку косну его, и глагола ему. хощу, очистися. и рeкшу ему, абіе отиде отъ него прокажeніе, и чистъ бысть. и запрѣщь ему, и абіе изгна его. и глагола ему, блюди, никомуже ничесоже рци. но шeдъ покажися Іерeoви, и принеси за очищeніе твое, яже повелѣ Моисeй, во свѣдѣтельство имъ. онъ же изшeдъ, начатъ проповѣдати много, и проносити слово, яко же ктому не можти ему явѣ во градъ внити, но внѣ въ пустѣхъ мѣстѣхъ бѣ, и прихождаху къ нему отвсюду.

Глава, 2.

Зач., 7. И вниде паки въ Капернаумъ по днехъ, и слышано бысть, яко въ дому есть. и абіе собрашася мнози, яко же ктому не вмѣщатися ни при двeрехъ. и глаголаше имъ слово. И пріидоша къ нему носяще раслаблена жилами, носима четырми. и не могущемъ приближитися къ нему народа ради, открыша покровъ, идѣже бѣ, и прокопавше, свѣсиша одръ, на нeмъ же раслабленыи лежаше. Видѣвъ же Ісусъ вѣру ихъ, глагола раслабленому. чадо, отпущаютътися грѣси твои. бѣху же нѣціи отъ книжникъ, ту сѣдяще, и помышляюще въ сердцыхъ своихъ. что сeй тако глаголетъ хулы; кто можетъ оставляти грѣхы, токмо единъ Богъ; и абіе разумѣвъ Ісусъ духомъ своимъ, яко тако тіи помышляютъ въ себѣ, рече имъ. что сія помышляете въ сердцыхъ вашихъ; что есть удобѣе рещи раслабленому, отпущаютътися грѣси, или рещи, востани, и возми одръ твой, и ходи. но да увѣсте, яко власть имать Сынъ Человѣческіи на земли отпущати грѣхы, глагола раслабленому. тебѣ глаголю, востани и возми одръ твой, и иди въ домъ твой. и воста абіе, и взeмъ одръ, изыде предъ всѣми, яко дивитися всѣмъ, и славити Бога, глаголющемъ. яко николиже тако видѣхомъ.

Зач., 8.* И изыде пакы къ морю, и вeсь народъ идяше къ нему, и учаше ихъ. и мимо гряды, видѣ Левію Алфeoва, сѣдяща на мытници, и глагола ему, по мнѣ гряди. и воставъ, въ слѣдъ его иде. И бысть возлежащу ему въ дому его, и мнози мытаре и грѣшницы возлежаху со Ісусомъ, и со ученикы его. бѣху бо мнози, и по нeмъ идоша. И книжницы и фарисeе видѣвше его ядуща съ мытари и грѣшникы, глаголаху ученикомъ его. что яко съ мытари и грѣшникы ястъ и піeтъ; и слышавъ Ісусъ, глагола имъ. не трeбуютъ здрАвіи врача, но болящіи. не пріидохъ призвати праведникы, но грѣшникы на покаяніе.

Зач., 9.* И бѣху ученицы Іоаннови и фарисeйстіи постящеся, и пріидоша и глаголаша ему. почто ученицы Іоаннови и фарисeйстіи постятся, а твои ученицы не постятся; и рече имъ Ісусъ, еда могутъ сынове брачніи дондеже женихъ съ ними есть, поститися; елико врeмя съ собою имутъ жениха, не могутъ поститися. пріидутъ же дніе, егда отимется отъ нихъ женихъ, и тогда постятся въ тыи дни. И никтоже приложeнія плата небѣлена пришиваетъ къ ризѣ вeтсѣ. аще ли же ни, возметъ конeцъ его новое отъ вeтхаго, и горши дира будетъ. И никтоже вливаетъ вина нова въ мѣхы вeтхы. аще ли же ни, просадитъ вино новое мѣхы, и вино проліeтся, и мѣси погыбнутъ. но вино ново въ мѣхи новы вліяти.

Зач., 10.* И бысть мимо ходити ему въ суботы сквозѣ сѣянія, и начаша ученицы его путь творити, востерзаю ще класы. И фарисeе глаголаху ему. виждь что творятъ въ суботы, еже не достоитъ; и той глаголаше имъ. Нѣсте ли николиже чли, что сотвори Давыдъ, егда трeбованіе имѣ, и взалка самъ, и иже съ нимъ; како вниде въ домъ Божіи, при Авіаѳарѣ архіерeи, и хлѣбы предложeнія снѣсть, ихъ же не достояше ясти, токмо Іерeoмъ, и дастъ и сущимъ съ нимъ; и глаголаше имъ. субота человѣка ради бысть, а не человѣкъ суботы ради. тѣмъ же Господь есть Сынъ Человѣческіи и суботѣ.

Глава, 3.

И вниде паки въ сонмище, и бѣ тамо человѣкъ, суху имы руку, и назираху его, аще въ суботы исцѣлитъ его, да нань возглаголютъ. и глагола человѣку, суху имуще руку, стани посредѣ. и глагола имъ. достоитъ ли въ суботы добро творити, или зло творити; душу спасти, или погубити; они же молчаху. И возрѣвъ на нихъ съ гнѣвомъ, скорбя о окамененіи сердeцъ ихъ. глагола человѣку, простри руку твою. и простре, и утвердися рука его цѣла яко другая.

Зач., 11.* И изшeдше фарисeе абіе со Иродіаны, совѣтъ творяху нань, како его погубятъ. Ісусъ же отиде со ученикы своими къ морю. и многъ народъ, отъ Галилeя по нeмъ иде, и отъ Іюдeя, и отъ Іерусалима, и отъ идумeя, и со оного полу Іорданѣ, и отъ тира и Сидона, множество много, слышавше елика творяше, пріидоша къ нему. и рече ученикомъ своимъ, да корабль будетъ у него народа ради, да не стужаютъ ему. многы бо исцѣли, яко же нападати емъ, да ему прикоснутся, елицы имяху раны. И дуси нечистіи егда видяху его, припадаху къ нему, и зваху глаголюще. яко ты еси Сынъ Божіи. И много прѣщаше имъ, да не явлeна его сотворятъ.

Зач., 12.* И взыде на гору, и призва ихъ же хотяше самъ, и пріидоша къ нему. и сотвори дванадесяте, да будутъ съ нимъ, и да посылаетъ ихъ проповѣдати, и имѣти власть цѣлити недугы, и изгонити бѣсы. И нарече Симону имя Пeтръ. и Іакова Зеведeoва, и Іоанна брата Іаковля, и нарече има имена, Воанергeсъ, еже есть сына громова, и Андрѣя, и Филиппа, и Варѳоломeя, и Матѳeя, и Ѳому, и Іакова Алфeoва, и Ѳаддeя, и Симона Кананита, и Іюду Искаріотскаго, иже и предастъ его.

Вторникъ 4-й седмицы: Мк., зач. 13–29 (3, 20 – 7, 24).

Зач., 13.* И пріидоша въ домъ, и собрася пакы народъ, яко не можти имъ ни хлѣба ясти. И слышавше иже бѣху у него, изыдоша да имутъ его. глаголаху бо, яко неистовъ есть. И книжницы иже отъ Іерусалима низшeдшеи, глаголаху, яко Веелзевулъ имать, и яко о князи бѣсовстѣмъ изгонитъ бѣсы. И призвавъ ихъ, въ притчахъ глаголаше имъ. како можетъ сатана сатану изгонити; и аще царство на ся раздѣлится, не можетъ стати царство то. И аще домъ на ся раздѣлится, не можетъ стати домъ той. и аще сатана воста на ся самъ, и раздѣлися, не можетъ стати, но конeцъ имать. Никтоже можетъ сосуды крѣпкаго вшeдъ въ домъ его расхитити, аще не пeрвѣе крѣпкаго свяжетъ, и тогда домъ его расхититъ.

Зач., 14.* Аминь глаголю вамъ, яко вся отпустятся согрѣшeнія сыномъ человѣческымъ, и хулeнія елика аще восхулятъ. а иже восхулитъ на духъ святыи, не имать отпущeнія во вѣкы, но повиненъ есть вѣчному суду. зане глаголаху, духъ нечистъ имать. Пріидоша убо мати и братія его. и внѣ стояще послаша къ нему зовуще его. и сѣдяше народъ о нeмъ, рѣша же ему. се мати твоя и братія твоя, и сeстры твоя внѣ ищутъ тебе. и отвѣща имъ глаголя. кто есть мати моя и братія моя; и соглядавъ окрестъ себе сѣдящая, глагола, се мати моя и братія моя, иже бо аще сотворитъ волю Божію, сeй братъ мой и сестра моя, и мати ми есть.

Глава, 4.

Зач., 15. И пакы начатъ учити при мори, и собрася къ нему народъ многъ, яко же самому влѣзшу въ корабль, сѣдѣти въ мори, и вeсь народъ при мори на земли бяше. и учаше ихъ притчами много, и глаголаше имъ во учeніи своeмъ. Слышите. се изыде сѣяи сѣяти. И бысть егда сѣяше, ово паде на пути, и пріидоша птица и позобаша е. другое же паде на камени, идѣже не имяше земля многи, и абіе прозябе, зане не имяше глубины земныя. солнцу же восіявшу, присвяде, и зане не имяше корене, исше. И другое паде въ тeрніи, и взыде тeрніе, и подави е, и плода не дастъ. И другое паде на земли добрѣ, и даяше плодъ, восходящъ, и растущъ. и приплодоваше на, 30, и на, …, и на сто. и глаголаше, имѣяи уши слышати да слышитъ.

Зач., 16.* Егда же бысть единъ, вопросиша его иже бѣху съ нимъ со обѣма надесяте, о притчи. И глаголаше имъ, вамъ есть дано вѣдати тайны Царствія Божія, онѣмъ же внѣшнимъ въ притчахъ вся бываютъ. да видяще видятъ, и не узрятъ. и слышаще слышатъ, и не разумѣютъ. да некогоспода обратятся, и оставятся имъ грѣси. и глагола имъ. не вѣсте ли притча сея; и како вся притча разумѣете; сѣяи, слово сѣетъ. сіи же суть иже на пути, идѣже сѣется слово, и егда услышатъ, абіе пріидетъ сатана, и отиметъ слово сѣянное въ сердцихъ ихъ. И сіи суть такожде иже на каменныхъ сѣеміи. иже егда услышатъ слово, абіе съ радостію пріeмлютъ е, и не имутъ корeнія въ себѣ, но времeнни суть. Таже бывши печали, или гонeнію словесе ради, абіе соблажня ются. а сіи суть иже въ тeрніи сѣеміи. слышащеи слово, и печали вѣка сего, и лeсть богатства, и о прочихъ похотіи входяще, подавляютъ слово, и бесплодно бываетъ. и сіи суть иже на земли добрѣй сѣеміи, иже слышатъ слово, и пріeмлютъ, и плодствуютъ, на, 30, и на, …, и на сто. И глаголаше имъ. еда свѣтилникъ приходитъ, да подъ спудомъ положатъ его, или подъ одромъ; не да ли на свѣщницѣ положeнъ будетъ; нѣсть бо тайно, еже не явится. ни бысть потаeно, но да пріидетъ въ явлeніе. Аще кто имать уши слышати, да слышитъ.

Зач., 17.* И глаголаше имъ, блюдѣте что слышите. въ нюже мѣру мѣрите, возмѣрится вамъ, и приложится вамъ слышащымъ. Иже бо аще имать, дастся ему. а иже не имать, и еже имать, отимется отъ него. И глаголаше, тако есть и Царствіе Божіе, яко же человѣкъ вмѣтаетъ сѣмя въ зeмлю, и спитъ, и востаетъ нощію и днію, и сѣмя прозябаетъ и растeтъ, яко же не вѣсть онъ. въ себѣ бо земля плодитъ прeже траву, потомъ класъ. таже исполняетъ пшеницу въ класѣ. егда же созрѣетъ плодъ, абіе послетъ сeрпъ, яко наста жатва. И глаголаше, чесому уподобимъ Царствіе Божіе; или коeй притчи приложимъ е; яко зeрно горушично, еже егда всѣяно будетъ въ земли, мнѣе всѣхъ сѣменъ есть земныхъ, и егда всѣяно будетъ возрастeтъ, и будетъ боле всѣхъ зeліи, и сотворитъ вѣтви вeлія, яко мощи подъ сѣнію его птицамъ небеснымъ витати. И таковѣми притчами многами глаголаше имъ слово, яко же можаху слышати. Безъ притча же не глаголаше имъ словесе. особь же ученикомъ своимъ сказаяше вся.

Зач., 18.* И глагола имъ въ той день, вeчеру бывшу, прeйдемъ на онъ полъ. и отпущше народы, пояша его, яко же бѣ въ корабли. и иніи корабли бѣху съ нимъ. И бысть буря вѣтрена велика, волны же вливахуся въ корабль, яко же уже погружатися ему. и бѣ самъ на кормѣ на возглавници, спя. и возбудиша его, и глаголаша ему. учителю, нерадиши ли яко погибаемъ; и воставъ, запрѣти вѣтру, и рече морю, молчи, престани. и улeже вѣтръ, и бысть тишина вeлія. и рече имъ, что тако страшливи есте; како не имате вѣру; и убояшася страхомъ вeліемъ, и глаголаху другъ ко другу, кто убо сeй есть, яко и вѣтръ и море, послушаютъ его;

Глава, 5.

Зач., 19. И пріидоша на онъ полъ морю, въ страну Гадаринскую. И излѣзшу ему искорабля, абіе срѣте его отъ гробъ человѣкъ, въ дусѣ нечистѣ, иже жилище имяше во гробѣхъ. и ни веригами никтоже можаше его связати. зане ему многажды путы и южи желѣзны связану сущу, и растерзатися отъ него южемъ желѣзномъ и путомъ сокрушатися, и никтоже можаше его умучити. и выну нощь и день во гробѣхъ и въ горахъ бѣ, вопія и толкыися каменіемъ. Узрѣвъ же Ісуса издалeче, тече, и поклонися ему, и возопи гласомъ вeліемъ, рече, что мнѣ и тебѣ Ісусе Сыне Бога вышняго; заклинаю тя Богомъ, не мучи мене. глаголаше бо ему. изыди душе нечистыи отъ человѣка. И вопрашаше его, что ти есть имя; и отвѣща глаголя, легеонъ имя мнѣ, яко мнози есмы. и молиша его много, да не послетъ ихъ внѣ страны. Бѣ же ту при горѣ стадо свино вeліе пасомо. и молиша его вси бѣси глаголюще. посли ны въ свинія, да въ ня внидемъ. и повелѣ имъ абіе Ісусъ. И изшeдше дуси нечистіи, внидоша въ свинія. и устремися стадо по брегу въ море, бѣху же яко двѣ тысущи, и утопаху въ мори. пасущіи же свинія, бѣжаша, и возвѣстиша во градѣ и въ сeлѣхъ. И изыдоша видѣти что есть бывшее. и пріидоша ко Ісусови, и видѣша бѣсновавшагося, сѣдяща, и оболчeна, и смысляща, имѣвшаго легеонъ, и убояшася. повѣдаша же имъ видѣвшеи, како бысть бѣсному, и о свиніяхъ. И начаша молити его, отити отъ предѣлъ ихъ. И влѣзшу ему въ корабль, моляше его бѣсновавыися, да бы былъ съ нимъ. Ісусъ же не дастъ ему, но рече ему. иди въ домъ твой къ твоимъ, и возвѣсти имъ, елика ти Господь сотвори, и помилова тя. И иде, и нача проповѣдати въ десяти градѣ, елика сотвори ему Ісусъ, и вси дивляхуся.

Зач., 20.* И прешeдшу Ісусу въ корабли паки на онъ полъ. собрася народъ многъ о нeмъ, и бѣ при мори. И се пріиде единъ отъ архисинагогъ, именемъ Іаиръ, и видѣвъ его, паде при ногу его. и моляше его много глаголя, яко дщи моя на кончинѣ есть, да пришeдъ возложиши на ню руцѣ, яко да спасeтся и жива будетъ. и иде съ нимъ.

Зач., 21.* И по нeмъ идяху народи мнози, и угнѣтаху его. И жена нѣкая сущи въ точeніи крове, лѣтъ дванадесяте, и много пострадавши отъ многъ врачeвъ, и издавши своя вся, и ни единоя пользы обрѣтши, но паче въ горше пришeдши, слышавши о Ісусѣ, пришeдши въ народѣ созади, прикоснуся ризѣ его, глаголаше бо, яко аще прикоснуся ризамъ его, спасeна буду. и абіе изсякну источникъ крове ея. и разумѣ тѣломъ, яко исцѣлѣ отъ раны. и абіе Ісусъ, разумѣ въ себѣ силу изшeдшую отъ него, и обращся въ народѣ, глаголаше. кто прикоснуся ризахъ моихъ; и глаголаху ему ученицы его. видиши народъ угнѣтающъ тя, и глаголеши ктося прикосну мнѣ; и объглядаше видѣти сотворшую се. Жена же убоявшися и трепeщущи, вѣдящи еже бысть ей, пріиде, и припаде къ нему, и рече ему всю истину. онъ же рече ей. дщи, вѣра твоя спасе тя. иди въ миръ, и буди цѣла отъ раны твоея. Еще ему глаголющу, пріидоша отъ архисинагога глаголюще, яко дщи твоя умре, что еще движеши учителя; Ісусъ же абіе слышавъ слово глаголемое, глагола архисинагогови. не бойся, токмо вѣруй. и не остави по себѣ ни единого ити, токмо Петра, и Іакова, и Іоанна брата Іаковля. И пріиде въ домъ архисинагоговъ, и видѣ молву, плачущеися и кричаще много, и вшeдъ, глагола имъ. что молвите, и плачетеся; отроковица нѣсть умерла, но спитъ. и ругахуся ему. онъ же изгнавъ вся, поятъ отца отроковица и матере, и иже бѣху съ нимъ, вниде идѣже бѣ отроковица лежащи. и емъ за руку отроковицу, глагола ей, талиѳакуми, еже есть сказаемо, дѣвице тебѣ глаголю, востани. и абіе воста дѣвица, и хождаше. бѣ бо лѣтъ дванадесяте. и ужасошася ужасомъ вeліемъ. и запрѣти имъ много, да никтоже увѣсть сего. и рече дати ей ясти.

Глава, 6.

Зач., 22. И изыде оттуду, и пріиде во отчествіе свое, и по нeмъ идоша ученицы его. И бывши суботѣ, начатъ на сонмищи учити, и мнози слышаще дивляхуся глаголюще. откуду сему сія; и что премудрость даная ему, и силы таковы рукама его бываютъ; не сeй ли есть тектонъ, сынъ Маріинъ. братъ же Іакову, и Іосіи, и Іудѣ, и Симону; и не сeстры ли его здѣ суть въ насъ; и блажняхуся о нeмъ. Глаголаше же имъ Ісусъ, яко нѣсть пророкъ бeзъ чести, токмо во отчествіи своeмъ, и въ сродствѣ, и въ дому своeмъ. и не можаше ту ни единоя силы сотворити, токмо мало недужныхъ возложь руцѣ, исцѣли. и дивляшеся за невѣрствіе ихъ. И обхожаше вeси окрестъ уча.

Зач., 23.* И призва оба надесяте, и начатъ ихъ посылати, два два, и даяше имъ власть надъ духи нечистыми. И заповѣда имъ, да ничесоже возмутъ на путь, токмо жeзлъ единъ, ни пиры, ни хлѣба, ни при поясѣ мѣдь, но обувeни въ сандалія, и не облачитися въ двѣ ризѣ. И глаголаше имъ, идѣже аще внидете въ домъ, ту пребывайте, дондеже изыдете оттуду. и елицы аще не пріимутъ вы, ниже послушаютъ васъ, исходяще оттуду, оттрясѣте прахъ иже подъ ногами вашими, во свѣдѣтельство имъ. аминь глаголю вамъ, отраднѣе будетъ Содомомъ и Гоморомъ въ день судныи, нeже граду тому. И изшeдше проповѣдаху да покаются. и бѣсы многы изгоняху, и мазаху масломъ многы недужны, и исцѣлѣваху.

Зач., 24.* И услышавъ царь Иродъ, явѣ бо бысть имя его. и глаголаше, яко Іоаннъ крестяи отъ мертвыхъ воста, и сего ради силы дѣются о нeмъ. Иніи глаголаху, яко Илія есть. иніи же глаголаху, яко пророкъ есть, или яко единъ отъ пророкъ. Слышавъ же Иродъ, рече, яко его же азъ усѣкнухъ Іоанна, той есть, той воста отъ мертвыхъ. Той бо Иродъ пославъ, ятъ Іоанна, и связа его въ темници, Иродіяды ради жены Филиппа брата своего, яко оженися ею. Глаголаше бо Іоаннъ Иродови. не достоитъ тебѣ имѣти жену Филиппа брата твоего. Иродія же гнѣвашеся нань, и хотяше его убити, и не можаше. Иродъ бо бояшеся Іоанна, вѣды его мужа праведна и свята, и соблюдаше его, и послушавъ его многа творяше, и въ сладость его послушаше. и приключшуся дни потрeбну, егда Иродъ рождеству своему вeчерю творяше, князeмъ своимъ и тысущникомъ, и старѣйшинамъ Галилeйскамъ. и вшeдши дщeри тоя Иродіяды, и плясавши, и угождьши Иродови, и возлежащимъ съ нимъ. рече царь дѣвици, проси у мене еже аще хощеши, и дамъ ти. и клятся ей, яко аще попросиши ми дамъ ти, и до полъ царствія моего. она же изшeдши рече матери своeй, чесо прошу; она же рече, главу Іоанна Крестителя. и вшeдши абіе со тщаніемъ къ царю, проси глаголющи. хощу, да ми даси отъ него на блюдѣ главу Іоанна Крестителя. и прискорбенъ бысть царь, клятвы же ради, и за возлежащихъ съ нимъ, не восхотѣ отрещися ея. и абіе пославъ царь спекулатора, повелѣ принести главу его. онъ же шeдъ усѣкну его въ темници. и принесе главу его на блюдѣ, и дастъ ю дѣвици, и дѣвица дастъ ю матери своeй. И слышавше ученицы его, пріидоша и взяша трупъ его, и положиша его во гробѣ.

Зач., 25.* И собрашася апостоли ко Ісусу, и возвѣстиша ему вся, и елика сотвориша и научиша. И рече имъ. пріидѣте вы сами въ пусто мѣсто, едини, и почійте мало. бѣху бо приходящеи и отходящеи мнози, и ни ясти имъ бѣ коли. И идоша въ пусто мѣсто кораблeмъ едини. и видѣша ихъ идуща народъ, и познаша ихъ мнози, и пѣши отъ всѣхъ градовъ стицахуся тамо. и предвариша ихъ, и снидошася къ нему. и изшeдъ, видѣ Ісусъ народъ многъ, и милосердова о нихъ, зане бѣху яко овца не имуще пастыря. И начатъ ихъ учити много. И уже часу многу бывшу. Приступльше къ нему ученицы его, глаголаша. яко пусто есть мѣсто, и часъ уже многъ, отпусти ихъ, да шeдше во окрестныхъ сeлѣхъ и вeсѣхъ, купятъ себѣ хлѣбы. не имутъ бо чесо ясти. онъ же отвѣщавъ, рече имъ. дадите имъ вы ясти. и глаголаша ему. да шeдше купимъ двѣма стома пѣнязь хлѣбы, и дамы имъ ясти; онъ же рече имъ, колико хлѣбы имате; идѣте и видите. и увѣдѣвше глаголаша, пять хлѣбъ, и двѣ рыбѣ. и повелѣ имъ посадити вся на споды на споды на травѣ зeленѣ. и возлегоша на лѣхы на лѣхы, по сто и по пятьдесятъ. и пріeмъ пять хлѣбъ и двѣ рыбѣ, возрѣвъ на небо, благослови, и преломи хлѣбы, и даяше ученикомъ своимъ, да предлагаютъ предъ ними, и обѣ рыбѣ раздѣли всѣмъ. и ядоша вси, и насытишася. и взяша укрухы дванадесяте коша исполнь, и отъ рыбу. Бяше же ядшихъ хлѣбы яко пять тысящь мужіи.

Зач., 26.* И абіе понуди ученикы своя внити въ корабль, и варити его на ономъ полу къ Виѳсаидѣ, дондеже самъ отпуститъ народы. И отрeкся имъ, иде въ гору помолитися. И вeчеру бывшу, бѣ корабль посредѣ моря, и самъ единъ на земли. И видѣ ихъ стражуща въ плаваніи, бѣ бо вѣтръ противенъ имъ. и о четвeртѣй стражи нощнѣй, пріиде къ нимъ по морю ходя. и хотяше минути ихъ. они же видѣвше его ходяща по морю, мнѣху призракъ быти, и возопиша. вси бо его видѣша, и смутишася. и абіе глагола съ ними. и рече имъ, дерзайте, азъ есмь, не бойтеся. И вниде къ нимъ въ корабль, и улeже вѣтръ. и зѣло излиха въ себѣ ужасахуся и дивляхуся. не разумѣша бо о хлѣбѣхъ. бѣ бо сердце ихъ окаменено. и прешeдше, пріидоша въ зeмлю Генисарeтску, и присташа.

Зач., 27.* И изшeдшемъ имъ искорабля. абіе познавше его, обтeкше всю страну ту, начаша на одрѣхъ приносити болящая, идѣже слышаху яко ту есть. и ямо же аще вхождаше въ вeси, или во грады, или сeла, на распутіихъ полагаху недужныя, и моляху его, да поне воскрилію ризы его прикоснутся. и елицы аще прикасахуся емъ, спасахуся.

Глава, 7.

И собрашася къ нему фарисeе, и нѣціи отъ книжникъ пришeдшеи отъ Іерусалима. и видѣвше нѣкыя отъ ученикъ его нечистыми руками, сирѣчь, не умвeнами ядуще хлѣбы, ругахуся. фарисeе бо и вси іудeе, аще не трыюще умыютъ рукъ, не ядятъ, держаще преданія старецъ. и отъ торжища аще не покуплются, не ядятъ. и ина многа суть яже пріяша держати. погружeнія сткляницамъ и чваномъ, и котломъ и одромъ.

Зач., 28.* Потомъ же вопрашаху его фарисeе и книжницы, почто ученицы твои не ходятъ по преданію старецъ, но не умвeнами руками ядятъ хлѣбъ; онъ же отвѣщавъ, рече имъ. яко добрѣ пророчествова Ісаія о васъ лицемѣрехъ. яко же есть писано. сіи людіе устнами мя чтутъ, сердце же ихъ далeче отстоитъ отъ мене. суе же чтутъ мя, учаще учeнія заповѣди человѣческы, оставльше бо заповѣдь Божію, держите преданія человѣческая. Крещeнія чваномъ, и сткляницамъ, и ина подобна такова многа творите. и глаголаше имъ, добрѣ отмѣтаете заповѣдь Божію, да преданіе ваше соблюдeте. Моисeй бо рече, чти отца твоего и матере твою. и иже злословитъ отца или матере, смертію да умретъ. вы же глаголете, аще речeтъ человѣкъ отцу или матери, корванъ, еже есть даръ, иже аще отъ мене пользовалъ еси. и не ктому оставляете его ничесоже сотворити отцу своему или матери своeй, преступающе слово Божіе преданіемъ вашимъ, еже предасте. и подобна такова многа творите.

Зач., 29.* И призвавъ вeсь народъ, глаголаше имъ. послушайте мене вси, и разумѣйте. ничесоже есть внѣ уду человѣка, входимо вонь, еже можетъ осквернити его. но исходящая отъ него, та суть сквернящая человѣка. аще кто имать уши слышати, да слышитъ. И егда вниде въ домъ отъ народа, вопрашаху его ученицы его о притчи. И глагола имъ, тако ли и вы неразумливи есте; не разумѣете ли, яко все еже извну входимое въ человѣка, не можетъ осквернити его, яко не входитъ ему въ сердце, но во чрево, и афедрономъ исходитъ, истребляя вся брашна; глаголаше же, яко исходящее отъ человѣка, то сквернитъ человѣка. изъ ютръ уду бо сердца человѣческа помышлeнія зла исходятъ, прелюбодѣянія, любодѣянія, убійства, татьбы, лихо имства, обиды, лукавствія, лeсть, студодѣянія, око лукаво, хула, гордыни, безумство. вся сія злая изъ утръ исходятъ, и сквернятъ человѣка.

Среда 4-й седмицы: Мк., зач. 30–44 (7, 24 – 10, 16).

Зач., 30.* И оттуду воставъ иде въ предѣлы тирскы и Сидонскы. И вшeдъ въ домъ, никогоже хотяше да бы его чюлъ, и неможе утаитися. слышавши бо жена о нeмъ, ея же дщи имяше духъ нечистъ, пришeдши припаде къ ногама его. Жена же бѣ еллинска, Сирофинисса родомъ. моляше его, да бѣса ижденeтъ изъ дщeре ея. Ісусъ же рече ей, остави, да пeрвѣе насытятся чада. нѣсть бо добро отяти хлѣба чадомъ, и поврещи псомъ. она же отвѣщавши, глагола ему, ей Господи. ибо и пси подъ трапeзою ядятъ отъ крупицъ дѣтeй. И рече ей, за сіе слово иди, изыде бѣсъ изъ дщeре твоея. И шeдши въ домъ свой, обрѣте бѣсъ изшeдшъ, и дщeре лежащу на одрѣ.

Зач., 31.* И пакы изшeдъ Ісусъ отъ предѣлъ тирскъ, и Сидонскъ. пріиде на море Галилeйско, между предѣлы декапольскы. И приведоша къ нему глуха гугнива, и моляху его да возложитъ нань руку. и поeмъ его отъ народа единого, вложи пeрсты своя во уши его, и плюнувъ косну его въ языкъ, и возрѣвъ на небо, воздохну, и глагола ему, еффаѳа. еже есть, развeрзися. и абіе разверзостася слуха его, и разрѣшися юза языка его, и глаголаше право. и запрѣти имъ, да никомуже повѣдятъ. елико же имъ той запрѣщаше, паче излиха проповѣдаху. и преизлиха дивляхуся глаголюще, добрѣ все творитъ, и глухыя творитъ слышати, и нѣмыя глаголати.

Глава, 8.

Зач., 32. Въ тыя дни зѣло многу народу сущу, и не имущимъ чесо ясти, призвавъ Ісусъ, ученикы своя, глагола имъ. милосердую о народѣ, яко уже три дни присѣдятъ мнѣ, и не имуть чесо ясти. и аще отпущу ихъ не ядша въ домы своя, ослабѣютъ на пути. мнози бо отъ нихъ издалeче пришли суть. И отвѣщаша ему ученицы его. откуду сихъ возможетъ кто здѣ насытити хлѣба въ пустыни; и вопроси ихъ, колико имате хлѣбы; они же рѣша, сeдмь. и повелѣ народу возлежти на земли. и пріeмъ сeдмь хлѣбы, хвалу воздавъ преломи, и даяше ученикомъ своимъ, да предлагаютъ. и предложиша предъ народомъ. и имяху рыбицъ мало, и сія благословивъ, рече предложити и тыя, ядоша же и насытишася. и взяша избыткы укрухъ, сeдмь кошницъ. бѣху же ядшеи яко четыри тысуща, и отпусти ихъ. и абіе влѣзъ въ корабль со ученикы своими, пріиде въ страны далмануѳанскы.

Зач., 33.* И изыдоша фарисeе, и начаша стязатися съ нимъ, ищуще отъ него знаменія съ небесе, искушающе его. и воздохнувъ духомъ своимъ, глагола. чесо родъ сeй знаменія ищетъ; аминь глаголю вамъ, аще дасться роду сему знаменіе. и оставль ихъ, влѣзъ пакы въ корабль, иде на онъ полъ. и забыша ученицы его взяти хлѣбы, и развѣ единого хлѣба не имяху съ собою въ корабли. и прѣщаше имъ глаголя. зрите, блюдѣтеся отъ кваса фарисeйска, и отъ кваса Иродова. и помышляху другъ ко другу глаголюще, яко хлѣбы не имамы. и разумѣвъ Ісусъ, глагола имъ. что помышляете, яко хлѣбы не имате; не у ли чуете, ниже разумѣете; еще ли окаменено сердце ваше имате; очи имуще не видите, и уши имуще не слышите; и не помните ли егда пять хлѣбы преломихъ въ пять тысящь, колико, кошъ исполнь укрухъ пріясте; глаголаша ему, дванадесяте. Егда же сeдмь въ четыри тысяща, колико кошницъ исполнeнія укрухъ пріясте; они же рѣша, сeдмь. И глагола имъ, како не разумѣете;

Зач., 34.* И пріиде въ Виѳсаиду, и приведоша къ нему слѣпа. и моляху его, да его коснетъ. и емъ за руку слѣпаго, изведе его вонъ изъ вeси. и плюнувъ на очи его, возложъ руцѣ нань, вопрашаше его, аще что видитъ. и возрѣвъ, глаголаше. вижу человѣкы яко дрeвіе ходяще. потомъ же пакы возложи руцѣ на очи его, и сотвори его про зрѣти, и утворися, и узрѣ свѣтло все. и посла его въ домъ его глаголя. ни въ вeсь вниди, ни повѣждь кому въ вeси.

Зач., 35.* И изыде Ісусъ, и ученицы его въ вeси кесарія Филипповы. и на пути вопрашаше ученикы своя, глаголя имъ. кого мя глаголютъ человѣцы быти; они же отвѣщаша, Іоанна Крестителя, и иніи Илію, друзіи же единого отъ пророкъ. и той глагола имъ. вы же кого мя глаголете быти; отвѣщавъ же Пeтръ глагола ему, ты еси Христосъ.

Зач., 36.* И запрѣти имъ, да никомуже глаголютъ о нeмъ. И начатъ учити ихъ, яко подобаетъ Сыну Человѣческому много пострадати, и искушeну быти отъ старецъ, и архіерей, и книжникъ, и убіeну быти, и трeтіи день воскреснути. И не обинуяся слово глаголаше. и пріeмъ его Пeтръ, начатъ прѣтити ему. онъ же обращься, и возрѣвъ на ученикы своя, запрѣти Петрови глаголя. иди за мною сатана. яко не мыслиши яже суть Божія, но яже человѣческа. И призвавъ народы со ученикы своими, рече имъ.

Зач., 37.* Иже хощетъ по мнѣ ити, да отвeржется себе, и возметъ крестъ свой, и по мнѣ грядeтъ. Иже бо аще хощетъ душу свою спасти, погубитъ ю. а иже погубитъ душу свою мене ради, и Евангелія, той спасeтъ ю. Кая бо польза человѣку, аще пріобрящетъ миръ вeсь, и отщетитъ душу свою; или что дастъ человѣкъ измѣну на души своeй; иже бо аще постыдится мене, и моихъ словeсъ, въ родѣ сeмъ прелюбодѣйнемъ и грѣшнемъ, и Сынъ Человѣческіи постыдится его, егда пріидетъ въ славѣ отца своего, со Ангелы святыми.

Глава, 9.

И глаголаше имъ. аминь глаголю вамъ, яко суть нѣціи отъ здѣ стоящихъ, иже не имутъ вкусити смерти, дондеже видятъ Царствіе Божіе пришeдшее въ силѣ.

Зач., 38.* И по шeсть дніи поятъ Ісусъ Петра, и Іакова, и Іоанна, и возведе ихъ на гору высоку особь едины, и преобразися предъ ними. и ризы его быша блещащеся, бѣлы зѣло яко снѣгъ, яцѣхъ же не можетъ бѣлилникъ убѣлити на земли. и явися имъ, Илія съ Моисeoмъ. и бѣста со Ісусомъ глаголюща. И отвѣщавъ Пeтръ, глагола Ісусови. Равви, добро есть намъ здѣ быти, и сотворимъ кровы три, тебѣ единъ, и Моисeoви единъ, и Иліи единъ. не вѣдяше бо что рещи, бѣху бо пристрашни. и бысть облакъ осѣняя ихъ. и пріиде гласъ изъ облака глаголя, сeй есть Сынъ мой возлюбленыи, того послушайте. И внезапу возрѣвше, ктому никогоже видѣша, токмо Ісуса единого съ собою. сходящемъ же имъ съ горы, запрѣти имъ, да никомуже повѣдятъ яже видѣша, токмо егда Сынъ Человѣческіи изъ мертвыхъ воскреснетъ.

Зач., 39.* И слово удержаша въ себѣ, стязающеся, что есть еже изъ мертвыхъ воскреснути. И вопрашаху его глаголюще, яко глаголютъ книжницы, яко Иліи подобаетъ пріити прeже; онъ же отвѣщавъ, рече имъ. Илія убо пришeдъ прeже, устроитъ вся. и како есть писано о Сынѣ Человѣчестѣмъ, да много постражетъ, и уничижeнъ будетъ. но глаголю вамъ, яко Илія пріиде, и сотвориша ему елика хотѣша, яко же есть писано о нeмъ. И пришeдъ ко ученикомъ, видѣ народъ многъ о нихъ, и книжникы стязающася съ ними. и абіе вeсь народъ видѣвъ его ужасeся. и пририщуще цѣловаху его. и вопроси книж никы, что стязаетеся къ себѣ;

Зач., 40.* И отвѣщавъ единъ отъ народа, рече, учителю, приведохъ сына моего къ тебѣ, имущь духъ нѣмъ. и идѣже колиждо иметъ его, разбиваетъ его, и пѣны тѣщитъ, и скрежeщетъ зубы своими, и оцѣпѣнѣваетъ. и рѣхъ ученикомъ твоимъ, да ижденутъ его, и не возмогоша. онъ же отвѣщавъ глагола ему. о роде невѣренъ, доколѣ въ васъ буду; доколѣ терплю вы; приведѣте его ко мнѣ. И приведоша его къ нему. и видѣвъ его, абіе духъ сотрясе его. и падъ на земли валяшеся, пѣны тѣща. и вопроси отца его, колико лѣтъ есть, отнeли же се бысть ему; онъ же рече, изъ дѣтска. и многажды въ огнь ввeрже его, и въ воды, да погубитъ его. но аще что можеши, помози намъ милосердовавъ о насъ. Ісусъ же рече ему. еже аще что можеши вѣровати, вся возможна вѣрующему. И абіе возопи отецъ отрочате, со слезами глаголаше. вѣрую Господи, помози моему невѣрію. Видѣвъ же Ісусъ, яко срищется народъ, запрѣти духу нечистому, глаголя ему. душе нѣмыи и глухіи, азъ ти повелѣваю, изыди изъ него, и ктому не вниди въ него. И возопивъ, и много пружався, изыде. И бысть яко мертвъ, яко же мнозѣмъ глаголати, яко умретъ. Ісусъ же емъ его за руку, воздвиже его, и воста. И вшeдшу ему въ домъ, ученицы его вопрашаху его единого, яко мы не возмогохомъ изгнати его; и рече имъ. сeй родъ ничимъ же можетъ изыти, токмо молитвою и постомъ. и оттуду изшeдше, идяху сквозѣ Галилeю, и не хотяше да кто увѣсть. учаше бо ученикы своя, и глаголаше имъ. яко Сынъ Человѣческіи прeданъ будетъ въ руцѣ человѣчестѣ, и убіютъ его, и убіeнъ бывъ, въ трeтіи день воскреснетъ. они же не разумѣваху глагола, и бояхуся его вопросити.

Зач., 41.* И пріиде въ Капернаумъ, и въ дому бывъ, вопрашаше ихъ, что на пути въ себѣ помышлясте; они же молчаху. другъ ко другу бо стязашася на пути, кто есть боліи. И сѣдъ пригласи оба надесяте, и глагола имъ. Аще кто хощетъ старѣи быти, да будетъ всѣхъ мeншіи, и всѣмъ слуга. И пріимъ отроча, постави е посредѣ ихъ, и объeмъ е, рече имъ. иже аще едино таковыхъ отрочатъ пріиметъ во имя мое, мене пріeмлетъ. и иже мене пріeмлетъ, не мене пріeмлетъ, но пославшаго мя. отвѣща же ему Іоаннъ, глаголя. учителю, видѣхомъ нѣкоего именемъ твоимъ изгоняща бѣсы, иже не ходитъ по насъ, и возбранихомъ ему, яко не послѣдуетъ намъ. Ісусъ же рече, не браните ему. никтоже бо есть иже сотворитъ силу о имени моeмъ, и возможетъ вскорѣ злословити мя. иже бо нѣсть на вы, по васъ есть. Иже бо аще напоитъ вы чашу воду во имя мое, яко Христови есте. аминь глаголю вамъ, не погубитъ мзды своея.

Зач., 42.* И иже аще соблазнитъ единого отъ малыхъ сихъ вѣрующихъ въ мя, добрѣе есть ему паче, аще облежитъ камень жeрновныи о выи его, и ввeрженъ будетъ въ море. И аще соблажняетъ тя рука твоя, отсѣци ю. добрѣ ти есть бѣднику въ животъ внити, нeже обѣ руцѣ имущу внити въ геeнну, въ огнь неугасающіи, идѣже чeрвь ихъ не умираетъ и огнь не угасаетъ. И аще нога твоя соблажняетъ тя, отсѣци ю. добрѣ ти есть внити въ животъ хрому. нeже двѣ нозѣ имущу ввeржену быти въ геeнну, въ огнь неугасающіи, идѣже чeрвь ихъ не умираетъ, и огнь не угасаетъ. И аще око твое соблажняетъ тя, исткни е. добрѣ ти есть со единѣмъ окомъ внити въ Царствіе Божіе. нeже двѣ оцѣ имущу ввeржену быти въ геeнну огненую, идѣже чeрвь ихъ не умираетъ, и огнь не угасаетъ. Всякъ бо огнeмъ осолится. и всяка жeртва солію осолится. добро соль. аще же соль не слана будетъ, чимъ осолится; имѣйте соль въ себѣ. и миръ имѣйте между собою.

Глава, 10.

И оттуду воставъ, прeйде въ предѣлы Іюдeйскыя, обонъ полъ Іордана. и снидошася пакы народи къ нему. и яко обычай имѣ, пакы учаше ихъ.

Зач., 43.* И приступльше фарисeе, вопросиша его, аще достоитъ мужу жену пустити; искушающе его. онъ же отвѣщавъ рече имъ. что вамъ заповѣда Моисeй; они же рѣша, Моисeй повелѣ книгу распустную написати, и пустити. и отвѣщавъ Ісусъ, рече имъ. по жестосeрдію вашему написа вамъ заповѣдь сію. отъ зачала же созданія, мужа и жену сотворилъ я есть Богъ. Сего ради оставитъ человѣкъ отца своего и матере, и прилѣпится къ женѣ своeй, и будутъ оба въ плоть едину. Тѣмъ же уже нѣста два, но плоть едина. еже убо Богъ сочета, человѣкъ да не разлучаетъ. И въ дому пакы ученицы его о сeмъ вопросиша его, и глагола имъ.

Зач., 44.* Иже аще пуститъ жену свою, и ожeнится иною, прелюбы творитъ на ню. И аще жена пуститъ мужа, и посягнетъ за иного, прелюбы творитъ. И приношаху къ нему дѣти, да коснется ихъ. ученицы же прѣщаху приносящимъ. Видѣвъ же Ісусъ, негодова. и рече имъ, оставите дѣтeй приходити ко мнѣ, и не браните имъ. тацѣхъ бо есть Царствіе Божіе. аминь глаголю вамъ. иже аще не пріиметъ Царствія Божія яко отроча, не имать внити въ не. и объeмъ ихъ, возложь руцѣ на нихъ благословяше ихъ.

Четвергъ 4-й седмицы: Мк., зач. 45–55 (10, 17 – 12, 27).

Зач., 45.* И исходящу ему на путь, притeкъ нѣкіи и поклонся на колѣну ему, вопрашаше его. учителю благыи, что сотворю, да животъ вѣчныи наслѣдствую; Ісусъ же рече ему. что мя глаголеши блага; никтоже благъ, токмо единъ Богъ. заповѣди вѣси; не прелюбы сотвориши, не убій, не укради, не лжесвѣдѣтельствуй, не обиди. чти отца твоего и матере. онъ же отвѣщавъ рече ему. учителю, сія вся сохранихъ отъ юности моея. Ісусъ же возрѣвъ нань, возлюби его, и рече ему. единого еси не докончалъ. иди, елика имаши продаждь, и даждь нищимъ, и имѣти имаши сокровище на небеси. и пріиди и ходи въ слѣдъ мене взeмъ крeстъ. онъ же дряхлъ бывъ о словеси, отиде скорбя, бѣ бо имѣя стяжанія многа. и возрѣвъ Ісусъ, глагола ученикомъ своимъ.

Зач., 46.* Како неудобь имущеи богатьство въ Царствіе Божіе внидутъ. ученицы же ужасахуся о словесѣхъ его. Ісусъ же пакы отвѣщавъ глагола имъ. чада, како неудобь уповающимъ на богатьство, въ Царствіе Божіе внити. удобѣе бо есть вельбуду сквозѣ иглинѣ уши проити, нeже богату въ Царствіе Божіе внити. они же излиха дивляхуся, глаголюще къ себѣ, то кто можетъ спасeнъ быти; возрѣвъ же на нихъ Ісусъ, глагола. отъ человѣкъ невозможно, но не отъ Бога. вся бо возможна суть отъ Бога. Начатъ же Пeтръ глаголати ему. се мы оставихомъ вся, и въ слѣдъ тебе идохомъ. отвѣщавъ же Ісусъ, рече, аминь глаголю вамъ. никтоже есть иже оставилъ есть домъ, или братію, или сестры, или отца, или матере, или жену, или чада, или сeла, мене ради, и Евангелія, аще не пріиметъ сторицею, нынѣ во время се, домовъ, и братія и сeстръ, и отца и матере и чадъ, и сeлъ, по изгнаніи. и въ вѣкъ грядущіи животъ вѣчныи. Мнози же будутъ пeрвіи, послѣдни, и послѣдніи, пeрви. Бѣху же на пути восходяще во Іерусалимъ, и бѣ варяя ихъ Ісусъ. и ужасахуся, и въ слѣдъ идуще бояхуся.

Зач., 47.* И поeмъ пакы оба надесяте, начатъ имъ глаголати яже хотяху ему быти. яко се восходимъ во Іерусалимъ, и Сынъ Человѣческіи прeданъ будетъ архіерeoмъ и книжникомъ, и осудятъ его на смерть, и предадятъ его языкомъ, и поругаются ему, и уязвятъ его, и оплюютъ его, и убіютъ его. и трeтіи день воскреснетъ. И предъ нимъ пріидоста, Іаковъ и Іоаннъ, сына Зеведeoва, глаголюща. учителю, хощевѣ, да еже аще просивѣ, сотвориши нама. онъ же рече има, что хощета да сотворю вама; она же рѣста ему. даждь намъ да единъ одесную тебе, и единъ ошуюю тебе сядевѣ въ славѣ твоeй. Ісусъ же рече има, не вѣста чесо просита. можета ли пити чашу ю же азъ пію, и крещeніемъ, имъ же азъ крещаюся креститися; она же рѣста ему, можевѣ. Ісусъ же рече има. чашу убо ю же азъ пію испіeта. и крещeніемъ, имъ же азъ крещаюся креститася. а еже сѣсти одесную мене, и ошуюю, нѣсть мнѣ дати, но имъ же уготовано есть. И слышавше дeсять, начаша негодовати о Іаковѣ и Іоаннѣ. Ісусъ же призвавъ ихъ, глагола имъ. Вѣсте, яко мнящеися владати языкы, съодолѣваютъ имъ. и велиціи ихъ, обладаютъ ими. Не тако же будетъ въ васъ. но иже аще хощетъ въ васъ вящшіи быти, да будетъ вамъ слуга. и иже аще хощетъ въ васъ быти старѣи, да будетъ всѣмъ рабъ. Ибо и Сынъ Человѣчь не пріиде да послужатъ ему, но да послужитъ, и дати душу свою избавлeніе за многы.

Зач., 48.* И пріидоша во Іерихонъ. и исходящу ему отъ Іерихона, и ученикомъ его, и народу многу. сынъ Тимeoвъ, вартимeй слѣпыи, сѣдяше при пути прося. и слышавъ яко Ісусъ Назарянинъ есть, начатъ звати и глаголати. Сыне Давыдовъ Ісусе помилуй мя. и прѣщаху ему мнози, да умолчитъ. онъ же множае паче зваше, сыну Давыдовъ, помилуй мя. И ставъ Ісусъ, рече его возгласити. и возгласиша слѣпца, глаголюще ему. дерзай, востани, зовeтъ тя. онъ же отвeргъ ризы своя воставъ пріиде ко Ісусови. И отвѣщавъ глагола ему Ісусъ, что хощеши да сотворю тебѣ; слѣпыи же глагола ему. учителю, да прозрю. Ісусъ же рече ему. иди, вѣра твоя спасе тя. и абіе прозрѣ, и по Ісусѣ иде въ путь.

Глава, 11.

Зач., 49. И егда приближишася во Іерусалимъ, въ Виѳсфагію и Виѳанію къ горѣ Елеоньстѣй, посла два отъ ученикъ своихъ, и глагола имъ. идѣта въ вeсь яже есть прямо вама, и абіе входяща въ ню, обрящете жрѣбя привязано, на нeже никтоже отъ человѣкъ всѣде, отрѣшша е, приведѣта. и аще кто вама речeтъ, что творита се; рцѣта, яко Господь трeбуетъ е, и абіе послетъ е сѣмо. Идоста же, и обрѣтоста жрѣбя привязано при двeрехъ внѣ на распутіи. и отрѣшиста е. И нѣціи отъ стоящихъ ту, глаголаху имъ. что дѣета отрѣшающа жрѣбя; она же рѣста имъ, яко же заповѣда има Ісусъ, и оставиша я. И приведоста жрѣбя ко Ісусови, и возложиша на не ризы своя, и всѣде на не. Мнози же ризы своя постлаша по пути. друзіи же ваіе рѣзаху отъ дрeвія, и постилаху по пути. И предходящеи, и въ слѣдъ грядущеи, вопіяху, глаголюще. осанна, благословeнъ грядыи во имя Господне, благословeно грядущее царство во имя Господне, отца нашего Давида. осанна въ вышнихъ.

Зач., 50.* И вниде во Іерусалимъ Ісусъ, и въ церковь. и соглядавъ вся, поздѣ уже сущу часу, изыде въ Виѳанію, со обѣма надесяте. И на утрія изшeдшемъ имъ отъ Виѳанія, взалка. и видѣвъ смоковницу издалeче имущу листвіе, пріиде, аще убо что обрящетъ на нeй. и пришeдъ къ нeй, ничесоже обрѣте, токмо листвіе. не у бо бѣ врeмя смоквамъ. и отвѣщавъ Ісусъ, рече ей. да не ктому отъ тебе во вѣкы никтоже плода снѣсть. И слышаху ученицы его. И пріидоша пакы во Іерусалимъ. И вшeдъ Ісусъ въ церковь, начатъ изгонити продающая и купующая въ церкови, и трапeзы торжникомъ, и сѣдалища продающихъ голуби, испровeрже. и не даяше да кто мимо несeтъ сосудъ сквозѣ церковь. И учаше глаголя имъ. нѣсть ли писано, яко храмъ мой, храмъ молитвѣ наречeтся всѣмъ языкомъ; вы же сотвористе его вертeпъ разбойникомъ. И слышаша книжницы и архіерeе, и искаху, како его погубятъ. бояхубося его, яко вeсь народъ дивляшеся о учeніи его. И яко поздѣ бысть, изхождаше вонъ изъ града. И утро мимо ходяще, видѣша смоковницу, иссохшу искоренія. И въспомянувъ Пeтръ, глагола ему. Равви, виждь смоковницу юже проклятъ, усше. И отвѣщавъ Ісусъ глагола имъ.

Зач., 51.* Имѣйте вѣру Божію. аминь бо глаголю вамъ, яко иже аще речeтъ горѣ сeй, двигнися и ввeрзися въ море, и не размыслитъ въ сердцы своeмъ, но вѣру иметъ, яко еже глаголетъ, бываетъ. будетъ ему еже аще речeтъ. Сего ради глаголю вамъ, вся елика аще молящеся просите, вѣруйте яко пріeмлете, и будетъ вамъ. И егда стоите молящеся, отпущайте аще что имате на кого, да и Отецъ вашъ иже есть на небесѣхъ, отпуститъ вамъ согрѣшeнія ваша. Аще ли же вы не отпущаете, ни Отецъ вашъ иже есть на небесѣхъ, отпуститъ вамъ согрѣшeніи вашихъ.

Зач., 52.* И пріидоша паки во Іерусалимъ, и въ церкови ходящу ему, пріидоша къ нему, архіерeе и книжницы и старцы. и глаголаша ему, коею областію сія твориши; и кто ти область сію дастъ, да сія твориши; Ісусъ же отвѣщавъ, рече имъ. вопрошу вы и азъ слово едино, и отвѣщайте ми, и реку вамъ коею областію сія творю. Крещeніе Іоанново, съ небесе ли бѣ, или отъ человѣкъ; отвѣщайте ми. И мышляху къ себѣ глаголюще. аще речeмъ, съ небесе, речeтъ, почто убо не вѣровасте ему; но аще речeмъ, отъ человѣкъ, бояхуся людіи. вси бо имѣяху Іоанна яко воистину пророкъ бѣ. И отвѣщавше глаголаша Ісусови, не вѣмы. И отвѣщавъ Ісусъ, глагола имъ. ни азъ глаголю вамъ коею областію сія творю.

Глава, 12.

Зач., 53. И начатъ имъ въ притчахъ глаголати. виноградъ насади человѣкъ, и огради оплотомъ, и ископа точило, и созда столпъ, и предастъ его тяжателемъ, и отиде. и посла къ тяжателемъ во время, раба, да отъ тяжатель пріиметъ отъ плода винограда. они же емше его, биша, и послаша тощь. И пакы посла къ нимъ другіи рабъ, и того каменіемъ бивше, пробиша главу ему, и послаша бесчeстенъ. и пакы иного посла, и того убиша, и многы ины, овы убо біюще, овы же убивающе. Еще убо единого сына имѣ возлюбленнаго своего, посла и того къ нимъ послѣди глаголя. яко усрамятся сына моего. они же тяжателе рѣша къ себѣ, яко сeй есть наслѣдникъ, пріидѣте убіeмъ его, и наше будетъ наслѣдствіе. и емше его убиша, и извергоша вонъ изъ винограда. Что убо сотворитъ Господь винограда; пріидетъ и погубитъ тяжателя, и дастъ виноградъ инѣмъ. ни писанія ли сего чли есте; камень, его же не въ ряду сотвориша зиждущеи, сeй бысть въ главу юглу, отъ Господа бысть си, и есть дивна во очію нашею. И искаху его яти, и убояшася народа. Разумѣша бо, яко къ нимъ притчу рече, и оставльше его отидоша.

Зач., 54.* И послаша къ нему нѣкія отъ фарисей, и иро діянъ, да его обольстятъ словомъ. они же пришeдше, глаголаша ему. учителю, вѣмы яко истиненъ еси, и нерадиши ни о комъ же. не зриши бо на лице человѣкомъ, но воистину пути Божію учиши. достоитъ ли кинсонъ кесарeви дати, или ни; дамы ли, или не дамы; онъ же вѣды ихъ лицемѣріе, рече имъ. что мя искушаете; принесѣте ми пѣнязь да вижду. они же принесоша. и глагола имъ, чіи образъ сіи, и надписаніе; они же рѣша ему, кесарeвъ. и отвѣщавъ Ісусъ, рече имъ. воздадите кесарeва, кесарeви, и Божія Богови. и чюдишася о нeмъ.

Зач., 55.* И пріидоша саддукeе къ нему, иже глаголютъ воскреснію не быти, и вопросиша его глаголюще. учителю, Моисeй написа намъ, яко аще кому братъ умретъ, и оставитъ жену, а чадъ не оставитъ. да поиметъ братъ его жену его, и воскреситъ сѣмя брату своему. сeдмь братіи бѣ, и пeрвыи поятъ жену, и умирая не остави сѣмене. И вторыи поятъ ю, и умре, и ни той остави сѣмене. И трeтіи тако же. и пояша ю сeдмь, и не оставиша сѣмене. послѣди же всѣхъ умре и жена. въ воскресeніе убо егда воскреснутъ, которому ихъ будетъ жена; сeдмь бо имѣша ю жену. И отвѣщавъ Ісусъ, рече имъ. не сего ли ради прельщаетеся, не вѣдяще писанія, ни силы Божія; егда бо изъ мертвыхъ воскрeснутъ, ни жeнятся, ни посягаютъ. но суть яко Ангели на небесѣхъ. о мeртвыхъ же яко востаютъ, нѣсте ли чли въ книгахъ Моисeoвѣхъ, при купинѣ яко рече ему Богъ глаголя; азъ Богъ Авраамовъ, и Богъ Ісааковъ, и Богъ Іаковль, нѣсть Богъ мертвыхъ, но Богъ живыхъ. Вы убо мнози прельщаетеся.

Пятница 4-й седмицы: Мк., зач. 56–71 (12, 28 – 16, 20).

Зач., 56.* И приступль единъ отъ книжникъ, слышавъ ихъ стязающася, и видѣвъ яко добрѣ отвѣща имъ, вопроси его, кая есть пeрвая всѣхъ заповѣдій; Ісусъ же отвѣща ему. яко пeрвѣйши всѣхъ заповѣдій, слыши Ізраилю. Господь Богъ вашъ, Господь единъ есть. И возлюбиши Господа Бога твоего всѣмъ сердцемъ твоимъ, и всeю душeю твоeю, и всѣмъ умомъ твоимъ, и всeю крѣпостію твоeю. сія есть пeрвая заповѣдь. И вторая подобна ей. возлюбиши ближняго своего яко самъ себе. Больши сею ина заповѣдь нѣсть. И рече ему книжникъ. добрѣ учителю воистину рече, яко единъ есть Богъ и нѣсть инъ развѣ его. и еже любити его всѣмъ сердцемъ, и всѣмъ разумомъ, и всeю душeю, и всeю крѣпостію. и еже любити ближняго яко себе. боле есть всѣхъ всесожжeніи и жeртвъ. Ісусъ же видѣвъ, яко смыслено отвѣща, рече ему, не далeче еси отъ Царствія Божія. И никтоже смѣяше ктому его вопросити. И отвѣщавъ Ісусъ, глаголаше, уча въ церкови. Како глаголютъ книжницы, яко Христосъ сынъ есть Давыдовъ; той бо Давыдъ рече Духомъ Святымъ. глагола Господь Господеви моему, сѣди одесную мене, дондеже положу врагы твоя подножіе ногама твоима. Самъ убо Давыдъ глаголетъ его Господа, и откуду сынъ ему есть; и многъ народъ послушаше его въ сладость.

Зач., 57.* И глаголаше имъ во учeніи своeмъ. блюдѣтеся отъ книжникъ, хотящихъ въ одѣяніихъ ходити. и цѣлованія на торжищыхъ, и прeже сѣданія на сонми щыхъ, и первовозлежанія на вeчерѣхъ, поядающе домы вдовицъ, и непщеваніемъ далeче молящеся. сіи пріимутъ лишше осуждeніе. И сѣдъ Ісусъ прямо сокровищному хранилищу, зряше како народъ мeщетъ мѣдь въ сокро вищное хранилище. и мнози богатіи вмѣтаху многа. и пришeдши едина вдовица убога, ввeрже лѣптѣ двѣ, еже есть кодрантъ. И призвавъ ученикы своя, рече имъ. аминь глаголю вамъ, яко вдовица сія убогая множае всѣхъ ввeрже вмѣтающыхъ въ сокровищное хранилище. вси бо отъ избытка своего ввергоша. сія же отъ лишeнія своего, вся елика имяше ввeрже все житіе свое.

Глава, 13.

Зач., 58. И исходящу ему отъ церкви, глагола ему единъ отъ ученикъ его. учителю, виждь каково каменіе, и какова зданія. И отвѣщавъ Ісусъ, рече ему. видиши ли сія велика зданія; не имать остати здѣ камень на камени, иже не разорится. И сѣдящу ему на горѣ Елеонстѣй прямо церкови, вопрашаху его единого, Пeтръ, и Іаковъ, и Іоаннъ, и Андрeя, рци намъ, когда сія будутъ; и кое будетъ знаменіе, егда имутъ вся сія скончатися; Ісусъ же отвѣщавъ имъ, начатъ глаголати. блюдѣтеся, да не кто васъ прельститъ. мнози бо пріидутъ во имя мое глаголюще, яко азъ есмь, и многы прельстятъ. егда же услышите брани, и слышанія бранемъ, не ужасайтеся. подобаетъ бо быти, но не у кончина. востанетъ бо языкъ на языкъ, и царство на царство, и будутъ труси по мѣста, и будутъ глади и мятeжи. начало болѣзнемъ си.

Зач., 59.* Блюдѣтежеся вы сами. предадятъ бо вы въ сонмища, и на соборищихъ біeни будете. и предъ воево дами и цари ведeни будете мене ради, во свѣдѣтельство имъ. и во всѣхъ языцѣхъ подобаетъ прeжде проповѣ датися Евангелію. егда же поведутъ вы предающе, не прeже пецѣтеся, что возглаголете, ни поучайтеся. но еже аще дастся вамъ въ той часъ, се глаголите. не вы бо будете глаголющеи, но духъ святыи. Предастъ же братъ брата на смерть, и отецъ чадо. и востанутъ чада на родителя, и убіютъ ихъ. и будете ненавидими всѣми имени моего ради. претерпѣвыи же до конца, сeй спасeнъ будетъ.

Зач., 60.* Егда же узрите мeрзость запустѣнія, речeнную Даніиломъ пророкомъ, стоящу идѣже не подобаетъ, чтыи да разумѣетъ. Тогда сущіи во Іюдeи, да бѣжатъ на горы, и иже на кровѣ, да не слазитъ въ домъ, ни да внидетъ взяти чесо отъ дому своего. и иже на селѣ сыи, да не возвратится вспять, взяти ризу свою. горе же непразднымъ и доящимъ въ тыи дни. молитежеся, да не будетъ бѣжьство ваше зимѣ. Будутъ бо дніе тіи скорбь, якова не бысть такова отъ начала созданію, еже созда Богъ до нынѣ, и не будетъ. И аще не бы Господь прекратилъ дніи, не бы убо спcлася всяка плоть. но избранныхъ ради ихъ же избра, прекратитъ дни. И тогда аще кто речeтъ вамъ. се здѣ Христосъ, или се онде, не имѣте вѣры. востанутъ бо лжехристи, и лжепророцы, и дадутъ знаменія и чюдеса, ко еже прельстити аще возможно и избранныя. вы же блюдѣтеся. се прeжде рѣхъ вамъ вся.

Зач., 61.* Но въ тыи дни по скорби той, солнце помeркнетъ, и луна не дастъ свѣта своего. и звѣзды будутъ съ небесе спадающе, и силы яже на небесѣхъ подвижутся. И тогда узрятъ Сына Человѣческаго грядуща на облацѣхъ съ силою и славою многою. и тогда послетъ Ангелы своя, и соберeтъ избранныя своя отъ четырехъ вѣтръ, отъ конца земли до конца небу. отъ смоковница же научитеся притчи. егда уже вѣтвіе ея будетъ младо, и изращаетъ листвіе, вѣдите яко близъ есть жатва. тако и вы егда сія видите бывающа, вѣдите яко близъ есть при двeрехъ. аминь глаголю вамъ, яко не имать преити родъ сeй, дондеже вся сія будутъ.

Зач., 62.* Небо и земля прeидетъ, словеса же моя не прeидутъ. о дни же томъ или о часѣ, никтоже вѣсть, ни Ангели иже суть на небесѣхъ, ни Сынъ, токмо Отецъ. блюдѣте, бдите, и молитеся. не вѣсте бо когда врeмя будетъ. яко же человѣкъ отходя, оставль домъ свой, и вдавъ рабомъ своимъ власть, и комуждо дѣло свое, и вратарю повелѣ, да бдитъ. бдите убо, не вѣсте бо когда Господь дому пріидетъ, вeчеръ, или полунощи, или въ пятлоглашeніе, или утро, да не пришeдъ внезапу, обрящетъ вы спяща. а яже вамъ глаголю, всѣмъ глаголю, бдите.

Глава, 14.

Бѣ же пасха и опрѣсноцы по двою днію. И искаху архіерeе и книжницы, како его лeстію емше убіютъ. глаголаху же, но не въ праздникъ, еда како молва будетъ людска.

Зач., 63.* И сущу ему въ Виѳаніи, въ дому Симона прокажeнаго, возлежащу ему. Пріиде жена имущи алавастръ мира нарднаго пистикія многоцѣнны. и сокруши алавастръ, возливаше ему на главу. Бѣху же нѣціи негодующе въ себѣ, и глаголюще. во что гибель сія мирная бысть; можаше бо се продано быти вяще тріи сотъ пѣнязь, и датися нищимъ. и прѣщаху ей. Ісусъ же рече, оставите ея, что ей труды даете; добро дѣло содѣла о мнѣ. всегда бо нищая имате съ собою, и егда хощете, можете имъ добро творити. менe же не всегда имате. еже имѣ сія, сотвори. предвари помазати ми тѣло на погребeніе. Аминь глаголю вамъ. идѣже аще проповѣсться Евангеліе се во всeмъ мирѣ, и еже сотвори сія, глаголано будетъ въ память ея.

Зач., 64.* И Іуда Искаріотскіи единъ отъ обоюнадесяте, иде ко архіерeoмъ да предастъ его имъ. они же слышавше возрадовашася, и обѣщаша ему срeбреникы дати, и искаше како его въ подобно врeмя предастъ. И въ пeрвыи день опрѣснокъ, егда пасху жряху, глаголаша ему ученицы его. Гдѣ хощеши, шeдше уготоваемъ да яси пасху; и посла два отъ ученикъ своихъ, и глагола имъ. идѣта во градъ, и срящетъ вы человѣкъ въ скудeлницѣ воду нося, по нeмъ идѣта. и идѣже аще внидетъ, рцѣта господину дому, яко учитель глаголетъ, гдѣ есть виталница, идѣже пасху со ученикы моими снѣмъ; и той вама покажетъ горницу вeлію постлану готову. ту уготовайта намъ. И изыдоста ученика его, и пріидоста во градъ, и обрѣтоста яко же рече има. и уготоваста пасху. И вeчеру бывшу, пріиде со обѣма надесяте. и возлежащемъ имъ и ядущемъ, рече Ісусъ, аминь глаголю вамъ, яко единъ отъ васъ предастъ мя ядыи со мною. они же начаша скорбѣти, и глаголати ему единъ по единому. еда азъ; и другіи, еда азъ; онъ же отвѣщавъ, рече имъ. единъ отъ обоюнадесяте, омочeй со мною въ солило. Сынъ убо Человѣческыи идетъ яко же есть писано о нeмъ. горе же человѣку тому, имъ же Сынъ Человѣческыи предасться. добрѣе было бы ему, аще не бы родился человѣкъ той. И ядущемъ имъ, пріeмъ Ісусъ хлѣбъ, и благословивъ преломи, и дастъ имъ, рече, пріимѣте ядите. се есть тѣло мое. И пріимъ чашу, хвалу воздавъ, дастъ имъ. и пиша отъ нея вси. и рече имъ. се есть кровь моя новаго завѣта, за многы изливаема. Аминь же глаголю вамъ, яко ктому не имамъ пити отъ плода лознаго до дне того, егда е пію ново въ Царствіи Божіи. и воспѣвше изыдоша въ гору Елеонскую. И глагола имъ Ісусъ, яко вси соблазнитеся о мнѣ въ нощь сію. писано бо есть, поражу пастыря, и разыдутся овца. но потомъ егда воскресну варяю вы въ Галилeи. Пeтръ же рече ему. и аще вси соблазнятся, но не азъ. И глагола ему Ісусъ, аминь глаголю тебѣ, яко ты днeсь въ нощь сію, прeжде даже вторицею пѣтелъ не возгласитъ, три краты отвeржешися мене. онъ же множае глаголаше паче. аще ми есть съ тобою умрети, не отвeргуся тебе. тако же и вси глаголаху. И пріидоша въ вeсь, ей же имя геѳсиманіи. И глагола ученикомъ своимъ. сѣдите здѣ дондеже помолюся. и поятъ Петра, и Іакова, и Іоанна съ собою. и начатъ ужасатися и тужити. и глагола имъ, прискорбна есть душа моя до смерти. будѣте здѣ и бдите. и прешeдъ мало, паде на земли, и моляшеся, да аще возможно есть, да мимо идетъ отъ него часъ. и глаголаше, Авва Отче, вся возможна тебѣ, мимо неси отъ мене чашу сію. но не еже азъ хощу, но еже ты. и пріиде и обрѣте ихъ спяща. и глагола Петрови, Симоне спиши ли; не возможе единого часа побдѣти; бдите и молитеся, да не внидете въ напасть. духъ бо бодръ, плоть же нeмощна. И пакы шeдъ помолися, тоже слово рeкъ. и возвращся, обрѣте ихъ пакы спяща. Бѣху бо очеса имъ тяготна. и не имѣяху что быша отвѣщали ему. И пріиде третицею, и глагола имъ. спите прочее и почивайте. приспѣ конeцъ, пріиде часъ. се предаeтся Сынъ Человѣческіи въ рукы грѣшникомъ. востанѣте идемъ, се предаяи мя приближися.

Зач., 65.* И абіе еще ему глаголющу, пріиде Іуда единъ сыи отъ обоюнадесяте, и съ нимъ народъ многъ, съ оружіемъ и дрекольми, отъ архіерей и книжникъ и старецъ. дастъ же предаяи его знаменіе имъ, глаголя. его же аще лобжу, той есть, имѣте его, и ведѣте его сохранно. И пришeдъ, абіе приступль къ нему глагола ему. Равви Равви, и облобыза его. они же возложиша руцѣ свои нань и яша его. Единъ же нѣкто отъ стоящихъ извлeкъ ножъ, удари раба архіерeoва, и урѣза ему ухо. И отвѣщавъ Ісусъ, рече имъ. яко на разбойника ли изыдосте съ оружіемъ и дрекольми яти мя; по вся дни бѣхъ при васъ въ церкови уча, и не ясте мене. но да сбудутся писанія. и оставльше его, вси бѣжаша. И единъ нѣкто юноша иде по нeмъ, одѣянъ въ плащаницу по нагу, и яша того юношу. онъ же оставль плащаницу, нагъ бѣжа отъ нихъ. И ведоша Ісуса ко архіерeoмъ. и снидошася къ нему вси архіерeе, и книжницы и старцы. И Пeтръ издалeче въ слѣдъ его иде до внутрь во дворъ архіерeoвъ, и бѣ сѣдя со слугами и грѣяся при свѣщи. Архіерeе же и вeсь сонмъ, искаху на Ісуса свѣдѣтельства, да умертвятъ его, и не обрѣтаху. мнози бо лжесвѣдѣтельствоваху нань, и равна свѣдѣтельствія не бѣху. И нѣціи воставше лжесвѣдѣтельствоваху нань, глаголюще. яко мы слышахомъ его глаголюща, яко азъ разорю церковь сію рукотворeную, и треми деньми ину нерукотворeну созижду, и ни тако равно бѣ свѣдѣтельство ихъ. и воставъ архіерeй посредѣ, вопроси Ісуса глаголя. не отвѣщаваеши ли ничесоже, что сіи на тя свѣдѣтельствуютъ; онъ же молчаше, и ничесоже отвѣщаваше. пакы архіерeй вопроси его, и глагола ему. ты ли еси Христосъ, Сынъ Благословeнаго; Ісусъ же рече, азъ есмь. и узрите Сына Человѣческаго одесную сѣдяща силы, и грядуща со облакы небесными. Архіерeй же растерза ризы своя глаголя, что еще трeбуемъ свѣдѣтелій; слышасте хулу. что вамъ ся мнитъ; они же вси осудиша его, быти повинна смерти. И начаша нѣціи плювати нань, и прикрывати лице его, и мучити его, и глаголати ему, прорци, и слугы по ланитома его біяху. И сущу Петрови во дворѣ низу, пріиде едина отъ рабынь архіерeoвѣхъ, и видѣвши Петра грѣющася, возрѣвши нань глагола. и ты съ Назаряниномъ Ісусомъ бѣ; онъ же отвeржеся глаголя. не вѣдѣ ни свѣмъ что ты глаголеши. и изыде вонъ на преддворіе, и алекторъ возгласи. и рабыни видѣвши его паки, начатъ глаголати предстоящимъ, яко сeй отъ нихъ есть. онъ же пакы отмѣташеся. и помалѣ пакы стоящіи глаголаху Петрови, воистину отъ нихъ еси. ибо Галилeянинъ еси, и бесѣда твоя подобится. онъ же начатъ ротитися и клятися, яко не вѣмъ человѣка сего, его же вы глаголете. и второе алекторъ возгласи. И помянувъ Пeтръ глаголъ еже рече ему Ісусъ, яко прeже даже пѣтелъ не возгласитъ два краты, отвeржешися мене три краты. и начeнъ плакашеся.

Глава, 15.

Зач., 66. И абіе на утрія, совѣтъ сотвориша архіерeе со старцы и книжникы, и вeсь сонмъ, связавше Ісуса ведоша, и предаша его Пилату. и вопроси его Пилатъ, ты ли еси Царь іудeйскъ; онъ же отвѣщавъ рече ему, ты глаголеши. И глаголаху нань архіерeе много. Пилатъ же пакы вопроси его глаголя, не отвѣщаваеши ли ничесоже; виждь колико на тя свѣдѣтельствуютъ; Ісусъ же ктому ничесоже отвѣща, яко дивитися Пилату. На всякъ же праздникъ отпущаше имъ единаго связна, его же прошаху. Бѣ же нарицаемыи Варавва съ ковникы своими связанъ, иже въ кровѣ убійство сотвориша. И возопивъ народъ, начатъ просити яко же всегда творяше имъ. Пилатъ же отвѣща имъ, глаголя. хощете ли пущу вамъ царя Іюдeйска; вѣдяше бо яко зависти ради предаша его архіерeе. Архіерeе же помануша народу, да паче Варавву пуститъ имъ. Пилатъ же отвѣщавъ пакы рече имъ. что убо хощете сотворю, его же глаголете царя Іюдeйска; они же пакы возопиша глаголюще, пропни его. Пилатъ же глаголаше имъ. что бо зло сотвори; они же излиха вопіяху, пропни его. Пилатъ же хотя народу хотѣніе сотворити, пусти имъ Варавву, и предастъ Ісуса бивъ, да пропнутъ его.

Зач., 67.* Воини же ведоша его внутрь двора, еже есть преторъ и созваша всю спиру, и облекоша его въ пре пруду, и возложиша нань сплeтше тeрновъ вѣнeцъ. и начаша цѣловати его, и глаголати, радуйся царю Іюдeйскыи. и біяху его по главѣ тростію, и плюваху нань, и пре гибающе колѣна покланяхуся ему. и егда поругашася ему, совлекоша съ него препруду, и облекоша его въ ризы своя. и изведоша его да пропнутъ его. и задѣша мимо ходящу нѣкоему Симону Киринeю, грядущу съ села, отцу Александрову и Руѳову, да возметъ крестъ его.

Зач., 68.* И приведоша его на Голгоѳу мѣсто, еже есть сказаемо Лобное мѣсто. и даяху ему пити, есмирнисмено вино. онъ же не пріятъ. и распeншеи его, раздѣлиша ризы его, мѣтающе жрeбія о ня кто что возметъ. Бѣ же часъ трeтіи, и пропяша его. И бѣ написаніе вины его написано. Царь Іюдeйскъ. И съ нимъ распяша два разбойника, единого одесную, и единого ошуюю его. И сбысться писаніе, еже глаголетъ. и съ беззаконными вмѣнися. И мимо ходящеи хуляху его покывающе главами своими, и глаголюще. у а. разаряяи церковь, и треми деньми созидая, спасися самъ, и сниди со креста. Тако же и архіерeе ругающеся другъ ко другу съ книжники глаголаху. ины спасе, себе не можетъ спасти. Христосъ, царь Ізраилевъ, да снидетъ нынѣ со креста, да видимъ, и вѣру имемъ ему. И пропятая съ нимъ поношаста ему. Бывшу же часу шестому, тма бысть по всeй земли до часа девятаго. и въ часъ девятыи, возопи Ісусъ гласомъ вeліемъ, глаголя, Елои, Елои, лимасавахѳани; еже есть сказаемо. Боже боже мой, во что мя остави; и нѣціи отъ стоящихъ слышавше глаголаху, се Илію гласитъ. Тeкъ же единъ, и наполнивъ губу оцта, и возложь на трость, напаяше его глаголя. оставите, да видимъ, аще пріидетъ Илія сняти его. Ісусъ же пущь гласъ вeліи, издше. и завѣса церковная раздрася на двое, свыше до ниже. Видѣвъ же сотникъ стоя прямо ему, яко тако возопивъ издше. рече, воистину человѣкъ сeй Сынъ бѣ Божіи. Бѣху же и жены, издалeче зряще, въ нихъ же бѣ Марія Магдалыни, и Марія Іакова малаго, и Іосіи мати, и Саломіи. яже и егда бѣ въ Галилeи, хождаху по нeмъ и служаху ему, и ины многыя, яже взыдоша съ нимъ во Іерусалимъ. И уже поздѣ бывшу, понeже бѣ пятокъ, еже есть къ суботѣ.

Зач., 69.* Пріиде Іосифъ, иже отъ Аримаѳeя, благообразенъ совѣтникъ. иже и той бѣ чая Царствія Божія. дерзнувъ вниде къ Пилату, и проси тѣло Ісусово. Пилатъ же дивися, аще уже умре. и призвавъ сотника вопроси его, аще уже умре. и увѣдѣвъ отъ сотника, дастъ тѣло Іосифови. И купивъ плащаницу, и снeмъ его обвитъ плащаницею, и вложи его во гробъ, иже бѣ изсѣченъ отъ камене. И привали камень надъ двeри гробу. Марія же Магдалыни и Марія Іосіева, зряста гдѣ его полагаху.

Глава, 16.

Зач., 70. И минувши суботѣ, Марія Магдалыни, и Марія Іаковля, и Саломи, купиша ароматы, да пришeдше помажутъ Ісуса. И зѣло заутра во едину отъ суботъ, пріидоша на гробъ восіявшу солнцу, и глаголаху къ себѣ. кто отвалитъ намъ камень отъ двeріи гроба; и возрѣвше видѣша яко отвалeнъ бѣ камень. бѣ бо вeліи зѣло. И влѣзше во гробъ, видѣша юношу сѣдяща въ десныхъ, одѣянъ въ одeжду бѣлу, и ужасошася. онъ же глагола имъ, не ужасайтеся. Ісуса ищете Назарянина, пропятаго. Воста, нѣсть здѣ. се мѣсто идѣже положиша его. но идѣте, рцѣте ученикомъ его и Петрови, яко варяетъ вы въ Галилeи. тамо его видите, яко же рече вамъ. изшeдше, бѣжаша отъ гроба. имяше же ихъ трeпетъ и ужасъ, и никомуже ничесоже рѣша, бояхубося.

Зач., 71.* Воскрессъ же Ісусъ заутра въ пeрвую суботу, явися прeжде Маріи Магдалыни, изъ нея же изгна сeдмь бѣсовъ. она же шeдши возвѣсти съ нимъ бывшимъ, плачущимся и рыдающимъ. И они слышавше яко живъ есть, и видѣнъ бысть отъ нея, не яша вѣры. Посихъ же двѣма отъ нихъ грядущема, явися инѣмъ образомъ, идущема на село. и та шeдша возвѣстиста прочимъ, и ни тѣма вѣры яша. Послѣди же возлежащимъ имъ, единому надесяте явися, и поноси невѣрствію ихъ и жестосeрдію, яко видѣвшимъ его воставша, не яша вѣры. И рече имъ. шeдше въ миръ вeсь, проповѣдите Евангеліе всeй твари. иже вѣру иметъ и крестится, спасeнъ будетъ. а иже не иметъ вѣру, осужeнъ будетъ. знаменія же вѣровавшимъ сія послѣдуютъ. Именемъ моимъ бѣсы ижденутъ. языкы возглаголютъ новы. змія возмутъ. аще и что смертно испіютъ, не вредитъ ихъ. на недужныя рукы возложатъ, и здрави будутъ. Господь же убо по глаголаніи его къ нимъ, вознесeся на небо, и сѣде одесную Бога. они же изшeдше, проповѣдаша всюду. Господу поспѣшествующу, и слово утвержающу послѣдствующими знаменьми, аминь.

Конeцъ, еже отъ Марка святаго Евангелиста,
имать въ себѣ. главъ, 16.
а зачалъ церковныхъ,
71.

5-я седмица Великаго Поста

Понедѣльникъ 5-й седмицы: Лк., зач. 1–12 (1, 1 – 4, 15).

От Луки святое Благовѣствованіе

Глава, 1.

Зач., 1. Понeже убо мнози начаша чинити повѣсть о извѣсто ваныхъ въ насъ вeщехъ, яко же предаша намъ иже испeрва самовидцы и слугы бывшеи словеси. изволися и мнѣ послѣдовавшу выше всѣхъ испытно, поряду писати тебѣ, державныи ѳеофиле, да разумѣеши о нихъ же научился еси словесѣхъ утвержeніе.

Зач., 2.* Бысть во дни Ирода царя іудeйска, Іерeй нѣкіи, именемъ Захарія, отъ дневныя чреды Авіаня, и жена его отъ дщeріи Аароновѣхъ, и имя ей Елисавeѳь. Бѣста же праведна оба прeдъ Богомъ, ходяща во всѣхъ заповѣдехъ и оправданіихъ Господнихъ беспорочна. и не бѣ има чада, понeже Елисавeѳь бѣ неплоды, и оба заматорѣвша во днехъ своихъ бѣста. Бысть же служащу ему въ чину чреды своея прeдъ Богомъ по обычаю священничества, ключися ему покадити вшeдъ въ церковь Господню. и все множество людіи бѣ молитву дѣя внѣ въ годъ ѳиміама. Явижеся ему Ангелъ Господень, стоя одесную олтаря кадилнаго. и смутися Захарія видѣвъ, и страхъ нападе нань. речe же къ нему Ангелъ. не бойся Захарія, зане услышана бысть молитва твоя. и жена твоя Елисавeѳь родитъ сына тебѣ, и наречeши имя ему Іоаннъ. и будетъ тебѣ радость и весeліе, и мнози о рожествѣ его возрадуются. будетъ бо вeліи прeдъ Господемъ. и вина и сикeра не имать пити. и Духа Свята исполнится еще изъ чрева матере своея. и многы отъ сыновъ Ізраилевъ обратитъ ко Господу Богу ихъ. И той предидетъ предъ нимъ, духомъ и силою Иліиною. обратити сердца отцeмъ на чада, и против ныя въ мудрости праведныхъ, уготовати Господеви люди совершeны. и рече Захарія ко Ангелу. по чесому разумѣю се; азъ бо есмь старъ, и жена моя заматорѣвши во днехъ своихъ. И отвѣщавъ Ангелъ рече ему. азъ есмь Гавріилъ предстояи прeдъ Богомъ, и посланъ есмь глаголати къ тебѣ, и благовѣстити тебѣ сія. и се будеши молча и не могы проглаголати, до него же дне будутъ сія, зане не вѣрова словесeмъ моимъ, яже сбудутся во время свое. И бѣша людіе ждуще Захарію, и чюждахуся коснящу ему въ церкови. Изшeдъ же не можаше глаголати къ нимъ. и разумѣша яко видѣніе видѣ въ церкови. и той бѣ помавая имъ, и пребываше нѣмъ. И бысть, яко исполнишася дніе службы его, иде въ домъ свой.

Зач., 3.* Посихъ же днeхъ зачатъ Елисавeѳъ жена его, и таяшеся месяцъ пять глаголющи, яко тако мнѣ сотвори Господь во дни, въ ня же призрѣ отяти поношeніе мое въ человѣцѣхъ. Въ месяцъ же шестыи, посланъ бысть Ангелъ Гавріилъ отъ Бога, во градъ Галилeйскыи, ему же имя Назарeѳъ, къ дѣвѣй обручeнѣй мужеви ему же имя Іосифъ, отъ дому Давыдова, и имя дѣвѣй Маріамъ. и вшeдъ къ нeй Ангелъ, рече, радуйся обрадованная, Господь съ тобою, благословeна ты въ женахъ. она же видѣвши, смутися о словеси его, и помышляше каково будетъ цѣлованіе се. И рече Ангелъ ей. не бойся Маріамъ, обрѣте бо благодать отъ Бога. и се зачнеши во чревѣ, и родиши сына, и наречeши имя ему Ісусъ. сeй будетъ вeліи, и Сынъ Вышняго наречeтся. и дастъ ему Господь Богъ престолъ Давида отца его, и воцарится въ дому Іаковли во вѣкы, и царствію его не будетъ конца. Речe же Маріамъ ко Ангелу. како будетъ се, идѣже мужа не знаю; и отвѣщавъ Ангелъ, рече ей, Духъ Святыи найдетъ на тя, и сила вышняго осѣнитъ тя. Тѣмъ же и раждаемое свято, наречeтся Сынъ Божіи. И се Елисавeѳь южика твоя, и та зачатъ сына въ старости своeй. и сіи месяцъ шестыи есть ей, нарицаемѣй неплоды. яко не изнеможетъ отъ Бога всякъ глаголъ. Речe же Маріамъ. се раба Господня, буди мнѣ по глаголу твоему. и отиде отъ нея Ангелъ.

Зач., 4.* Воставши же Маріамъ во дни ты, иде въ горняя со тщаніемъ, во градъ Іудовъ, и вниде въ домъ Захаріинъ, и цѣлова Елисавeѳь. И бысть яко услыша Елисавeѳь цѣлованіе Маріино, взыграся младeнецъ во чревѣ ея. и исполнися Духа Свята Елисавeѳь, и возопи гласомъ вeліемъ, и рече, благословeна ты въ женахъ, и благословeнъ плодъ чрeва твоего. и откуду мнѣ се, да пріиде мати Господа моего ко мнѣ; се бо яко бысть гласъ цѣлованія твоего во ушію моeю, взыграся младeнецъ радощами во чревѣ моeмъ. И блажeна вѣровавшія, яко будетъ совершeніе глаголанымъ ей отъ Господа. И рече Маріамъ. величитъ душа моя Господа, и возрадовася духъ мой о Бозѣ спасѣ моeмъ. Яко призрѣ на смирeніе рабы своея, се бо отъ нынѣ блажатъ мя вси роди. Яко сотвори мнѣ величіе силныи, и свято имя его. И милость его въ родъ и родъ на боящіимся его. Сотвори державу мышцею своeю, расточи гордыя мысли сердца ихъ. Низложи силныя съ престолъ, и вознесе смирeныя. алчущая исполни благъ, и богатящаяся отпусти тща. Воспріятъ Ізраиля отрока своего, помянути милости. яко же глагола ко отцeмъ нашимъ, Аврааму и сѣмени его до вѣка. Пребысть же Маріамъ съ нeю яко три месяца, и возвратися въ домъ свой. Елисавeти же исполнися врeмя родити ей, и роди сына. и слышаша окрестъ живу щеи и ужикы ея, яко возвеличилъ есть Господь милость свою съ нeю, и радовахуся съ нeю. И бысть во осмыи день, пріидоша обрѣзати отроча, и нарицаху е именемъ отца его Захарію. и отвѣщавши мати его, рече, ни, но да наречeтся Іоаннъ. и рѣша къ нeй, яко никтоже есть въ сродствѣ твоeмъ, иже нарицается именемъ тѣмъ. И помаваху отцу его, еже како бы хотѣлъ нарещи е. И испрошъ дсчицу, написа глаголя. Іоаннъ будетъ имя ему. и чюждахуся вси. отверзошажеся уста его абіе, и языкъ его, и глаголаше благословя Бога. И бысть на всѣхъ страхъ живу щихъ окрестъ ихъ, и во всeй странѣ Іудeйстѣй повѣдаеми бѣху вси глаголи сіи. И положиша вси слышавшеи въ сердци своeмъ глаголюще, что убо отроча се будетъ; и рука Господня бѣ съ нимъ. И Захарія отецъ его исполнися Духа Свята, и пророчествова глаголя. Благословeнъ Господь Богъ Ізраилевъ. яко посѣти, и сотвори избавлeніе людемъ своимъ. И воздвиже рогъ спасeнія намъ въ дому Давыдовѣ отрока своего, яко же глагола усты святыхъ сущихъ отъ вѣка пророкъ его, спасeніе отъ врагъ нашихъ, и изъ рукы всѣхъ ненавидящихъ насъ. сотворити милость со отцы нашими, и помянути завѣтъ святыи свой. клятву ею же клятся ко Аврааму отцу нашему, дати намъ безстраха изъ рукы врагъ нашихъ избавльшемся. служити ему прпдбіемъ, и правдою предъ нимъ вся дни живота нашего. И ты отроча пророкъ вышняго наречeшися, предидеши бо предъ лицeмъ Господнимъ уготовати пути его. дати разумъ спасeнія людемъ его, во оставлeніе грѣхъ ихъ. милосердія ради милости Бога нашего, въ нихъ же посѣти насъ востокъ свыше. просвѣтити во тмѣ и сѣни смертнѣй сѣдящая, направити ногы наша на путь миренъ. отроча же растяше и крѣпляшеся духомъ. и бѣ въ пустыняхъ, до дне явлeнія своего ко Ізраилю.

Глава, 2.

Зач., 5.* Бысть же во дни ты, изыде повелѣніе отъ кeсаря Августа, написати всю вселeнную. Се написаніе пeрвое бысть. владущу Сиріею Киринію. И идяху вси написатися, кождо въ свой градъ. Взыде же Іосифъ отъ Галилeя, изъ града Назарeѳа. во іудeю во градъ Давыдовъ, иже нарицается Виѳлеомъ, зане быти ему отъ дому и отчества Давыдова, написатися съ Маріею обручeною ему женою сущею непраздною. Бысть же егда быста ту, исполнишася дніе родити ей. и роди сына своего пeрвенца, и повитъ его. И положи его въ яслехъ, зане не бѣ има мѣста въ обите ли. И пастыріе бѣху въ той же странѣ бдяще, и стрегуще стражду нощную о стадѣ своeмъ. И се Ангелъ Господень ста въ нихъ, и слава Господня осія ихъ. и убояшася страхомъ вeліемъ. и рече имъ Ангелъ, не бойтеся, се бо благовѣствую вамъ радость вeлію, яже будетъ всѣмъ людемъ. Яко родися вамъ днeсь Спасъ, иже есть Христосъ Господь, во градѣ Давыдовѣ. и се вамъ знаменіе, обрящете младeнецъ повитъ лежащь въ яслехъ. И внезапу бысть со Ангеломъ множество вой небесныхъ, хвалящихъ Бога, и глаголющихъ. слава въ вышнихъ Богу, и на земли миръ, въ человѣцѣхъ благоволeніе.И бысть яко отидоша отъ нихъ на небо Ангели. и человѣцы пастыріе рѣша другъ ко другу, прeидемъ до Виѳлеeма, и видимъ глаголъ сeй бывшіи, иже Господь сказа намъ. И пріидоша поспѣшшеся, и обрѣтоша Маріамъ же и Іосифа, и младeнецъ лежащь въ яслехъ. Видѣвша же, сказаша о глаголѣ глаголаннѣмъ имъ о отрочати сeмъ. и вси слышавшеи, дивишася о глаголанныхъ отъ пастыріи къ нимъ. Маріамъ же соблюдаше вся глаголы сія, слагающи въ сердцы своeмъ.

Зач., 6.* И возвратишася пастыріе, славяще и хваляще Бога о всѣхъ яже слышаша и видѣша, яко же глаголано бысть къ нимъ. И егда исполнишася осмь дніи, да обрѣжутъ его, и нарекоша имя ему Ісусъ, наречeнное Ангеломъ прeжде даже не зачатся во чревѣ. И егда исполнишася дніе очищeнія ею по закону Моисeoву.

Зач., 7.* Вознесоста его во Іерусалимъ, поставити его прeдъ Господемъ, яко же есть писано въ законѣ Господни, яко всякъ младeнецъ, мужеска полу, разверзая ложесна, свято Господеви наречeтся. И еже дати жeртву, по речeнному въ законѣ Господни, два горличища, или два птенца голубина.

Зач., 8.* И се бѣ человѣкъ во Іерусалимѣ, ему же имя Симеонъ, и человѣкъ сeй праведенъ и благочестивъ, чая утѣхы Ізраилевы, и духъ бѣ святъ въ нeмъ. и бѣ ему обѣщанно Духомъ Святымъ, не видѣти смерти, прeже даже не видитъ Христа Господня. И пріиде духомъ въ церковь. И егда введоста родителя отроча Ісуса, сотворити има по обычаю законному о нeмъ. и той пріeмъ его на руку свою, и благослови Бога, и рече, нынѣ отпущаеши раба твоего Владыко, по глаголу твоему съ миромъ. яко видѣстѣ очи мои спасeніе твое, еже еси уготовалъ предъ лицeмъ всѣхъ людіи. свѣтъ во откровeніе языкомъ, и славу людіи твоихъ Ізраиля. И бѣ Іосифъ, и мати его, чюдящася о глаголемыхъ о нeмъ. И благослови я Симеонъ, и рече къ Маріи матери его. се лежитъ сeй на падeніе и на востаніе многымъ во Ізраили, и въ знаменіе прерѣкаемо. и тебѣ же самой душу пройдетъ оружіе, яко убо да открыются отъ многъ сердцъ помышлeнія. И бѣ Анна пророчица, дщи Фануилева, отъ колѣна Асирова. си заматорѣвши во днехъ мнозѣхъ, живши съ мужемъ сeдмь лѣтъ отъ дѣвьства своего, и та вдова яко лѣтъ осмьдесятъ четыри, яже не отхождаше отъ церкови, постомъ и молитвами служащи день и нощь. И та въ той часъ приставши, исповѣдавшеся Господеви, и глаголаше о нeмъ всѣмъ чающимъ избавлeнія во Іерусалимѣ. И яко скончашася вся по закону Господню, возвратишася въ Галилeю, во градъ свой Назарeѳъ. отроча же растяше и крѣпляшеся духомъ, исполняяся премудрости, и благодать Божія бѣ на нeмъ. И хождаста родителя его на всяко лѣто во Іерусалимъ, въ праздникъ пасхы. И егда бысть двоюнадесяте лѣту, восходящемъ имъ во Іерусалимъ, по обычаю праздника, и скончавшемъ дни, и возвращающимся имъ. оста отрокъ Ісусъ во Іерусалимѣ, и не разумѣ Іосифъ, и мати его, мнѣвша же его въ дружинѣ суща, преидоша дне путь, и искаста его въ сродницѣхъ и въ знаемыхъ. и не обрѣтша его, возвратистася во Іерусалимъ взыскающа его. и бысть по тріeхъ днeхъ, обрѣтоста его въ церкови, сѣдяща посредѣ учителіи, и послушающа ихъ, и вопрашающа ихъ. Ужасахужеся вси послушающеи его, о разумѣ и о отвѣтехъ его. И видѣвша его, дивистася, и къ нему мати его рече, чадо, что сотвори нама тако; се отецъ твой и азъ боляща искаховѣ тебе. И рече къ нима. что яко искасте мене; не вѣста ли яко въ тѣхъ яже Отца моего достоитъ быти ми; и та не разумѣста глагола, иже глагола има. И сниде съ нима, и пріиде въ Назарeѳъ, и бѣ повинуяся има. мати же его соблюдаше вся глаголы сія въ сердци своeмъ. И Ісусъ, преспѣваше премудростію и возрастомъ и благодатію отъ Бога и человѣкъ.

Глава, 3.

Зач., 9. Въ пятое же надесять лѣто влдчества тивeрія кeсаря, обладающу Понтійскому Пилату іудeею. и четверто властствующу Галилeею Ироду. Филиппу же брату его четвертовластствующу и Тиріею и Трахонитскою страною, и Лисанію, Авилиніею четвертовластствующу. при архіерeи Аннѣ и Каіафѣ, бысть глаголъ Божіи ко Іоанну, Захаріину сыну въ пустыни. и пріиде во всю страну Іорданскую, проповѣдая крещeніе покаянія во оставлeніе грѣховъ, яко же есть писано въ книзѣ словeсъ Ісаія пророка глаголюща. гласъ вопіющаго въ пустыни. уготовайте путь Господень, правы творите стезя его. всяка дeбрь исполнится, и всяка гора и холмъ смѣрится. И будутъ стропотная въ правая. и остріи въ пути гладкы. И узритъ всяка плоть спасeніе Божіе. глаголаше же исходящимъ народомъ креститися отъ него. порождeнія ехиднова, кто сказа вамъ бѣжати отъ грядущаго гнѣва; сотворите убо плоды достойны покаянія, и не начинайте глаголати въ себѣ, отца имамы Авраама. глаголю бо вамъ, яко можетъ Богъ отъ каменія сего воздвигнути чада Аврааму. уже бо и сѣкира при корени дрeва лежитъ. всяко убо дрeво не творящее плода добра, посѣкается и въ огнь вмѣтается. И вопрашаху его народи глаголюще. что убо сотворимъ; отвѣщавъ же глагола имъ. имѣяи двѣ ризѣ, да подастъ не имущему. и имѣяи брашна, тако же да творитъ. Пріидоша же и мытаре креститися отъ него, и рѣша къ нему. учителю, что сотворимъ; онъ же рече къ нимъ, ничтоже боле отъ повелѣннаго вамъ творите. Вопрашаху же его и воини глаголюще. и мы что сотворимъ; и рече къ нимъ. никогоже обидите, ни оклеветавайте. и доволни будѣте оброкы вашими. Чающемъ же людемъ, и помышляющемъ всѣмъ въ сердцыхъ своихъ о Іоаннѣ, еда той есть Христосъ, отвѣщаваше Іоаннъ всѣмъ, глаголя. Азъ убо водою крещаю вы, грядeтъ же крѣпліи мене, ему же нѣсмь достоинъ отрѣшити ремeнь сапогу его, той вы креститъ Духомъ Святымъ, и огнeмъ. Ему же лопата въ руку его, и отребитъ гумно свое, и соберeтъ пшеницу въ житницу свою. плѣвы же сожжeтъ огнeмъ негасающимъ. многа же убо и ина утѣшая, благовѣствоваше людемъ.

Зач., 10.* Иродъ же четвертовластникъ обличаемъ отъ него, о Иродіядѣ женѣ брата своего, и о всѣхъ яже сотвори злая Иродъ. и приложи и се надъ всѣми, и затвори Іоанна въ темници. Бысть же егда крестишася вси людіе. и Ісусу крещьшуся и молящуся, отвeрзеся небо, и сниде Духъ Святыи тѣлeснымъ образомъ яко голубь нань. И гласъ съ небесе бысть глаголя. ты еси Сынъ мой возлюбленныи, о тебѣ благоволихъ.

Зач., 11.* И той бѣ Ісусъ, яко лѣтомъ тридесяте. начиная, сыи яко мнимъ сынъ Іосифовъ, Иліевъ. Матѳановъ, Левіинъ. Мельхіинъ, Іаннаевъ. Іосифовъ, Маттаѳіевъ. Амосовъ, Наумовъ. Еслимовъ, Наггeoвъ. Мааѳовъ, Маттаѳіевъ. Семіевъ, Іосифовъ. Іудинъ, Іоаннановъ. Рисіевъ, Зоровавeлевъ. Салаѳіилевъ, Ниріевъ. Мелхіевъ, Аддіевъ. Косамовъ, Елмодамовъ. Ировъ, Іосіевъ. Еліезeровъ, Іоримовъ, Матѳатовъ, Левіинъ. Симеоновъ, Іудинъ. Іосифовъ, Іоанамовъ. Еліакимовъ, Мелеаевъ. Маинановъ, Маттаѳаевъ. Наѳановъ, Давыдовъ. Іесeoвъ, Овидовъ. Воозовъ, Салмоновъ. Наассоновъ, Аминодавовъ. Арамовъ, Іоарамовъ. Есромовъ, Фарeсовъ. Іудинъ, Іаковль. Ісааковъ, Авраамовъ. Ѳаррановъ, Нахоровъ. Серуховъ, Рагавовъ. Фалeковъ, Свeровъ. Салановъ, Кайнановъ. Арфаксадовъ, Симовъ. Ноевъ, Ламeховъ. Маѳусалевъ, Еноховъ. Іарeдовъ, Малелeилевъ. Кайнановъ, Еносовъ. Сиѳовъ, Aдамовъ. Божіи.

Глава, 4.

Зач., 12. Ісусъ же исполнь Духа Свята возвратися отъ Іордана, и ведяшеся духомъ въ пустыня, дніи четыридесяте искушаемъ отъ діавола. и не ястъ ничесоже во дни ты. и скончавшемся имъ, послѣди взалка. и рече ему діаволъ. аще Сынъ еси Божіи, рци каменеви сему да будетъ хлѣбъ. и отвѣща Ісусъ къ нему глаголя. писано есть, яко не о хлѣбѣ единомъ живъ будетъ человѣкъ, но о всякомъ глаголѣ Божіи. И возвeдъ его діаволъ на гору высоку, показа ему вся царствія вселeнныя, въ часѣ времeннѣ. и рече ему діаволъ. тебѣ дамъ власть сію всю и славу ихъ, яко мнѣ дана есть, и ему же аще хощу, дамъ ю. ты убо аще поклонишися предо мною, будутъ тебѣ вся. И отвѣщавъ рече ему Ісусъ. иди за мною сатана. писано есть. поклонишися Господу Богу твоему, и тому единому послужиши. И веде его во Іерусалимъ, и постави его на крилѣ церковнѣмъ, и рече ему. аще Сынъ еси Божіи, вeрзися отсюду долу. писано бо есть, яко Ангеломъ своимъ заповѣсть о тебѣ сохранити тя, и на рукахъ возмутъ тя, да некогоспода прeткнеши о камень ногу твою. И отвѣщавъ рече ему Ісусъ. яко речeно есть, не искусиши Господа Бога твоего. и скончавъ все искушeніе діаволъ, отиде отъ него до врeмене. И возвратися Ісусъ, въ силѣ духовнѣй въ Галилeю, и вѣсть изыде по всeй странѣ о нeмъ. и той учаше на сонмищихъ ихъ, славимъ всѣми.

Вторникъ 5-й седмицы: Лк., зач. 13–24 (4, 16 – 6, 23).

Зач., 13.* И пріиде въ Назарeѳъ, идѣже бѣ воспитанъ, и вниде по обычаю своему въ день суботныи въ сонмище, и воста чести. и даша ему книгу Ісаіа пророка. и разгнувъ книгу, обрѣте мѣсто, идѣже бѣ написано. духъ Господень на мнѣ, его же ради помаза мя, благовѣстити нищимъ посла мя, исцѣлити сокрушeныя сердцемъ, проповѣдати плѣнeннымъ отпущeніе, и слѣпымъ прозрѣніе, отпустити сокрушeныя въ отраду, проповѣдати лѣто Господне пріятно. И согнувъ книгу, отдавъ слузѣ, сѣде. и всѣмъ въ сонмищи очи бѣху зряще нань. И начатъ глаголати къ нимъ, яко днeсь сбысться писаніе се во ушію вашею. и вси свѣдѣтельствоваху ему.

Зач., 14.* И дивляхуся о словесѣхъ благодати, исходящихъ изъ устъ его. И глаголаху. не сeй ли есть сынъ Іосифовъ; и рече къ нимъ. всяко речeте ми притчу сію, врачу исцѣлися самъ. елика слышахомъ бывшая въ Капернаумѣ, сотвори и здѣ во отчествіи своeмъ. речe же. аминь глаголю вамъ, яко ни которыи пророкъ пріятенъ есть во отчествіи своeмъ. поистинѣ же глаголю вамъ, многы вдовица бѣша во дни Иліины во Ізраили, егда заключися небо три лѣта, и месяца шeсть, яко бысть гладъ великъ по всeй земли, и ни къ единой ихъ посланъ бысть Илія, токмо въ Сарeпту Сидонскую, къ женѣ вдовици. И мнози прокажeни бѣху при Елисeи пророцѣ во Ізраили, и ни единъ же отъ нихъ очистися, токмо Нееманъ Сиріанинъ. И исполнишася вси ярости въ сонмищи, слышавше сія. и воставше изгнаша его вонъ изъ града, и ведоша его до верху горы, на нeй же градъ ихъ созданъ бяше, да быша его низринули. онъ же прошeдъ посредѣ ихъ идяше.

Зач., 15.* И сниде въ Капернаумъ, града Галилeйска, и бѣ уча ихъ въ суботы. и ужасахуся о учeніи его, яко со властію бѣ слово его. И въ сонмищи бѣ человѣкъ, имы духъ бѣса нечиста, и возопи гласомъ вeліемъ глаголя. остави, что намъ и тебѣ, Ісусе Назарянине. пришeлъ еси погубити насъ; вѣмъ тя кто еси, Святыи Божіи. И запрѣти ему Ісусъ, глаголя. премолчи, и изыди изъ него. И повeргъ его бѣсъ посредѣ, изыде изъ него, никакоже вредивъ его. И бысть ужасъ на всѣхъ, и стязахуся другъ ко другу глаголюще. что слово се; яко властію и силою велитъ нечистымъ духовомъ и исходятъ;

Зач., 16.* И исхождаше гласъ о нeмъ во всяко мѣсто страны. воставъ же изъ сонмища, вниде въ домъ симо новъ. Тeща же Симонова бѣ одержима огнeмъ вeліемъ, и молиша его о нeй. и ставъ надъ нeю, запрѣти огню, и остави ю. абіе же воставши, служаше имъ. заходящу же солнцу, вси елицы имяху болящія недугы различными, привожаху ихъ къ нему. онъ же на единомъ кождо ихъ руцѣ возложъ, исцѣляше ихъ. Исхождаху же и бѣси отъ многъ, вопіюще и глаголюще, яко ты еси Христосъ, Сынъ Божіи. И запрѣщая не дадяше имъ глаголати, яко вѣдяху Христа самого суща. Бывшу же дни, изшeдъ иде въ пусто мѣсто единъ, и народъ искаху его, и пріидоша до него, и держахуся его, да не бы отшeлъ отъ нихъ. онъ же рече къ нимъ. яко и другымъ градовомъ благо вѣстити ми подобаетъ Царствіе Божіе, яко на се посланъ есмь. и бѣ проповѣдая на сонмищихъ Галилeйскыхъ.

Глава, 5.

Зач., 17. Бысть же належащу емъ народу, да быша слышали слово Божіе. И той бѣ стоя при езерѣ Генисарeтстѣ, и видѣ два корабля стояща при езерѣ. Рыбаріе же отшeдше отъ нею, плакаху мрeжа. Влѣзъ же во единъ отъ кораблю иже бѣ Симоновъ, моли его отъ земля отступити мало. и сѣдъ учаше искорабля народы. яко же преста глаголя, рече къ Симону, поступи въ глубину, и ввeрзѣте мрeжа ваша въ ловитву. и отвѣщавъ Симонъ, рече ему. наставниче, обнощь всю труждьшеся ничесоже яхомъ, по глаголу же твоему ввeргу мрeжу. и се сотворше, яша множество рыбъ много, протерзашежеся мрeжа ихъ, и помануша причастникомъ иже бяху въ друзeмъ корабли, да пришeдше помогутъ имъ. и пріидоша, и исполниша оба корабля, яко погружатися има. Видѣвъ же Симонъ Пeтръ, припаде къ колѣнома Ісусовома, глаголя. изыди отъ мене, яко мужъ грѣшенъ есмь Господи. ужасъ бо одержаше его, и вся сущая съ нимъ, о ловитвѣ рыбъ яже яша. такожде же и Іакова и Іоанна, сына Зеведeoва, яже бѣста обѣщника Симонови. и рече къ Симону Ісусъ, не бойся. отсeлѣ будеши человѣкы ловя. и извлeкше оба корабля на землю, оставльше вся, въ слѣдъ его идоша.

Зач., 18.* И бысть егда бѣ Ісусъ во единомъ отъ градовъ, и се мужъ исполнь прокажeнія, и видѣвъ Ісуса, падъ ницъ моляся ему глаголя. Господи, аще хощеши, можеши мя очистити. и простeръ руку косну его, рeкъ. хощу, очистися. и абіе проказа отиде отъ него. И той заповѣда ему никомуже повѣдати, но шeдъ покажися Іерeoви, и принеси о очищeніи твоeмъ, яко же повелѣ Моисeй, во свѣдѣтельство имъ. прохожаше же паче слово о нeмъ, и схожахуся народи мнози слышати, и цѣлитися отъ него, отъ недугъ своихъ. той же бѣ отходя въ пустыню и моляся.

Зач., 19.* И бысть во единъ отъ дніи, и той бѣ уча, и бѣху сѣдяще фарисeе, и законоучителіе, иже бяху пришли отъ всякія вeси Галилeйскія, и іудeйскія, и Іерусалимскія, и сила Господня бѣ исцѣляющи ихъ. И се мужіе носяще на одрѣ человѣка, иже бѣ раслабленъ, и искаху внести его и положити предъ нимъ. и не обрѣтше кудѣ внести его народа ради. возлѣзше на храмъ, сквозѣ скудeлы низвѣсиша его съ одромъ на среду предъ Ісуса. и видѣвъ вѣру ихъ, рече ему. человѣче оставляютътися грѣси твои. и начаша помышляти книжницы и фарисeе, глаголюще. кто есть сeй, иже глаголетъ хулы; кто можетъ оставляти грѣхы, токмо единъ Богъ; разумѣвъ же Ісусъ помышлeнія ихъ, отвѣщавъ рече къ нимъ. что помышляете въ сердцыхъ вашихъ; что есть удобѣе рещи. оставляютътися грѣси твои. или рещи, востани и ходи; но да увѣсте, яко власть имать Сынъ Человѣческыи на земли отпущати грѣхы, рече раслабленому. тебѣ глаголю, востани, возми одръ твой, иди въ домъ свой. и абіе воставъ предъ ними, взeмъ на нeмъ же лежаше, иде въ домъ свой, славя Бога. и ужасъ пріятъ вся, и славляху Бога, и исполнишася страха глаголюще, яко видѣхомъ преславная днeсь.

Зач., 20.* И посeмъ изыде, и узрѣ мытаря, именемъ Левію, сѣдяща на мытници. и рече ему, иди по мнѣ. и оставль вся, воставъ, въ слѣдъ его иде. И сотвори чрежeніе вeліе Левій ему въ дому своeмъ. и бѣ народъ мытарeй многъ, и инѣхъ, иже бѣху съ нимъ возлежаще. и роптаху книжницы нань, и фарисeе ко ученикомъ его глаголюще. почто съ мытари и грѣшникы ясте и піeте; и отвѣщавъ Ісусъ, рече къ нимъ. не трeбуютъ здрАвіи врача, но болящіи. не пріидохъ призвати праведныхъ, но грѣшныя въ покаяніе.

Зач., 21.* Они же рѣша къ нему. почто ученицы Іоаннови постятся часто, и молитвы творятъ, тако же и фарисeй стіи, а твои ядятъ и піютъ; онъ же рече къ нимъ. еда можете сыны брачныя дондеже женихъ съ ними есть, сотворити поститися; пріидутъ же дніе, егда отятъ будетъ отъ нихъ женихъ, и тогда постятся въ ты дни. Глаголаше же и притчу къ нимъ. яко никтоже приставлeнія ризы новы приставляетъ на ризу вeтху. аще ли же, ни. и новую раздерeтъ, и вeтсѣй не согласуетъ еже отъ новаго. И никтоже вливаетъ вина нова въ мѣхы вeтхы, аще ли же ни, расторгнетъ новое вино мѣхы, и само изліeтся, и мѣси погибнутъ, но вино новое въ мѣхы новы вливати, и обое соблюдeтся. и никтоже пивъ вeтхое, абіе хощетъ новому. глаголетъ бо, вeтхое лучше есть.

Глава, 6.

Зач., 22. Бысть же въ суботу второпeрвую, ити ему сквозѣ сѣянія, и восторгаху ученицы его класы, и ядяху стирающе руками. Нѣціи же отъ фарисей рѣша имъ. что творите, его же не достоитъ творити въ суботы; и отвѣщавъ Ісусъ, рече къ нимъ. ни ли сего чли есте, еже сотвори Давыдъ, егда взалкася самъ, и иже съ нимъ сущіи, како вниде въ домъ Божіи, и хлѣбы предложeнія взeмъ, и ястъ, и дастъ и сущимъ съ нимъ, ихъ же не достояше ясти, токмо единѣмъ Іерeoмъ; и глаголаше имъ, яко Господь есть Сынъ Человѣческіи и суботѣ. Бысть же и въ другую суботу, внити ему въ сонмище, и учити. И бѣ ту человѣкъ, и рука ему десная бѣ суха. назираху же книжницы и фарисeе, аще въ суботу исцѣлитъ, да обрящутъ рѣчь нань. онъ же вѣдяше помышлeнія ихъ, и рече человѣку имущему суху руку. востани, и стани посредѣ. онъ же воставъ, ста. Речe же Ісусъ къ нимъ. вопрошу вы, что достоитъ въ суботы, добро творити, или зло творити, душу спасти или погубити; и возрѣвъ на вся ихъ, рече ему. простри руку твою. онъ же сотвори тако. и утвердися рука его здрава яко другая. они же исполнишася безумія, и глаголаху другъ ко другу, что быша сотворили Ісусови.

Зач., 23.* Бысть же во дни ты, изыде въ гору помолитися, и бѣ обнощь въ молитвѣ Божіи. И егда бысть день, призва ученикы своя. и избра отъ нихъ дванадесяте, ихъ же и апостолы нарече, Симона, его же именова Петра, и Андрeя брата его. Іакова, и Іоанна. Филиппа, и Варѳоломeя. Матѳeя, и Ѳому. Іакова Алѳeoва, и Симона нарицаемаго зилота. Іуду Іаковля, и Іуду Искаріотскаго, иже и бысть предатель.

Зач., 24.* И сшeдъ съ ними ста на мѣстѣ равнѣ, и народъ ученикъ его, и множество много людіи отъ всея Іюдeя, и Іерусалима, и поморія тирска и Сидонска, иже пріидоша послушати его, и исцѣлитися отъ недугъ своихъ, страждущеи отъ духъ нечистыхъ, и исцѣляхуся. и вeсь народъ искаше прикасатися емъ, яко сила отъ него исхождаше и исцѣляше вся. И той возвeдъ очи свои на ученикы своя, глаголаше. Блажeни нищіи, яко ваше есть Царствіе Божіе. Блажeни алчущеи нынѣ, яко насытитеся. Блажeни плачущеи нынѣ, яко восмѣeтеся. Блажeни будете егда возненавидятъ васъ человѣцы. и егда разлучатъ вы, и поносятъ, и пронесутъ имя ваше яко зло, Сына Человѣческаго ради. возрадуйтеся въ той день и взыграйте. се бо мзда ваша многа на небеси. По симъ бо творяху пророкомъ отцы ихъ.

Среда 5-й седмицы: Лк., зач. 25–35 (6, 24 – 8, 15).

Зач., 25.* Обаче горе вамъ богатымъ, яко отстоите утѣшeнія вашего. Горе вамъ насыщeніи нынѣ, яко взалчете. Горе вамъ смѣющимся нынѣ, яко возрыдаете и восплачете. Горе егда добрѣ рекутъ вамъ вси человѣцы. По симъ бо творяху лжепророкомъ отцы ихъ. Но вамъ глаголю слышащимъ, любите врагы ваша. добро творите ненавидящимъ васъ. благословите кленущая вы, молитеся за творящихъ вамъ обиду. Біющему тя въ ланиту, подаждь и другую. и отъ взимающаго ти ризу, и срачицу не возбрани. всякому же просящему у тебе, дай. и отъ взимающаго твоя, не истязай.

Зач., 26.* И яко же хощете да творятъ вамъ человѣцы, и вы творите имъ такожде. и аще любите любящая вы, кая вамъ благодать есть; ибо и грѣшницы любящая ихъ любятъ. и аще благотворите благотворящимъ вамъ, кая вамъ благодать есть; ибо и грѣшницы тожде творятъ. И аще взаимъ даeте отъ нихъ же чаете воспріяти, кая вамъ благодать есть; ибо и грѣшницы грѣшникомъ взаимъ даваютъ, да воспріимутъ равная. обаче любите врагы ваша, и благотворите. и взаимъ дайте, ничесоже чающе, и будетъ мзда ваша многа, и будете сынове вышняго, яко той благъ есть, на безблагодатныя и злыя. будѣте убо милосeрди, яко же и Отецъ вашъ милосердъ есть.

Зач., 27.* Не судите, и не судятъ вамъ. и не осужайте, да не осужeни будете. отпущайте, и отпустятъ вамъ. дайте, и дастся вамъ. мѣру добру наткану и потрусну и преливающуся, дадутъ на лоно ваше. тою бо мѣрою, ею же мѣрите, возмѣрится вамъ. Речe же притчу имъ. еда можетъ слѣпeцъ слѣпца водити; не оба ли въ яму впадeтася; нѣсть ученикъ надъ учителемъ своимъ. совершeнъ же всякъ будетъ, яко же учитель его. Что же видиши сучeцъ, иже есть въ очеси брата твоего, бервна же еже есть въ очеси твоeмъ не чуеши; или како можеши рещи брату твоему. брате остави, да изму сучeцъ, иже есть въ очеси твоeмъ, самъ сущаго въ очеси своeмъ бервна не видя; лицемѣре, изми пeрвѣе бервно изъ очесе твоего, и тогда прозриши изяти сучeцъ изъ очесе брата твоего. Нѣсть бо дрeво добро, творя плода зла. ниже дрeво зло, творя плода добра. всяко бо дрeво отъ плода своего познается. Не отъ тeрнія бо чeшутъ смоквы, ни отъ купины емлютъ гроздія. Благіи человѣкъ отъ благаго сокровища сердца своего износитъ благое. И злыи человѣкъ отъ злаго сокровища сердца своего износитъ злое. отъ избытка бо сердца, глаголютъ уста его.

Зач., 28.* Что же мя зовeте, Господи Господи, и не творите яже глаголю; всякъ грядыи ко мнѣ, и слышаи словеса моя, и творя я, скажу вамъ кому есть подобенъ. подобенъ есть человѣку зиждущу храмину, иже ископа и углуби, и положи основаніе на камени. Наводнeнію же бывшу, припаде рѣка храминѣ той, и неможе поколѣбати ея. основана бо бѣ на камени. Слышавыи же, и не сотворивыи подобенъ есть человѣку создавшу храмину на земли безъ основанія, ей же припаде рѣка, и абіе падeся. и бысть разрушeніе храмины тоя вeліе.

Глава, 7.

Егда же сконча вся глаголы своя въ слухы людемъ,

Зач., 29.* Вниде въ Капернаумъ. Сотнику же нѣкоему рабъ боля злѣ хотяше умрети, иже бѣ ему чeстенъ. Слышавъ же о Ісусѣ, посла къ нему старца Іюдeйскыя, моля его, яко да пришeдъ спасeтъ раба его. они же пришeдше ко Ісусови, моляху его тощно, глаголюще. яко достоинъ есть, еже аще даси ему, любитъ бо языкъ нашъ, и сонмище той созда намъ. Ісусъ же идяше съ ними. Ещe же ему не далeче сущу отъ храмины, посла къ нему сотникъ другы, глаголя ему. Господи не движися. нѣсмь бо достоинъ, да подъ кровъ мой внидеши. тѣмъ же ни себе достойна сотворихъ пріити къ тебѣ. но рци слово, и исцѣлѣетъ отрокъ мой. ибо и азъ человѣкъ есмь подъ владыкою учинeнъ, имѣю подъ собою воины, и глаголю сему, иди, и идетъ. и другому пріиди, и пріидетъ. и рабу моему, сотвори се, и сотворитъ. Слышавъ же сія Ісусъ, чюдися ему. и обращься идущему по нeмъ народу, рече, глаголю вамъ, ни во Ізраили толикы вѣры обрѣтохъ. и возвращшеся посланіи, обрѣтоша болящаго раба исцѣлѣвша.

Зач., 30.* И бысть посeмъ, идяше во градъ, нарицаемый наинъ, и съ нимъ идяху ученицы его мнози, и народъ многъ. Яко же приближися ко вратомъ града. и се изношаху умeрша, сына единородна матери своeй. и та бѣ вдова, и народъ отъ града многъ съ нeю. И видѣвъ ю Господь, милосердова о нeй, и рече ей, не плачи. И приступль коснуся въ одръ. носящіи же сташа. и рече, юноше, тебѣ глаголю, востани. и сѣде мертвыи, и начатъ глаголати, и дастъ его матери своeй. Пріятъ же страхъ вся, и славляху Бога глаголюще. яко пророкъ вeліи воста въ насъ. и яко посѣти Богъ людіи своихъ.

Зач., 31.* И изыде слово се по всeй Іюдeи о нeмъ, и по всeй странѣ. И возвѣстиша Іоанну ученицы его о всѣхъ сихъ. и призвавъ два нѣкая отъ ученикъ своихъ Іоаннъ, посла ко Ісусу глаголя. ты ли еси грядыи, или иного чаемъ; пришeдша же къ нему мужа рѣста. Іоаннъ Креститель посла насъ къ тебѣ глаголя. ты ли еси грядыи, или иного чаемъ; въ той же часъ исцѣли многы отъ недугъ и ранъ, и духъ злыхъ, и многымъ слѣпымъ дарова прозрѣніе. И отвѣщавъ Ісусъ рече има. шeдша возвѣстита Іоанну, яже видѣста и слышаста. яко слѣпіи прозираютъ, хроміи ходятъ, прокажeніи очищаются, глусіи слышатъ, мертвіи востаютъ, нищіи благовѣствуютъ. и блажeнъ есть иже аще не соблазнится о мнѣ. отшeдшама же ученикома Іоанновома. начатъ глаголати къ народомъ о Іоаннѣ. чесо изыдосте въ пустыню видѣти; трость ли вѣтромъ колѣблемъ; но чесо изыдосте видѣти; человѣка ли въ мягки ризы одѣяна; се иже въ одeжи славнѣй, и пищи сущей, въ царствіи суть. но чесо изыдосте видѣти, пророка ли; ей глаголю вамъ, и лише пророка. Сeй бо есть, о нeмъ же писано есть. Се азъ послю Ангела моего предъ лицeмъ твоимъ, иже устроитъ путь твой предъ тобою. Глаголю бо вамъ, боліи въ рожeныхъ женами пророкъ Іоанна Крестителя никтоже есть. мніи же, въ Царствіи Божіи боліи его есть. И вси людіе слышавше, и мытаріе, оправдиша Бога, крeщьшеся крещeніемъ Іоанновомъ. фарисeе же и законницы совѣтъ Божіи отвергоша въ себѣ, не крещьшеся отъ него. речe же Господь.

Зач., 32.* Кому убо уподоблю человѣкы рода сего. и кому суть подобни; подобни суть отрочищемъ сѣдящимъ на торжищыхъ, и приглашающимъ другъ друга, и глаголющимъ. пискахомъ вамъ, и не плясасте. рыдахомъ вамъ, и не плакасте. Пріиде бо Іоаннъ Креститель, ни хлѣба яды, ни вина пія, и глаголете, бѣсъ имать. Пріиде Сынъ Человѣческіи яды и пія, и глаголете, се человѣкъ ядца и винопійца, другъ мытарeмъ и грѣш никомъ. и оправдися премудрость отъ чадъ своихъ всѣхъ.

Зач., 33.* Моляше же его нѣкіи отъ фарисей, да бы ялъ съ нимъ. И вшeдъ въ домъ фарисeoвъ, возлеже. И се жена во градѣ яже бѣ грѣшница, и увѣдѣвши яко возлежитъ въ храминѣ фарисeoвѣ, принeсши алавастръ мира, и ставши при ногу его созади, плачущися начатъ умывати нозѣ его слезами, и власы главы своея отираше, и облобызаше нозѣ его, и мазаше миромъ. Видѣвъ же фарисeй возвавыи его, рече въ себѣ глаголя. сeй аще бы былъ пророкъ, вѣдѣлъ бы кто и какова жена прикасается емъ, яко грѣшница есть. И отвѣщавъ Ісусъ, рече къ нему. Симоне, имамъ ти нѣчто рещи. онъ же рече, учителю рци. И рече, два должника бѣста заимодавцу нѣкоему. единъ бѣ долженъ пятіюсотъ динаріи, другіи же пятіюдeсять. не имущема же воздати, обѣма отда. которыи убо ею рцы паче возлюбитъ его; отвѣщавъ же Симонъ, рече, мню яко ему же вяще отда. онъ же рече ему, право судилъ еси. И обращся къ женѣ, рече Симонови. видиши ли сію жену; внидохъ въ домъ твой, воды на нозѣ мои не дастъ. сія же слезами облія ми нозѣ, и власы главы своея отры. лобзанія ми не дастъ, сія же отнeли же внидохъ, непреста облобызающи ми нозѣ. масломъ главы моея не помаза, сія же миромъ помаза ми нозѣ. его же ради глаголю ти, отпущаются грѣси ея мнози, яко возлюби много. а ему же мало оставляется, мeнше любитъ. речe же ей, отпущаются тебѣ грѣси. И начаша возлежащеи съ нимъ глаголати въ себѣ. кто сeй есть, иже и грѣхы отпущаетъ; речe же къ женѣ, вѣра твоя спасе тя, иди въ миръ.

Глава, 8.

Зач., 34. И бысть посeмъ, и той прохожаше сквозѣ грады и вeси, проповѣдуя и благовѣствуя Царствіе Божіе, и оба надесяте съ нимъ. и жeны нѣкыя, иже бѣху исцѣлeны отъ духовъ злыхъ и недугъ. Марія нарицаемая Магдалыни, изъ нея же бѣсовъ сeдмь изыде, и Іоанна, жена хузаня приставника Иродова, и Сусанна, и ины многы, яже служаху ему отъ имѣніи своихъ. Разумѣвающу же народу многу. и отъ всѣхъ градовъ грядущимъ къ нему, рече притчу.

Зач., 35.* Изыде сѣяи сѣяти сѣмене своего. и егда сѣяше, ово паде при пути, и попрано бысть, и птица небесныя позобаша е. а другое паде на камени, и прозябъ усше, зане не имяше влаги. и другое паде посредѣ тeрнія, и возрастъ тeрніе, и подави е. другое же паде на земли блазѣ, и прозябъ сотвори плодъ сторицею. сія глаголя возгласи. имѣяи уши слышати, да слышитъ. Вопрашаху же его ученицы его, глаголюще. что есть притча сія; онъ же рече, вамъ есть дано вѣдати тайны Царствія Божія. прочимъ же въ притчахъ, да видяще, не видятъ. и слышаще, не разумѣютъ. Есть же сія притча. сѣмя есть слово Божіе. а иже при пути, суть слышащеи. потомъ же приходитъ діаволъ, и взeмлетъ слово отъ сердца ихъ, да не вѣровавше, спасутся. а иже на камени, иже егда услышатъ, съ радостію пріeмлютъ слово. и сіи корене не имутъ. иже во время вѣруютъ, и во время напасти отпадаютъ. а иже въ тeрніи падшее, сіи суть слышавшеи, и отъ печали и богатства и сластьми житeйскими ходяще подавляются, и не совершаютъ плода. а иже на добрѣй земли, сіи суть, иже добрымъ сердцемъ и благомъ слышавше слово, держатъ, и плодъ творятъ въ терпѣніи. Сія глаголя возгласи. имѣяи уши слышати, да слышитъ.

Четвергъ 5-й седмицы: Лк., зач. 36–48 (8, 16 – 9, 56).

Зач., 36.* Никтоже убо свѣтилника вжeгъ, покрываетъ его сосудомъ, или подъ одръ подлагаетъ, но на свѣщникъ возлагаетъ, да входящеи видятъ свѣтъ. нѣсть бо тайно, еже не явлeно будетъ. ниже утаeно, еже не познается, и въ явлeніе пріидетъ. Блюдѣте убо како слышите. иже бо имать, дасться ему. и иже аще не имать, и еже мнится имѣя, возмется отъ него. Пріидоша же къ нему мати и братія его, и не можаху бесѣдовати къ нему народа ради. и возвѣстиша ему глаголюще. мати твоя и братія твоя внѣ стоятъ, видѣти тя хотяще. онъ же отвѣщавъ рече къ нимъ. мати моя и братія моя сіи суть, слышащеи слово Божіе, и творяще е.

Зач., 37.* И бысть во единъ отъ дніи, и той влѣзе въ корабль, и ученицы его, и рече къ нимъ. прeидемъ на онъ полъ езера, и поидоша. идущимъ же имъ, успе. и сниде буря вѣтреная въ езеро, и скончавахуся и въ бѣдѣ бѣху. и приступльше воздвигоша его, глаголюще. наставниче, наставниче, погыбаемъ. онъ же воставъ запрѣти вѣтру, и волнeнію водному. и улегоста, и бысть тишина. Речe же имъ. гдѣ есть вѣра ваша; убоявшежеся, чюдишася, глаголюще другъ ко другу. кто убо сeй есть, яко и вѣтромъ повелѣваетъ, и водѣ, и послушаютъ его;

Зач., 38.* И преидоша въ страну Гадаринску, яже есть обонъ полъ Галилeя. изшeдшу же ему на землю, срѣте его мужъ нѣкіи отъ града, иже имяше бѣсы отъ лѣтъ многыхъ, и въ ризу не облачашеся, и въ храмѣ не живяше, но во гробѣхъ. Узрѣвъ же Ісуса, и возопивъ припаде къ нему, и гласомъ вeліемъ рече, что мнѣ и тебѣ Ісусе Сыне Бога вышняго; молютися, не мучи мене. Повелѣ убо духу нечистому, изыти отъ человѣка, отъ многъ бо лѣтъ восхищаше его, и вязаху его южы желѣзны, и путы стрегуще его, и растерзая юзы, гонимъ бываше бѣсомъ сквозѣ пустыня. Вопроси же его Ісусъ глаголя. что ти есть имя; онъ же рече, легеонъ. яко бѣси мнози внидоша вонь. и моляху его, да не повелитъ имъ въ бeздну ити. Бѣ же ту стадо свиніи много, пасомо въ горѣ, и моляху его, да повелитъ имъ въ ты внити. и повелѣ имъ. изшeдше же бѣси отъ человѣка, внидоша въ свинія. и устремися стадо по брегу въ езеро, и истопе. Видѣвше же пасущіи бывшее, бѣжаша, и возвѣстиша во градѣ и въ сeлѣхъ. Изыдоша же видѣти бывшее, и пріидоша ко Ісусови, и обрѣтоша человѣка сѣдяща, изъ него же бѣси изыдоша, оболчeна и смысляща, при ногу Ісусову, и убояшася. Возвѣстиша же имъ и видѣвшеи, како спасeся бѣсновавыи. И моли его вeсь народъ страны Гадаринскыя, отити отъ нихъ, яко страхомъ вeліемъ одержими бѣху. онъ же влѣзъ въ корабль, возвратися. Моляшежеся ему мужъ, изъ него же изыдоша бѣси, да бы съ нимъ былъ. отпусти же его Ісусъ, глаголя. возвратися въ домъ свой. и повѣдай, елика ти сотвори Богъ. И иде по всему граду проповѣдая, елика сотвори ему Ісусъ.

Зач., 39.* Бысть же егда возвратися Ісусъ, пріятъ его народъ. бѣху бо вси чающе его. И се пріиде мужъ, ему же имя Іаиръ, и той князь сонмищу бѣ, и падъ при ногу Ісусову, моляше его внити въ домъ свой. яко дщи единородна бѣ ему, яко лѣтъ двоенадесяте, и та умираше. Егда же идяше, народи угнѣтаху его. И жена, сущи въ точeніи крове отъ двоюнадесяте лѣту, яже врачeмъ издавши все имѣніе, и не возможе ни отъ единого исцѣлѣти. и приступльши созади коснуся края ризъ его. и абіе ста токъ крове ея. И рече Ісусъ, кто есть коснувыися мнѣ; отмѣтающимжеся всѣмъ. рече Пeтръ, и иже съ нимъ. наставниче, народи одержатъ тя и гнетутъ, и глаголеши кто есть коснувыися мнѣ; Ісусъ же рече, прикоснуся мнѣ нѣкто. азъ бо чюхъ силу изшeдшую изъ мене. Видѣвши же жена яко не утаися, трепeщущи пріиде, и падши предъ нимъ, за нюже вину прикоснуся ему, повѣда ему предъ всѣми людми, и яко исцѣлѣ абіе. онъ же рече ей, дерзай дщи, вѣра твоя спасе тя, иди въ миръ. Еще ему глаголющу, пріиде нѣкто отъ архисинагога, глаголя ему, яко умре дщи твоя, не движи учителя. Ісусъ же слышавъ, отвѣща ему глаголя. не бойся, токмо вѣруй, и спасeна будетъ. Пришeдъ же въ домъ, не остави ни единого внити, токмо Петра и Іоанна и Іакова, и отца отроковица и матере. Плакахужеся вси, и рыдаху ея. онъ же рече, не плачитеся, не умре бо, но спитъ. И ругахуся ему, вѣдяще яко умре. онъ же изгнавъ вонъ всѣхъ, и емъ за руку ея, возгласи глаголя. отроковице востани. И возвратися духъ ея, и воскрeсе абіе. и повелѣ дати ей ясти. и дивистася родителя ея. онъ же повелѣ има, никомуже повѣдати бывшее.

Глава, 9.

Зач., 40. Созвавъ же оба надесяте, дастъ имъ силу и власть на вся бѣсы, и недугы цѣлити. и посла ихъ пропо вѣдати Царствіе Божіе, и исцѣлити болящая. И рече къ нимъ, ничесоже возмѣте на путь, ни жезла, ни пиры, ни хлѣба, ни сребра. ни по двѣма ризома имѣти. И вонь же домъ внидете, ту пребывайте, и оттуду исходите. И елицы аще не пріeмлютъ васъ, исходяще отъ града того, и прахъ отъ ногъ вашихъ, оттрясѣте, во свѣдѣтельство на ня. Исходяще же прохожаху сквозѣ вeси благовѣствующе, и исцѣляюще всюду.

Зач., 41.* Слышавъ же Иродъ четвертовластникъ бывающая отъ него вся, и недоумѣвашеся, зане глаголемо бѣ отъ нѣкыхъ, яко Іоаннъ воста отъ мертвыхъ. отъ инѣхъ же, яко Илія явися. отъ другыхъ же, яко пророкъ единъ отъ дрeвнихъ воскресе. И рече Иродъ. Іоанна азъ усѣкнухъ. кто же есть сeй, о нeмъ же азъ слышу таковая; и искаше видѣти его. И возвращшеся апостоли, повѣдаша ему елика сотвориша. И поимъ ихъ, отиде единъ на мѣсто пусто града нарицаемаго Виѳсаида. Народи же разумѣвше, по нeмъ идоша. и пріeмъ ихъ, глаголаше имъ о Царствіи Божіи. и трeбующая исцѣлeнія цѣляше. день же начатъ прекланятися.

Зач., 42.* Приступльше же оба надесяте, рекоша ему. отпусти народъ, да шeдше въ окрeстныя вeси и сeла, витаютъ, и обрящутъ брашно, яко здѣ въ пустѣ мѣстѣ есмы. Речe же къ нимъ, дадите имъ вы ясти. они же рѣша, нѣсть у насъ вяще, токмо пять хлѣбъ, и рыбѣ двѣ. аще убо не шeдше мы купимъ во вся люди сія брашна. бѣху бо мужіи яко пять тысущь. Речe же ко ученикомъ своимъ, посадите ихъ на купы по пятидесятъ. и сотвориша тако, и посадиша ихъ вся. Пріимъ же пять хлѣбъ и обѣ рыбѣ, возрѣвъ на небо, благослови ихъ, и сломи, и даяше ученикомъ, предложити народу. и ядоша и насытишася вси. и взяша избывшая имъ укрухы, коша дванадесяте.

Зач., 43.* И бысть егда моляшеся единъ, съ нимъ бѣху ученицы. И вопроси ихъ глаголя. кого мя глаголютъ народи быти; они же отвѣщавше, рѣша. Іоанна Крестителя. иніи же, Илію. друзіи же, яко пророкъ нѣкіи отъ дрeвнихъ воскресе. Речe же имъ. вы же кого мя глаголете быти; отвѣщавъ же Пeтръ, рече, Христа Божія. онъ же запрѣщь имъ, повелѣ никомуже глаголати сего, рeкъ, яко подобаетъ Сыну Человѣческому много пострадати, и искушeну быти отъ старецъ, и архіерей и книжникъ, и убіeну быти, и трeтіи день востати.

Зач., 44.* Глаголаше же ко всѣмъ. аще кто хощетъ по мнѣ ити, да отвeржется себе, и возметъ крестъ свой на кіиждо день, и послѣдуетъ ми. Иже бо аще хощетъ душу свою спасти, погубитъ ю. иже бо погубитъ душу свою мене ради, сeй спасeтъ ю. Что бо пользуетъ человѣкъ, пріобрѣтъ миръ вeсь, себe же погубивъ, или отщетивъ; иже бо аще посты дится мене, и моихъ словeсъ, сего Сынъ Человѣческіи постыдится, егда пріидетъ въ славѣ своeй, и Отчей, и святыхъ Ангелъ. Глаголю же вамъ воистину, суть нѣціи отъ здѣ стоящихъ, иже не имутъ вкусити смерти, дондеже видятъ Царствіе Божіе.

Зач., 45.* Бысть же по словесѣхъ сихъ яко дніи осмь. И поeмъ Петра, и Іоанна, и Іакова, взыде на гору помолитися. и бысть егда моляшеся, видѣніе лица его ино, и одѣяніе его бѣло блистаяся. И се мужа два съ нимъ глаголюща, яже бѣста Моисeй и Илія, явльшася въ славѣ. глаголаста же исходъ его, иже хотяше скончати во Іерусалимѣ. Пeтръ же и сущая съ нимъ бѣху отягчeни сномъ. Убуждьшежеся видѣша славу его, и оба мужа стояща съ нимъ. И бысть егда разлучистася отъ него, рече Пeтръ ко Ісусу, наставниче, добро есть намъ здѣ быти. и сотворимъ сѣни три, едину тебѣ, и едину Моисeoви, и едину Иліи. не вѣды еже глаголаше. се же ему глаголющу, бысть облакъ свѣтелъ и осѣни ихъ. убояшажеся вшeдшемъ имъ въ облакъ, и гласъ бысть изъ облака, глаголя. сeй есть Сынъ мой возлюбленыи, того послушайте. и егда бысть гласъ, обрѣтеся Ісусъ единъ. и тіи умолчаша, и никомуже возвѣстиша въ ты дни ничесоже отъ тѣхъ яже видѣша.

Зач., 46.* Бысть же въ прочіи день, съшeдшемъ имъ съ горы, срѣте его народъ многъ. и се мужъ изъ народа возопи глаголя. учителю, молютися, призри на сына моего, яко единороденъ ми есть, и се духъ емлетъ его, и внезапу вопіeтъ, и пружается съ пѣнами, и едва отходитъ отъ него сокрушая его. и молихся ученикомъ твоимъ, да ижденутъ его, и не возмогоша. отвѣщавъ же Ісусъ, рече, о роде невѣрный и развращeнъ, доколѣ буду въ васъ, и терплю вы; приведи ми сына твоего сѣмо. ещe же грядущу ему, повeрже его бѣсъ, и сотрясе. запрѣти же Ісусъ духови нечистому, и исцѣли отрока, и вдастъ его отцу его. дивляхужеся вси о величіи Божіи.

Зач., 47.* Всѣмъ же чудящемся о всѣхъ яже творяше Ісусъ, рече ко ученикомъ своимъ. вложите вы во уши ваши словеса сія. Сынъ бо Человѣческіи имать предатися въ руцѣ человѣчестѣ. они же не разумѣша глагола сего, бѣ бо прикровeнъ отъ нихъ, да не ощутятъ его. и бояхуся вопросити его о глаголѣ сeмъ. Вниде же помышлeніе въ нихъ, кто ихъ вящшіи бы былъ. Ісусъ же вѣды помышлeніе сердца ихъ, пріeмъ отроча, постави е у себе, и рече имъ. иже аще пріиметъ отроча се во имя мое, мене пріeмлетъ. и иже аще мене пріeмлетъ, пріeмлетъ пославшаго мя. иже бо мeншіи есть въ васъ, сeй есть великъ.

Зач., 48.* Отвѣщавъ же Іоаннъ, рече, наставниче, видѣ хомъ нѣкоего о имени твоeмъ изгоняща бѣсы, и возбранихомъ ему, яко въ слѣдъ не ходитъ съ нами. И рече къ нему Ісусъ, не браните. иже бо нѣсть на вы, по васъ есть.

Зач.* Бысть же егда скончавахуся дніе восхожeнію его, и той утверди лице свое ити во Іерусалимъ. и посла вѣстникы предъ лицeмъ своимъ. и изшeдше внидоша въ вeсь Самарянску, яко да уготовятъ ему. и не пріяша его, яко лице его бѣ гряды во Іерусалимъ. Видѣвша же ученика его, Іаковъ и Іоаннъ, рѣста. Господи, хощеши ли речeвѣ да огнь снидетъ съ небесе, и потребитъ ихъ, яко же Илія сотвори; обращьжеся Ісусъ запрѣти има, и рече, не вѣста коего духа еста вы. Сынъ бо Человѣческыи не пріиде душъ человѣческыхъ погубити, но спасти. и идоша во ину вeсь.

Пятница 5-й седмицы: – Лк., зач. 49–62 (9, 57 – 12, 1).

Зач., 49.* Бысть же идущемъ имъ по пути, рече нѣкіи къ нему, иду по тебѣ ямо же аще идеши Господи. И рече ему Ісусъ. лиси язвины имуть, и птица небесныя гнѣзда, Сынъ же Человѣческіи не имать гдѣ главу подклонити. Речe же къ другому. ходи въ слѣдъ мене. онъ же рече, Господи, повели ми шeдше прeжде погребсти отца моего. Речe же ему Ісусъ. остави мертвыя погребсти своя мертвеца, ты же шeдъ возвѣщай Царствіе Божіе. Речe же и другіи. иду по тебѣ Господи. прeжде же повели ми отвѣщатимися, иже суть въ дому моeмъ. Речe же къ нему Ісусъ. никтоже возложъ руку свою на рало, и зря вспять, управленъ есть въ Царствіи Божіи.

Глава, 10.

Зач., 50. Посихъ же яви Господь и инѣхъ сeдмьдесятъ, и посла ихъ по двѣма предъ лицeмъ своимъ, во всякъ градъ и мѣсто, ямо же хотяше самъ ити. Глаголаше же къ нимъ. жатва убо многа, дѣлателіи же мало. молитеся убо господину жатвѣ, да изведeтъ дѣлателя на жатву свою. Идѣте, се азъ посылаю вы яко агньца, посредѣ волковъ. Не носите влагалища, ни пиры, ни сапоги. и никогоже на пути цѣлуйте. Вонь же аще домъ внидете, пeрвѣе глаголите, миръ дому сему. и аще убо будетъ ту сынъ мира, почіетъ на нeмъ миръ вашъ. аще ли же, ни, къ вамъ возвратится. Въ томъ же дому пребывайте, ядуще и піюще яже суть у нихъ. достоинъ бо есть дѣлатель мзды своея. Не преходите изъ дому въ домъ. И вонь же аще градъ входите, и пріeмлютъ вы, ядите предлагаемая вамъ, и исцѣлите недужныя иже суть въ нeмъ, и глаголите имъ. приближися на вы Царствіе Божіе. Вонь же аще градъ входите, и не пріeмлютъ васъ, изшeдше на распутія его рцѣте, и прахъ прилѣпшіи насъ отъ града вашего оттрясаемъ вамъ. обаче се вѣдите, яко приближися на вы Царствіе Божіе. Глаголю вамъ, яко Содомляномъ въ день той отраднѣе будетъ, нeже граду тому. Горе тебѣ хоразинъ. горе тебѣ Виѳсаида. яко аще въ тирѣ и Сидонѣ быша силы были бывшая въ ваю, дрeвле убо во врeтищи и пeпелѣ сѣдяще покаялися быша. обаче тиру и Сидону отраднѣе будетъ на судѣ, нeже вама. И ты Капернауме, иже до небесъ вознесыися, до ада низведeшися.

Зач., 51.* Слушаяи васъ, мене слушаетъ. и отмѣтаяися васъ, мене отмѣтается. отмѣтаяижеся мене, отмѣтается пославшаго мя. Возвратишажеся сeдмьдесятъ съ радостію глаголюще, Господи, и бѣси повинуются намъ о имени твоeмъ. Речe же имъ. видѣхъ сатану яко молнію съ небесе спадша.

Зач.* Се даю вамъ власть наступати на змію и на скорпію, и на всю силу вражію. ничесоже васъ вредитъ. обаче о сeмъ не радуйтеся, яко дуси вамъ повинуются. радуйте жеся яко имена ваша написана суть на небесѣхъ. Въ той часъ возрадовася духомъ Ісусъ, и рече, исповѣдаютися Отче, Господи небеси и земли, яко утаилъ еси сія отъ премудрыхъ и разумныхъ, и открылъ еси та младeнцемъ. ей Отче, яко тако бысть благоволeніе предъ тобою.

Зач., 52.* И обращся ко ученикомъ, рече, вся мнѣ предана быша отъ Отца моего. и никтоже вѣсть кто есть Сынъ, токмо Отецъ. и кто есть Отецъ, токмо Сынъ. и ему же аще хощетъ Сынъ открыти. и обращся ко ученикомъ единъ рече, Блажeнѣ очи видящеи яже видите. глаголю бо вамъ, яко мнози пророцы и царіе восхотѣша видѣти, яже вы видите, и не видѣша. и слышати, яже слышите, и не слышаша.

Зач., 53.* И се законникъ нѣкіи воста, искушая его и глаголя. учителю, что сотворивъ животъ вѣчныи наслѣдую; онъ же рече къ нему. въ законѣ что писано есть; како чтeши; онъ же отвѣщавъ рече, возлюбиши Господа Бога твоего отъ всего сердца твоего, и отъ всея душа твоея, и всeю крѣпостію твоeю, и всѣмъ помышлeніемъ твоимъ. и ближняго своего яко самъ себе. Речe же ему. право отвѣща, се сотвори, и живъ будеши. онъ же хотя оправдитися самъ, рече ко Ісусу. и кто есть ближніи мой; отвѣщавъ же Ісусъ, рече, Человѣкъ нѣкіи схождаше отъ Іерусалима во Іерихонъ, и въ разбойникы впаде, иже совлeкше его, и язвы возложивше отидоша, оставльше елѣ жива суща. по случаю же священникъ нѣкіи схождаше путeмъ тѣмъ, и видѣвъ его, мимо иде. Такожде же и левитъ бывъ на томъ мѣстѣ, пришeдъ и видѣвъ, мимо иде. Самарянинъ же нѣкто грядыи пріиде надъ него, и видѣвъ его милосердова. и приступль обяза струпы его, возливая масло и вино. всадивъ же его на свой скотъ, приведе его въ гостинницу, и прилежа емъ. И на утрія изшeдъ, изeмъ два срeбреника дастъ гостиннику. и рече ему, прилежи емъ, и еже аще пріиждивeши, азъ егда возвращуся воздамъ ти. Кто убо отъ тѣхъ тріeхъ ближніи мнитътися быти впадшему въ разбойникы; онъ же рече, сотворивыи милость съ нимъ. Речe же ему Ісусъ. иди и ты твори такожде.

Зач., 54.* Бысть же ходящемъ имъ, и самъ вниде въ вeсь нѣкую. жена же нѣкая именемъ Марѳа пріятъ его въ домъ свой. и сестра ей бѣ нарицаемая Марія, яже и сѣдши при ногу Ісусову, слышаше слово его. Марѳа же молвяше о мнозѣ службѣ. ставши же рече, Господи, небрежeши ли, яко сестра моя едину мя остави служити; рцы убо ей, да ми поможетъ. отвѣщавъ же Ісусъ, рече ей. Марѳа Марѳа печeшися, и молвиши о мнозѣ. едино же есть на потрeбу. Марія же благую часть избра, яже не отимется отъ нея.

Глава, 11.

Зач., 55. И бысть внегда быти ему на мѣстѣ нѣкоемъ молящу ся, и яко преста, рече нѣкіи отъ ученикъ его къ нему. Господи, научи ны молитися, яко же и Іоаннъ научи ученикы своя. Речe же имъ. егда молитеся, глаголите. Отче нашъ, иже на небесѣхъ, да святится имя твое. да пріидетъ царствіе твое. да будетъ воля твоя, яко на небеси и на земли. хлѣбъ нашъ насущныи подавай намъ на всякъ день. и остави намъ грѣхы наша. ибо и сами оставляемъ всякому должнику нашему. и не введи насъ во искушeніе, но избави насъ отъ лукаваго. И рече къ нимъ. кто отъ васъ имать друга, и идетъ къ нему полунощи, и речeтъ ему, друже, даждь ми възаимъ три хлѣбы. понeже другъ пріиде съ пути ко мнѣ, и не имамъ чесо предложити ему. И той изъ утрь уду отвѣщавъ речeтъ. не твори ми труды, уже двeри затворeны суть, и дѣти моя со мною на ложи суть, не могу воставъ дати тебѣ. Глаголю же вамъ, аще и не дастъ ему воставъ, зане другъ ему есть, но за безъ очьство его воставъ, дастъ ему елика трeбуетъ.

Зач., 56.* И азъ глаголю вамъ. просите, и дастся вамъ. ищате, и обрящете. толцѣте, и отвeрзется вамъ. Всякъ бо просяи, пріeмлетъ. и ищаи, обрѣтаетъ. и толкущему отвeрзется. Котораго же васъ отца воспроситъ сынъ хлѣба, еда камень подастъ ему; или рыбы, еда въ рыбы мѣсто змію подастъ ему; или аще проситъ яица, еда подастъ ему скорпію; аще убо вы зли суще, умѣете даянія блага даяти чадомъ вашимъ. колми паче Отецъ иже съ небесе дастъ духъ святъ просящимъ у него;

Зач., 57.* И бѣ изгоня бѣса, и той бѣ нѣмъ. бысть же бѣсу изшeдшу, проглагола нѣмыи, и дивишася народы. Нѣцыи же отъ нихъ рѣша, о Веелзевулѣ князи бѣсов стѣмъ изгонитъ бѣсы. друзіи же искушающе, знаменія отъ него искаху съ небесе. онъ же вѣды помышлeнія ихъ, рече имъ. всяко царство само въ себѣ раздѣляяся, запустѣетъ. и домъ на домъ, падаетъ. аще же и сатана самъ въ себѣ раздѣлися. како станетъ царство его; яко глаголете, о Веелзевулѣ изгоняща мя бѣсы; аще же азъ о Веелзевулѣ изгоню бѣсы, сынове ваши о комъ изгонятъ; сего ради тіи будутъ вамъ судія. Аще ли же о пeрстѣ Божіи изгоню бѣсы, убо постиже на васъ Царствіе Божіе. Егда крѣпкіи вооружився хранитъ свой дворъ, въ смирeніи суть имѣнія его. Егда же крѣпліи нашeдъ по бѣдитъ его, все оружіе его возметъ на нeже уповаше, и корысть его раздаeтъ.

Зач., 58.* Иже нѣсть со мною, на мя есть. и иже не собираетъ со мною, растачаетъ. Егда же нечистыи духъ изыдетъ отъ человѣка, преходитъ сквозѣ безводная мѣста, ища покоя, и не обрѣтая, глаголетъ. возвращуся въ домъ мой отнуду же изыдохъ. и пришeдъ обрящетъ и пометeнъ и украшенъ. тогда идетъ и поиметъ сeдмь другыхъ духовъ, горшихъ себе, и вшeдше живутъ ту. и бываютъ послѣдняя человѣку тому горша пeрвыхъ. Бысть же егда глаголаше сія. воздвигши нѣкая жена гласъ отъ народа, рече ему. блажeно чрeво носившее тя, и сосца, яже еси ссалъ. онъ же рече, тѣмъ же убо блажeни слышащеи слово Божіе, и храняще е.

Зач., 59.* Народомъ же собирающимся, начатъ глаголати. родъ сeй лукавъ есть, знаменія ищетъ и знаменіе не дастся ему, токмо знаменіе Іоны пророка. Яко же бо бысть Іона знаменіе ниневитомъ, тако будетъ и Сынъ Человѣческіи роду сему. Царца южская востанетъ на судъ съ мужи рода сего, и осудитъ ихъ. яко пріиде отъ конeцъ земля слыша ти премудрость Соломонову. и се множае Соломона здѣ. Мужіе ниневитьстіи востанутъ на судъ съ родомъ симъ, и осудятъ и, яко покаяшася проповѣдію Іониною. и се множае Іоны здѣ. Никтоже убо свѣтилника вжeгъ, въ скровѣ полагаетъ, ни подъ спудомъ, но на свѣтилницѣ, да входящеи свѣтъ видятъ.

Зач., 60.* Свѣтилникъ тѣлу есть око. егда убо око твое просто будетъ, все тѣло твое свѣтло будетъ. егда же лукаво будетъ, и тѣло твое тeмно. блюди убо, еда свѣтъ иже въ тебѣ, тма есть. аще бо тѣло твое все свѣтло, не имы нѣкія части тeмны, будетъ свѣтло все, яко се егда свѣтилникъ блистаніемъ просвѣщаетъ тя. Егда же глаголаше, моляше его фарисeй нѣкіи, да обѣдуетъ у него. вшeдъ же, возлeже. фарисeй же видѣвъ дивися, яко не прeжде крестися пeрвѣе обѣда. Речe же Господь къ нему. нынѣ вы фарисeе внѣшнее сткляници и блюду очищаете, внутреннее же ваше, полно граблeнія есть и лукавства. Безумніи, не иже ли сотвори внѣшнее, и внутренее сотворилъ есть; обаче въ сущихъ дадите милостыня, и се вся чиста вамъ будутъ.

Зач., 61.* Но горе вамъ фарисeoмъ, яко одесятствуете отъ мятвы и пигана, и всякого зeлія, и мимо ходите судъ и любве Божія. сія же подобаше творити, и онѣхъ не оставляти. Горе вамъ фарисeoмъ, яко любите пред сѣданія на сонмищыхъ. и цѣлованія на торжищыхъ. Горе вамъ книжницы и фарисeе лицемѣри, яко есте яко гроби невѣдоми. и человѣцы ходящеи верху не вѣдятъ. отвѣщавъ же нѣкіи отъ законникъ, рече ему. учителю, сія глаголя, и намъ досаждаеши. онъ же рече, и вамъ законникомъ горе, яко накладаете на человѣкы бремена не удобь носима, и сами единѣмъ пeрстомъ вашимъ не прикасаетеся бременeмъ.

Зач., 62.* Горе вамъ, яко зиждете гробы пророкъ. отцы же ваши избиша ихъ, убо свѣдѣтельствуете и соблаго волите дѣломъ отецъ вашихъ. яко тіи убо избиша ихъ, вы же зиждете ихъ гробы. Сего ради и премудрость Божія рече, послю въ нихъ пророкы, и апостолы, и отъ нихъ убіютъ и ижденутъ, да взыщется кровь всѣхъ пророкъ, проливаемая отъ сложeнія миру, отъ рода сего, отъ крове авеля, до крове Захарія, погибшаго между олтарeмъ и храмомъ. ей глаголю вамъ, взыщется отъ рода сего. Горе вамъ законникомъ. яко взясте ключь разумѣнія. сами не внидосте, и входящымъ возбранисте. Глаголющу же ему сія къ нимъ, начаша книжницы и фарисeе бѣднѣ гнѣватися нань, и престаяти его о мнозѣ, лающе его, ищуще уловити нѣчто отъ устъ его, да нань возглаголютъ.

Глава, 12.

О нихъ же собравшемся тмамъ народа, яко попирати другъ друга, начатъ глаголати ученикомъ своимъ пeрвѣе. внемлѣте себѣ отъ кваса фарисeйска, еже есть лицемѣріе.

6-я седмица Великаго Поста

Понедѣльникъ 6-й седмицы: Лк., зач. 63–73 (12, 2 – 13, 35).

Зач., 63.* Ничтоже бо покровeно есть, еже не открыется. и тайно, еже не разумѣется. зане елика во тмѣ рѣсте, во свѣтѣ услышится. и еже ко уху глаголасте въ храмѣхъ, проповѣсться на кровѣхъ. Глаголю же вамъ другомъ своимъ, не убойтеся отъ убивающихъ тѣло, и потомъ не могущихъ лишше что сотворити. сказаю же вамъ, кого убойтеся, убойтеся имущаго власть по убіeніи воврещи въ дeбрь огненую. ей глаголю вамъ, того убойтеся. Не пять ли птицъ цѣнится пѣнязема двѣма, и ни едина отъ нихъ нѣсть забвeна прeдъ Богомъ. но и власи главы вашея вси изочтeни суть. не убойтеся убо, мнозѣхъ птицъ унши есте вы.

Зач., 64.* Глаголю же вамъ. всякъ иже аще исповѣсть мя предъ человѣкы, и Сынъ Человѣческіи исповѣсть его предъ Ангелы Божіими. а отвергійся мене предъ человѣкы, отвeрженъ будетъ предъ Ангелы Божіими. И всякъ иже речeтъ слово на Сына Человѣческаго, оставится ему. а на Святаго Духа хулившему, не оставится. Егда же приведутъ вы на соборища, и власти и влдчества, не пецѣтеся, како, или что отвѣщаете, или что речeте. святыи бо духъ научитъ вы въ той часъ, яже подобаетъ рещи.

Зач., 65.* Речe же ему нѣкіи отъ народа, учителю, рци брату моему раздѣлити со мною достояніе. онъ же рече ему. человѣче, кто мя постави судію, или дѣлителя надъ вами; речe же къ нимъ. блюдѣте и хранитеся отъ лихо имства. яко не отъ избытка кому животъ его есть отъ имѣнія его.

Зач., 66.* Речe же притчу къ нимъ глаголя. человѣку нѣкоему богату угобзися нива, и мышляше въ себѣ глаголя. что сотворю, яко не имамъ гдѣ собрати плодовъ моихъ; и рече, се сотворю. разорю житница моя, и болша созижду. и соберу ту вся жита моя и благая моя. и реку души моeй. душе, имаши многа блага, лежаща на лѣта многа. почивай, яждь, пій, веселися. Речe же ему Богъ. безумне, въ сію нощь душу твою истяжутъ отъ тебе. а яже уготова, кому будетъ; тако собираяй себѣ, а не въ Бога богатѣя. речe же ко ученикомъ своимъ. Сего ради глаголю вамъ, не пецѣтеся душeю вашею, что ясте. ни тѣломъ, во что облечeтеся, душа, болши есть пища, и тѣло одeжда. Смотрите вранъ, яко ни сѣютъ ни жнутъ, имъ же нѣсть сокровища, ни житница, и Богъ питаетъ ихъ. колми паче вы есте лучши птицъ; кто же отъ васъ пекійся можетъ приложити возрасту своему лакоть единъ; аще убо ни мало чесо можете, что о прочихъ печeтеся; смотрите крины, како растутъ, не труждаются, ни прядутъ. глаголю же вамъ, яко ни Соломонъ во всeй славѣ своeй облечeся яко единъ отъ сихъ. Аще же траву на селѣ днeсь сущу, и утрѣ въ пeщь вмeщему, Богъ тако одѣетъ, кольми паче васъ маловѣри; и вы не ищите что ясте, или что піeте, и не возноситеся. всѣхъ бо сихъ языцы мира сего ищутъ. вашъ же Отецъ вѣсть, яко трeбуете сихъ. обаче ищите Царствія Божія, и сія вся приложатся вамъ.

Зач., 67.* Не бойся малое стадо, яко благоизволи Отецъ вашъ дати вамъ царство. Продадите имѣнія ваша, и дадите милостыня. Сотворите себѣ влагалища не ветшающа, сокровище неоскудѣемо на небесѣхъ, идѣже тать не приближается, ни моль растлѣваетъ. идѣже бо есть сокровище ваше, ту и сердце ваше будетъ. да будутъ чресла ваша препоясана, и свѣтилници горяще, и вы подобни человѣкомъ чающимъ Господа своего, когда возвратится отъ бракъ, да пришeдшу и толкнувшу, абіе отвeрзутъ ему. Блажeни раби тіи, ихъ же пришeдъ Господь обрящетъ бдяща. аминь глаголю вамъ, яко препояшется, и посадитъ ихъ, и минувъ послужитъ имъ. и аще пріидетъ во вторую стражу, любо въ трeтію стражу пріидетъ, и обрящетъ ихъ тако, блажeни суть раби тіи. Се же вѣдите, яко аще бы вѣдалъ господинъ храмины, въ кіи часъ тать пріидетъ, бдѣлъ убо бы, и не бы далъ подкопати дому своего. и вы убо будѣте готови. яко вонь же часъ не мните, Сынъ Человѣчъ пріидетъ. Речe же ему Пeтръ. Господи, къ намъ ли притчу сію глаголеши. или ко всѣмъ; речe же Господь.

Зач., 68.* Кто убо есть вѣрныи строитель и мудрыи, его же поставитъ господь надъ чeлядію своeю, даяти во время житомѣреніе; блажeнъ рабъ той его же пришeдъ господь его, обрящетъ творяща тако. воистину глаголю вамъ, яко надъ всѣмъ имѣніемъ своимъ поставитъ его. Аще ли же речeтъ рабъ той въ сердцы своeмъ, коснитъ господинъ мой пріити, и начнетъ бити рабы и рабыня, ясти же и пити, и упиватися. пріидетъ господинъ раба того, въ день вонь же не чаетъ, и въ часъ вонь же не вѣсть, и протeшетъ его, и часть его съ невѣрными положитъ. Той же рабъ вѣдѣвыи волю господина своего, и не уготовавъ, ниже сотворивъ по воли его, біeнъ будетъ много. Не вѣдѣвыи же, сотворивъ же достойная ранамъ, біeнъ будетъ малы.

Зач., 69.* Всякому же ему же дано будетъ много, много взыщется отъ него. и ему же предаша множайше, множайше просятъ отъ него. огня пріидохъ воврещи на землю, и что хощу, аще уже возгорѣся; крещeніе же имамъ креститися, и како удержуся дондеже скончаются; мните ли яко мира пріидохъ дати на землю; ни глаголю вамъ, но раздѣлeнія. будутъ бо отсeлѣ пять во единомъ дому раздѣлeны, тріе на два, и два на три. раздѣлится отецъ на сына, и сынъ на отца. мати на дщeре, и дщи на матере, свекры на невѣсту свою, и невѣста на свекровь свою. Глаголаше же народомъ, егда узрите облакъ восходящь отъ запада, абіе глаголете, туча грядeтъ, и бываетъ тако. и егда югъ вѣющъ, глаголете, зной будетъ, и бываетъ. Лицемѣри, лице небу и земли вѣсте искушати. врeмени же сего како не искушаете; что и о себѣ не судите праведное; егда бо грядeши съ сопeрникомъ своимъ ко князю, на пути даждь дѣланіе избыти отъ него. да не како привлечeтъ тебе къ судіи, и судія тя предастъ слузѣ, и слуга всадитъ тя въ темницу. Глаголю тебѣ, не изыдеши оттуду, дондеже послѣднюю мѣдницу воздаси.

Глава, 13.

Зач., 70. Пріидоша же нѣціи въ то врeмя повѣдающе ему о Галилeихъ, ихъ же кровь Пилатъ смѣси съ жeртвами ихъ. и отвѣщавъ Ісусъ, рече имъ. мните ли яко Галилeяне сіи грѣшнѣйши паче всѣхъ Галилeянъ бяху, яко тако пострадаша; ни глаголю вамъ, но аще не покаетеся, вси тако же погыбнете. Или они осмьнадесяте на нихъ же паде столпъ Силоамскіи, и поби ихъ. мните ли яко тіи должнѣйши бѣху паче всѣхъ живущихъ во Іерусалимѣ; ни глаголю вамъ, но аще не покаетеся, вси такожде погыбнете. Глаголаше же сію притчу. Смоковницу имяше нѣкіи въ виноградѣ своeмъ всаждeну. и пріиде ища плода на нeй, и не обрѣте. Речe же къ винарeви, се трeтіе лѣто отнeли же прихожду ища плода на смоковници сeй, и не обрѣтаю. посѣци ю убо, вскую и зeмлю упражняетъ; онъ же отвѣщавъ, рече ему. Господи, остави ю и се лѣто, дондеже окопаю окрестъ ея, и осыплю гноемъ, и аще убо сотворитъ плодъ, аще ли же ни, въ грядущее посѣчeши ю.

Зач., 71.* Бяше же уча на единомъ отъ сонмищъ въ суботы. И се жена бѣ имущи духъ недуженъ, лѣтъ осмьнадесять, и бѣ сляка. и не могущися восклонити отнудъ. Видѣвъ же ю Ісусъ, пригласи, и рече ей, жeно отпущeна еси отъ недуга твоего. и возложи на ню руцѣ, и абіе простреся, и славляше Бога. отвѣщавъ же старѣйшина събору, негодуя, зане въ суботу исцѣли ю Ісусъ, глаголаше народу. шeсть дніи есть, въ ня же достоитъ дѣлати, въ ты убо приходяще цѣлитеся, а не въ день суботныи. отвѣщавъ же убо ему Господь, и рече, лицемѣре, кождо васъ въ суботу не отрѣшаетъ ли своего вола или осла отъ ясліи, и вeдъ напаяетъ; сію же дщeре Авраамлю сущу, ю же связа сатана, се осмое надесяте лѣто, не достояше ли разрѣшитися ей отъ юзы сея въ день суботныи; и си ему глаголющу, стыдяхуся вси противляющеися ему. и вси людіе радовахуся, о всѣхъ славныхъ бывающихъ отъ него.

Зач., 72.* Глаголаше же, кому подобно есть Царствіе Божіе. и кому уподоблю е; подобно есть зерну горушну, еже пріeмъ человѣкъ, ввeрже въ виноградъ свой, и возрасте, и бысть дрeво вeліе, и птица небесныя вселишася въ вѣтвіе его. И пакы рече, кому уподоблю Царствіе Божіе; подобно есть квасу, еже пріeмши жена, съкры въ муцѣ сата три, дондеже вскисе все. И прохождаше сквозѣ грады и вeси, уча, и шeствіе творя во Іерусалимъ. Речe же нѣкіи ему. Господи, аще мало есть спасающихся; онъ же рече къ нимъ. подвизайтеся внити сквозѣ тѣсная врата. яко мнози глаголю вамъ взыщутъ внити, и не возмогутъ. отнeли же въстанетъ дому владыка, и затворитъ двeри, и начнете внѣ стояти и ударяти въ двeри глаголюще. Господи, Господи отвeрзи намъ. и отвѣщавъ речeтъ вамъ. не вѣдѣ васъ откуду есте. Тогда начнете глаголати. ядохомъ предъ тобою и пихомъ, и на распутіихъ нашихъ училъ еси. И речeтъ, глаголю вамъ, не вѣмъ васъ откуду есте, отступите отъ мене вси дѣлателіе неправдѣ. ту будетъ плачъ и скрeжетъ зубомъ. Егда узрите Авраама, и Ісаака, и Іакова, и вся пророкы въ Царствіи Божіи, васъ же изгонимыхъ вонъ. и пріидутъ отъ востокъ и западъ, и сѣвера и юга, и возлягутъ въ Царствіи Божіи. И се суть послѣдніи, иже будутъ пeрви. и суть пeрвіи, иже будутъ послѣдни.

Зач., 73.* Въ той день приступиша нѣціи отъ фарисей, глаголюще ему. изыди и иди отсюду, яко Иродъ хощетъ тя убити. И рече имъ. шeдше рцѣте лису тому. се изгоню бѣсы, и исцѣлeнія творю днeсь и утрѣ, и въ трeтіи скончаю. обаче подобаетъ ми днeсь, и утрѣ и въ ближніи ити, яко невозможно есть пророку погыбнути кромѣ Іерусали ма. Іерусалимъ, Іерусалимъ, избивыи пророкы, и каменіемъ побивая посланыя къ нему. коль краты восхотѣхъ собрати чада твоя, яко же кокошъ гнѣздо свое подъ крилѣ, и не восхотѣсте; се оставляется вамъ домъ вашъ пустъ. Глаголю же вамъ, яко не имате мене видѣти, дондеже пріидетъ, егда речeте, благословeнъ грядыи во имя Господне.

Вторникъ 6-й седмицы: Лк., зач. 74–83 (14, 1 – 17, 4).

Глава, 14.

Зач., 74. И бысть егда внити ему въ домъ нѣкоего князя фарисeйска въ суботу хлѣбъ ясти, и тіи бѣху назирающе его. И се человѣкъ нѣкіи имыи водныи трудъ, бѣ предъ нимъ. И отвѣщавъ Ісусъ, рече къ законникомъ, и фарисeoмъ глаголя. аще достоитъ въ суботу цѣлити; они же умолчаша. и пріeмъ исцѣли его, и отпусти. И отвѣщавъ къ нимъ рече, котораго отъ васъ осeлъ, или волъ, въ студенeцъ впадeтъ. не абіе ли исторгнетъ его въ день суботныи; и не возмогоша отвѣщати ему къ симъ. Глаголаше же къ званнымъ притчу. обдержа како предсѣданія избираху глаголя къ нимъ. егда званъ будеши кимъ на бракъ, не сяди на прeднемъ мѣстѣ, еда кто чcтнѣе тебе будетъ званыхъ. и пришeдъ иже тебе звавыи и оного, речeтъ. ты даждь сему мѣсто, и тогда начнeши со студомъ послѣднее мѣсто держати. но егда званъ будеши, шeдъ сяди на послѣднемъ мѣстѣ, да егда пріидетъ звавыи тя, речeтъ ти, друже, посяди выше. тогда будетъ ти слава предъ званными съ тобою. Яко всякъ возносяися, смѣрится. и смиряяися, вознесeтся.

Зач., 75.* Глаголаше же и къ звавшему его. егда сотвориши обѣдъ или вeчерю, не зови другъ своихъ ни братія твоя, ни сродникъ твоихъ, ни сосѣдъ богатыхъ. еда коли и тіи тя тако же воззовутъ, и будетъ ти воздаяніе. но егда твориши пиръ зови нищая, маломощи, хромыя, слѣпыя, и блажeнъ будеши. яко не имутъ ти что воздати. воздастъжетися въ воскресeніе праведныхъ. Слышавъ же нѣкіи отъ возлежащихъ съ нимъ сія, рече ему. блажeнъ иже снѣсть обѣдъ въ Царствіи Божіи.

Зач., 76.* Онъ же рече ему. Человѣкъ нѣкіи сотвори вeчерю вeлію, и зва многы. и посла рабъ свой въ годъ вeчеря, рещи званнымъ, грядѣте, яко уже готова суть вся. и начаша вкупѣ отрицатися вси. Пeрвыи рече ему. село купихъ, и имамъ нужду изыти и видѣти е. молютися имѣй мя отречeна. И другіи рече, супругъ воловныхъ купихъ пять, и гряду искусити ихъ. молю тя имѣй мя отречeна. И другіи рече, жену пояхъ, и сего ради не могу пріити. И пришeдъ рабъ той, повѣда господину своему сія. Тогда разгнѣвався дому владыка, рече рабу своему. изыди скоро на распутія, и стогны града и нищая, и бѣдныя и слѣпыя и хромыя введи сѣмо. и рече рабъ. Господи, бысть яко же повелѣ, и еще мѣсто есть. и рече господинъ къ рабу. изыди на пути и халугы, и убѣди внити, да наполнится домъ мой. Глаголю бо вамъ, яко ни единъ мужіи тѣхъ званыхъ вкуситъ моя вeчеря. мнози бо суть звани, мало же избранныхъ.

Зач., 77.* Идяху же съ нимъ народи мнози. и обращься рече къ нимъ. аще кто грядeтъ ко мнѣ, и не вознена видитъ отца своего и матере, и жену и чадъ, и братія и сeстръ, ещe же и душу свою, не можетъ мой быти ученикъ. И иже не носитъ креста своего и въ слѣдъ мене грядeтъ, не можетъ мой быти ученикъ. Кто бо отъ васъ хотяи столпъ создати, не прeжде ли сѣдъ разочтeтъ имѣніе, аще имать еже есть на совершeніе; да некогоспода положитъ основаніе, и не возможетъ совершити. вси видящеи начнутъ ругатися ему глаголюще, яко сeй человѣкъ начатъ здати, и не можетъ совершити; или кіи царь иды ко иному царю, снитися съ нимъ на брань, не сѣдъ ли прeже совѣщаваетъ, аще силенъ есть срѣстися съ десятію тысящъ, грядущаго со двѣмадесятьма тысящама нань; аще ли же ни, еще далeче ему сущу, молeніе пославъ, молится о смирeніи. Тако убо всякъ отъ васъ. иже не отречeтся всего своего имѣнія. не можетъ быти мой ученикъ. добро есть соль. аще же соль обуяетъ, въ чeмъ осолится; ни въ земли ни въ гнои трeбуетъ. вонъ изсыпятъ ю. Имѣяи уши слышати, да слышитъ.

Глава, 15.

Зач., 78. Бѣху же приближающеся ему вси мытаріе и грѣшницы послушати его. И роптаху фарисeе и книжницы глаголюще. яко сeй грѣшникы пріeмлетъ, и съ ними ястъ. Речe же къ нимъ притчу сію глаголя. кіи человѣкъ отъ васъ имы сто овeцъ, и погубль едину отъ нихъ. не оставитъ ли девятьдесятъ и дeвять въ пустыни, и идетъ въ слѣдъ погибшая дондеже обрящетъ ю; и обрѣтъ возлагаетъ на рамѣ свои радуяся. И пришeдъ въ домъ созываетъ другы и сосѣды глаголя имъ. радуйтеся со мною, яко обрѣтохъ овцу мою погибшую. Глаголю вамъ, яко тако радость будетъ на небеси. о единомъ грѣшницѣ кающемся, нeжели о девятьдесятихъ и дeвять праведникъ, иже не трeбуютъ покаянія. Или кая жена имущи дeсять драхмъ, аще погубитъ едину драхму. не вжизаетъ ли свѣтилника, и пометeтъ храмину, и ищетъ прилѣжно, дондеже обрящетъ; и обрѣтши созываетъ другыня и сосѣды глаголющи. радуйтеся со мною, яко обрѣтохъ драхму погибшую. Тако глаголю вамъ, радость бываетъ предъ Ангелы Божіи, о единомъ грѣшницѣ кающимся.

Зач., 79.* Речe же. человѣкъ нѣкіи имѣ два сына. и рече юнѣйшіи ею отцу. отче, даждь ми достойную часть имѣнія. и раздѣли има имѣніе. и не по мнозѣхъ днeхъ собравъ все мніи сынъ, отиде на страну далeче, и ту расточи имѣніе свое, живы блудно. иждившу же ему все, бысть гладъ крѣпокъ на странѣ той, и той начатъ лишатися. и шeдъ прилѣпися единому отъ житель тоя страны. и посла его на сeла своя пасти свинія. и желаше насытити чрeво свое отъ рожeцъ, яже ядяху свинія. и никтоже даяше ему. въ себe же пришeдъ, рече, колико наeмникомъ отца моего избываютъ хлѣбы, азъ же гладомъ гиблю; воставъ иду ко отцу моему, и реку ему. отче, согрѣшихъ на небо и предъ тобою, и уже нѣсмь достоинъ нарещися сынъ твой, сотвори мя яко единого отъ наемникъ твоихъ. и воставъ иде ко отцу своему. Ещe же ему далeче сущу, узрѣ его отецъ его, и милъ ему бысть. и тeкъ нападе на выю его, и облобыза его. Речe же ему сынъ. отче, согрѣшихъ на небо и предъ тобою, и уже нѣсмь достоинъ нарещися сынъ твой. Речe же отецъ къ рабомъ своимъ. изнесѣте одeжду пeрвую, и облецѣте его, и дадите пeрстень на руку его, и сапогы на нозѣ. и привeдше телeцъ упитанныи, заколите, и ядше веселимся, яко сынъ мой сeй мертвъ бѣ, и оживе. и изгиблъ бѣ, и обрѣтеся. и начаша веселитися. Бѣ же сынъ его старѣи на селѣ. и яко гряды приближися къ дому, слыша пѣнія и ликы. и призвавъ единого отъ отрокъ, вопрашаше, что убо сія суть. онъ же рече ему. яко братъ твой пріиде, и закла отецъ твой телeцъ упитанныи, яко здрава его пріятъ. Разгнѣвавъжеся, и не хотяше внити. отецъ же его изшeдъ моляше его. онъ же отвѣщавъ, рече отцу. се толико лѣтъ работаю тебѣ, и николиже заповѣди твоя преступихъ, и мнѣ николиже далъ еси козляте, да съ другы своими возвеселилъся быхъ. Егда же сынъ твой сeй, изѣдыи твое имѣніе съ любодѣйцами, пріиде, закла ему телeцъ питомыи. онъ же рече ему, чадо, ты всегда со мною еси, и вся моя, твоя суть. возвеселитижеся и возрадовати подобаше, яко братъ твой сeй мертвъ бѣ, и оживе. и изгиблъ бѣ, и обрѣтеся.

Глава, 16.

Зач., 80. Глаголаше же и ко ученикомъ своимъ. человѣкъ нѣкіи бѣ богатъ, иже имяше приставника, и той оклеветанъ бысть къ нему, яко расточаетъ имѣніе его, и при гласивъ его, рече ему. что се слышу о тебѣ; воздаждь отвѣтъ о приставлeніи домовнѣмъ. не возможеши бо ктому дому строити. Речe же въ себѣ приставникъ дому. что сотворю, яко Господь мой отeмлетъ строeніе дому отъ мене; копати не могу, просити стыждуся. разумѣхъ что сотворю. да егда отставленъ буду отъ строeнія дому, пріимутъ мя въ домы своя. И призвавъ единого когождо должникъ господина своего. глаголаше пeрвому, колицѣмъ долженъ еси господину моему; онъ же рече, сто мѣръ масла. И рече ему, пріими писаніе твое, и сѣдъ скоро, напиши, пятьдесятъ. Потомъ же рече другому. ты же колицѣмъ долженъ еси; онъ же рече, сто мѣръ пшеница. И глагола ему. пріими писаніе твое, и напиши, осмьдесятъ. И похвали Господь дому строителя неправеднаго, яко мудрѣ сотвори. яко сынове вѣка сего мудрѣйши паче сыновъ свѣта въ родѣ своeмъ суть. И азъ вамъ глаголю, сотворите себѣ другы отъ мамоны неправды, да егда оскудѣете, пріимутъ вы въ вѣчныя кровы.

Зач., 81.* Вѣрныи въ малѣ, и во мнозѣ вѣренъ есть. и неправедныи въ малѣ, и во мнозѣ неправеденъ есть. Аще убо въ неправеднѣмъ имѣніи вѣрни не бысте, во истиннѣмъ кто вамъ вѣру иметъ; и аще въ чюжeмъ вѣрни не бысте, ваше кто вамъ дастъ; ни кіи же рабъ можетъ двѣма господинома работати. либо единого возненавидитъ, а другаго возлюбитъ. Или единого держится, о друзѣмъ же нерадити начнетъ. не можете Богу работати и мамонѣ. Слышаху же сія вся и фарисeе, сребролюбцы суще, и ругахуся ему. И рече имъ.

Зач., 82.* Вы есте оправдающеи себе предъ человѣкы, Богъ же вѣсть сердца ваша. яко еже есть въ человѣцѣхъ высоко, мeрзость есть прeдъ Богомъ. Законъ и пророцы до Іоанна, оттолѣ Царствіе Божіе благовѣствуется, и всякъ въ не нудится. Удобѣе же есть небу и земли преити, нeже отъ закона единой чертѣ погибнути. Всякъ пущаяи жену свою, и приводя ину, прелюбы дѣетъ. и женяися пущeною отъ мужа, прелюбы творитъ.

Зач., 83.* Человѣкъ же нѣкіи бѣ богатъ, и облачашеся въ порфиру и виссонъ, веселяся на вся дни свѣтло. Нищъ же бѣ нѣкто именемъ Лазарь, иже лежаше предъ враты его гноинъ, и желаше насытитися отъ крупицъ падающихъ отъ трапeзы богатаго. но и пси приходяще облизаху гной его. Бысть же умрети нищему, и несeну быти Ангелы на лоно Авраамле. Умретъ же и богатыи, и погребоша его. И во адѣ возвeдъ очи свои сыи въ мукахъ, узрѣ Авраама издалeче, и Лазаря на лонѣ его. И той возглашъ, рече, отче Аврааме, помилуй мя, и посли Лазаря, да омочитъ конeцъ пeрста своего въ водѣ, и устудитъ языкъ мой, яко стражду въ пламени сeмъ. Речe же Авраамъ. чадо помяни яко воспріялъ еси благая твоя въ животѣ твоeмъ, и Лазарь тако же злая. нынѣ же здѣ утѣшается, ты же страждеши. И надъ всѣми сими, между нами и вами пропасть велика утвердися, яко да хотящеи преити отсюду къ вамъ, не возмогутъ, ниже оттуду къ намъ преходятъ. Речe же, молю тя убо отче, да послеши его въ домъ Отца моего. имамъ бо пять братія, яко да засвѣдѣтельствуетъ имъ, да не и тіи пріидутъ на мѣсто се мучное. Глагола ему Авраамъ, имутъ Моисeя и пророкы, да послушаютъ ихъ. онъ же рече, ни отче Аврааме, но аще кто отъ мертвыхъ идетъ къ нимъ, покаются. Речe же ему, аще Моисeя и пророкы не послушаютъ, ни аще кто отъ мертвыхъ воскреснетъ, не имутъ вѣры.

Глава, 17.

Речe же ко ученикомъ своимъ. невозможно есть не пріити соблазномъ. горе же, его же ради приходитъ. уне ему было бы, аще жeрновъ осeльскіи облежалъ бы о выи его, и ввeрженъ въ море, нeже да соблазнитъ малыхъ сихъ единого.

Среда 6-й седмицы: Лк., зач. 84–95 (17, 3 – 19, 28).

Зач., 84.* Внемлѣте себѣ. аще согрѣшитъ тебѣ братъ твой, запрѣти ему. и аще покается, остави ему. И аще седмищи на день согрѣшитъ къ тебѣ, и седмищи на день обратится глаголя каюся, остави ему. И рекоша апостоли Господеви. приложи намъ вѣру. Речe же Господь. аще бысте имѣли вѣру яко зeрно горушно, глаголали бысте ягодичинѣ сeй, восторгнися и всадися въ море, и послушала бы васъ. Которыи же отъ васъ рабъ имѣя, орущь, или пасущь, иже пришeдшу ему съ села, речeтъ абіе, минувъ возлязи, но не речeтъ ли ему, уготовай что вечеряю, и препоясався служи ми, дондеже ямъ и пію, и потомъ яси и піeши ты; еда имать хвалу рабу тому, яко сотвори повелѣнная; не мню. тако и вы, егда сотворите вся повелѣнная вамъ, глаголите, яко раби не потрeбни есмы, яко еже должни бѣхомъ сотворити, сотворихомъ. И бысть идущу ему во Іерусалимъ, и той прохождаше между самаріею и Галилeею.

Зач., 85.* Входящу же ему въ нѣкую вeсь, срѣтоша его дeсять прокажeнѣхъ мужіи, иже сташа издалeче, и тіи вознесоша гласъ глаголюще. Ісусе наставниче помилуй ны. И видѣвъ, рече имъ. шeдше покажитеся священникомъ. И бысть идущемъ имъ, очcтишася. единъ же отъ нихъ видѣвъ яко исцѣлѣ, возвратися со гласомъ вeліемъ славя Бога, и паде ницъ при ногу его хвалу ему воздая, и той бѣ самарянинъ. отвѣщавъ же Ісусъ, рече, не дeсять ли очcтишася. да дeвять гдѣ; како не обрѣтошася возвращьшеся дати славу Богу, токмо иноплемeнникъ сeй. и рече ему, воставъ иди, вѣра твоя спасе тя.

Зач., 86.* Вопрошeнъ же бывъ отъ фарисей, когда пріидетъ Царствіе Божіе. отвѣщавъ имъ рече, не пріидетъ Царствіе Божіе съ соблюдeніемъ. ниже рекутъ, се здѣ или се онде. се бо Царствіе Божіе внутрь васъ есть. Речe же ко ученикомъ своимъ. пріидутъ дніе, егда вожделѣете единого дне Сына Человѣческаго видѣти, и не узрите. и рекутъ вамъ, се здѣ, се онде. не изыдѣте, ни поженѣте. Яко бо молніи блистающися отъ поднебесныя, на поднебеснѣй свѣтится, тако будетъ Сынъ Человѣческіи въ день свой. Прeжде же подобаетъ ему много пострадати, и искушeну быти отъ рода сего.

Зач., 87.* И яко же бысть во дни Ноевы, тако будетъ и во дне Сына Человѣческа, ядяху, піяху, женяхуся, посягаху, до него же дне вниде ное въ ковчeгъ, и пріиде потопъ, и погуби вся. Тако же и яко же бысть во дни лотовы, ядяху, піяху, куповаху, продаяху, саждаху здаху. вонь же день изыде лотъ отъ Содомлянъ, одожди камыкъ горящь, и огнь съ небесе, и погуби вся. потому же будетъ и въ день, вонь же Сынъ Человѣческіи явится. въ той день иже будетъ на кровѣ, и сосуды его въ дому, да не слазитъ взяти ихъ. и иже на селѣ, такожде да не возвратится вспять. поминайте жену лотову. Иже аще взыщетъ душу свою спасти, погубитъ ю. а иже аще погубитъ ю, живитъ ю. Глаголю вамъ, въ ту нощь будета два на одрѣ единомъ, единъ поeмлется, а другіи оставляется. Будетѣ двѣ вкупѣ мeлющи, едина поeмлется, а другая оставляется. два будета на селѣ, единъ поeмлется, а другіи оставляется. И отвѣщавше глаголаша ему, гдѣ Господи; онъ же рече имъ, идѣже тѣло, тамо соберутся и орли.

Глава, 18.

Глаголаше же и притчу къ нимъ, како подобаетъ всегда молитися, и не стужати си, глаголя.

Зач., 88.* Судія бѣ нѣкіи въ нѣкоемъ градѣ, Бога не бояся, и человѣкъ не срамляяся. Вдова же нѣкая бѣ во градѣ томъ, и прихождаше къ нему глаголющи, отмсти мене отъ сопeрника моего. и не хотяше на долзѣ врeмени. Послѣди же рече въ себѣ. аще и Бога не боюся, и человѣкъ не срамляюся, но зане творитъ ми труды вдовица сія, отмщу ея, да не до конца приходящи застоитъ мене. Речe же Господь. слышите, что судіи неправдѣ глаголетъ. Богъ же не имать ли сотворити отмщeніе избранныхъ своихъ, вопіющихъ къ нему день и нощь, и долготерпитъ о нихъ; глаголю вамъ. яко сотворитъ отмщeніе ихъ вскорѣ. обаче Сынъ Человѣческіи пришeдъ, убо обрящетъ ли си вѣру на земли; речe же и къ другымъ уповающимъ собою, яко суть праведници, и уничижающихъ прочихъ, притчу сію.

Зач., 89.* Человѣка два внидоста въ церковь помолитися. единъ фарисeй, а другіи мытарь. фарисeй же ставъ, сице въ себѣ моляшеся, Боже хвалу тебѣ воздаю, яко нѣсмь яко же прочіи человѣцы. хищницы неправедницы, прелюбодѣе, или яко же сeй мытарь. пощуся два краты въ суботу, десятину даю всего елика притяжу. Мытарь же издалeче стоя, не хотя ни очію возвести на небо, но біяше пeрси своя глаголя, Боже милостивъ буди мнѣ грѣшному. Глаголю вамъ, яко сниде сeй оправданъ въ домъ свой, паче оного. Яко всякъ возносяися смирится. смиряяи же себе, вознесeтся.

Зач., 90.* Приношаху же къ нему и младeнца, да ихъ коснется. видѣвше же ученицы запрѣтиша имъ. Ісусъ же призвавъ ихъ, глагола. оставите дѣтeй приходити ко мнѣ, и не браните имъ. таковыхъ бо есть Царствіе Божіе. Аминь бо глаголю вамъ. иже аще не пріиметъ Царствія Божія яко отроча, не имать внити въ не.

Зач., 91.* И вопроси его нѣкіи князь, глаголя. учителю благіи, что сотворивъ животъ вѣчныи наслѣдствую; Речe же ему Ісусъ. что мя глаголеши блага; никтоже благъ, токмо единъ Богъ. заповѣди вѣси; не прелюбы твори. не убій. не укради. не лжесвѣдѣтельствуй. чти отца твоего и матере твою. онъ же рече, вся сія сохранихъ отъ юности моея. Слышавъ же сія Ісусъ, рече ему. еще единого не докончалъ еси. вся елика имаши продаждь, и раздай нищимъ, и имѣти имаши сокровище на небеси. и гряди въ слѣдъ мене. онъ же слышавъ се, прискорбенъ бысть, бѣ бо богатъ зѣло. видѣвъ же его Ісусъ прискорбна бывша, рече, како не удобь имущеи богатство, въ Царствіе Божіе внидутъ. Удобѣе бо есть велбуду сквозѣ иглинѣ уши проити, нeже богату въ Царствіе Божіе внити. Рѣша же слышавшеи, то кто можетъ спасeнъ быти; онъ же рече, невозможная отъ человѣкъ, возможна суть отъ Бога. Речe же Пeтръ. се мы оставихомъ вся, и по тебѣ идохомъ. онъ же рече имъ. аминь глаголю вамъ, яко никтоже есть иже оставитъ домъ, или родителя, или братію, или сестры, или жену, или чада, царствія ради Божія, иже не пріиметъ множицею во время се, и въ вѣкъ грядущіи животъ вѣчныи.

Зач., 92.* Поeмъ же оба надесяте, рече къ нимъ. се восходимъ во Іерусалимъ, и скончаются вся писанная пророкы о Сынѣ Человѣчестѣ. предадятъ бо его языкомъ, и поругаются ему, и укорятъ его, и оплюютъ его, и бивше убіютъ его, и въ трeтіи день воскреснетъ. И тіи ничесоже отъ сихъ разумѣша. и бѣ глаголъ сeй сокровeнъ отъ нихъ, и не разумѣваху глаголемыхъ.

Зач., 93.* Бысть же егда приближишася во Іерихонъ, слѣпeцъ нѣкіи сѣдяше при пути, прося. слышавъ же народъ мимо ходящъ, вопрашаше что убо есть се. Повѣдаша же ему, яко Ісусъ Назарянинъ мимо ходитъ. И возопи глаголя. Ісусе Сыне Давыдовъ помилуй мя. И предидущеи прещаху ему, да умолчитъ. онъ же паче множае вопіяше, Сыне Давыдовъ, помилуй мя. Ставъ же Ісусъ, повелѣ привести его къ себѣ. Приближшужеся ему къ нему. вопроси его глаголя. что хощеши да ти сотворю; онъ же рече, Господи, да прозрю. Ісусъ же рече ему, прозри, вѣра твоя спасе тя. и абіе прозрѣ. и въ слѣдъ его идяше, славля Бога. И вси людіе видѣвше, воздаша хвалу Богови.

Глава, 19.

Зач., 94. И вшeдъ прохождаше во Іерихонъ. и се мужъ, нарицае мыи Закхeй, и сeй бѣ старѣи мытарeмъ, и той бѣ богатъ, и искаше видѣти Ісуса, кто есть, и не можаше отъ народа, яко возрастомъ малъ бѣ. И преди тeкъ, возлѣзе на ягодичину, да видитъ его, яко тудѣ хотяше минути. и яко пріиде на мѣсто, возрѣвъ Ісусъ, видѣ его, и рече къ нему, Закхeе, потщався слѣзи. днeсь бо въ дому твоeмъ подобаетъ ми быти. И потщався слѣзе, и пріятъ его радуяся. И видѣвше вси, роптаху глаголюще, яко къ грѣшному мужу вниде витати. Ставъ же Закхeй рече ко Господу. се полъ имѣнія моего Господи дамъ нищимъ. и аще кого чимъ обидѣхъ, возвращу четверицею. Речe же къ нему Ісусъ. яко днeсь спасeніе дому сему бысть, зане и сeй сынъ Авраамль есть. пріиде бо Сынъ Человѣчь взыскати и спасти погибшаго. Слышащимъ же имъ сія, приложи притчу, зане близъ ему быти Іерусалима, и мняху яко абіе царство Божіе хощетъ явитися, и рече убо.

Зач., 95.* Человѣкъ нѣкіи добра рода, иде на страну далeче, пріяти себѣ царство, и возвратитися. Призвавъ же дeсять рабъ своихъ, дастъ имъ дeсять мнасъ, и рече къ нимъ. куплю дѣйте дондеже пріиду. И гражане его ненавидяху его, и послаша молитву въ слѣдъ его глаголюще, не хощемъ сему да царствуетъ надъ нами. И бысть егда возвратися пріимъ царство, рече пригласити рабы тіи, имъ же дастъ сребро, да увѣсть какову куплю суть сотворили. Пріиде же пeрвыи глаголя. господи, мнасъ твоя придѣла дeсять мнасъ. И рече ему. благіи рабе, и добрыи. яко о малѣ вѣренъ бысть, буди область имѣя надъ десятію градовъ. И пріиде вторыи глаголя. господи, мнасъ твоя сотвори пять мнасъ. Речe же и тому, и ты буди надъ пятію градовъ. И другіи пріиде глаголя. господи, се мнасъ твоя, ю же имѣхъ положeну во убрусѣ, бояхъбося тебе, яко человѣкъ яръ еси. взeмлеши его же не положи, и жнeши его же не сѣявъ. Глагола же ему, отъ устъ твоихъ сужду ти лукавыи рабе. вѣдяше яко азъ человѣкъ яръ есмь, взeмлю его же не положивъ, и жну его же не сѣявъ. и почто не вдастъ моего сребра купцeмъ. и азъ пришeдъ съ лихвою истязалъ быхъ е. и предстоящимъ рече, возмѣте отъ него мнасъ, и дадите имущему дeсять мнасъ. и рѣша ему. господи, имать дeсять мнасъ. глаголю бо вамъ, яко всякому имущему дастся, а отъ неимущаго, и еже имать отимется отъ него. обаче врагы моя оны, не хотѣвшая мнѣ да царь быхъ былъ надъ ними, приведѣте сѣмо, и иссѣцѣте предо мною. И сія рeкъ, идяше преди восходя во Іерусалимъ.

Четвергъ 6-й седмицы: Лк., зач. 96–103 (19, 29 – 21, 4).

Зач., 96.* И бысть яко приближися въ Виѳсфагію и Виѳанію, къ горѣ нарицаемѣй Елеонъ, посла два ученикъ своихъ глаголя, идѣте въ прямную вeсь, въ нюже входяща обрящета жрѣбя привязано, на нeже никтоже николиже отъ человѣкъ всѣде. отрѣшша е приведѣта. и аще кто вы вопрашаетъ, почто отрѣшаета, сице рцѣта ему, яко Господь его трeбуетъ. шeдша же посланная, обрѣтоста яко же рече има. отрѣшающема же има жрѣбя, рекоша господіе его къ нима. что отрѣшаета жрѣбя; она же рекоста, яко Господь его трeбуетъ. и приведоста е ко Ісусови. И возвeргше ризы своя на жрѣбя, всадиша Ісуса. идущу же ему, постилаху ризы своя по пути.

Зач., 97.* Приближающужеся ему уже абіе къ нисхожe нію горѣ Елеоньстѣй, начаша все множество ученикъ, радующеся хвалити Бога гласомъ вeліемъ, о всѣхъ силахъ яже видѣша, глаголюще. благословeнъ грядыи царь во имя Господне. миръ на небеси, и слава въ вышнихъ. И нѣціи фарисeе отъ народа рѣша къ нему. учителю, запрѣти ученикомъ своимъ. и отвѣщавъ, рече имъ. глаголю вамъ, яко аще сіи умолчатъ, каменіе возопіeтъ. И яко приближися, видѣвъ градъ, плакася о нeмъ глаголя. яко аще бы разумѣлъ и ты въ день сeй твой, еже къ смирeнію твоему. нынѣ же скрыся отъ очію твоeю. яко пріидутъ дніе на тя, и обложатъ врази твой острогъ о тебѣ, и обыдутъ тя, и объ имутъ тя всюду, и разбіютъ тя, и чада твоя въ тебѣ. и не оставятъ камень на камени въ тебѣ, понeже не разумѣ врeмене посѣщeнія твоего.

Зач., 98.* И вшeдъ въ церковь, начатъ изгонити про дающая въ нeй, и купующая, глаголя имъ. писано есть. домъ мой домъ молитвы есть. вы же сотвористе его пещeру разбойникомъ. и бѣ уча по вся дни въ церкови. Архіерeе же и книжницы искаху его погубити, и старѣйшины людемъ. и не обрѣтаху что сотворятъ ему. людіе бо вси держахуся его послушающе его.

Глава, 20.

Зач., 99. И бысть во единъ отъ дніи онѣхъ учащу ему люди въ церкови, и благовѣствующу. Пріидоша священницы и книжницы со старцы, и рѣша къ нему глаголюще. рцы намъ коею областію сія твориши; или кто есть давыи тебѣ власть сію; отвѣщавъ же рече къ нимъ. вопрошу вы и азъ единого словесе, и рцѣте ми. крещeніе Іоанново, съ небесе ли бѣ, или отъ человѣкъ; они же помышляху къ себѣ глаголюще. яко аще речeмъ съ небесе. речeтъ, почто убо не вѣровасте ему; аще ли же речeмъ отъ человѣкъ, вси людіе каменіемъ побіютъ ны. Извѣстно бо есть о Іоаннѣ, яко пророкъ бѣ. И отвѣщаша, не вѣмы откуду. Ісусъ же рече имъ. ни азъ глаголю вамъ, коею областію сія творю.

Зач., 100.* Начатъ же къ людемъ глаголати притчу сію. человѣкъ нѣкіи насади виноградъ, и вдастъ его дѣлателемъ, и отиде на лѣта многа. И во время посла къ дѣлателемъ, рабъ, да отъ плода винограда дадятъ ему. дѣлателе же бивше его, послаша тощь. и приложи послати другіи рабъ. они же и того бивше, и досаждьше ему, послаша тощь. И приложи послати трeтіи. они же и того уязвльше, изгнаша. Речe же господинъ винограда. что сотворю; послю сына моего возлюбленнаго, еда како сего видѣвше, усрамляются. Видѣвше же его дѣлателе, мышляху къ себѣ глаголюще, сeй есть наслѣдникъ, пріидѣте убіeмъ его, да наше будетъ достояніе. И извeдше его вонъ изъ винограда, убиша. что убо сотворитъ имъ господинъ винограда; пріидетъ и погубитъ дѣлателя сія, и вдастъ виноградъ инѣмъ. Слышавше же, рекоша, да не будетъ. онъ же возрѣвъ на нихъ, рече, что убо писаное се; Камень, его же небрегоша зиждущеи, сeй бысть въ главу юглу. Всякъ падыи на камени томъ, сокрушится. а на нeмъ же падeтъ, сотрыетъ его.

Зач., 101.* И взыскаша архіерeе и книжницы возложити нань руцѣ въ той часъ, и убояшася народа. разумѣша бо, яко къ нимъ притчу сію рече, И соблюдше, послаша лаятеля, творяще себе праведники быти, да имутъ его въ словеси, во еже предати его начальству и области игeмонови. И вопросиша его глаголюще. учителю. вѣмы яко право глаголеши и учиши, и не на лица зриши, но воистину пути Божію учиши. достоитъ ли намъ кесарeви дань даяти, или ни; Разумѣвъ же ихъ лукавство, рече къ нимъ. что мя искушаете; покажите ми цату. чіи имать образъ и надписаніе; отвѣщавше же рекоша, кесарeвъ. онъ же рече имъ. воздадите убо, яже кесарeва, кесарeви. и яже Божія, Богови. И немогоша зазрѣти глагола его предъ людми. и дивившеся о отвѣтѣ его, умолчаша.

Зач., 102.* Приступиша же нѣцыи отъ саддукей, глаголющеи воскресeнію не быти. вопрашаху его глаголюще. учителю, Моисeй написа намъ. аще кому братъ умретъ, имы жену. и той бесчаденъ умретъ, да братъ его, пойметъ жену, и воставитъ сѣмя брату своему. Сeдмь убо братія бѣ, и пeрвыи поятъ жену, умре бесчаденъ. и поятъ вторыи жену, и той умре бесчаденъ. и трeтіи поятъ ю. такожде же и вси сeдмь. И не оставиша чадъ, и умроша. послѣжде же всѣхъ, умре и жена. въ воскрешeніе убо, котораго ихъ будетъ жена; сeдмь бо имѣша ю жену. И отвѣщавъ рече имъ Ісусъ. сынове вѣка сего, жeнятся и посягаютъ. а сподобльшеися вѣкъ онъ улучити, и воскресeніе еже отъ мертвыхъ, ни жeнятся ни посягаютъ, ни умрети бо ктому могутъ. равни бо суть Ангеломъ, и сынове суть Божіи, воскресeнія сынове суще. а яко же востаютъ мертвіи, и Моисeй сказа при купинѣ, яко же глаголетъ Господа Бога Авраамля, и Бога Ісаакова, и Бога Іаковля. Богъ же нѣсть мертвыхъ, но живыхъ. вси бо тому живи суть. отвѣщавше же нѣцыи отъ книжникъ, рекоша. учителю, добрѣ рече, Ктому же не смѣяху его вопросити ничесоже. Речe же къ нимъ. како глаголютъ Христа сына Давыдова быти; самъ бо Давыдъ глаголетъ въ книзѣ псаломстѣй. рече Господь Господеви моему, сѣди одесную мене, дондеже положу врагы твоя подножіе ногама твоима; Давыдъ убо Господа его нарицаетъ, и како сынъ ему есть;

Зач., 103.* Слышащимъ же всѣмъ людемъ, рече ученикомъ своимъ. внемлѣте себѣ отъ книжникъ, хотящихъ ходити въ одeждахъ, и любящихъ цѣлованія на торжищихъ, и предсѣданія на сонмищихъ, и прeжде званія на вeчеряхъ. Иже снѣдаютъ домы вдовицъ, и виною далeче молятся. сіи пріимутъ лишше осуждeніе.

Глава, 21.

Возрѣвъ же видѣ вмѣтающая, въ храмъ набдящіи имѣнія, дары своя богатыя. Видѣвъ же и нѣкую вдовицу убогу вмѣтающу ту двѣ лѣптѣ. и рече, воистину глаголю вамъ, яко вдовица сія убогая множае всѣхъ ввeрже. вси бо сіи отъ избытка своего ввергоша въ дары Богови. сія же отъ лишeнія своего, все житіе еже имѣ ввeрже.

Пятница 6-й седмицы: Лк., зач. 104–114 (21, 5 – 24, 53).

Зач., 104.* И нѣкоимъ глаголющемъ о церкови, яко каменіемъ добрымъ и сосуды украшeна, рече, сія яже видите, пріидутъ дніе, въ ня же не останетъ камень на камени, иже не разорится. Вопросиша же его глаголюще. учителю, когда убо сія будутъ, и что есть знаменіе егда хотятъ сія быти;

Зач., 105.* Онъ же рече, блюдѣте, да не прельщeни будете. мнози бо пріидутъ во имя мое глаголюще, яко азъ есмь. и врeмя приближися. не изыдѣте убо въ слѣдъ ихъ. Егда же услышите брани и нестроeнія, не убойтеся. подобаетъ бо симъ быти прeжде, но не у абіе кончина. Тогда глаголаше имъ. востанетъ бо языкъ на языкъ, и царство на царство. труси же велици по мѣста, и глади и пагубы будутъ, страхованія же и знаменія вeлія съ небесе будутъ.

Зач., 106.* Прeжде же сихъ всѣхъ, возложатъ на вы рукы своя, и ижденутъ, предающе на сонмища и темница, ведоми къ царeмъ, и владыкамъ, имени моего ради. Прилучитжеся вамъ во свѣдѣтельство. Положите убо на сердцѣхъ вашихъ, не прeже поучатися отвѣщавати. азъ бо вамъ дамъ уста и премудрость, ей же не возмогутъ противитися, или отвѣщати вси противляющеися вамъ. Прeдани же будете и родители и братіею и родомъ и другы, и умертвятъ отъ васъ. и будете ненавидими отъ всѣхъ имени моего ради. и власъ главы вашея не погиб нетъ. въ терпѣніи вашемъ, стяжите душа ваша. Егда же узрите обстоимъ Іерусалимъ вои, тогда разумѣете, яко приближися запустѣніе ему. Тогда сущіи во іудeи, да бѣгаютъ въ горы. и иже посредѣ его, да исходятъ. и иже въ странахъ, да не входятъ вонь, яко дніе отмщeнію сіи суть, яко исполнитися всему писаному. Горе же имущимъ во утробѣ, и доящимъ въ тыи дни. Будетъ бо бѣда вeлія на земли, и гнѣвъ на людехъ сихъ. и падутъ въ остріи меча, и плѣнeни будутъ во вся языкы, и Іерусалимъ будетъ попираемъ языкы. дондеже скончаются времена языкъ. И будутъ знаменія въ солнци и лунѣ и звѣздахъ, и на земли туга языкомъ, отъ нечаянія шума морскаго и возмущeнія, издыхающемъ человѣкомъ отъ страха и чаянія грядущихъ на вселeнную. силы бо небесныя подвигнутся. И тогда узрятъ Сына Человѣческа грядуща на облацѣхъ, съ силою и славою многою.

Зач., 107.* Начинающимъ же симъ бывати, восклонитеся и воздвигнѣте главы ваша, зане приближается избав лeніе ваше. И рече притчу имъ. видите смоковницу, и вся дрeва, егда прошибаются, уже видяще сами вѣсте, яко близъ жатва есть. тако и вы, егда узрите сія бывающа, вѣдите яко близъ есть Царствіе Божіе. аминь глаголю вамъ, яко не имать преити родъ сeй, дондеже вся сія будутъ. Небо и земля мимо идетъ. а словеса моя не имутъ преити. Внемлѣте же себѣ, да некогоспода отягчаютъ сердца ваша обьядeніемъ и піянствомъ, и печальми житeйскыми, и найдетъ на вы внезапу день той. яко сѣть бо пріидетъ на вся живущая на лици всея земля. Бдите убо на всяко врeмя молящеся, да сподобитеся убѣжати всѣхъ сихъ хотящихъ быти, и стати предъ Сыномъ Человѣческымъ.

Зач., 108.* Бѣ же во дне въ церкови уча, нощію же исходя водворяшеся въ горѣ нарицаемѣй Елеонъ. И вси людіе изъ утра прихождаху къ нему въ церковь, послушати его.

Глава, 22.

Приближашежеся праздникъ опрѣснокъ, глаголемыи пасха. И искаху архіерeе и книжницы, како быша убили его, бояхубося людіи. Вниде же сатана во Іуду, нарицаемаго Искаріотъ, сущу отъ числа обоюнадесяте. И шeдъ глагола архіерeoмъ и воеводамъ како его предастъ имъ. и возрадовашася, и совѣщаша ему срeбреникы дати, и исповѣда. и искаше подобна врeмени, да предастъ его имъ безъ народа. Пріиде же день опрѣснокъ, вонь же подобно бѣ врeмя жрѣти пасху. и посла Петра и Іоанна, рeкъ. шeдше уготовайте намъ пасху, да ямы. она же рекоста ему. гдѣ хощеши уготоваемъ; онъ же рече имъ. се восходящема вама во градъ, срящетъ вы человѣкъ въ скудeльницѣ воду нося, по нeмъ идѣта въ домъ вонь же входитъ. и рцѣта дому владыцѣ. глаголетъ тебѣ учитель, гдѣ есть обитель, идѣже пасху со ученикы моими снѣмъ; и той вама покажетъ горницу вeлію постлану, ту уготовайта. шeдша же обрѣтоста яко же рече има, и уготоваста пасху. И егда бысть часъ, возлеже, и оба надесяте апостола съ нимъ. и рече къ нимъ, желаніемъ вожделѣхъ сію пасху ясти съ вами, прeжде даже не пріиму мукъ. Глаголю бо вамъ, яко отсeлѣ не имамъ ясти отъ него, дондеже скончаются въ Царствіи Божіи. И пріимъ чашу, хвалу воздавъ рече, пріимѣте се и раздѣлите себѣ. глаголю бо вамъ, яко не имамъ пити отъ плода лознаго, дондеже Царствіе Божіе пріидетъ. И пріимъ хлѣбъ, хвалу воздавъ преломи, и дастъ имъ, глаголя. се есть тѣло мое, еже за вы даeмо, се творите въ мое воспоминаніе. Такожде же и чашу по вeчери глаголя. сія чаша новыи завѣтъ моeю кровію, яже за вы проливается. обаче се рука предающаго мя, со мною есть на трапeзѣ. И Сынъ убо Человѣческіи идетъ по речeнному. обаче горе человѣку тому, имъ же предастся. И тіи начаша искати въ себѣ, которыи убо отъ нихъ хотяи се сотворити. Бысть же и пря въ нихъ, кіи мнится ихъ быти боліи. онъ же рече имъ. царіе языкъ, господствуютъ имъ, и обладающеи ими, благодателе нарицаются. вы же не тако. но боліи васъ, да будетъ яко мніи. и старѣи яко служаи. кто бо боліи, возлежаи ли, или служаи. не возлежаи ли; азъ же посредѣ васъ есмь, яко служаи. вы же есте пребывше со мною въ напастехъ моихъ. и азъ завѣщаваю вамъ, яко же завѣща мнѣ Отецъ мой царство, да ясте и піeте на трапeзѣ моeй въ царствіи моeмъ, и сядете на престолѣхъ, судяще обѣма надесяте колѣнома Ізраилевома. Речe же Господь, Симоне Симоне, се сатана проситъ васъ, да бы сѣялъ яко пшеницу. азъ же молихся о тебѣ, да не оскудѣетъ вѣра твоя. и ты нѣкогоспода обращся, утверди братію твою. онъ же рече ему. Господи, съ тобою готовъ есмь и въ темницу и въ смерть ити. онъ же рече, глаголю ти пeтре, не возгласитъ пѣтелъ днeсь, дондеже три краты отвeржешися мене не вѣдѣти. И рече имъ, егда послахъ вы безъ влагалища, и безъ мѣха, и безъ сапогъ. еда что лишeни бысте; они же рѣша, ничесоже. речe же имъ, но нынѣ иже имать влагалище, да возметъ, такожде же и мѣхъ. а иже не имать, да продастъ ризу свою, и ку питъ ножъ. глаголю бо вамъ, яко еще писаное се подобаетъ да скончается о мнѣ, еже и съ беззаконными вмѣнися. ибо еже о мнѣ кончину имать. они же рѣша. Господи, се ножа здѣ два. онъ же рече имъ, доволно есть.

Зач., 109.* И изшeдъ иде по обычаю въ гору Елеонскую, по нeмъ же идоша ученицы его. Бывъ же на мѣстѣ, рече имъ. молитеся, да не внидете въ напасть. И самъ отступи отъ нихъ яко вeрженіемъ камени. и поклонь колѣнѣ, моляшеся глаголя. Отче аще волиши, мимо нести чашу сію отъ мене. обаче не моя воля, но твоя да будетъ. Явижеся ему Ангелъ, съ небесе, укрѣпляя его. и бывъ въ подвизѣ, прилѣжнѣе моляшеся. бысть же потъ его яко капля крове каплющи на землю. и воставъ отъ молитвы, и пришeдъ ко ученикомъ, обрѣте ихъ спяща отъ печали, и рече имъ, что спите; воставше молитеся, да не внидете въ напасть. Ещe же ему глаголющу, се народъ, и нарицаемыи Іуда, единъ отъ обоюнадесяте, идяше предъ ними, и приступи ко Ісусови цѣловати его. се бо бѣ знаменіе далъ имъ. его же аще лобжу той есть. Ісусъ же рече ему. Іудо, лобзаніемъ ли Сына Человѣческаго предаeши; видѣвше же иже бѣху о нeмъ бываемое рѣша ему. Господи, аще уда римъ ножeмъ; и удари единъ нѣкіи отъ нихъ архіерeoва раба, и урѣза ему ухо десное. отвѣщавъ же Ісусъ, рече, оставите до сего. и коснувъ въ ухо его, исцѣли его. Речe же Ісусъ ко пришeдшимъ нань архіерeoмъ, и воеводамъ церковнымъ, и старцемъ. яко на разбойника ли изыдосте съ оружіемъ и дрекольми яти мя; по вся дни сущу ми съ вами въ церкови, не простросте рукъ на мя. но се есть ваша година и область тeмная. Емше же его ведоша, и введоша его во дворъ архіерeoвъ. Пeтръ же въ слѣдъ идяше издалeче. Возгнѣщшемъ же огнь посредѣ двора, и вкупѣ сѣдящимъ имъ, сѣдяше Пeтръ посредѣ ихъ. Узрѣвши же его рабыни нѣкая сѣдящь при свѣтѣ, и возрѣвши нань рече, и сeй съ нимъ бѣ. онъ же отвeржеся его, глаголя. жeно, не знаю его. И по малѣ другіи видѣвъ его, рече, и ты отъ нихъ еси. Пeтръ же рече, человѣче нѣсмь. И мимо шeдшу яко часу единому, инъ нѣкіи крѣпляшеся глаголя. воистину и сeй съ нимъ бѣ, ибо Галилeянинъ есть. Речe же Пeтръ, человѣче, не вѣмъ еже глаголеши. И абіе еще глаголющу ему, возгласи пѣтелъ. И обращься Господь возрѣ на Петра. и помяну Пeтръ слово Господне, яко же рече ему, яко прeжде даже пѣтелъ не возгласитъ, отвeржешися мене три краты. и изшeдъ вонъ, плакася горко. И мужіе держащеи Ісуса, ругахуся ему біюще. и закрывше его, біяху его по лицу, и вопрашаху его глаголюще. прорци, кто есть ударeи тя; и ина многа хуляще глаголаху нань. И яко бысть день, собрашася старцы людстіи, и архіерeе и книжницы, и ведоша его на сонмъ свой глаголюще, аще ты еси Христосъ; рци намъ. Речe же имъ. аще вамъ реку, не имете вѣры. аще же и вопрошу вы, не отвѣщаете ми, ни отпустите. отсeлѣ, будетъ Сынъ Человѣческыи сѣдяи одесную силы Божія. Рѣша же вси, ты ли убо еси Сынъ Божіи; онъ же къ нимъ рече, вы глаголете, яко азъ есмь. они же рѣша, что еще трeбуемъ свѣдѣтельства; сами бо слышахомъ отъ устъ его.

Глава, 23.

И воставше все множество ихъ.

Зач., 110.* Ведоша его къ Пилату. Начаша же нань вадити глаголюще. сего обрѣтохомъ развращающа языкъ нашъ, и возбраняюща кесарeви дань даяти, глаголюща себе Христа царя быти. Пилатъ же вопроси его глаголя. Ты ли еси Царь іудeoмъ; онъ же отвѣщавъ рече ему, ты глаголеши. Пилатъ же рече ко архіерeoмъ и народу. ни коея же обрѣтаю вины въ человѣцѣ сeмъ. oни же крѣпляхуся глаголюще, яко развращаетъ люди, уча по всeй іудeи. начeнъ отъ Галилeя, до здѣ. Пилатъ же слышавъ Галилeю, вопроси, аще человѣкъ Галилeянинъ есть. разумѣвъ яко отъ области Иродовы есть, посла его ко Ироду, сущу и тому во Іерусалимѣ въ тыи дни. Иродъ же видѣвъ Ісуса, радъ бысть зѣло. бѣ бо желая отъ многа врeмене видѣти его, зане слышаше многа о нeмъ, и надѣяшеся знаменіе нѣкое видѣти отъ него бываемо. вопрашаше же его словесы многы, онъ же ничесоже отвѣщаваше ему. Стояху же архіерeе и книжницы прилѣжно вадяще нань. Укоривъ же его Иродъ съ вои своими, и поругався, оболкъ его въ ризу свѣтлу, возврати его къ Пилату. Быста же си друга Иродъ же и Пилатъ въ той день съ собою, прeжде бо бѣста вражду имуща между собою. Пилатъ же созва архіерeя и князя и люди, рече къ нимъ. приведосте ми человѣка сего, яко развращающа люди. и се азъ предъ вами истязавъ, ни единоя обрѣтаю въ человѣцѣ сeмъ вины, яже нань вадите. но ни Иродъ. послахъ бо его къ нему, и се ничтоже смерти достойно сотворeно есть о нeмъ. Показавъ убо его отпущу. Нужду же имяше на вся праздникы отпущати имъ единого. Возопиша же вси народи, глаголюще. возми сего, отпусти же намъ Варавву. иже бѣ за нѣкую крамолу бывшую во градѣ и убій ство, ввeрженъ въ темницу. Паки же Пилатъ возгласи, хотя отпустити Ісуса. они же возглашаху глаголюще, распни распни его. онъ же третицею рече къ нимъ, что бо зло сотвори сeй; ничесоже достойна смерти обрѣтохъ о нeмъ. показавъ убо его отпущу. они же прилежаху гласы великими, просяще его на распятіе. и устояху гласи ихъ, и архіерeйстіи. Пилатъ же посуди быти прошeнію ихъ. отпусти же иже за крамолу и убійство всаждeнаго въ темницу, его же прошаху, Ісуса же предавъ воли ихъ. и яко поведоша его, емше Симона нѣкоего Киринeя грядуща съ села, возложиша нань крестъ носити по Ісусѣ. Идяше же въ слѣдъ его народъ многъ людіи, и жены, яже и плакахуся и рыдаху его. обращьжеся къ нимъ Ісусъ, рече, дщeря Іерусалимскы, не плачите о мнѣ, обаче себе плачите, и чадъ вашихъ. яко се дніе грядутъ, въ ня же рекутъ. блажeны неплоды, и утробы яже не родиша, и сосци, иже не доиша. тогда начнутъ глаголати горамъ, падѣте на ны. и холмомъ, покрыйте ны. зане аще въ суровѣ дрeвѣ сія творятъ, въ сусѣ что будетъ;

Зач., 111.* Ведяху же и ина два злодѣя съ нимъ убити. и егда пріидоша на мѣсто, нарицаемое Лобное, ту распяша его, и злодѣя. ового убо одесную, а другаго ошую. Ісусъ же глаголаше, Отче отпусти имъ, не вѣдятъ бо что творятъ. Раздѣляющеи же ризы его, метаху жрeбія. и стояху людіе зряще. Ругахужеся и князи съ ними глаголюще, иныя спасе, да спасeтъ и себе. аще той есть Христосъ Божіи избранныи. Ругахужеся ему и воини при ступающе, и оцeтъ придѣюще ему, и глаголаху. аще ты еси Царь іудeйскъ, спасися самъ. Бѣ же и написаніе написано надъ нимъ, писмены еллинскыми, и Римскыми, и еврeй скыми. сeй есть Царь іудeйскъ. Единъ же отъ обѣшeною злодѣю хуляше его, глаголя. аще ты еси Христосъ, спаси себе и наю. отвѣщавъ же другіи, прѣщаше ему, глаголя. ни ли ты боишися Бога, яко въ томъ же осуждeнъ еси; и мы убо въ правду. достойная бо по дѣломъ наю воспріeмлевѣ, сeй же ни единого зла сотвори. и глаголаше Ісусови. помяни мя Господи, егда пріидеши во царствіи си. И рече ему Ісусъ. аминь глаголю тебѣ, днeсь со мною будеши въ раи. Бѣ же часъ яко шестыи, и тма бысть по всeй земли, до часа девятаго. и помeрче солнце, и завѣса церковная раздрася посредѣ. И возглашь гласомъ вeліемъ Ісусъ, рече, Отче, въ руцѣ твои предаю духъ мой. и сія рeкъ, издше. Видѣвъ же сотникъ бывшее, прослави Бога глаголя. воистину человѣкъ сeй праведенъ бѣ. И вси пришeдшеи народи на позоръ сeй, видяще бывающая, біюще пeрси своя, возвращахуся. Стояху же вси знаеміи его издалeче, и жены спослѣдствовавшая ему отъ Галилeя, зряще сихъ. И се мужъ, именемъ Іосифъ, совѣтникъ сыи, мужъ благъ и праведенъ, сeй не бѣ присталъ совѣту и дѣлу ихъ, отъ Аримаѳeя града іудeйска, иже чаяше и той Царствія Божія. сeй приступль къ Пилату проси тѣло Ісусово. и снeмъ е обвитъ плащаницею, и положи е во гробѣ изсѣченѣ, въ нeмъ же не бѣ никтоже никогдаже положeнъ. И день бѣ пятокъ, и субота свиташе. въ слѣдъ же шeдшая жены, яже бѣху пришли съ нимъ отъ Галилeя, видѣша гробъ, и яко положeно бысть тѣло его. Возвращьшежеся уготоваша ароматы и миро, и въ суботу убо умолчаша по заповѣди.

Глава, 24.

Зач., 112. Во едину же отъ суботъ, зѣло рано, пріидоша на гробъ. носяще яже уготоваша ароматы. И другыя съ ними. обрѣтоша же камень отвалeнъ отъ гроба. и вшeдше не обрѣтоша тѣлесе Господа Ісуса. И бысть недомысля щимся имъ о сeмъ. И се мужа два стаста въ нихъ, въ ризахъ блищащихся. Пристрашнамъ же бывшамъ имъ, и поклоншимъ лица на землю. рекоста къ нимъ. Что ищете живаго съ мертвыми; нѣсть здѣ, но воста. помянѣте яко же глагола вамъ еще сыи въ Галилeи, глаголя. яко подобаетъ Сыну Человѣческому прeдану быти въ руцѣ человѣкъ грѣшникъ, и пропяту быти, и трeтіи день воскреснути. и помянуша глаголы его. И возвращшеся отъ гроба, возвѣ стиша вся сія единому надесяте, и всѣмъ прочимъ. Бѣше же Магдалыни Марія, и Іоанна, и Марія Іаковля, и прочая съ ними, яже глаголаху ко апостоломъ сія. и явишася предъ ними яко лжа глаголи ихъ, и не вѣроваху имъ.

Зач., 113.* Пeтръ же воставъ тече ко гробу. и приникъ, видѣ ризы едины лежаща. отиде въ себѣ дивяся бывшему. И се два отъ нихъ бѣста идуща въ той же день, въ вeсь, отстоящу стадіи шестьдесятъ отъ Іерусалима, ей же имя Еммаусъ. и та бесѣдоваста къ себѣ о всѣхъ сихъ приключшихся. и бысть бесѣдующема има и совопрощающимася. И самъ Ісусъ приближися идяше съ нима, очи же ею держастася да его не познаета. речe же къ нима. что суть словеса сія, о нихъ же стязаетася къ себѣ идуща, и еста дряхла; отвѣщавъ же единъ, ему же имя Клеопа, рече къ нему. ты ли единъ пришeлецъ еси во Іерусалимъ, и не увѣдѣ бывшихъ въ нeмъ во дни сія; и рече има. кыихъ; она же рѣста ему, яже о Ісусѣ Назарянинѣ, иже бысть мужъ пророкъ, силенъ дѣломъ и словомъ, прeдъ Богомъ, и всѣми людми. Како предаша его архіерeе и князи наши на осуждeніе смeрти, и распяша его. мы же надѣяхомся, яко сeй есть хотя избавити Ізраиля. Но и надъ всѣми сими, трeтіи се день имать днeсь, отнeли же сія быша. Но и жены нѣкыя отъ насъ ужасиша ны, бывшая рано у гроба, и не обрѣтше тѣлесе его, пріидоша глаголюще. и явлeніе Ангелъ видѣвша, иже глаголютъ его жива. и идоша нѣціи отъ насъ ко гробу, и обрѣтоша тако, яко же и жены рѣша, самого же не видѣша. и той рече къ нимъ. о несмысленая, и косная сердцемъ, еже вѣровати о всѣхъ, яже глаголаша пророцы. не сія ли подобаше пострадати Христу, и внити въ славу свою; и начeнъ отъ Моисeя, и отъ всѣхъ пророкъ, сказаяше има, отъ всѣхъ писаніи яже о нeмъ. и приближишася въ вeсь, въ нюже идяста. и той творяшеся далечайше ити. и нужаста его глаголюще. облязи съ нама. яко къ вeчеру есть, и преклонился есть день. и вниде съ нима облежти. и бысть яко возлеже съ нима. пріимъ хлѣбъ, благослови, и преломивъ даяше има. онѣма же отверзостася очи, и познаста его. и той невидимъ бысть има. и рекоста къ себѣ, не сердце ли наю горя бѣ въ наю. егда глаголаше нама на пути, и яко сказоваше нама писанія; и воставша въ той часъ, возвратистася во Іерусалимъ. и обрѣтоста съвокуплены единого надесяте, и иже бяху съ ними. глаголющихъ, яко воистину воста Господь, и явися Симону. и та повѣдаста яже быша на пути, и яко познася има въ преломлeніи хлѣба.

Зач., 114.* Сія же имъ глаголющемъ, самъ Ісусъ ста посредѣ ихъ, и глагола имъ, миръ вамъ. убоявшежеся и пристрашни бывше, мняху духъ видяще. И рече имъ, что смущeни есте, и почто помышлeнія входятъ въ сердца ваша; Видите руцѣ мои и нозѣ мои, яко самъ азъ есмь. осяжите мя и видите, яко духъ плоти и кости не имать, яко же мене видите имуща. И се рeкъ, показа имъ руцѣ и нозѣ. ещe же не вѣрующемъ имъ, отъ радости и чюдящемся, рече имъ, имате ли что снѣдно здѣ; они же даша ему рыбы печeны часть, и отъ пчeлъ сотъ. и взeмъ предъ ними ястъ. Речe же имъ. си суть словеса, яже глаголахъ вамъ еще сыи съ вами. яко подобаетъ скон чатися всѣмъ написанымъ, въ законѣ Моисeoвѣ, и пророцѣхъ, и псалмѣхъ о мнѣ. Тогда отвeрзе имъ умъ, разумѣти писанія, и рече имъ. яко тако писано есть, и тако подобаше пострадати Христу, и воскреснути отъ мертвыхъ трeтіи день. и проповѣдатися во имя его покаянію, и отпущeнію грѣхомъ, во всѣхъ языцѣхъ, начeнше отъ Іерусалима. вы же есте свѣдѣтеліе симъ. И се азъ послю обѣтованіе Отца моего на вы. вы же сядѣте во градѣ Іерусалимстѣ, дондеже облечeтеся силою свыше. Извeдъ же ихъ вонъ, до Виѳанія. и воздвигъ руцѣ свои, благослови ихъ. и бысть егда благословяше ихъ, отступи отъ нихъ, и возношашеся на небо. и тіи поклонившася ему, и возвратишася во Іерусалимъ съ радостію великою. и бѣху выну въ церкови, хваляще и благословяще Бога. аминь.

Еже отъ Луки святаго Евангелиста,
имать въ себѣ, 24,
главы, а зачалъ
церковных,
114.

На Страстной седмицѣ

Понедѣльникъ Страстной седмицы: Ин., зач. 1–18 (1, 1 – 6, 13).

От Іоанна святое Благовѣствованіе

Глава, 1.

Зач., 1. Въ началѣ бѣ слово, и слово бѣ у Бога, и Богъ бѣ слово. се бѣ искони у Бога. Вся тѣмъ быша. и безъ него ничтоже бысть еже бысть. Въ томъ животъ бѣ, и животъ бѣ свѣтъ человѣкомъ. И свѣтъ во тмѣ свѣтится, и тма его не объятъ. Бысть человѣкъ посланъ отъ Бога, имя ему Іоаннъ. Сeй пріиде во свѣдѣтельство, да свѣдѣтельствуетъ о свѣтѣ, да вси вѣру имутъ ему. Не бѣ той свѣтъ, но да свѣдѣтельствуетъ о свѣтѣ. Бѣ свѣтъ истинныи, иже просвѣщаетъ всякаго человѣка грядущаго въ миръ. Въ мирѣ бѣ, и миръ тѣмъ бысть, и миръ его не позна. Во своя пріиде, и свои его не пріяша. Елици же пріяша его, дастъ имъ область чадомъ Божіимъ быти, вѣрующимъ во имя его. Иже не отъ крови, ни отъ похоти плотьскыя, ни отъ похоти мужскыя, но отъ Бога родишася. И слово плоть бысть, и вселися въ ны. И видѣхомъ славу его, славу яко единороднаго отъ Отца, исполнь благодати и истины. Іоаннъ свѣдѣтельствуетъ о нeмъ, и возва глаголя. сeй бѣ его же рѣхъ, иже по мнѣ грядыи, предо мною бысть, яко пeрвѣе мене бѣ. И отъ исполнeнія его мы вси пріяхомъ, и благодать возблагодать. Яко законъ Моисeoмъ данъ бысть. благодать же и истина Ісусъ Христомъ бысть.

Зач., 2.* Бога никтоже видѣ нигдѣже. Единородныи Сынъ, сыи въ лонѣ Отчи, той исповѣда. И се есть свѣдѣтельство Іоанново. егда послаша жидове отъ Іерусалима Іерeя и левиты, да вопросятъ его, ты кто еси; и исповѣда, и не отвeржеся. и исповѣда, яко нѣсмь азъ Христосъ. И вопросиша его. что убо, Илія ли еси ты; и глагола, нѣсмь. пророкъ ли еси; и отвѣща, ни. рѣша же ему, кто еси, да отвѣтъ дамы пославшимъ ны. что глаголеши о тебѣ самомъ; рече, азъ гласъ вопіющаго въ пустыни, исправите путь Господень, яко же рече Ісаія пророкъ. И посланіи, бѣху отъ фарисей. и вопросиша его и рѣша ему. что убо крещаеши, аще ты нѣси Христосъ. ни Илія, ни пророкъ; отвѣща имъ Іоаннъ, глаголя. азъ крещаю водою, посредѣ же васъ стоитъ, его же вы не вѣсте. той есть грядыи по мнѣ, иже предо мною бысть. ему же нѣсмь азъ достоинъ, да отрѣшу ремeнь сапогу его. сія въ виѳаварѣ быша, обонъ полъ Іордана. идѣже бѣ Іоаннъ крестя.

Зач., 3.* Во утрѣи же, видѣ Іоаннъ Ісуса грядуща къ себѣ. и глагола, се агнецъ Божіи, взeмляи грѣхы миру. сeй есть о нeмъ же азъ рѣхъ. по мнѣ грядeтъ мужъ, иже предо мною бысть, яко пeрвѣе мене бѣ. И азъ не вѣдяхъ его, но да явится Ізраилеви, сего ради пріидохъ азъ въ водѣ крестя. И свѣдѣтельствова Іоаннъ, глаголя. яко видѣхъ духъ сходящь яко голубь съ небесе, и пребысть на нeмъ. и азъ не вѣдѣхъ его. но пославыи мя крестити водою, той мнѣ рече, надъ него же узриши духъ сходящь, и пребывающь на нeмъ, той есть крестяи Духомъ Святымъ. И азъ видѣхъ, и свѣдѣтельствовахъ, яко сeй есть Сынъ Божіи.

Зач., 4.* Во утрѣи же паки стояше Іоаннъ, и отъ ученикъ его два. и узрѣвъ Ісуса грядуща, глагола. се Агнецъ Божіи. И слышаста его оба ученика глаголюща, и по Ісусѣ идоста. обращьжеся Ісусъ, и видѣвъ я по себѣ идуща, глагола има, чесо ищета; она же рѣста ему. Равви, еже глаголется сказаемо, учителю, гдѣ живeши; и глагола има, пріидѣта и видѣта. Пріидоста же и видѣста гдѣ живяше, и у него пребыста день той. бѣ же часъ яко десятыи. Бѣ же Андрeя братъ Симона Петра, единъ отъ обою слышавшою отъ Іоанна, и по нeмъ шeдшею. обрѣте сeй прeжде брата своего Симона, и глагола ему. обрѣтохомъ месію, еже есть сказаемо, Христосъ. и приведе его ко Ісусови. Возрѣвъ же нань Ісусъ, рече, ты еси Симонъ сынъ Іонинъ, ты наречeшися Кифа, еже сказается Пeтръ.

Зач., 5.* Во утрѣи же восхотѣ изыти въ Галилeю, и обрѣте Филиппа. и глагола ему, гряди по мнѣ. бѣ же Филиппъ отъ Виѳсаиды, отъ града Андрeoва и Петрова. обрѣте Филиппъ Наѳанаила, и глагола ему. его же писа Моисeй въ законѣ, и пророцы, обрѣтохомъ Ісуса, сына Іосифова иже отъ Назарeѳа. И глагола ему Наѳанаилъ. отъ Назарeѳа можетъ ли что добро быти; глагола ему Филиппъ. пріиди и виждь. Видѣвъ же Ісусъ Наѳанаила грядуща къ себѣ, и глагола о нeмъ. се воистину Ізраильтянинъ, въ нeмъ же льсти нѣсть. Глагола ему Наѳанаилъ. како мя знаеши; отвѣща Ісусъ, и рече ему. прeжде даже не возгласи тебе Филиппъ, суща подъ смоковницею видѣхъ тя. отвѣща Наѳанаилъ, и глагола ему. Равви. ты еси Сынъ Божіи, ты еси царь Ізраилевъ. отвѣща Ісусъ, и рече ему. зане рѣхъ ти, яко видѣхъ тя подъ смоковницею, вѣруеши. болша сихъ узриши. И глагола ему. аминь аминь глаголю вамъ. отсeлѣ узрите небо отвeрсто, и Ангелы Божія восходяща, и низходяща надъ Сына Человѣческаго.

Глава, 2.

Зач., 6. И въ трeтіи день, бракъ бысть въ канѣ Галилeйстѣй, и бѣ мати Ісусова ту. Званъ же бысть и Ісусъ, и ученицы его на бракъ. и недоставшу вину. глагола мати Ісусова къ нему, вина не имуть. Глагола ей Ісусъ. что есть мнѣ и тебѣ жeно; не у пріиде часъ мой. Глагола мати его слугамъ. еже аще глаголетъ вамъ, сотворите. бѣху же ту водоноси камени шeсть, лежаще по очищeнію іудeйску, вмѣстящемъ по двѣма или тріeмъ мѣрамъ. Глагола имъ Ісусъ, наполните водоносы воды. и наполниша ихъ до верха. и глагола имъ, почерпѣте нынѣ, и принесѣте архитриклинови. и принесоша. И яко же вкуси архитриклинъ вина бывшаго отъ воды, и не вѣдяше откуду есть, слугы же вѣдяху почeрпшеи воду. пригласи жениха архитриклинъ, и глагола ему. всякъ человѣкъ, прeжде доброе вино полагаетъ, и егда упіются, тогда хуждшее. ты же соблюде доброе вино досeлѣ. се сотвори начатокъ знаменіемъ Ісусъ, въ канѣ Галилeйстѣй, и яви славу свою, и вѣроваша вонь ученицы его.

Зач., 7.* Посeмъ сниде въ Капернаумъ, самъ и мати его, и братія его и ученицы его, и ту немногы дни пребыша. И близъ бѣ пасха іудeйска, и взыде во Іерусалимъ Ісусъ, и обрѣте въ церкови продающая овца и волы, и голуби, и пѣняжникы сѣдящая, и сотвори бичь отъ вeрвіи, вся изгна изъ церкви овца и волы. и торжникомъ рассыпа пѣнязя, и дскы опровeрже. и продающимъ голубы рече, возмѣте сія отсюду, и не творите дому Отца моего, дому купленаго. Помянуша же ученицы его, яко писано есть. жалость дому твоего снѣсть мя. отвѣщаша же іудeе, и рѣша ему. кое знаменіе являеши, яко сія твориши; отвѣща Ісусъ, и рече имъ. разорите церковь сію, и трими деньми воздвигну ю. рѣша же іудeе. четыридесять и шестію лѣтъ создана бысть церковь сія, и ты ли трими деньми воздвигнеши ю; онъ же глаголаше о церкови тѣла своего. Егда убо воста отъ мертвыхъ, помянуша ученицы, яко се глаголаше, и вѣроваша писанію, и словеси еже рече Ісусъ. Егда же бѣ во Іерусалимѣхъ, въ праздникъ пасхы, мнози вѣроваша во имя его, видяще знаменія его яже творяше. Самъ же Ісусъ, не вдаяше себе въ вѣру ихъ, имъ же самъ вѣдяше вся. и яко не трeбоваше да кто свѣдѣ тельствуетъ о человѣцѣ. самъ бо вѣдяше что бѣ въ человѣцѣ.

Глава, 3.

Зач., 8. Бѣ же человѣкъ отъ фарисей, никодимъ имя ему, князь жидовскыи, сeй пріиде ко Ісусу нощію, и рече ему. Равви, вѣмъ, яко отъ Бога пришeлъ еси учитель. никтоже бо можетъ знаменіи сихъ творити, ихъ же ты твориши, аще не будетъ Богъ съ нимъ. отвѣща Ісусъ, и рече ему. аминь аминь глаголю тебѣ. аще не кто родится свыше, не можетъ видѣти Царствія Божія. Глагола къ нему никодимъ. како можетъ человѣкъ родитися старъ сыи; еда можетъ второе внити въ утробу матере своея, и родитися; отвѣща Ісусъ. аминь аминь глаголю тебѣ, аще кто не родится водою и духомъ, не можетъ внити въ Царствіе Божіе. Рождeнное отъ плоти, плоть есть. и рождeнное отъ духа, духъ есть. Не дивися, яко рѣхъ ти, подобаетъ вамъ родитися свыше. духъ, идѣже хощетъ, дышетъ, и гласъ его слышиши, но не вѣси откуду приходитъ, и камо идетъ. Тако есть всякъ человѣкъ рождeнныи отъ духа. отвѣща никодимъ, и рече ему. како могутъ сія быти; отвѣща Ісусъ, и рече ему. ты еси учитель Ізраилевъ, и сихъ ли не вѣси; аминь аминь глаголю тебѣ, яко еже вѣмы, глаголемъ. и еже видѣхомъ, свѣдѣтельствуемъ, и свѣдѣтельства нашего не пріeмлете. Аще земная рекохъ вамъ, и не вѣруете. како аще реку вамъ небесная, вѣруете;

Зач., 9.* И никтоже взыде на небо, токмо съшeдыи съ небесе, Сынъ Человѣческіи, сыи на небеси. и яко же Моисeй вознесе змію въ пустыни, тако подобаетъ вознестися Сыну Человѣческому, да всякъ вѣруяи вонь не погибнетъ, но имать животъ вѣчныи.

Зач., 10.* Тако бо возлюби Богъ миръ, яко и Сына своего единороднаго далъ есть, да всякъ вѣруяи вонь не погибнетъ, но имать животъ вѣчныи. Не посла бо Богъ Сына своего въ миръ, да судитъ мирови, но да спасeтся имъ миръ. Вѣруяи вонь, не будетъ осужeнъ. а не вѣруяи, уже осужeнъ есть, яко не вѣрова во имя единороднаго Сына Божія. Сeй же есть судъ, яко свѣтъ пріиде въ миръ, и возлюбиша человѣцы паче тму, нeже свѣтъ. бѣша бо ихъ дѣла зла. Всякъ бо дѣлаяи злая, ненавидитъ свѣта, и не приходитъ къ свѣту, да не обличатся дѣла его яко лукава суть. Творяи же истину, грядeтъ ко свѣту, да явятся дѣла его яко о Бозѣ суть содѣлана.

Зач., 11.* Посихъ же пріиде Ісусъ и ученицы его въ жидовскую зeмлю, и ту живяше съ ними, и крещаше. Бѣ же Іоаннъ крестя въ Енонѣ, близъ Салима, яко воды многы бѣху ту. и прихождаху, и крещахуся. Не у бо бѣ всажeнъ въ темницу Іоаннъ. Бысть же стязаніе отъ ученикъ Іоанновѣхъ со Іюдeи о очищeніи. и пріидоша ко Іоанну, и рекоша ему. Равви, иже бѣ съ тобою обонъ полъ Іордана, ему же ты свѣдѣтельствова, се сeй крещаетъ, и вси грядутъ къ нему. отвѣща Іоаннъ, и рече, не можетъ человѣкъ пріимати ничесоже, аще не будетъ дано ему съ небесе. вы сами мнѣ свѣдѣтельствуете, яко рѣхъ, нѣсмь азъ Христосъ, но яко посланъ есмь предъ нимъ. Имѣяи невѣсту, женихъ есть. а другъ жениховъ стоя и послушая его, радостію радуется за гласъ жениховъ. Сія убо радость моя исполнися. оному подобаетъ расти, мнѣ же малитися. Грядыи свыше, надъ всѣми есть, сыи отъ земля, отъ земля есть, и отъ земля глаголетъ. Грядыи съ небесе, надъ всѣми есть. и еже видѣ и слыша, се свѣдѣтельствуетъ, и свѣдѣтельства его никтоже пріeмлетъ. Пріeмыи его свѣдѣтельство, вѣрова, яко Богъ истиненъ есть. Его же бо посла Богъ, глаголы Божія глаголетъ. не въ мѣру бо Богъ даeтъ духа. Отецъ бо любитъ Сына, и вся дастъ въ руцѣ его. Вѣруяи въ Сына, имать животъ вѣчныи. а иже не вѣруетъ въ Сына, не узритъ живота, но гнѣвъ Божіи пребываетъ на нeмъ.

Глава, 4.

Егда убо разумѣ Ісусъ, яко услышаша фарисeе, яко Ісусъ множайша ученикы творитъ и крещаетъ, нeже Іоаннъ. Ісусъ же самъ не крещаше, но ученицы его. остави іудeю, и иде пакы въ Галилeю. подобаше же ему проити сквозѣ самарію.

Зач., 12.* Пріиде убо во градъ самарійскіи, глаголемыи сихарь, близъ вeси ю же дастъ Іаковъ Іосифу сыну своему. Бѣ же ту источникъ Іаковль. Ісусъ же труждься отъ пути, сѣдяше тако на источницѣ, бѣ же яко часъ шестыи. Пріиде жена отъ самарія почерпати воду. Глагола ей Ісусъ, даждь ми пити. ученицы бо его отшли бѣху во градъ, да брашна купятъ. Глагола ему жена самаряныни. како ты жидовинъ сыи, отъ мене пити просиши жены самаряныни сущей; не прикасаютъбося жидове самарянѣхъ. отвѣща Ісусъ, рече ей. аще бы вѣдала даръ Божіи, и кто есть глаголяи ти, даждь ми пити, ты бы просила у него, и далъ ти бы воду живу. Глагола ему жена, Господи ни почерпала имаши, и студенeцъ есть глубокъ. откуду убо имаши воду живу; еда ты боліи еси отца нашего Іакова, иже дастъ намъ студенeцъ сeй. и той изъ него питъ, и сынове его, и скоти его; отвѣща Ісусъ, и рече ей. всякъ піяи отъ воды сея, вжаждется пакы. а иже піeтъ отъ воды ю же азъ дамъ ему, не вжаждется во вѣкы. но вода ю же азъ дамъ ему, будетъ въ нeмъ источникъ воды текуща въ животъ вѣчныи. Глагола къ нему жена. Господи, даждь ми сію воду, да ни жажду, ни прихожду сѣмо почерпати. глагола ей Ісусъ, иди пригласи мужа своего, и пріиди сѣмо. отвѣща жена, и рече ему. не имамъ мужа. Глагола ей Ісусъ. добрѣ рече, яко мужа не имамъ. пять бо мужіи имѣла еси, и нынѣ его же имаши, нѣсть ти мужъ. се воистину рекла еси. Глагола ему жена. Господи, вижу яко пророкъ еси ты. отцы наши въ горѣ сeй поклонишася. и вы глаголете, яко во Іерусалимѣхъ есть мѣсто, идѣже кланятися подобаетъ. Глагола ей Ісусъ, жeно, вѣру ми ими, яко грядeтъ часъ, егда ни въ горѣ сeй, ни во Іерусалимѣхъ поклонитеся Отцу. вы кланяетеся, его же не вѣсте. мы кланяемся его же вѣмы. яко спасeніе отъ Іудей есть. но грядeтъ часъ, и нынѣ есть, егда истинніи поклонницы поклонятся Отцу духомъ и истиною. ибо Отецъ, таковѣхъ ищетъ покланяющихся ему. духъ есть Богъ, и иже кланяется ему, духомъ и истиною достоитъ кланятися. Глагола ему жена, вѣмы, яко Месія пріидетъ глаголемыи Христосъ, егда той пріидетъ, возвѣститъ намъ вся. Глагола ей Ісусъ. азъ есмь глаголяи съ тобою. И тогда пріидоша ученицы его, и чюждахуся яко съ женою глаголаше. никтоже бо рече чесо ищеши, или что глаголеши съ нeю; остави же водоносъ свой жена, и иде во градъ, и глагола человѣкомъ. пріидѣте, и видите человѣка, иже рече ми вся елика сотворихъ. еда той есть Христосъ; изыдоша же изъ града, и грядяху къ нему. Между же симъ, моляху его ученицы его, глаголюще, Равви, яждь. онъ же рече имъ. азъ брашно имамъ ясти, его же вы не вѣсте. Глаголаху же ученицы къ себѣ. еда кто принесе ему ясти; глагола имъ Ісусъ. мое брашно есть, да сотворю волю пославшаго мя, и совершу дѣло его. не вы ли глаголете, яко еще четыри мѣсяци суть, и жатва пріидетъ; се глаголю вамъ, возведѣте очи ваши, и видите нивы, яко плавы суть къ жатвѣ уже. и жняи, мзду пріeмлетъ. и собираетъ плодъ въ животъ вѣчныи, да сѣяи вкупѣ радуется и жняи. о сeмъ бо слово есть истинное, яко инъ есть сѣяи, и инъ есть жняи. азъ послахъ вы жати, идѣже вы не трудистеся. иніи трудишася, и вы въ трудъ ихъ внидосте. отъ града же того мнози вѣроваша вонь отъ самарянъ, за слово женѣ свѣдѣтельствующи. яко рече ми вся елика сотворихъ. Егда же пріидоша къ нему самаряне, моляху его да бы пребылъ у нихъ. и пребысть ту два дни. и много паче вѣроваша за слово его. Женѣ же глаголаху, яко не ктому за твою бесѣду вѣруемъ. сами бо слышахомъ. и вѣмы, яко сeй есть воистину спасъ миру Христосъ. По двою же дню изыде оттуду, и иде въ Галилeю. самъ бо Ісусъ свѣдѣтельствоваше, яко пророкъ въ своeмъ отчестви чeсти не имать. егда же пріиде въ Галилeю, пріяша его Галилeяне, вся видѣвше, яже сотвори во Іерусалимѣхъ въ праздникъ. и тіи бо пріидоша въ праздникъ. Пріиде же пакы Ісусъ въ кану Галилeйску, идѣже сотвори воду въ вино.

Зач., 13.* И бѣ нѣкіи царeвъ мужъ, его же сынъ боляше въ Капернаумѣ. сeй слышавъ яко Ісусъ пріиде отъ іудeя въ Галилeю, иде къ нему, и моляше его, да снидетъ и исцѣлитъ сына его. хотяше бо умрети. Рече убо Ісусъ къ нему. аще знаменіи и чюдeсъ не видите, не имате вѣровати. Глагола къ нему царeвъ мужъ. Господи, сниди прeжде даже не умретъ отроча мое. Глагола ему Ісусъ. иди, сынъ твой живъ есть. и вѣрова человѣкъ словеси еже рече ему Ісусъ, и идяше. Абіе же входящу ему, се раби его срѣтоша его. и возвѣстиша ему глаголюще, яко сынъ твой живъ есть. Вопрашаше убо отъ нихъ часъ, въ которыи боле ему бысть, и рѣша ему. яко вчера въ часъ седмыи, остави его огнь. Разумѣ же отецъ, яко той бѣ часъ, вонь же рече ему Ісусъ, яко сынъ твой живъ есть. и вѣрова самъ, и вeсь домъ его. Се пакы второе знаменіе сотвори Ісусъ, пришeдъ отъ іудeя въ Галилeю.

Глава, 5.

Зач., 14. Посихъ бѣ праздникъ іудeйскыи, и взыде Ісусъ во Іерусалимъ. есть же во Іерусалимѣхъ на овчіи купѣли, яже глаголется еврeйскы, Виѳeзда, пять притворъ имущи. Въ тѣхъ слежаше множество болящихъ, слѣпыхъ, хромыхъ, сухихъ, чающихъ движeнія водѣ. Ангелъ бо Господень на всяко лѣто схождаше въ купѣль и возмущаше воду. И иже пeрвѣе влажаше по возмущeніи водѣ, здравъ бываше, яцѣмъ же недугомъ одержимъ бываше. Бѣ же ту нѣкіи человѣкъ, тридесяте и осмь лѣтъ имыи въ недузѣ своeмъ. Сего видѣвъ Ісусъ лежаща, и разумѣвъ яко многа лѣта уже имяше въ недузѣ, глагола ему. хощеши ли цѣлъ быти; отвѣща ему недужныи. ей Господи, человѣка не имамъ да егда возмутится вода, ввeржетъ мя въ купѣль. Егда же прихожду азъ, инъ прeжде мене слазитъ. Глагола ему Ісусъ, востани, возми одръ твой, и ходи. И абіе здравъ бысть человѣкъ. и взeмъ одръ свой, и хождаше. бѣ же субота въ той день. Глаголаху же жидове исцѣлѣвшему. субота есть, и не достоитъ ти взяти одра своего. онъ же отвѣща имъ. иже мя сотвори цѣла, той мнѣ рече, возми одръ твой и ходи. Вопросиша же его, кто есть человѣкъ рекіи ти, возми одръ твой и ходи; Исцѣлѣвыи же не вѣдяше кто есть. Ісусъ бо уклонися народу сущу на мѣстѣ. Потомъ же обрѣте его Ісусъ въ церкови и рече ему. се здравъ бысть, ктому не согрѣшай, да не горе ти что будетъ. Иде же человѣкъ, и повѣда іудeoмъ, яко Ісусъ есть иже мя сотвори цѣла. И сего ради гоняху Ісуса іудeе, и искаху его убити, зане сія творяше въ суботу. Ісусъ же отвѣщаваше имъ.

Зач., 15.* Отецъ мой досeлѣ дѣлаетъ, и азъ дѣлаю. Сего же ради паче искаху его іудeе убити, яко не токмо разоряше суботу, но и Отца своего глаголаше Бога, равенъ ся творя Богу. отвѣщавъ же Ісусъ и рече имъ. аминь аминь глаголю вамъ, не можетъ Сынъ творити о себѣ ничесоже, аще не еже видитъ Отца творяща. яже бо онъ творитъ, сія и Сынъ такожде творитъ. Отецъ бо любитъ Сына, и вся показуетъ ему яже самъ творитъ, и болша сихъ покажетъ ему дѣла, да вы чудитеся. Яко же бо Отецъ воскрешаетъ мeртвыя и живитъ, тако и Пынъ ихъ же хощетъ живитъ. Отецъ бо не судитъ никомуже, но судъ вeсь дастъ Сынови, да вси чтутъ Сына, яко же чтутъ Отца. Иже не чтeтъ Сына, не чтeтъ Отца пославшаго его.

Зач., 16.* Аминь аминь глаголю вамъ, яко слушаяи словесе моего, и вѣруяи пославшему мя, имать животъ вѣчныи. И на судъ не пріидетъ, но прeидетъ отъ смерти въ животъ. Аминь аминь глаголю вамъ, яко грядeтъ часъ, и нынѣ есть, егда мертвіи услышатъ гласъ Сына Божія. и услышавшеи, оживутъ. Яко же бо Отецъ имать животъ въ себѣ, тако дастъ и Сынови животъ имѣти въ себѣ, и область дастъ ему и судъ творити яко Сынъ Человѣчь есть, не дивитеся сему. Яко грядeтъ часъ, вонь же вси сущіи во гробѣхъ, услышатъ гласъ Сына Божія. И изыдутъ сотворшеи благая, въ воскрешeніе животу. а сотворшеи злая, въ воскрешeніе суду. Не могу азъ о себѣ творити ничесоже.

Зач., 17.* Яко же слышу, сужду, и судъ мой праведенъ есть. яко не ищу волю мою, но волю пославшаго мя Отца. Аще азъ свѣдѣтельствую о мнѣ, свѣдѣтельство мое нѣсть истинно. инъ есть свѣдѣтельствуяи о мнѣ. И вѣмъ яко истинно есть свѣдѣтельство, еже свѣдѣтельствуетъ о мнѣ. Вы посласте ко Іоанну, и свѣдѣтельствова о истинѣ. Азъ же не отъ человѣка свѣдѣтельства пріeмлю, но сія глаголю, да вы спасeни будете. онъ бѣ свѣтилникъ, горя и свѣтя, вы же хотѣсте возрадоватися въ часъ свѣтѣнія его. Азъ же имамъ свѣдѣтельство боле Іоаннова. дѣла бо яже дастъ мнѣ Отецъ да совершу я, та дѣла, яже азъ творю, свѣдѣтельствуютъ о мнѣ, яко Отецъ мя посла. и пославыи мя Отецъ, той свѣдѣтельствова о мнѣ. Ни гласа его нигдѣже слышасте, ни видѣнія его видѣсте, и словесе его не имате пребывающа въ васъ. зане его же той посла, сему вы вѣру не емлете. Испытайте писанія, яко вы мните въ нихъ имѣти животъ вѣчныи, и та суть свѣдѣтельствующа о мнѣ, и не хощете пріити ко мнѣ, да животъ имате. Славы отъ человѣкъ не пріeмлю, но разумѣхъ вы, яко любве Божія не имате въ себѣ. Азъ пріидохъ во имя Отца моего, и не пріeмлете мене. Аще инъ пріидетъ во имя свое, того пріeмлете. Како вы можете вѣровати, славы другъ отъ друга пріeмлюще. и славу юже отъ единого Бога не ищете; не мните, яко азъ на вы реку ко Отцу. есть иже на вы глаголетъ Моисeй, нань же вы уповаете. Аще бо бысте вѣровали Моисeoви, вѣровали бысте убо и мнѣ. о мнѣ бо той писа. аще ли того писаніoмъ не вѣруете, како моимъ глаголомъ вѣру имете;

Глава, 6.

Посихъ иде Ісусъ на онъ полъ моря Галилeя Тиверіадскы, и по нeмъ идяше народъ многъ, яко видяху знаменія его, яже творяше на недужныхъ. Взыде же на гору Ісусъ, и ту сѣдяше со ученикы своими. Бѣ же близъ пасха, праздникъ жидовскыи.

Зач., 18.* Возвeдъ убо Ісусъ очи, и видѣ яко многъ народъ грядeтъ къ нему, глагола къ Филиппу. чимъ купимъ хлѣбы, да ядятъ сіи; се же глаголаше искушая его. самъ бо вѣдяше, что хощетъ сотворити. отвѣща ему Филиппъ. двѣма стома пѣнязь хлѣбы не довлѣютъ имъ, да кождо ихъ мало что пріиметъ. Глагола ему единъ отъ ученикъ его, Андрѣя братъ Симона Петра. есть отрочищъ здѣ единъ, иже имать пять хлѣбъ ячмeннѣхъ, и двѣ рыбѣ. но сіи что суть въ селико; речe же Ісусъ, сотворите человѣкы возлежти. Бѣ же трава многа на мѣстѣ. возлеже убо мужіи числомъ яко пять тысящь. Пріятъ же хлѣбы Ісусъ. и хвалу воздавъ, подастъ ученикомъ, ученицы же возлежащимъ. Такожде и отъ рыбу, елико хотяху. и яко насытишася, глагола ученикомъ своимъ. соберѣте избыткы укрухъ, да не погибнетъ ничтоже. собраша же, и исполниша дванадесяте коша укрухъ, отъ пяти хлѣбъ ячмeннѣхъ, иже избыша ядшимъ.

Вторникъ Страстной седмицы: Ин., зач. 19–34 (6, 14 – 9, 38).

Зач., 19.* Человѣцы же видѣвше знаменіе, еже сотвори Ісусъ, глаголаху, яко сeй есть воистину пророкъ, грядыи въ миръ. Ісусъ же разумѣвъ, яко хотятъ пріити, да восхитятъ его, и сотворятъ его царя, отиде паки въ гору единъ. Яко поздѣ бысть, снидоша ученицы его на море. и влѣзоша въ корабль, и идяху на онъ полъ моря въ Капернаумъ. и тма абіе бысть, и не у бѣ пришeлъ къ нимъ Ісусъ. Море же вѣтру вeлію дыхающу, воздвизашеся. грeбше же яко стадіи двадесятъ и пять, или тридесяте, узрѣша Ісуса ходяща по морю, и близъ корабля бывша, убояшася. онъ же глагола имъ, азъ есмь, не бойтеся. хотяху же пріяти его въ корабль, и абіе корабль бысть на земли, въ нюже идяху. Во утрѣи же народъ иже стояше обонъ полъ моря, видѣвъ яко корабля иного не бѣ ту, токмо единъ той, вонь же внидоша ученицы его, и яко не вниде со ученикы своими Ісусъ въ корабль, но едини ученицы его идоша. И ини пріидоша корабли отъ Тиверіады, близъ мѣста, идѣже ядоша хлѣбы, хвалу воздавше Господеви. Егда же видѣша народи, яко Ісуса не бысть ту, ни ученикы его, влѣзоша сами въ корабля, и пріидоша въ Капернаумъ, ищуще Ісуса. и обрѣтше его обонъ полъ моря, рѣша ему. Равви, когда здѣ бысть; отвѣща имъ Ісусъ, и рече, аминь аминь глаголю вамъ. ищете мене, не яко видѣсте знаменіе, но яко ядосте хлѣбы, и насытистеся.

Зач., 20.* Дѣлайте не брашно гиблющее, но брашно пре бывающее въ животѣ вѣчнемъ, еже Сынъ Человѣческіи вамъ дастъ. сего бо Отецъ знамена Богъ. Рѣша же къ нему. что сотворимъ, да дѣлаемъ дѣла Божія; отвѣща Ісусъ, и рече имъ. се есть дѣло Божіе, да вѣруете въ той, его же посла онъ. Рѣша же ему. кое убо ты твориши знаменіе, да видимъ и вѣру имемъ тебѣ; что дѣлаеши; отцы наши ядоша манну въ пустыни, яко же есть писано. хлѣбъ съ небесе дастъ имъ ясти. Рече убо имъ Ісусъ. аминь аминь глаголю вамъ, не Моисeй дастъ вамъ хлѣбъ съ небесе, но Отецъ мой дастъ вамъ хлѣба истиннаго съ небесе. Хлѣбъ бо Божіи есть сходяи съ небесе, и даяи животъ миру. Рѣша убо къ нему. Господи, всегда даждь намъ хлѣбъ сeй. Речe же имъ Ісусъ.

Зач., 21.* Азъ есмь хлѣбъ животныи. грядыи ко мнѣ, не имать взалкатися. и вѣруяи въ мя, не имать вжадатися никогдаже. но рѣхъ вамъ, яко и видѣсте мя, и не вѣруете. Все еже дастъ мнѣ Отецъ, ко мнѣ пріидетъ. и грядущаго ко мнѣ не иждену вонъ. Яко снидохъ съ небесе, не да творю волю мою, но волю пославшаго мя Отца. Се же есть воля пославшаго мя Отца, да все еже дастъ ми, не погублю отъ него, но воскрешу е въ послѣдніи день.

Зач., 22.* Се же есть воля пославшаго мя, да всякъ видяи Сына, и вѣруя въ него, имать животъ вѣчныи, и воскрешу его азъ въ послѣдніи день. Роптаху убо іудeе о нeмъ, яко рече, азъ есмь хлѣбъ сшeдыи съ небесе. и глаголаху, не сeй ли есть Ісусъ сынъ Іосифовъ. ему же мы знаемъ отца и матере; како убо глаголетъ сeй, яко съ небесе снидохъ; отвѣща убо Ісусъ, и рече имъ. не ропщите между собою. Никтоже можетъ пріити ко мнѣ, аще не Отецъ пославыи мя привлечeтъ его, и азъ воскрешу его въ послѣдніи день. Есть писано въ пророцѣхъ. и будутъ вси учeни Богу. Всякъ слышавыи отъ Отца и навыкъ, пріидетъ ко мнѣ. не яко Отца видѣлъ есть кто, токмо сыи отъ Бога, сій видѣ Отца. Аминь аминь глаголю вамъ. вѣруяи въ мя, имать живота вѣчнаго.

Зач., 23.* Азъ есмь хлѣбъ животныи. отцы ваши ядоша манну въ пустыни, и умроша. Сeй есть хлѣбъ сходяи съ небесе, да аще кто отъ него ястъ, не умретъ. Азъ есмь хлѣбъ животныи, иже сшeдыи съ небесе. аще кто снѣсть отъ хлѣба сего, живъ будетъ во вѣкы. и хлѣбъ его же азъ дамъ, плоть моя есть. юже азъ дахъ за животъ мира. пряхужеся между собою жидове глаголюще. како можетъ сeй намъ дати плоть свою ясти; речe же имъ Ісусъ, аминь аминь глаголю вамъ. аще не снѣсте плоти Сына Человѣческаго, и піeте кровь его, живота не имате въ себѣ. Ядыи мою плоть, и піяи мою кровь, имать животъ вѣчныи. и азъ воскрешу его въ послѣдніи день. Плоть бо моя истинно есть брашно, и кровь моя истинно есть пиво.

Зач., 24.* Ядыи мою плоть, и піяи мою кровь, во мнѣ пребываетъ, и азъ въ нeмъ. Яко же посла мя живыи Отецъ, и азъ живу Отца ради. и ядыи мя, и той живъ будетъ мене ради. сeй есть хлѣбъ съшeдыи съ небесе. не яко же ядоша отцы ваши манну, и умроша. ядыи хлѣбъ сeй, живъ будетъ во вѣкы. Сія рече на сонмищи уча въ Капернаумѣ. Мнози убо слышавше отъ ученикъ его, рѣша. жeстоко есть слово се, и кто можетъ его послушати; вѣдыи же Ісусъ въ себѣ яко ропщутъ о сeмъ ученицы его, рече имъ. се ли вы блазнитъ; аще убо узрите Сына Человѣческаго восходяща идѣже бѣ прeжде; духъ есть иже оживляетъ, плоть не ползуетъ ничтоже. глаголы яже азъ глаголахъ вамъ, духъ суть и животъ суть. но суть отъ васъ нѣціи, иже не вѣруютъ. Вѣдяше бо искони Ісусъ, кто суть не вѣрующеи, и кто есть предаяи его. И глаголаше, сего ради рѣхъ вамъ, яко никтоже можетъ пріити ко мнѣ, аще не будетъ ему дано отъ Отца моего. отъ сего мнози отъ ученикъ его идоша вспять, и ктому не хождаху съ нимъ. Речe же Ісусъ обѣма надесяте. еда и вы хощете ити; отвѣща ему Симонъ Пeтръ. Господи, къ кому идемъ; глаголы живота вѣчнаго имаши. и мы вѣровахомъ, и познахомъ, яко ты еси Христосъ, Сынъ Бога живаго. отвѣща имъ. не азъ ли васъ дванадесяте избрахъ, и единъ отъ васъ діаволъ есть; глаголаше же Іуду Симонова Искаріота. сeй бо хотяше предати его, единъ сыи отъ обоюнадесяте.

Глава, 7.

Зач., 25. И хождаше Ісусъ посихъ въ Галилeи. не хотяше бо во Іудeи ходити, яко искаху его іудeе убити. Бѣ же близъ праздникъ іудeйскыи, потъчeніе сѣни. Рѣша же къ нему братія его. преиди отсюду, и иди во іудeю, да и ученицы твои видятъ дѣла твоя яже твориши. Никтоже бо въ тайнѣ ничесоже творитъ, и ищетъ самъ явѣ быти. Аще си твориши, яви себе мирови. Ни братія бо его вѣроваху въ него. глагола убо имъ Ісусъ. врeмя мое не у пріиде, врeмя же ваше всегда готово есть. не можетъ миръ ненавидѣти васъ, менe же ненавидитъ. Яко азъ свѣдѣтельствую о нeмъ яко дѣла его зла суть. вы взыдѣте въ праздникъ сeй, азъ не взыду въ праздникъ сeй, яко врeмя мое не у исполнися. сія рeкъ имъ, оста въ Галилeи. егда же взыдоша братія его въ праздникъ, тогда и самъ взыде, не явѣ, но яко тай. жидове же искаху его въ праздникъ. и глаголаху, гдѣ есть онъ; И ропотъ многъ бѣ о нeмъ въ народѣхъ, ови глаголаху, яко благъ есть. иніи же глаголаху, ни, но льститъ народы. ни которыи же убо явѣ глаголаше о нeмъ, страха ради іудeйскаго.

Зач., 26.* Абіе же въ преполовлeніе праздника, взыде Ісусъ въ церковь, и учаше. и дивляхуся іудeе глаголюще. како сeй книгы вѣсть, не учився; отвѣща убо имъ Ісусъ, и рече, мое учeніе нѣсть мое, но пославшаго мя. аще кто хощетъ волю его творити, разумѣетъ о учeніи, кое отъ Бога есть, или азъ о себѣ глаголю. глаголяи о себѣ, славы своея ищетъ. а ищяи славы пославшаго его, сeй истиненъ есть, и нѣсть неправды въ нeмъ. Не Моисeй ли дастъ вамъ законъ, и никтоже отъ васъ творитъ закона; что мене ищете убити; отвѣща народъ и рече, бѣсъ ли имаши; кто тебе ищетъ убити; отвѣща Ісусъ, и рече имъ. едино дѣло сотворихъ, и вси дивитeся. Сего ради не Моисeй дастъ вамъ обрѣзаніе. не яко отъ Моисeя есть, но отъ отецъ. и въ суботу обрѣзаете человѣка. аще обрѣзаніе пріeмлетъ человѣкъ въ суботу, да не разорится законъ Моисeoвъ, на мя ли гнѣваетеся, яко всего человѣка здрава сотворихъ въ суботу; не судите на лица, но праведныи судъ судите. Глаголаху убо нѣціи отъ Іерусалимлянъ, не сeй ли есть его же ищутъ убити; и се не обинуяся глаголетъ, и ничесоже ему не глаголютъ, еда како разумѣша князи, яко сeй есть Христосъ; но сего вѣмы откуду есть. Христосъ же егда пріидетъ, никтоже вѣсть откуду будетъ. Возва убо въ церкови уча Ісусъ, и глаголя. и мене вѣсте, и вѣсте откуду есмь. и о себѣ не пріидохъ, но есть истиненъ пославыи мя, его же вы не вѣсте. азъ вѣмъ его, яко отъ него есмь, и той мя посла. Искаху же да имутъ его, и никтоже возложи нань рукы, яко не у бѣ пришeлъ часъ его. Мнози же отъ народа вѣроваша въ него, и глаголаху, яко Христосъ егда пріидетъ, еда болша знаменія сотворитъ, яже сeй творитъ; слышаша фарисeе народъ ропщущъ о нeмъ сія. И послаша фарисeе и архіерeе слугы, да имутъ его. Речe же Ісусъ. еще мало врeмя съ вами есмь, и иду къ пославшему мя. Поищете мене и не обрящете. и идѣже есмь азъ, вы не можете пріити. Рѣша же іудeе къ себѣ. камо сeй хощетъ ити, яко мы не обрящемъ его; еда въ разсѣяніе еллинское хощетъ ити, и учити еллины; что есть се слово, еже рече, взыщете мене, и не обрящете, и идѣже есмь азъ, вы не можете пріити;

Зач., 27.* Въ послѣдніи же день великіи праздника, стояше Ісусъ, и зваше глаголя. аще кто жаждетъ, да пріидетъ ко мнѣ, и піeтъ. Вѣруяи въ мя, яко же рече писаніе, рѣкы отъ чрeва его истекутъ воды живы. Се же рече о дусѣ, его же хотяху пріимати вѣрующеи во имя его. Не у бо бѣ духъ святыи, яко Ісусъ не у бѣ прославленъ. Мнозіи же отъ народа слышавше слово, глаголаху. сeй есть воистину пророкъ. друзіи глаголаху, сeй есть Христосъ. ови же глаголаху, еда отъ Галилeя Христосъ приходитъ; не писаніе ли рече, яко отъ сѣмене Давыдова, и отъ Виѳлеeмскыя вeси, идѣже бѣ Давыдъ, Христосъ пріидетъ; распря же бысть въ народѣ его ради. нѣціи же отъ нихъ хотяху яти его, но никтоже возложи нань руцѣ. Пріидоша же слугы ко архіерeoмъ и фарисeoмъ. и рѣша имъ тіи, почто не приведосте его; отвѣщаша слугы. николиже тако глаголалъ человѣкъ, яко сeй человѣкъ. отвѣщаша убо имъ фарисeе, еда и вы прельщeни бысте; еда кто отъ князь вѣрова вонь, или отъ фарисей; но народъ сeй иже не вѣсть закона, прокляти суть. Глагола никодимъ къ нимъ, иже пришeдыи къ нему нощію, единъ сыи отъ нихъ. еда законъ нашъ судитъ человѣку, аще не слышитъ отъ него прeжде, и разумѣетъ что творитъ; отвѣщаша, и рекоша ему, еда и ты отъ Галилeя еси; испытай и виждь, яко пророкъ отъ Галилeя не приходитъ. И иде кождо въ домъ свой, Ісусъ же иде въ гору Елеонску, заутра же пакы пріиде въ церковь, и вси людіе идяху къ нему, и сѣдъ учаше ихъ.

Глава, 8.

Зач., 28. Приведоша же книжницы и фарисeе къ нему жену въ прелюбодѣяніи яту, и поставиша ю посредѣ, и глаголаша ему, учителю. сія жена ята есть нынѣ въ прелюбодѣяніи. въ законѣ же намъ Моисeй повелѣ таковыя каменіемъ побивати. ты же что глаголеши; се же рѣша искушающе его, да быша имѣли что глаголати нань. Ісусъ же долу преклонься, пeрстомъ писаше на земли. не слагая имъ. яко же прилежаху вопрашающе его. восклонься рече къ нимъ. иже есть безъ грѣха въ васъ, прeже вeрзи камень на ню. И пакы долу преклонься писаше на земли. они же слышавше, и совѣстію обличаеми, исхожаху единъ по единому. начeнше отъ старецъ, до послѣднихъ. и оста единъ Ісусъ, и жена посредѣ сущи. восклоньжеся Ісусъ, и ни единого видѣвъ, точію жену. Рече ей, гдѣ суть иже важдаху на тя, ни кыи же ли тебе осуди; она же рече, никтоже Господи. речe же ей Ісусъ, ни азъ тебе осуждаю. иди, и отсeлѣ ктому не согрѣшай.

Зач., 29.* Пакы же имъ Ісусъ рече, глаголя. азъ есмь свѣтъ миру. ходяи по мнѣ, не имать ходити во тмѣ, но имать свѣтъ животныи. Рѣша же ему фарисeе. ты о себѣ самъ свѣдѣтельствуеши. свѣдѣтельство твое нѣсть истинно. отвѣща Ісусъ и рече имъ. аще азъ свѣдѣтельствую о себѣ, истинно есть свѣдѣтельство мое. яко вѣмъ откуду пріидохъ, и камо иду. вы же не вѣсте откуду прихожду и камо гряду. Вы по плоти судите. азъ не сужду никомуже. и аще сужду азъ, судъ мой истиненъ есть. Яко единъ нѣсмь, но азъ и пославыи мя Отецъ. и въ законѣ же вашемъ писано есть. яко двою человѣку свѣдѣтельство истинно есть. азъ есмь свѣдѣтельствуяи о мнѣ самомъ, и свѣдѣтельствуетъ о мнѣ пославыи мя Отецъ. глаголаху же ему, гдѣ есть отецъ твой; отвѣща Ісусъ. ни мене вѣсте ни Отца моего. аще мя бысте вѣдѣли, и Отца моего вѣдали бысте. сія глаголы глагола Ісусъ, въ газоѳилакіи, уча въ церкови. и никтоже не ятъ его, яко не у бѣ пришeлъ часъ его.

Зач., 30.* Речe же имъ паки Ісусъ. азъ иду, и взыщете мене, и во грѣсѣ вашемъ умрете. Ямо же азъ иду, вы не можете пріити. Глаголаху убо іудeе, едася самъ убіeтъ, яко глаголетъ ямо же азъ иду, вы не можете пріити; и рече имъ, вы отъ нижнихъ есте, азъ отъ вышнихъ есмь. вы отъ мира сего есте, азъ нѣсмь отъ мира сего. рѣхъ убо вамъ, яко умрете во грѣсѣхъ вашихъ. аще бо не имете вѣры яко азъ есмь, умрете во грѣсѣхъ вашихъ. Глаголаху же ему, ты кто еси; и рече имъ Ісусъ, начатокъ, яко и глаголю вамъ. многа имамъ о васъ глаголати и судити, но пославыи мя истиненъ есть. и азъ яже слышахъ отъ него, сія глаголю въ мирѣ. Не разумѣша убо яко Отца имъ глаголаше. Речe же имъ Ісусъ. егда вознесeте Сына Человѣческаго, тогда разумѣете, яко азъ есмь, и о себѣ ничесоже не творю, но яко же научи мя Отецъ мой сія глаголю. и пославыи мя со мною есть. Не остави мене единого Отецъ, яко азъ угодная ему всегда творю. си ему глаголющу, мнози вѣроваша въ него.

Зач., 31.* Глаголаше же Ісусъ, къ вѣровавшимъ къ нему іудeoмъ. аще вы пребудете въ словеси моeмъ, воистину ученицы мои будете, и разумѣете истину, и истина свободитъ вы. отвѣщаша и рѣша ему, сѣмя Авраамле есмы, и никомуже работахомъ николиже. како ты глаголеши яко свободни будете; отвѣща имъ Ісусъ. аминь аминь глаголю вамъ, яко всякъ творяи грѣхъ, рабъ есть грѣху. рабъ же не пребываетъ въ дому во вѣкы. сынъ пребываетъ во вѣкы. аще убо сынъ вы свободитъ, воистину свободни будете. Вѣмъ яко сѣмя Авраамле есте, но ищете мене убити, яко слово мое не вмѣщается въ вы. Азъ еже видѣхъ у Отца моего, глаголю. и вы убо еже видѣсте у отца вашего, творите. отвѣщаша, и рѣша ему. отецъ нашъ Авраамъ есть. Глагола имъ Ісусъ. аще чада Авраамля бысте были, дѣла Авраамля бысте творили. нынѣ же ищете мене убити человѣка иже истину вамъ глаголахъ, яже слышахъ отъ Бога. Сего Авраамъ нѣсть сотворилъ. вы творите дѣла отца вашего. Рѣша же ему. мы отъ любодѣянія нѣсмы рождeни, единого отца имамы Бога.

Зач., 32.* Речe же имъ Ісусъ, аще Богъ отецъ вашъ бы былъ, любили бысте убо мене. азъ бо отъ Бога изыдохъ, и пріидохъ. Не о себѣ бо пріидохъ, но той мя посла. почто бесѣды моея не разумѣете; яко не можете слышати словесе моего. Вы отца вашего діавола есте, и похоти отца вашего хощете творити. онъ человѣкоубійца бѣ искони, и во истинѣ не стоитъ, яко нѣсть истины въ нeмъ. егда глаголетъ лжу, отъ своихъ глаголетъ, яко ложъ есть, и отецъ лжи. Азъ же зане истину глаголю, не вѣруете мнѣ. Кто отъ васъ обличаетъ мя о грѣсѣ; аще ли истину глаголю, почто вы не вѣруете мнѣ; иже есть отъ Бога, глаголы Божія послушаетъ. сего ради вы не послушаете, яко отъ Бога нѣсте. отвѣщаша іудeе, и рѣша ему. не добрѣ ли мы глаголемъ. яко самарянинъ еси ты, и бѣсъ имаши; отвѣща Ісусъ. азъ бѣса не имамъ, но чту Отца моего, и вы не чтeте мене. азъ же не ищу славы моея, есть ища и судя.

Зач., 33.* Аминь аминь глаголю вамъ. аще кто слово мое соблюдeтъ, смерти не имать видѣти во вѣкы. Рѣша убо ему жидове. нынѣ разумѣхомъ, яко бѣсъ имаши. Авраамъ умретъ, и пророцы. и ты глаголеши, аще кто слово мое соблюдeтъ, смерти не имать вкусити во вѣкы. Еда ты боліи еси отца нашего Авраама, иже умретъ; и пророцы умроша. когося самъ ты твориши; отвѣща Ісусъ, аще азъ славлюся самъ, слава моя ничесоже есть. есть Отецъ мой славляи мя, его же вы глаголете, яко Богъ нашъ есть, и не познасте его. азъ же вѣмъ его. и аще реку яко не вѣмъ его, буду подобенъ вамъ ложъ. но вѣмъ его, и слово его соблюдаю. Авраамъ отецъ вашъ радъ бы былъ, да бы видѣлъ день мой. и видѣ и возрадовася. Рѣша же іудeе къ нему, пятидесятъ лѣтъ не у имаши, и Авраама ли еси видѣлъ; речe же имъ Ісусъ. аминь аминь глаголю вамъ, прeжде даже Авраамъ не бысть, азъ есмь. Взяша же каменіе, да вeргутъ нань, Ісусъ же съкрыся, и изыде изъ церкви, прошeдъ посредѣ ихъ, и мимо хождаше тако.

Глава, 9.

Зач., 34. И мимо иды, видѣ человѣка слѣпа отъ рождества. и вопросиша его ученицы его глаголюще, Равви, кто согрѣши, сeй ли или родителя его, да слѣпъ родися; отвѣща Ісусъ, ни сeй согрѣши, ни родителя его, но да явятся дѣла Божія на нeмъ. Мнѣ подобаетъ дѣлати дѣла пославшаго мя, дондеже день есть. пріидетъ нощь, егда никтоже можетъ дѣлати. егда въ мирѣ есмь, свѣтъ есмь миру. Сія рeкъ, плюну на землю, и сотвори брeніе отъ плюновeнія, и помаза очи брeніемъ слѣпому, и рече ему, иди умыйся въ купѣли Силоамстѣ. еже сказается посланъ. иде же и умыся, и пріиде видя. Сосѣди же, и иже бѣху видѣли его прeжде, яко слѣпъ бѣ, глаголаху. не сeй ли есть сѣдяи и прося; ови глаголаху, яко сeй есть, иніи же глаголаху, яко подобенъ ему есть, онъ же глаголаше, яко азъ есмь. Глаголаху же ему, како ти ся отверзостѣ очи; отвѣща онъ и рече, человѣкъ нарицаемыи Ісусъ, брeніе сотвори, и помаза очи мои, и рече ми, иди въ купѣль Силоамлю, и умыйся. шeдъ же и умывся прозрѣхъ. Рѣша же ему, кто есть; глагола, не вѣмъ. Ведоша же его къ фарисeoмъ, иже бѣ иногда слѣпъ. бѣ же субота егда сотвори брeніе Ісусъ, и отвeрзе ему очи. паки же вопрашаху его и фарисeе, како прозрѣ, онъ же рече имъ. брeніе положи мнѣ на очи. и умыхся, и вижу. Глаголаху же отъ фарисей нѣцыи, нѣсть сій отъ Бога человѣкъ, яко суботу не хранитъ. ови глаголаху, како можетъ человѣкъ грѣшенъ сицева знаменія творити; и распря бѣ въ нихъ. Глаголаху убо слѣпцу паки. ты что глаголеши о нeмъ, яко отвeрзе очи твои; онъ же рече яко пророкъ есть. Не яша убо вѣры іудeе о нeмъ, яко слѣпъ бѣ и прозрѣ, дондеже возгласиша родителя того прозрѣвшаго. И вопросиша я глаголюще, сeй ли есть сынъ ваю, его же вы глаголете яко слѣпъ родися, како убо нынѣ видитъ; отвѣщаста же има родителя его, и рѣста. вѣмы яко сeй есть сынъ наю, и яко слѣпъ родися. како же нынѣ видитъ, не вѣмы. или кто отвeрзе ему очи, мы не вѣмы. самъ возрастъ имать, самого вопросите, самъ о себѣ да глаголетъ. Си рекоста родителя его, яко боястася жидовъ. уже бо ся бѣху сложили жидове, да аще кто его исповѣсть Христа, отлучeнъ сонмища да будетъ. Сего ради родителя его рекоста, яко возрастъ имать, самого вопросите. Возгласиша же вторицею человѣка иже бѣ слѣпъ, и рѣша ему, даждь славу Богови. мы вѣмы, яко человѣкъ сeй грѣшенъ есть. отвѣща же онъ, и рече, аще грѣшникъ есть, не вѣде. едино вѣмъ, яко слѣпъ бѣхъ, нынѣ вижу. Рѣша же ему паки. что сотвори тебѣ, како отвeрзе очи твои; отвѣща имъ, рекохъ вамъ уже, и не слышасте; что пакы хощете слышати; еда и вы ученицы его хощете быти; они же укориша его, и рѣша ему. ты ученикъ еси того. мы же Моисeoви есмы ученицы. мы вѣмы яко Моисeoви глагола Богъ. сего же не вѣмы откуду есть. отвѣща человѣкъ, и рече имъ. о сeмъ бо дивно есть, яко вы не вѣсте откуду есть, и отвeрзе очи мои. вѣмы же, яко грѣшникы Богъ не послушаетъ, но аще кто богочтeцъ есть, и волю его творитъ, того послушаетъ. отъ вѣка нѣсть слышано, яко кто отвeрзе очи слѣпу рождeну. аще не бы былъ сeй отъ Бога, не моглъ бы творити ничесоже. отвѣщаша и рѣша ему. во грѣсѣхъ ты родился еси вeсь, и ты ли ны учиши; и изгнаша его вонъ. Услыша Ісусъ, яко изгнаша его вонъ. и обрѣтъ его рече ему. ты вѣруеши ли въ Сына Божія; отвѣща онъ, и рече, и кто есть Господи, да вѣрую въ него; речe же ему Ісусъ. и видѣлъ его еси, и глаголяи съ тобою, той есть. онъ же рече, вѣрую Господи. и поклонися ему.

Среда Страстной седмицы: Ин., зач. 35–46 (9, 39 – 13, 32).

Зач., 35.* И рече Ісусъ. на судъ азъ въ миръ сeй пріидохъ, да невидящеи, видятъ. и видящеи, слѣпи будутъ. и слышаша отъ фарисей сія сущіи съ нимъ, и рѣша ему, еда и мы слѣпы есмы; рече имъ Ісусъ. аще бысте слѣпи были, не бысте имѣли грѣха. нынѣ же глаголете яко видимъ, и грѣхъ вашъ пребываетъ.

Глава, 10.

Зач.* Аминь аминь глаголю вамъ. не входяи двeрми во дворъ овчіи, но прелазя инудѣ, той тать есть и разбойникъ. а входяи двeрми, пастырь есть овцамъ. сему двeрникъ отверзаетъ, и овца гласъ его слышатъ. и своя овца глашаетъ по имени, и изгонитъ ихъ. И егда своя овца ижденeтъ, предъ ними ходитъ, и овца по нeмъ идутъ, яко вѣдятъ гласъ его. по чужeму же нeйдутъ, но бѣжатъ отъ него, яко не знаютъ чужаго гласа. Сію притчу рече имъ Ісусъ, они же не разумѣша, что бѣше яже глаголаше имъ. речe же пакы имъ Ісусъ. аминь аминь глаголю вамъ, яко азъ есмь двeръ овцамъ. вси елико ихъ пріиде прeжде мене, татіе суть и разбойницы, но не послушаша ихъ овца.

Зач., 36.* Азъ есмь двeръ. мною аще кто внидетъ, спасeтся, и внидетъ, и изыдетъ, и пажить обрящетъ. Тать не приходитъ, развѣ да украдетъ, и убіeтъ и погубитъ. азъ пріидохъ, да животъ имутъ, и лишше имутъ. азъ есмь пастырь добрыи. пастырь добрыи душу свою полагаетъ за овца. а наeмникъ и иже нѣсть пастырь, ему же нѣсуть овца своя, видитъ волка грядуща, и оставляетъ овца и бѣгаетъ, и волкъ расхититъ ихъ, и распудитъ овца. а наeмникъ бѣжитъ, яко наeмникъ есть, и нерадитъ о овцахъ. азъ есмь пастырь добрыи, и знаю моя, и знаютъ мя моя, яко же знаетъ мя Отецъ, и азъ знаю Отца, и душу мою полагаю за овца. И ины овца имамъ, яже нѣсуть отъ двора сего. и тыя ми подобаетъ привести. и гласъ мой услышатъ, и будетъ едино стадо, и единъ пастырь.

Зач., 37.* Сего ради мя Отецъ любитъ. яко азъ душу мою полагаю, да пакы пріиму ю. Никтоже возметъ ю отъ мене, но азъ полагаю ю о себѣ. область имамъ положити ю, и область имамъ пакы пріяти ю. Сію заповѣдь пріяхъ отъ Отца моего. Распря же пакы бысть во іудeехъ за словеса сія. Глаголаху же мнози отъ нихъ, бѣсъ имать, и неистовъ есть, что его послушаете; иніи глаголаху. сіи глаголи нѣсуть бѣснующагося. еда можетъ бѣсъ слѣпому очи отврѣсти;

Зач.* Быша же тогда обновлeнія во Іерусалимѣхъ, и зима бѣ. и хожаше Ісусъ въ церкови, въ притворѣ Соломони. обыдоша же его іудeе, и глаголаху ему. доколѣ душа наша взeмлеши; аще ты еси Христосъ, рци намъ не обинуяся. отвѣща имъ Ісусъ, рѣхъ вамъ, и не вѣруете. дѣла яже азъ творю о имени Отца моего, та свѣдѣтельствуютъ о мнѣ. но вы не вѣруете, нѣсте бо отъ овeцъ моихъ, яко же рѣхъ вамъ.

Зач., 38.* Овца моя гласа моего слушаютъ, и азъ знаю ихъ, и по мнѣ грядутъ, и азъ животъ вѣчныи дамъ имъ, и не погыбнутъ во вѣки, и не восхититъ ихъ никтоже отъ рукы моея. Отецъ мой иже дастъ мнѣ, боліи всѣхъ есть, и никтоже можетъ восхитити ихъ отъ рукы Отца моего. Азъ и Отецъ едино есвѣ. Взяша же каменіе пакы іудeе, да побіютъ его. отвѣща имъ Ісусъ. многа добра дѣла явихъ вамъ отъ Отца моего, за кое ихъ дѣло каменіе мeщете на мя; отвѣщаша ему іудeе глаголюще. о добрѣ дѣлѣ каменіе не мeщемъ на тя, но о хулѣ. яко ты человѣкъ сыи, твориши себе Бога. отвѣща имъ Ісусъ, нѣсть ли писано въ законѣ вашемъ. азъ рѣхъ, бози есте; аще оны рече богы, къ нимъ же слово Божіе бысть, и не можетъ разоритися писаніе, его же Отецъ святи, и посла въ миръ. вы глаголете, яко хулу глаголеши, зане рѣхъ яко Сынъ Божіи есмь; аще не творю дѣла Отца моего, не имѣте ми вѣры. аще ли творю, аще и мнѣ не вѣруете, дѣломъ моимъ вѣруйте, да разумѣете и вѣруете, яко во мнѣ Отецъ, и азъ въ нeмъ.

Зач.* И искаху убо пакы яти его. и изыде отъ рукъ ихъ, и иде паки на онъ полъ Іордана, на мѣсто идѣже бѣ Іоаннъ прeжде крестя, и пребысть ту. И мнози пріидоша къ нему, и глаголаху, яко Іоаннъ убо знаменія не сотвори ни единого. вся же елика рече Іоаннъ о сeмъ, истина бѣ. и мнози вѣроваша въ него ту.

Глава, 11.

Зач., 39. Бѣ же нѣкто боля Лазарь отъ Виѳанія, отъ вeси Маріины и Марѳы сестры ея. Бѣ же Марія помазавшія Господа миромъ, и отeрши нозѣ его власы своими, ея же братъ Лазарь боляше. Посластѣ убо сестрѣ къ нему глаголющи. Господи, се его же любиши, болитъ. Слышавъ же Ісусъ, рече, сія болѣзнь нѣсть къ смерти, но о славѣ Божіи, да прославится Сынъ Божіи ея ради. Любляше же Ісусъ Марѳу, и сестру ея, и Лазаря. Егда же услыша яко болитъ. тогда пребысть на нeмъ же бѣ мѣстѣ, два дни. Потомъ же глагола ученикомъ. идемъ во Іюдeю паки. Глаголаша ему ученицы. Равви, нынѣ искаху тебе каменіемъ побити Іюдeе, и паки ли идеши тамо; отвѣща Ісусъ, не два ли надесяте часа еста во дне; аще кто ходитъ во дне, не поткнется, яко свѣтъ мира сего видитъ. Аще же кто ходитъ въ нощи, поткнется, яко нѣсть свѣта въ нeмъ. Сія рече, и посeмъ глагола имъ, Лазарь другъ нашъ успе. но иду да возбужду его. Рѣша же ученицы его. Господи, аще успе, спасeнъ будетъ. Речe же Ісусъ о смерти его. они же мнѣша, яко о успeніи сна глаголетъ. Тогда рече имъ Ісусъ не обинуяся, Лазарь умретъ, и радуюся васъ ради, да вѣруете, яко не бѣхъ тамо, но идемъ къ нему. Речe же Ѳома, глаголемыи близнeцъ, ученикомъ. идемъ и мы, да умремъ съ нимъ. Пришeдъ же Ісусъ, обрѣте его четыри дни уже имуща во гробѣ. Бѣ же Виѳанія близъ Іерусалима, яко стадіи пятьнадесять. и мнози отъ Іюдей бяху пришли къ Марѳѣ и Маріи, да утѣшатъ ихъ о братѣ ею. Марѳа же егда услыша яко Ісусъ грядeтъ, срѣте его. Марія же дома сѣдяше. Речe же Марѳа ко Ісусу. Господи, аще бы здѣ былъ, не бы братъ мой умерлъ. но и нынѣ вѣмъ, яко елика аще просиши отъ Бога, дастъ тебѣ Богъ. глагола ей Ісусъ, воскреснетъ братъ твой. Глагола ему Марѳа. вѣмъ яко воскреснетъ въ воскресeніе въ послѣдніи день. Речe же ей Ісусъ. азъ есмь воскресeніе и животъ. вѣруяи въ мя, аще и умретъ, оживeтъ. и всякъ живыи, и вѣруяи въ мя, не умретъ во вѣкы. Емлеши ли вѣру сему; глагола ему, ей Господи. азъ вѣровахъ, яко ты еси Христосъ Сынъ Божіи, иже въ миръ грядыи. И сія рeкши, иде, и пригласи Марію сестру свою тай рeкши. учитель пришeлъ есть, и глашаетъ тя. она же яко услыша, воста скоро и иде къ нему. не у же бо бѣ пришeлъ Ісусъ въ вeсь, но бѣ на мѣстѣ идѣже срѣте его Марѳа. Іюдeе же убо сущіи съ нeю въ дому и утѣшающе ю. видѣвше Марію яко скоро воста и изыде, по нeй идоша, глаголюще, яко идетъ на гробъ, да плачетъ тамо. Марія же яко пріиде идѣже бѣ Ісусъ, видѣвши его, паде ему на ногу, глаголющи ему. Господи, аще бы былъ здѣ, не бы умерлъ мой братъ. Ісусъ же яко видѣ ю плачющуся, и пришeдшая съ нeю Іюдeя плачющуся, запрѣти духу, и возмутися самъ, и рече, гдѣ положисте его; Глаголаша ему. Господи, пріиди и виждь. прослезися Ісусъ. Глаголаху убо жидове, виждь како любляше его. Нѣцыи же отъ нихъ рѣша, не можаше ли сeй отвeрзыи очи слѣпому, сотворити да и сeй не умретъ; Ісусъ же паки прѣтя въ себѣ пріиде ко гробу. Бѣ же пещeра, и камень лежаше на нeй. Глагола Ісусъ, возмѣте камень. Глагола ему сестра умeршаго Марѳа. Господи, уже смердитъ, четвероднeвенъ бо есть. Глагола ей Ісусъ, не рѣхъ ли ти яко аще вѣруеши, узриши славу Божію; взяша же камень идѣже бѣ умeрыи лежа. Ісусъ же возвeдъ очи горѣ, рече, Отче. хвалу тебѣ воздаю, яко услыша мя. азъ же вѣдѣхъ яко всегда мя послушаеши, но народа ради стоящаго окрестъ рѣхъ, да вѣру имутъ яко ты мя посла. И сія рeкъ, гласомъ великомъ возва. Лазаре гряди вонъ. и изыде умeрыи обязанъ рукама и ногама укроемъ, и лице его убрусомъ обязано. глагола имъ Ісусъ. разрѣшите его, и оставите ити. Мнози убо отъ Іудей пришeдшеи къ Маріи, и видѣвше яже сотвори Ісусъ, вѣроваша вонь. Нѣціи же отъ нихъ идоша къ фарисeoмъ, и рекоша имъ яже сотвори Ісусъ.

Зач., 40.* Собраша убо архіерeе и фарисeе сонмъ, и глаголаху, что сотворимъ. яко человѣкъ сeй многа знаменія творитъ; аще оставимъ его тако, вси вѣруютъ въ него. и пріидутъ римляне, и возмутъ мѣсто и языкъ нашъ. Единъ же нѣкто отъ нихъ, Каіафа, архіерeй сыи лѣту тому, рече имъ. вы не вѣсте ничесоже ни помышляете, яко уне есть намъ, да единъ человѣкъ умретъ за люди, а не вeсь языкъ погибнетъ. сего же о себѣ не рече, но архіерeй сыи лѣту тому, прорече, яко хотяше Ісусъ умрети за люди. и не токмо за люди, но да и чада Божія расточeная соберeтъ во едино. отъ того же дне совѣщаша да убіютъ его. Ісусъ же ктому не явѣ хождаше во іудeехъ. но иде оттуду въ страну близъ пустыня, во ефрeмъ нарицаемыи градъ, и ту хождаше со ученикы своими. Бѣ же близъ пасха іудeйска, и взыдоша мнози во Іерусалимъ отъ странъ прeжде пасхы да очистятся. Искаху убо Ісуса, и глаголаху къ себѣ въ церкови стояще. что мнится вамъ, яко не имать ли пріити въ праздникъ; даша убо архіерeе и фарисeе заповѣдь. да аще кто ощутитъ его гдѣ будетъ, повѣсть, яко да имутъ его.

Глава, 12.

Зач., 41. Ісусъ же прeжде шестихъ дніи пасхы, пріиде въ Виѳанію, идѣже бѣ Лазарь умeрыи, его же воскреси отъ мертвыхъ. Сотвориша же ему вeчерю ту. и Марѳа служаше. Лазарь же единъ бѣ отъ возлежащихъ съ нимъ. Марія же пріeмши литру мира, нарда пистикы, многоцѣнны, помаза нозѣ Ісусовѣ, и отре власы своими нозѣ его, храмина же исполнися отъ воня масти благовонныя. Глагола же единъ отъ ученикъ его, Іуда Симоновъ Искаріотскіи, иже хотяше его предати. чесо ради миро се не продано бысть на трихъ стѣхъ пѣнязь, и дано нищимъ; Се же рече, не яко о нищихъ печашеся, но яко тать бѣ. и ковчeжецъ имѣяше, и вмѣтаемая ношаше. Речe же Ісусъ, не дѣйте ея, да въ день погребeнія моего соблюдeтъ е. Нищая бо всегда имате съ собою, менe же не всегда имате. Разумѣ же народъ многъ отъ Іудей яко ту есть. и пріидоша, не Ісуса ради токмо, но да и Лазаря видятъ, его же воскреси отъ мертвыхъ. Совѣщаша же архіерeе, да и Лазаря убіютъ, яко мнози его ради идяху отъ Іудей, и вѣроваху во Ісуса. Во утрѣи же день, народъ многъ пришeдыи въ праздникъ, слышавше яко Ісусъ грядeтъ во Іерусалимъ, пріяша ваіе отъ ф›никъ, и изыдоша въ срѣтеніе ему, и зваху глаголюще. осанна, благословeнъ грядыи во имя Господне, царь Ізраилевъ. обрѣтъ же Ісусъ осля, всѣде на не, яко же есть писано. не бойся дщи Сіоня, се царь твой грядeтъ, сѣдя на жрѣбяти осли. сихъ же не разумѣша ученицы его прeже, но егда прославися Ісусъ, тогда помянуша, яко сія бѣша о нeмъ писана, и сія сотвориша ему. Свѣдѣтельствоваше же народъ иже бѣ прeже съ нимъ егда Лазаря возгласи отъ гроба, и воскреси его отъ мертвыхъ. Сего ради и срѣте его народъ, яко слышаша его сіе сотворша знаменіе.

Зач., 42.* Фарисeе же рѣша къ себѣ. видите, яко никая же полза есть; се миръ по нeмъ идетъ. Бѣху же нѣціи еллини отъ вшeдшихъ, да поклонятся въ праздникъ. Сіи убо приступиша къ Филиппу, иже бѣ отъ Виѳсаиды Галилeйскія, и моляху его глаголюща. Господи, хощемъ Ісуса видѣти. Пріиде Филиппъ, и глагола Андрeoви. и пакы Андрeя и Филиппъ глаголаста Ісусови. Ісусъ же отвѣща има глаголя. пріиде часъ, да прославится Сынъ Человѣческіи.

Зач. * Аминь аминь глаголю вамъ. аще зерно пшенично падъ на земли не умретъ, то едино пребываетъ, аще ли умретъ, многъ плодъ сотворитъ.

Зач. * Любяи душу свою, погубитъ ю, и ненавидяи душу свою въ мирѣ сeмъ, въ животѣ вѣчнемъ сохранитъ ю. аще кто мнѣ служитъ, мнѣ да послѣдствуетъ. и идѣже есмь азъ, ту и слуга мой будетъ. И аще кто мнѣ служитъ, почтeтъ его Отецъ мой. Нынѣ душа моя возмутися. и что реку; Отче спаси мя отъ часа сего. но сего ради пріидохъ на часъ сeй.

Зач.* Отче, прослави имя твое. Пріиде же гласъ съ небесе, и прославихъ, и паки прославлю. Народъ же стояи слышавъ глаголаху, громъ бысть. Иніи глаголаху, Ангелъ глагола ему. отвѣща Ісусъ, и рече, не мене ради гласъ сeй бысть, но народа ради. Нынѣ судъ есть миру сему. нынѣ князь мира сего изгнанъ будетъ вонъ. И аще азъ вознесeнъ буду отъ земля, вся привлеку къ себѣ. Се же глаголаше, назнаменуя коею смертію хотяше умрети. отвѣща ему народъ, мы слышахомъ отъ закона, яко Христосъ пребываетъ во вѣкы. и како ты глаголеши, вознестися подобаетъ Сыну Человѣческому; кто есть сeй Сынъ Человѣческіи; речe же имъ Ісусъ. еще мало врeмя свѣтъ въ васъ есть. ходите дондеже свѣтъ имате, да тма васъ не иметъ. и ходяи во тмѣ, не вѣсть камо идетъ.

Зач., 43.* Дондеже свѣтъ имате, вѣруйте во свѣтъ, да сынове свѣта будете. Сія глагола Ісусъ, и отшeдъ скрыся отъ нихъ. Толика знаменія сотворшу ему предъ ними, не вѣроваху въ него, да сбудется слово Ісаія пророка, еже рече, Господи, кто вѣрова слуху нашему; и мышца Господня кому открыся; сего ради не можаху вѣровати, яко паки рече Ісаія. ослѣпи очи ихъ, и окаменилъ есть сердца ихъ, да не видятъ очима, ни разумѣютъ сердцемъ, и обратятся, и исцѣлю ихъ. Сія рече Ісаія, егда видѣ славу его, и глагола о нeмъ. обаче убо и отъ князь мнози вѣроваша въ него. но фарисей ради не исповѣдоваху, да не изъ сонмищъ изгнани будутъ. возлюбиша бо паче славу человѣческую нeже славу Божію. Ісусъ же возва и рече, вѣруяи въ мя, не вѣруетъ въ мя, но въ пославшаго мя. И видяи мя, видитъ пославшаго мя. азъ свѣтъ въ миръ пріидохъ, да всякъ вѣруяи въ мя, во тмѣ не пребудетъ. И аще кто услышитъ глаголы моя, и не вѣруетъ. азъ не сужду ему. не пріидохъ бо да сужду мирови, но да спасу миръ. отмѣтаяися мене, и не пріeмляи глаголъ моихъ, имать судящаго ему. Слово еже глаголахъ, то судитъ ему въ послѣдніи день. Яко азъ о себѣ не глаголахъ, но пославыи мя Отецъ, той мнѣ заповѣдь дастъ, что реку, и что возглаголю. и вѣмъ яко заповѣдь его животъ вѣчныи есть. яже убо азъ глаголю, яко же рече мнѣ Отецъ, тако творю.

Глава, 13.

Зач., 44. Прeжде же праздника пасцѣ, вѣды Ісусъ, яко пріиде ему часъ да прeйдетъ отъ мира сего ко Отцу, возлюбль своя сущая въ мирѣ, до конца возлюби я. и вeчери бывши, діаволу уже вложившу въ сердце Іудѣ Симонову Искаріотскому, да его предастъ. Вѣды Ісусъ, яко вся дастъ ему Отецъ въ руцѣ, и яко отъ Бога изыде, и къ Богу грядeтъ. Воставъ съ вeчеря, и положи ризы. и пріeмъ лeнтіoнъ препоясася, потомъ же влія воду во умывалницу, и начатъ умывати ногы ученикомъ, и отирати лeнтіемъ, имъ же бѣ препоясанъ. Пріиде же къ Симону Петру. и глагола ему той. Господи, ты ли мои умыеши нозѣ; отвѣща Ісусъ, и рече ему. еже азъ творю, ты не вѣси нынѣ, разумѣеши же посихъ. Глагола ему Пeтръ, не умыеши ногу моею во вѣкы. отвѣща ему Ісусъ. аще не умыю тебе, не имаши части со мною. Глагола ему Симонъ Пeтръ, Господи, не нозѣ мои токмо, но и руцѣ и главу. Глагола ему Ісусъ. измовeныи не трeбуетъ. токмо нозѣ умыти, есть бо вeсь чистъ. и вы чисти есте, но не вси. вѣдяше бо предающаго его, сего ради рече, яко не вси чисти есте.

Зач., 45.* Егда же умы ногы ихъ, пріятъ ризы своя, и возлeгъ пакы, рече имъ. вѣсте ли что сотворихъ вамъ; вы глашаете мя учителя и Господа, и добрѣ глаголете, есмь бо. Аще убо азъ умыхъ ваши нозѣ, Господь и учитель, и вы должни есте другъ другу умывати нозѣ. образъ бо дахъ вамъ. да яко же азъ сотворихъ вамъ, и вы творите. Аминь аминь глаголю вамъ, нѣсть рабъ боліи Господа своего, ни посланникъ боліи пославшаго его. аще сія вѣсте, блажeни есте аще творите я. Не о всѣхъ васъ глаголю. азъ бо вѣмъ ихъ же избрахъ. но да писаніе сбудется. ядыи со мною хлѣбъ, воздвиже на мя пяту свою. отсeлѣ глаголю вамъ, прeжде даже не будетъ, да егда будетъ, вѣру имете яко азъ есмь. Аминь аминь глаголю вамъ. пріeмляи аще кого послю, мене пріeмлетъ. а пріeмляи мене, пріeмлетъ пославшаго мя. сія рeкъ Ісусъ, возмутися духомъ, и свѣдѣтельствова и рече, аминь аминь глаголю вамъ, яко единъ отъ васъ предастъ мя. Созирахужеся между собою ученицы, недоумѣющеся о комъ глаголетъ. Бѣ же единъ отъ ученикъ его возлежа на лонѣ Ісусовѣ, его же любляше Ісусъ. поману же сему Симонъ Пeтръ, вопросити. кто убо есть о нeмъ же глаголетъ; нападъ же той на пeрси Ісусови, глагола ему. Господи, кто есть; отвѣща Ісусъ, той есть, ему же азъ омочивъ хлѣбъ подамъ. и омочь хлѣбъ, дастъ Іудѣ Симонову Искаріотскому. и по хлѣбѣ тогда вниде вонь сатана. Глагола убо ему Ісусъ, еже твориши сотвори скоро. сего же никтоже разумѣ отъ возлежащихъ къ чесому рече ему. Нѣціи же мняху, понeже ковчeжецъ имѣяше Іуда, яко глаголетъ ему Ісусъ, купи еже трeбуемъ на праздникъ, или нищимъ да нѣчто дастъ. пріимъ же онъ хлѣбъ, абіе изыде. бѣ же нощь, егда изыде. Глагола Ісусъ.

Зач., 46.* Нынѣ прославися Сынъ Человѣческіи, и Богъ прославися о нeмъ. аще Богъ прославися о нeмъ, и Богъ прославитъ его въ себѣ, и абіе прославитъ его. чадца, еще съ вами мало есмь. взыщете мене, и яко же рѣхъ іудeoмъ. яко ямо же азъ иду, вы не можете пріити, и вамъ глаголю нынѣ. заповѣдь новую даю вамъ, да любите другъ друга, яко же возлюбихъ вы, да и вы любите себе. о сeмъ разумѣютъ вси яко мои ученицы есте, аще любовь имате между собою. Глагола ему Симонъ Пeтръ. Господи, камо идеши; отвѣща ему Ісусъ. ямо же азъ иду, не можеши нынѣ по мнѣ ити, послѣдже по мнѣ идеши. глагола ему Пeтръ. Господи, почто не могу нынѣ по тебѣ ити; нынѣ душу мою за тя положу. отвѣща ему Ісусъ. душу ли твою за мя положиши; аминь аминь глаголю тебѣ, не возгласитъ алекторъ, дондеже отвeржешися мене трищи.

Прочія главы Евангелія отъ Іоанна

Глава, 14.

Зач., 47. Да не смущается сердце ваше, вѣруйте въ Бога, и въ мя вѣруйте. въ дому Отца моего обители многи суть. Аще ли же ни, рeклъ быхъ вамъ, иду уготовати мѣсто вамъ, и аще уготоваю мѣсто вамъ, паки пріиду, и поиму вы къ себѣ. да идѣже есмь азъ, и вы будете, и ямо же азъ иду, вѣсте, и путь вѣсте. Глагола ему Ѳома. Господи, не вѣмы камо идеши, и како можемъ путь вѣдѣти; Глагола ему Ісусъ, азъ есмь путь, и истина, и животъ. Никтоже пріидетъ ко Отцу, токмо мною. Аще мя бысте знали, и Отца моего знали бысте убо, и отсeлѣ познасте его, и видѣсте его. Глагола ему Филиппъ, Господи, покажи намъ Отца, и довлетъ намъ. Глагола ему Ісусъ. толико врeмя съ вами есмь, и не позна мене Филиппе; видѣвыи мене, видѣ Отца. и како ты глаголеши покажи намъ Отца; не вѣруеши ли яко азъ во Отци, и Отецъ во мнѣ есть;

Зач., 48.* Глаголы яже азъ глаголю вамъ, о себѣ не глаголю. Отецъ же во мнѣ пребываяи, той творитъ дѣла. вѣруйте мнѣ яко азъ во отцы, и Отецъ во мнѣ. Аще ли же ни, за та дѣла вѣруйте ми. аминь аминь глаголю вамъ, вѣруяи въ мя, дѣла яже азъ творю, и той сотворитъ, и болша сихъ сотворитъ, яко азъ ко Отцу моему гряду. И еже аще что просите Отца о имени моeмъ, то сотворю, да прославится Отецъ въ Сынѣ. И аще чесо просите во имя мое, азъ сотворю. Аще любите мя, заповѣди моя соблюдѣте. и азъ умолю Отца, и иного утѣшителя дастъ вамъ, да будетъ съ вами во вѣки, Духъ истинныи, его же миръ не можетъ пріяти, яко не видитъ его, ниже знаетъ его. Вы же знаете его, яко въ васъ пребываетъ, и въ васъ будетъ. Не оставлю васъ сиры, пріиду къ вамъ. еще мало, и миръ ктому не видитъ мене. вы же видите мя. яко азъ живу, и вы живи будете. Въ той день разумѣете вы, яко Азъ во Отцы моeмъ, и вы во мнѣ, и азъ въ васъ.

Зач.* Имѣяи заповѣди моя и соблюдая ихъ, той есть любяи мя. а любяи мя, возлюбленъ будетъ Отцeмъ моимъ, и азъ возлюблю его, и явлюся ему самъ. Глагола ему Іуда не Искаріотскыи. Господи, и что бысть, яко намъ хощеши явитися, а не мирови; отвѣща Ісусъ и рече ему. аще кто любитъ мя, слово мое соблюдeтъ. И Отецъ мой возлюбитъ его. и къ нему пріидевѣ, и обитель у него сотворивѣ. Не любяи мя, словeсъ моихъ не соблюдаетъ. И слово еже слышасте, нѣсть мое, но пославшаго мя Отца. Сія глаголахъ вамъ, въ васъ сыи. утѣшитель же духъ святыи, его же послетъ Отецъ во имя мое, той вы научитъ всему. и воспомянeтъ вамъ вся яже рѣхъ вамъ. Миръ оставляю вамъ. миръ мой даю вамъ. не яко же миръ даeтъ, азъ даю вамъ.

Зач., 49.* Да не смущается сердце ваше ни устрашаетъ. Слышасте яко рѣхъ вамъ, иду и пріиду къ вамъ. Аще бысте любили мя, возрадовалися бысте убо. яко рѣхъ иду ко Отцу. яко Отецъ мой боліи мене есть. И нынѣ рѣхъ вамъ, прeже даже не будетъ. да егда будетъ, вѣру имете. Ктому не много глаголю съ вами. Грядeтъ бо сего мира князь, и во мнѣ не имать ничесоже. но да разумѣетъ миръ, яко люблю Отца. и яко же заповѣда мнѣ Отецъ, тако творю. востанѣте идемъ отсюду.

Глава, 15.

Зач., 50.* Азъ есмь лоза истинная, и Отецъ мой дѣлатель есть. всяку розгу о мнѣ не творящую плода, изметъ ю. и всяку творящую плодъ, отребитъ ю. да множайшіи плодъ принесeтъ. Уже вы чисти есте, за слово еже глаголахъ вамъ. будѣте во мнѣ, и азъ въ васъ. Яко же розга не можетъ плода сотворити о себѣ, аще не будетъ на лозѣ, тако и вы, аще во мнѣ не пребудете. Азъ есмь лоза, вы же рождіе. и иже будетъ во мнѣ, и азъ въ нeмъ, той сотворитъ плодъ многъ. яко безъ мене не можете творити ничесоже. Аще кто во мнѣ не пребудетъ, извeржется вонъ. яко же розга, и иссышетъ. и собираютъ ю, и въ огнь влагаютъ, и сгараетъ. Аще пребудете во мнѣ. и глаголи мои въ васъ пребудутъ. ему же аще хощете просите, и будетъ вамъ. о сeмъ прославися Отецъ мой, да плодъ многъ сотворите. и будете мои ученицы.

Зач., 51.* Яко же возлюби мя Отецъ, и азъ возлюбихъ васъ. будѣте въ любви моeй. Аще заповѣди моя соблюдe те, пребудете въ любви моeй, яко же азъ заповѣди Отца моего соблюдохъ, и пребываю въ него любви. Сія глаголахъ вамъ, да радость моя въ васъ будетъ, и радость ваша исполнится. Си есть заповѣдь моя, да любите другъ друга, яко же возлюбихъ вы. Болша сея любве никтоже имать, да кто душу свою положитъ за другы своя. вы друзи мои есте, аще творите елика азъ заповѣдаю вамъ. не ктому васъ глаголю рабы. яко рабъ не вѣсть что творитъ Господь его. васъ же рекохъ другы, яко вся яже слышахъ отъ Отца моего, сказахъ вамъ. Не вы мене избрасте, но азъ избрахъ васъ и положихъ васъ, да вы идете, и плодъ принесeте, и плодъ вашъ пребудетъ. да его же аще просите отъ Отца во имя мое, дастъ вамъ.

Зач., 52.* Си заповѣдаю вамъ, да любите другъ друга. аще миръ васъ ненавидитъ, видите, яко мене прeжде васъ возненавидѣ. аще отъ мира бысте были, миръ убо свое любилъ бы. Яко же отъ мира нѣсте, но азъ избрахъ вы отъ мира, сего ради ненавидитъ васъ миръ. Поминайте слово, еже азъ рѣхъ вамъ. Нѣсть рабъ боліи Господа своего. аще мене изгнаша, и васъ ижденутъ. аще слово мое соблюдоша, и ваше соблюдутъ. Но сія вся творятъ вамъ за имя мое, яко не вѣдятъ пославшаго мя. Аще не быхъ пришeлъ и глаголалъ имъ, грѣха не быша имѣли. Нынѣ же вины не имутъ о грѣсѣ своeмъ. Ненавидяи мене, и Отца моего ненавидитъ. аще дѣлъ не быхъ сотворилъ въ нихъ, ихъ же инъ никтоже сотвори, грѣха не быша имѣли. Нынѣ же и видѣша, и возненавидѣша мене и Отца моего. но да сбудется слово, писаное въ законѣ ихъ, яко возненавидѣша мя туне. Егда же пріидетъ утѣшитель, его же азъ послю вамъ отъ Отца, Духъ истинныи, иже отъ Отца исходитъ, той свѣдѣтель ствуетъ о мнѣ. и вы же свѣдѣтельствуете, яко искони со мною есте.

Глава, 16.

Сія глаголахъ вамъ, да не соблазнитеся, отъ сонмищъ ижденутъ вы.

Зач., 53.* Но пріидетъ часъ, да всякъ иже убіeтъ вы, мнится службу приносити Богу. И сія сотворятъ, яко не познаша Отца, ни мене. но сія глаголахъ вамъ, да егда пріидетъ часъ, поминайте се, яко азъ рѣхъ вамъ. Сихъ же вамъ испeрва не рѣхъ, яко съ вами бѣхъ. Нынѣ же иду къ пославшему мя. и никтоже отъ васъ вопрашаетъ мене камо идеши; но яко сія глаголахъ вамъ, скорбь исполни сердца ваша. но азъ истину вамъ глаголю. уне есть вамъ да азъ иду, аще бо не иду азъ, утѣшитель не пріидетъ къ вамъ. аще ли же иду, послю его къ вамъ. и пришeдъ онъ, обличитъ мира, о грѣсѣ, и о правдѣ, и о судѣ. о грѣсѣ убо, яко не вѣруютъ въ мя. о правдѣ же, яко ко Отцу моему иду, и ктому не видите мене. о судѣ же, яко князь мира сего осужeнъ бысть. еще много имамъ глаголати вамъ, но не можете носити нынѣ. Егда же пріидетъ онъ Духъ истинныи, наставитъ вы на всяку истину. не о себѣ бо глаголати имать, но елика аще услышитъ, глаголати имать, и грядущая возвѣститъ вамъ. онъ мя прославитъ, яко отъ моего пріиметъ, и возвѣститъ вамъ.

Зач., 54.* Вся елика имать Отецъ, моя суть. сего ради рѣхъ, яко отъ мене пріиметъ, и возвѣститъ вамъ. вмалѣ, и ктому не видите мене, и пакы вмалѣ, и узрите мя, яко иду ко Отцу. Рѣша же отъ ученикъ его къ себѣ. что есть се еже глаголетъ намъ, вмалѣ и не видите мене, и пакы вмалѣ и узрите мя, и яко азъ иду ко Отцу; глаголаху убо, что се есть, еже глаголетъ, вмалѣ; не вѣмы что глаголетъ. Разумѣ же Ісусъ, яко хотяху его вопрашати, и рече имъ. о сeмъ ли стязаетеся между собою, яко рѣхъ, вмалѣ и не видите мене, и паки вмалѣ и узрите мя. аминь аминь глаголю вамъ, яко восплачетеся и возрыдаете вы, а миръ возрадуется. вы же печални будете. но печаль ваша въ радость будетъ. Жена егда раждаетъ, скорбь имать, яко пріиде годъ ея. егда же родитъ отроча, ктому не помнитъ скорби за радость, яко родися человѣкъ въ миръ. и вы же печаль имате убо нынѣ. пакы же узрю вы, и возрадуется сердце ваше, и радости вашея никтоже возметъ отъ васъ. И въ той день мене не вопросите ничесоже.

Зач., 55.* Аминь аминь глаголю вамъ, яко елика аще чесо просите отъ Отца во имя мое, дастъ вамъ. досeлѣ не просисте ничесоже во имя мое. просите, и пріимете, да радость ваша исполнена будетъ. Сія въ притчахъ глаголахъ вамъ. но пріидетъ часъ, егда ктому въ притчахъ не глаголю вамъ, но явѣ о Отци возвѣщу вамъ. въ той день во имя мое вопросите. и не глаголю вамъ, яко азъ умолю Отца о васъ. самъ бо Отецъ любитъ вы, яко вы мене возлю бисте, и вѣровасте, яко азъ отъ Бога изыдохъ. изыдохъ отъ Отца и пріидохъ въ миръ, и пакы оставляю миръ и иду ко Отцу. Глаголаша ему ученицы его. се нынѣ не обинуяся глаголеши, а притча никоеяже не глаголеши. нынѣ вѣмы яко вѣси вся, и не трeбуеши да кто тя вопрашаетъ. о сeмъ вѣруемъ, яко отъ Бога изшeлъ еси. отвѣща имъ Ісусъ, нынѣ ли вѣруете; се грядeтъ часъ, и нынѣ пріиде, да разыдетеся кождо во своя, и мене единого оставите. и нѣсмь единъ, яко Отецъ со мною есть. Сія глаголахъ вамъ, да во мнѣ миръ имате. Въ мирѣ скорбни будете. но дерзайте, яко азъ побѣдихъ миръ.

Глава, 17.

Зач., 56. Сія глагола Ісусъ, и возведе очи свои на небо и рече, Отче, пріиде часъ, прослави Сына своего. да и Сынъ твой прославитъ тя. Яко же далъ еси ему власть всякоя плоти. да всяко еже далъ еси ему, дастъ имъ животъ вѣчныи. се же есть животъ вѣчныи, да знаютъ тебе единого истиннаго Бога. и его же посла Ісусъ Христа. азъ прославихъ тя на земли. дѣло совершихъ еже далъ еси мнѣ да сотворю. И нынѣ прослави мя ты Отче у тебе самого, славою ю же имѣхъ у тебе прeжде миръ не бысть. Явихъ имя твое человѣкомъ, ихъ же далъ еси мнѣ отъ мира. твои бѣша, и мнѣ ихъ далъ еси, и слово твое сохраниша. Нынѣ разумѣша яко вся елика далъ еси мнѣ, отъ тебе суть. яко глаголы ихъ же далъ еси мнѣ, дахъ имъ. и тіи пріяша. и разумѣша воистину, яко отъ тебе изыдохъ. и вѣроваша яко ты мя посла. Азъ о сихъ молю. не о всeмъ мирѣ молю, но о тѣхъ ихъ же далъ еси мнѣ, яко твои суть. И моя вся, твоя суть, и твоя моя, и прославихся въ нихъ. и ктому нѣсмь въ мирѣ, и сіи въ мирѣ суть, и азъ къ тебѣ гряду. Отче святыи, соблюди ихъ во имя твое, ихъ же далъ еси мнѣ, да будутъ едино яко же и мы. егда бѣхъ съ ними въ мирѣ, азъ соблюдахъ ихъ во имя твое. ихъ же далъ еси мнѣ сохранихъ, и никтоже отъ нихъ погыбе, токмо сынъ погибельныи. да сбудется писаніе. Нынѣ же къ тебѣ гряду, и сія глаголю въ мирѣ, да имутъ радость мою исполнену въ себѣ. Азъ дахъ имъ слово твое. и миръ возненавидѣ ихъ, яко нѣсуть отъ мира, яко же и азъ отъ мира нѣсмь. Не молю да возмеши ихъ отъ мира, но да соблюдeши ихъ отъ непріязни. отъ мира нѣсуть, яко и азъ отъ мира нѣсмь. Святи ихъ во истину твою, слово твое истина есть.

Зач., 57.* Яко же мене посла въ миръ, и азъ послахъ ихъ въ миръ. и за нихъ азъ свящу себе, да и тіи будутъ священи во истину. Не о сихъ же молю токмо, но и о вѣрующихъ словесе ихъ ради въ мя. да вси едино суть. яко же ты Отче во мнѣ, и азъ въ тебѣ, да и тіи въ насъ едино будутъ. да и миръ вѣру иметъ, яко ты мя посла. и азъ славу юже далъ еси мнѣ, дахъ имъ. да будутъ едино, яко же и мы едино есмы. азъ въ нихъ, и ты во мнѣ, да будутъ совершeни во едино, и да разумѣетъ миръ яко ты мя посла, и возлюбилъ ихъ еси, яко же мене возлюбилъ еси. Отче, ихъ же далъ еси мнѣ, хощу да идѣже есмь азъ, и тіи будутъ со мною. да видятъ славу мою, юже далъ еси мнѣ. яко возлюбилъ мя еси прeжде сложeнія мира. Отче праведныи, и миръ тебе не позна. азъ же тя познахъ, и сіи познаша, яко ты мя посла. И сказахъ имъ имя твое, и скажу, да любы ею же мя еси возлюбилъ, въ нихъ будетъ, и азъ въ нихъ.

Глава, 18.

Зач., 58. И сія рeкъ Ісусъ, изыде со ученикы своими на онъ полъ потока кeдрска, идѣже бѣ вертоградъ, вонь же вниде самъ, и ученицы его. Вѣдяше же Іуда предаяи его мѣсто, яко множицею собирашеся Ісусъ ту со ученикы своими. Іуда же пріeмъ спиру, и отъ архіерей и фарисей слугы, пріиде тамо со свѣтилы и свѣщами и оружіи. Ісусъ же вѣды вся грядущая нань. изшeдъ рече имъ, кого ищете; отвѣщаша ему, Ісуса Назарянина. глагола имъ Ісусъ, азъ есмь. Стояше же и Іуда иже предаяше его, съ ними. да яко же рече имъ, азъ есмь, идоша вспять, и падоша на земли. Пакы же вопроси ихъ Ісусъ, кого ищете; они же рѣша, Ісуса Назорeя. отвѣща Ісусъ, рѣхъ вамъ, яко азъ есмь. аще убо мене ищете, оставите сихъ ити. да сбудется слово еже рече, яко ихъ же далъ еси мнѣ, не погубихъ отъ нихъ никогоже. Симонъ же Пeтръ имы ножъ, извлече его, и удари архіерeoва раба, и урѣза ему ухо десное. бѣ же имя рабу малхъ. Речe же Петрови Ісусъ, вонзи ножъ въ ножницу. Чашу юже дастъ ми Отецъ, не имамъ ли пити ея; спира же, и тысущникъ, и слугы іудeйскыя яша Ісуса, и связаша его, и ведоша его ко Аннѣ пeрвѣе. бѣ бо тeсть Каіафѣ, иже бѣ архіерeй лѣту тому. Бѣ же Каіафа давыи совѣтъ іудeoмъ, яко уне есть единому человѣку умрети за люди. По Ісусѣ же идяше Симонъ Пeтръ, и другіи ученикъ. Ученикъ же той бѣ знаемъ архіерeoви, и вниде со Ісусомъ во дворъ архіерeoвъ. Пeтръ же стояше при двeрехъ внѣ. Изыде убо ученикъ той иже бѣ знаемъ архіерeoви, и рече двeрници, и введе Петра. глагола же раба двeрница Петрови, еда и ты ученикъ еси человѣка сего; глагола онъ, нѣсмь. Стояху же раби и слугы огнь сотворше. яко зима бѣ и грѣяхуся. бѣ же съ ними Пeтръ стоя и грѣяся. архіерeй же вопроси Ісуса о ученицѣхъ его, и о учeніи его. отвѣща ему Ісусъ. азъ не обинуяся глаголахъ миру. азъ всегда учихъ на сонмищихъ, и въ церкови, идѣже вси людіе снeмлются, и тай не глаголахъ ничесоже. что мя вопрашаеши; вопроси слышавшихъ, что глаголахъ имъ. се сіи вѣдятъ яже рѣхъ азъ. Сія же рeкшу ему, единъ отъ предстоящихъ слугъ, удари въ ланиту Ісуса, рeкъ, тако ли отвѣщаваеши архіерeoви; отвѣща ему Ісусъ, аще злѣ глаголахъ, свѣдѣтельствуй о злѣ. аще ли добрѣ, что мя біeши; посла же его Анна связана къ Каіафѣ архіерeoви. Бѣ же Симонъ Пeтръ стоя и грѣяся. рѣша ему. еда и ты отъ ученикъ его еси; онъ же отвeржеся, и рече, нѣсмь. Глагола единъ отъ рабъ архіерeoвъ, ужика сыи, ему же Пeтръ урѣза ухо. не азъ ли тя видѣхъ въ вертоградѣ съ нимъ; паки убо Пeтръ отвeржеся, и абіе пѣтелъ возгласи.

Зач., 59.* Ведоша же Ісуса отъ Каіафы въ преторъ. бѣ же утро, и тіи не внидоша въ преторъ, да не осквернятся, но да ядятъ пасху. Изыде же Пилатъ къ нимъ вонъ, и рече, кую рѣчь приносите на человѣка сего; отвѣщаша и рѣша ему. аще не бы былъ сeй злодѣй, не быхомъ прeдали его тебѣ. Речe же имъ Пилатъ. поимѣте его вы, и по закону вашему судите ему. Рѣша же ему іудeе. намъ не достоитъ убити никогоже. да слово Ісусово сбудется еже рече, назнаменуя коею смeртію хотяше умрети. вниде же паки Пилатъ въ преторъ, и гласи Ісуса, и рече ему. ты ли еси Царь іудeйскъ; отвѣща ему Ісусъ. о себѣ ли ты се глаголеши, или иніи тебѣ рекоша о мнѣ; отвѣща Пилатъ, еда азъ жидовинъ есмь; родъ твой, и архіерeе предаша тя мнѣ. что еси сотворилъ; отвѣща Ісусъ. царство мое нѣсть отъ мира сего. аще отъ мира сего было бы царство мое, слугы моя убо подвизалися быша, да не прeданъ быхъ былъ іудeoмъ. нынѣ же царство мое нѣсть отсюду. Речe же ему Пилатъ. убо царь ли еси ты; отвѣща Ісусъ, ты глаголеши, яко царь есмь азъ. Азъ на се родихся, и на се пріидохъ въ миръ, да свѣдѣтельствую истину, и всякъ иже есть отъ истины, послушаетъ гласа моего. Глагола ему Пилатъ, что есть истина; и се рeкъ, паки изыде ко іудeoмъ, и глагола имъ. азъ ни единоя вины обрѣтаю въ нeмъ. есть же обычай вамъ, да единого вамъ отпущу на пасху. хощете ли убо, да отпущу вамъ царя іудeйска; возопиша же вси глаголюще, не сего, но Варавву. Бѣ же Варавва разбойникъ.

Глава, 19.

Тогда убо Пилатъ поятъ Ісуса, и би его. и воини сплe тше вѣнeцъ отъ тeрнія, возложиша ему на главу. и въ ризу багряну облекоша его. и глаголаху, радуйся царю іудeйскіи. и біяху его по ланитома. Изыде же паки вонъ Пилатъ. и глагола имъ, се извожду его вамъ вонъ. да разумѣете, яко въ нeмъ ни единоя вины обрѣтаю. Изыде же вонъ Ісусъ. нося терновъ вѣнeцъ, и багряну ризу. и глагола имъ. се человѣкъ. Егда же видѣша его архіерeе и слугы, возопиша глаголюще.

Зач., 60*. Распни распни его. глагола имъ Пилатъ. поимѣте его вы и распнѣте. азъ бо не обрѣтаю въ нeмъ вины. отвѣщаша ему іудeе. мы законъ имамы, и по закону нашему, долженъ есть умрети, яко себе Сына Божія сотвори. Егда же слыша Пилатъ се слово, паче убояся, и вниде въ преторъ паки, и глагола Ісусови, откуду еси ты; Ісусъ же отвѣта не дастъ ему. Глагола же ему Пилатъ, мнѣ ли не глаголеши; не вѣси ли яко власть имамъ распяти тя, и власть имамъ пустити тя; отвѣща Ісусъ, не имаши власти ни единоя на мнѣ, аще не бы ти дано свыше. Сего ради предавыи мя тебѣ, боліи грѣхъ имать. отъ сего искаше Пилатъ пустити его. іудeе же вопіяху глаголюще, аще сего пустиши, нѣси другъ кесарeвъ, всякъ иже царя себе творяи, противится кeсарю. Пилатъ же слышавъ се слово, изведе вонъ Ісуса, и сѣде на судищи на мѣстѣ глаголемѣмъ Лиѳостротонъ, еврeйски же Гавваѳа. Бѣ же пятокъ пасцѣ, часъ же яко шестыи. И глагола іудeoмъ, се царь вашъ. они же вопіяху, возми возми распни его. Глагола имъ Пилатъ, царя ли вашего распну; отвѣщаша архіерeе, не имамы царя токмо кeсаря. Тогда же предастъ его имъ да распнется. Поeмше же Ісуса, и ведоша, и нося крестъ свой, изыде въ глаголемое Лобное мѣсто, еже глаголется еврeйскы, Голгоѳа, идѣже пропяша его, и съ нимъ ина два, сюду и сюду, посредѣ же Ісуса. написа же и титла Пилатъ, и положи на крестѣ. Бѣ же написано, Ісусъ Назарянинъ, Царь іудeйскыи. Сего же титла мнози чтоша отъ Іудей, яко близъ бѣ мѣсто града, идѣже пропяша Ісуса. И бѣ написано, еврeйскы, грeческы, Римскы. Глаголаху же Пилату архіерeе іудeйстіи, не пиши, Царь іудeйскыи, но яко самъ рече, царь есмь іудeйскыи. отвѣща Пилатъ. еже писахъ, писахъ. воини же, егда пропяша Ісуса, пріяша ризы его, и сотвориша четыри части, комуждо воину часть, и хитонъ. бѣ же хитонъ не швeнъ, свыше истканъ вeсь. Рѣша же къ себѣ, не предерeмъ его, но мeтнемъ жрeбія о нeмъ, кому будетъ. да сбудется писаніе глаголющее. раздѣлиша ризы моя себѣ, и о матисмѣ моeй меташа жрeбія. Воини же убо сія сотвориша.

Зач., 61.* Стояху же при крестѣ Ісусовѣ, мати его, и сестра матере его, Марія Клеопова, и Марія Магдалыни. Ісусъ же видѣвъ матере, и ученика стояща, его же любляше. глагола матери своeй. жeно, се сынъ твой. Потомъ же глагола ученику, се мати твоя. и отъ того часа поятъ ю ученикъ во своя си. Посeмъ вѣды Ісусъ, яко вся уже совершишася, да сбудется писаніе, глагола, жажду. Сосудъ же стояше полнъ оцта. они же исполнивше губу оцта, и на трость вознъзше, придѣша ко устомъ его. егда же пріятъ оцeтъ Ісусъ, рече, совершишася. И преклонь главу, предастъ духъ. іудeе же, понeже пятокъ бѣ, да не останутъ на крестѣ тѣлеса въ суботу, бѣ бо великъ день тоя суботы, молиша Пилата, да пребіютъ голени ихъ, и возмутъ. пріидоша же воини, и пeрвому убо пребиша голени, и другому распятому съ нимъ. на Ісуса же пришeдше, яко видѣша его уже умeрша, не пребиша ему голеніи, но единъ отъ воинъ копіeмъ рeбра ему прободе. и абіе изыде кровь и вода. и видѣвыи, свѣдѣтельствова, и истинно есть свѣдѣтельство его. и той вѣсть яко истину глаголетъ, да вы вѣру имете. Быша бо сія, да сбудется писаніе, кость не сокрушится отъ него. И пакы другое писаніе глаголетъ. возрятъ нань его же прободоша.

Зач., 62.* Посихъ же моли Пилата Іосифъ иже отъ арима ѳeя, сыи ученикъ Ісусовъ, потаeнъ же страха ради іудeйска, да возметъ тѣло Ісусово. и повелѣ Пилатъ. Пріиде же, и взятъ тѣло Ісусово. пріиде же и никодимъ пришeдыи ко Ісусови нощію прeжде, нося смѣшeніе змирнено и алоино, яко литръ сто. Пріяста же тѣло Ісусово, и обвиста е ризами со ароматы, яко же обычай есть іудeoмъ погрѣбати. Бѣ же на мѣстѣ идѣже распятся, вeртъ. и въ вeртѣ гробъ новъ въ нeмъ же николиже никтоже положeнъ бѣ. ту убо пятка ради іудeйска, яко близъ бяше гробъ, положиста Ісуса.

Глава, 20.

Зач., 63. Во едину же отъ суботъ, Марія Магдалыни пріиде заутра, еще сущи тмѣ, на гробъ, и видѣ камень взятъ отъ гроба. Тече убо, и пріиде къ Симону Петру, и къ другому ученику, его же любляше Ісусъ, и глагола има. взяша Господа отъ гроба, и не вѣмъ гдѣ положиша его. Изыде же Пeтръ, и другіи ученикъ, и идяста ко гробу. течаста же оба вкупѣ, и другыи ученикъ тече скорѣе Петра, и пріиде прeжде ко гробу. и приникъ, видѣ ризы лежаща, обаче не вниде. Пріиде же Симонъ Пeтръ, въ слѣдъ его, и вниде во гробъ, и видѣ ризы едины лежаща, и сударь иже бѣ на главѣ его, не съ ризами лежащь, но особъ свитъ на единомъ мѣстѣ. Тогда убо вниде и другіи ученикъ, пришeдыи прeжде ко гробу, и видѣ, и вѣрова. Не у бо вѣдяху писанія, яко подобаетъ ему изъ мертвыхъ воскрeснути. Идоста же паки къ себѣ ученика.

Зач., 64.* Марія же стояше у гроба внѣ плачущи. яко же плакашеся, приниче во гробъ, и видѣ два Ангела въ бѣлахъ ризахъ сѣдяща, единого у главы, и единого у ногу, идѣже бѣ лежало тѣло Ісусово. и глаголаста ей она. жeно, что плачешися; глагола има, яко взяша Господа моего, и не вѣмъ гдѣ положиша его. и сія рeкши, обратися вспять, и видѣ Ісуса стояща, и не вѣдяше яко Ісусъ есть. Глагола ей Ісусъ, жeно, что плачеши; кого ищеши; она же мнящи яко вертоградарь есть, глагола ему, Господи, аще ты еси взялъ его, повѣждь ми, гдѣ еси положилъ его, и азъ возму его. Глагола ей Ісусъ, Маріе. она же обращшися, глагола ему, раввуни, еже глаголется, учителю. Глагола ей Ісусъ, не прикасайся мнѣ. не у бо взыдохъ ко Отцу моему, иди же къ братіи моeй, и рци имъ, восхожу ко Отцу моему, и Отцу вашему. и Богу моему, и Богу вашему. Пріиде же Марія Магдалыни, повѣдующи ученикомъ, яко видѣ Господа, и сія рече ей.

Зач., 65.* Сущу же поздѣ въ день той, во едину отъ суботъ, и двeремъ затворeномъ, идѣже бѣху ученицы его собрани страха ради іудeйска. Пріиде Ісусъ, и ста посредѣ, и глагола имъ, миръ вамъ. и се рeкъ, показа имъ руцѣ, и нозѣ, и рeбра своя. Возрадовашажеся ученицы, видѣвше Господа. речe же имъ Ісусъ пакы, миръ вамъ. яко же посла мя Отецъ, и азъ посылаю вы. и се рeкъ дуну, и глагола имъ. пріимѣте духъ святъ. Имъ же отпустите грѣхы, отпустятся имъ. и имъ же держите, держатся. Ѳома же единъ отъ обоюнадесяте глаголемыи близнeцъ, не бѣ ту съ ними егда пріиде Ісусъ. Глаголаху же ему друзіи ученицы, видѣхомъ Господа. онъ же рече имъ. аще не вижу на руку его язвы гвоз динныя, и вложу пeрста моего въ язвы гвоздинныя, и вложу руку мою въ рeбра его, не иму вѣры. И по днехъ осмихъ, пакы бѣху внутрь ученицы его, и Ѳома съ ними. пріиде Ісусъ, двeремъ затворeномъ. и ста посредѣ ихъ, и рече, миръ вамъ. Потомъ глагола Ѳомѣ. принеси пeрстъ твой сѣмо, и виждь руцѣ мои, и принеси руку твою, и вложи въ рeбра моя. и не буди невѣренъ, но вѣренъ. отвѣща Ѳома, и рече ему. Господь мой, и Богъ мой. Глагола ему Ісусъ, яко видѣвъ мя, вѣрова. блажeни невидѣвшеи, и вѣровавше. Многа же и ина знаменія сотвори Ісусъ, предъ ученикы своими, яже нѣсуть писана въ книгахъ сихъ. сія же писана быша, да вѣруете яко Ісусъ есть Христосъ Сынъ Божіи. И да вѣрующе, живота имате во имя его.

Глава, 21.

Зач., 66. Посeмъ явися пакы Ісусъ ученикомъ своимъ воставъ отъ мертвыхъ, на мори Тиверіадстѣмъ. Явижеся сице. Бѣху вкупѣ Симонъ Пeтръ, и Ѳома нарицаемыи близнeцъ, и Наѳанаилъ, иже бѣ отъ каны Галилeйскія, и сына Зеведeoва, и ина отъ ученикъ его два. Глагола имъ Симонъ Пeтръ, иду рыбъ ловити. глаголаша ему. идемъ и мы съ тобою. Изыдоша же и всѣдоша абіе въ корабль. и въ ту нощь не яша ничесоже. утру же бывшу, ста Ісусъ, при брезѣ, не познаша же ученицы яко Ісусъ есть. Глагола же имъ Ісусъ, дѣти, еда что снѣдно имате; отвѣщаша ему, ни. онъ же рече имъ, ввeрзѣте мрeжу одесную страну корабля и обрящете. ввергоша же, и ктому не можаху привлещи ея отъ множества рыбъ. Глагола же ученикъ той, его же любляше Ісусъ, Петрови, Господь есть. Симонъ же Пeтръ слышавъ, яко Господь есть, епендитомъ препоясася, бѣ бо нагъ, и ввeржеся въ море. а друзіи ученицы корабицeмъ пріидоша. не бѣша бо далeче отъ земля, но яко двѣстѣ лактій. влекуще мрeжу рыбъ. Яко же излѣзоша на землю, видѣша огнь лежащь, и рыбу на нeмъ лежащу, и хлѣбъ. И глагола имъ Ісусъ. принесѣте отъ рыбъ яже ясте нынѣ. Влѣзъ же Симонъ Пeтръ, извлече мрeжу на землю, полну великыхъ рыбъ, 100 и 50 и три. и толику сущу, не проторжеся мрeжа. Глагола имъ Ісусъ, пріидѣте обѣдуйте. Ни единъ же смѣяше отъ ученикъ истязати его, ты кто еси, вѣдяще яко Господь есть. Пріиде же Ісусъ, и пріятъ хлѣбъ, и дастъ имъ. и рыбу такожде. Се уже трeтіе явися Ісусъ ученикомъ своимъ, воставъ отъ мертвыхъ.

Зач., 67.* Егда же обѣдоваша, глагола Симону Петру Ісусъ. Симоне Іонинъ, любиши ли мя паче сихъ; глагола ему, ей Господи, ты вѣси яко люблю тя. Глагола ему, паси агньца моя. Глагола ему пакы второе. Симоне Іонинъ, любиши ли мя; глагола ему, ей Господи, ты вѣси яко люблю тя. Глагола ему, паси овца моя. Глагола ему трeтіе, Симоне Іонинъ, любиши ли мя; оскорбѣ же Пeтръ, яко рече ему трeтіе, любиши ли мя. И глагола ему. Господи, ты вся вѣси, ты вѣси, яко люблю тя. Глагола ему Ісусъ, паси овца моя. Аминь аминь глаголю тебѣ, егда бѣ юнъ, поясашеся самъ, и хожаше ямо же хотяше. егда же состарѣешися, воздeжеши руцѣ твои, и инъ тя пояшетъ, и ведeтъ, ямо же не хощеши. се же рече, назнаменуя коею смертію прославитъ Бога. И сія рeкъ, глагола ему, иди по мнѣ. обращъжеся Пeтръ, видѣ ученика, его же любляше Ісусъ, въ слѣдъ идуща, иже и возлeже на вeчери на пeрси его, и рече, Господи, кто есть предаяи тя; сего видѣвъ Пeтръ, глагола Ісусови. Господи, сeй же что; глагола ему Ісусъ. аще хощу да той пребываетъ, дондеже пріиду, что къ тебѣ; ты по мнѣ гряди. Изыде же слово се въ братію, яко ученикъ той не умретъ. И не рече ему Ісусъ, яко не умретъ. но аще хощу тому пребывати дондеже пріиду, что къ тебѣ; Сeй есть ученикъ, свѣдѣтельствуяи о сихъ, иже и написа сія. и вѣмъ яко истинно есть свѣдѣтельство его. Суть же и ина многа, яже сотвори Ісусъ, яже аще по единому писана бываютъ, ни самому мню всему миру вмѣстити пишемыхъ книгъ, аминь.

Еже отъ Іоанна святаго Евангелиста,
имать въ себѣ, главъ,
21. а зачалъ
церковных,
66.

Во Святыи и Великіи Четвертокъ, вечеръ на Божественои Литургіи, Великаго Василія

Мф.26:1-20; Ин.13:3-17; Мф.26:21-39; Лк.22:43-45; Мф.26:40-27:2

Зач., 107. Рече Господь своимъ ученикомъ, вѣсте яко по двою дню Пасха будетъ, и Сынъ Человеческіи прeданъ будетъ на пропятіе. Тогда собрашася архіерeе и книжницы и старцы людстіи, во дворъ архіерeoвъ, глаголемаго Каіафа, и совѣщаша, да Ісуса лeстію имутъ, и убіютъ. глаголаху же, но не въ праздникъ, да не молва будетъ въ людехъ. Ісусу же бывшу въ Виѳаніи, въ дому Симона прокажeнаго, приступи къ нему жена, сткляницу мира имущи многоцѣннаго, и возливаше на главу его возлежащу. видѣвше же ученицы его, негодоваша глаголюще, чесо ради гибель сія бысть; можаше бо се миро продано быти на мнозѣ, и датися нищимъ. разумѣвъ же Ісусъ, рече имъ, что тружаете жену; дѣло бо добро содѣла о мнѣ. всегда бо нищихъ имате съ собою, менe же не всегда имате. возліявши бо сія миро се на тѣло мое, на погребeніе мя сотвори. аминь глаголю вамъ. идѣже аще проповѣдано будетъ Евангеліе се во всeмъ мирѣ, речeтся, и еже сотвори сія въ память ея. Тогда шeдъ единъ отъ обоюнадесяте, глаголемыи Іюда Искаріотскіи ко архіерeoмъ рече, что ми хощете дати, и Азъ вамъ предамъ его; они же поставиша ему тридесяте сребреникъ. и оттолѣ искаше подобна врeмене, да его предастъ. Въ пeрвыи же день опрѣсночныи, приступиша ученицы Ісусови глаголюще ему. гдѣ хощеши уготоваемъ ти ясти Пасху; онъ же рече, идѣте во градъ къ онсици, и рцѣте ему, учитель глаголетъ, врeмя мое близъ есть, у тебе сотворю Пасху со ученикы моими. и сотвориша ученицы, яко же повелѣ имъ Ісусъ, и уготоваша Пасху. Вeчеру же бывшу, возлежаше со обѣма надесяте ученикома. Вѣды Ісусъ, яко вся дастъ ему Отецъ въ руцѣ, и яко отъ Бога изыде, и къ Богу грядeтъ. Воставъ съ вeчеря, и положи ризы. и пріeмъ лeнтіoнъ препоясася, потомъ же влія воду во умывалницу, и начатъ умывати ногы ученикомъ, и отирати лeнтіемъ, имъ же бѣ препоясанъ. Пріиде же къ Симону петру. и глагола ему той. Господи, ты ли мои умыеши нозѣ; отвѣща Ісусъ, и рече ему. еже Азъ творю, ты не вѣси нынѣ, разумѣеши же посихъ. Глагола ему Пeтръ, не умыеши ногу моею во вѣкы. отвѣща ему Ісусъ. аще не умыю тебе, не имаши части со мною. Глагола ему Симонъ Пeтръ, Господи, не нозѣ мои токмо, но и руцѣ и главу. Глагола ему Ісусъ. измовeныи не трeбуетъ. токмо нозѣ умыти, есть бо вeсь чистъ. и вы чисти есте, но не вси. вѣдяше бо предающаго его, сего ради рече, яко не вси чисти есте. Егда же умы ногы ихъ, пріятъ ризы своя, и возлeгъ пакы, рече имъ. вѣсте ли что сотворихъ вамъ; вы глашаете мя Учителя и Господа, и добрѣ глаголете, есмь бо. Аще убо Азъ умыхъ ваши нозѣ, Господь и Учитель, и вы должни есте другъ другу умывати нозѣ. образъ бо дахъ вамъ. да яко же Азъ сотворихъ вамъ, и вы творите. Аминь аминь глаголю вамъ, нѣсть рабъ боліи господа своего, ни посланникъ боліи пославшаго его. аще сія вѣсте, блажeни есте аще творите я. И ядущемъ имъ, рече, аминь глаголю вамъ, яко единъ отъ васъ предастъ мя. И скорбяще зѣло, начаша глаголати ему единъ кождо ихъ. еда Азъ есмь Господи; онъ же отвѣщавъ рече, омочивыи со мною въ солило руку, той мя предастъ. Сынъ же Человеческіи идетъ, яко же есть писано о нeмъ. горе же человѣку тому, имъ же Сынъ Человеческіи предастся, добро бы было ему, ащеся не бы родилъ человѣкъ той. отвѣщавъ же Іуда предаяи его, рече, еда Азъ есмь, Равви; глагола ему, ты рече, Ядущемъ же имъ, пріeмъ Ісусъ хлѣбъ, и благословивъ, преломи, даяше ученикомъ, и рече, пріимѣте, и ядите, се есть Тѣло мое. и пріeмъ чашу, хвалу воздавъ, дастъ имъ, глаголя. пійте отъ нея вси. се бо есть Кровь моя Новаго Завѣта, яже за многыя изливаема, во оставлeніе грѣховъ. Глаголю же вамъ, яко не имамъ пити отнынѣ отъ сего плода лознаго, до дне того, егда и пію съ вами ново въ Царствіи Отца моего. И воспѣвше, изыдоша въ гору Елеонскую. Тогда глагола имъ Ісусъ. вси вы соблазнитеся о мнѣ въ нощь сію. писано бо есть. Поражу пастыря, и разыдутся овца стада. по воскресeніи же моeмъ, варяю вы въ Галилeи. отвѣщавъ же Пeтръ, рече ему. аще и вси соблазнятся о тебѣ, Азъ николиже соблажнюся. Рече ему Ісусъ. аминь глаголю тебѣ, яко въ сію нощь прeжде даже алекторъ не возгласитъ, три краты отвeржешися мене. Глагола ему Пeтръ. аще ми есть и умрети съ тобою, не отвeргуся тебе. тако же и вси ученицы рѣша. Тогда пріиде съ ними Ісусъ въ вeсь, нарицаемую Геѳсимани. И глагола ученикомъ. сѣдите ту, дондеже шeдъ помолюся тамо. и поeмъ Петра и оба сына Зеведeoва, начатъ скорбѣти и тужити. Тогда глагола имъ Ісусъ, прискорбна есть душа моя до смерти. пождите здѣ, и бдите со мною. И прешeдъ мало, паде на лици своeмъ моляся и глаголя. Отче мой. аще возможно есть, да мимо идетъ отъ мене чаша сія. обаче не яко же Азъ хощу, но яко же ты. Явижеся ему ангелъ, съ небесе, укрѣпляя его. и бывъ въ подвизѣ, прилѣжнѣе моляшеся. бысть же потъ его яко капля крове каплющи на землю. и воставъ отъ молитвы, и пришeдъ ко ученикомъ, обрѣте ихъ спяща отъ печали, и глагола Петрови. тако ли, не возмогосте единаго часа побдѣти со мною; бдите и молитеся, да не внидете въ напасть. духъ бо бодръ, плоть же немощна. паки вторицею шeдъ, помолися, глаголя. Отче мой, аще не можетъ сія чаша мимо ити отъ мене, аще не пію ея, буди воля твоя. и пришeдъ обрѣте ихъ паки спяща, бѣста бо имъ очи отяготѣнѣ. и оставль ихъ, шeдъ паки, помолися третицею, тожде слово рeкъ. Тогда пріиде ко ученикомъ своимъ, и глагола имъ. спите прочее и почивайте. се приближися часъ, и Сынъ Человеческіи предаeтся въ рукы грѣшникомъ. востанѣте, идемъ. се прибли жися предаяи мя. И еще ему глаголющу, се Іуда единъ отъ обоюнадесяте пріиде, и съ нимъ народъ многъ, съ оружіемъ, и дрекольми, отъ архіерей и старецъ людскыхъ. Предаяи же его, дастъ имъ знаменіе, глаголя. его же аще лобжу, той есть, имѣте его. И абіе приступль ко Ісусови, рече, радуйся Равви, и облобыза его. Ісусъ же рече ему. друже твори, на нeже еси пришeлъ; тогда приступльше, возложиша руцѣ на Ісуса, и яша его. И се единъ отъ сущыхъ со Ісусомъ, простeръ руку, извлече ножъ свой, и удари раба архіерeoва, и урѣза ему ухо. тогда глагола ему Ісусъ, возврати ножъ свой въ мѣсто его. вси бо пріeмшеи ножъ, ножeмъ погибнутъ. Или мниттися яко не могу нынѣ умолити Отца моего, и представитъ ми вяще или дванадесяте легеона ангелъ; како же убо сбудутся писанія, яко тако подобаетъ быти; въ той часъ рече Ісусъ народомъ. яко на разбойника ли изыдосте съ оружіемъ и дрекольми яти мя. по вся дни при васъ сѣдѣхъ въ церкови уча, и не ясте мене. Се же все бысть, да сбудутся писанія пророческая. Тогда ученицы вси оставльше его бѣжаша. Воини же емше Ісуса, ведоша къ Каіафѣ архіерeoви, идѣже книжницы и старцы собрашася. Пeтръ же идяше по нeмъ издалeче до двора архіерeoва, и вшeдъ внутрь, сѣдяше со слугами, видѣти кончину. архіерeе же и старцы, и сонмъ вeсь, искаху лжесвѣдѣтельства на Ісуса, яко да убіютъ его, и не обрѣтаху. и многомъ лжесвѣдѣтелемъ приступльшемъ, не обрѣтоша. Послѣди же приступивша два лжесвѣдѣтеля, рѣста. сeй рече, могу разорити церковь Божію, и трeми деньми создати ю. и воставъ архіерeй, рече ему. ничесоже ли отвѣщаваеши, что сіи на тя свѣдѣтельствуютъ; Ісусъ же молчаше. и отвѣщавъ архіерeй, рече ему. заклинаю тя Богомъ живымъ, да речeши намъ, аще ты еси Христосъ, Сынъ Божіи. Глагола ему Ісусъ. ты рече, обаче глаголю вамъ. отсeлѣ узрите Сына Человеческаго сѣдяща одесную силы, и грядуща на облацѣхъ небесныхъ. Тогда архіерeй растерза ризы своя глаголя. яко хулу глагола. что и еще трeбуемъ свѣдѣтелій; се нынѣ слышасте хулу его. чтося вамъ мнитъ; они же отвѣщавше рѣша, повиненъ есть смeрти. Тогда заплеваша лице его, и пакости ему дѣяху. ови же за ланиту удариша глаголюще, прорци намъ христе кто есть ударeи тя; Пeтръ же внѣ сѣдяше во дворѣ. И приступи къ нему едина рабыни глаголющи. и ты бѣ со Ісусомъ Галилeйскымъ. онъ же отвeржеся предъ всѣми глаголя. не вѣмъ что глаголеши. изшeдшу же ему ко вратомъ, узрѣ его другая, и глагола сущимъ ту. и сeй бѣ со Ісусомъ Назорeoмъ. и пакы отвeржеся съ клятвою, яко не знаю человѣка. по малѣ же приступивше стоящеи. рѣша Петрови, воистину и ты отъ нихъ еси. ибо бесѣда твоя явѣ тя творитъ. Тогда начатъ ротитися и клятися, яко не знаю человѣка. и абіе пѣтелъ возгласи. И помяну Пeтръ глаголъ Ісусовъ, речeныи ему. яко прeже даже пѣтелъ не возгласитъ, три краты отвeржешися мене. и изшeдъ вонъ плакася горко. Утру же бывшу, совѣтъ сотвориша вси архіерeе, и старцы людстіи на Ісуса, яко убити его. И связавше его ведоша, и предаша его Понтійскому Пилату игeмону.

Служба святыхъ стастей Господа нашего Ісуса Христа во Святыи и Великіи Пятокъ

I. Ин.13:31-18:1

Зач., 46. Рече Господь своимъ ученикомъ, нынѣ прославися Сынъ Человеческіи, и Богъ прославися о нeмъ. аще Богъ прославися о нeмъ, и Богъ прославитъ его въ себѣ, и абіе прославитъ его. чадца, еще съ вами мало есмь. взыщете мене, и яко же рѣхъ Іудeoмъ. яко ямо же Азъ иду, вы не можете пріити, и вамъ глаголю нынѣ. заповѣдь новую даю вамъ, да любите другъ друга, яко же возлюбихъ вы, да и вы любите себе. о сeмъ разумѣютъ вси яко мои ученицы есте, аще любовь имате между собою. Глагола ему Симонъ Пeтръ. Господи, камо идеши; отвѣща ему Ісусъ. ямо же Азъ иду, не можеши нынѣ по мнѣ ити, послѣдже по мнѣ идеши. глагола ему Пeтръ. Господи, почто не могу нынѣ по тебѣ ити; нынѣ душу мою за тя положу. отвѣща ему Ісусъ. душу ли твою за мя положиши; аминь аминь глаголю тебѣ, не возгласитъ алекторъ, дондеже отвeржешися мене трищи. Да не смущается сердце ваше, вѣруйте въ Бога, и въ мя вѣруйте. въ дому Отца моего обители многи суть. Аще ли же ни, рeклъ быхъ вамъ, иду уготовати мѣсто вамъ, и аще уготоваю мѣсто вамъ, паки пріиду, и поиму вы къ себѣ. да идѣже есмь Азъ, и вы будете, и ямо же Азъ иду, вѣсте, и путь вѣсте. Глагола ему Ѳома. Господи, не вѣмы камо идеши, и како можемъ путь вѣдѣти; Глагола ему Ісусъ, Азъ есмь путь, и истина, и животъ. Никтоже пріидетъ ко Отцу, токмо мною. Аще мя бысте знали, и Отца моего знали бысте убо, и отсeлѣ познасте его, и видѣсте его. Глагола ему Филиппъ, Господи, покажи намъ Отца, и довлетъ намъ. Глагола ему Ісусъ. толико врeмя съ вами есмь, и не позна мене Филиппе; видѣвыи мене, видѣ Отца. и како ты глаголеши покажи намъ Отца; не вѣруеши ли яко Азъ во Отци, и Отецъ во мнѣ есть; Глаголы яже Азъ глаголю вамъ, о себѣ не глаголю. Отецъ же во мнѣ пребываяи, той творитъ дѣла. вѣруйте мнѣ яко Азъ во Отцы, и Отецъ во мнѣ. Аще ли же ни, за та дѣла вѣруйте ми. аминь аминь глаголю вамъ, вѣруяи въ мя, дѣла яже Азъ творю, и той сотворитъ, и болша сихъ сотворитъ, яко Азъ ко Отцу моему гряду. И еже аще что просите Отца о имени моeмъ, то сотворю, да прославится Отецъ въ Сынѣ. И аще чесо просите во имя мое, Азъ сотворю. Аще любите мя, заповѣди моя соблюдѣте. и Азъ умолю Отца, и иного Утѣшителя дастъ вамъ, да будетъ съ вами во вѣки, Духъ истинныи, его же миръ не можетъ пріяти, яко не видитъ его, ниже знаетъ его. Вы же знаете его, яко въ васъ пребываетъ, и въ васъ будетъ. Не оставлю васъ сиры, пріиду къ вамъ. еще мало, и миръ ктому не видитъ мене. вы же видите мя. яко Азъ живу, и вы живи будете. Въ той день разумѣете вы, яко Азъ во Отцы моeмъ, и вы во мнѣ, и Азъ въ васъ. Имѣяи заповѣди моя и соблюдая ихъ, той есть любяи мя. а любяи мя, возлюбленъ будетъ Отецeмъ моимъ, и Азъ возлюблю его, и явлюся ему самъ. Глагола ему Іуда не Искаріотскыи. Господи, и что бысть, яко намъ хощеши явитися, а не мирови; отвѣща Ісусъ и рече ему. аще кто любитъ мя, слово мое соблюдeтъ. И Отецъ мой возлюбитъ его. и къ нему пріидевѣ, и обитель у него сотворивѣ. Не любяи мя, словeсъ моихъ не соблюдаетъ. И слово еже слышасте, нѣсть мое, но пославшаго мя Отца. Сія глаголахъ вамъ, въ васъ сыи. Утѣшитель же Духъ святыи, его же послетъ Отецъ во имя мое, той вы научитъ всему. и воспомянeтъ вамъ вся яже рѣхъ вамъ. Миръ оставляю вамъ. миръ мой даю вамъ. не яко же миръ даeтъ, Азъ даю вамъ. Да не смущается сердце ваше ни устрашаетъ. Слышасте яко рѣхъ вамъ, иду и пріиду къ вамъ. Аще бысте любили мя, возрадовалися бысте убо. яко рѣхъ иду ко Отцу. яко Отецъ мой боліи мене есть. И нынѣ рѣхъ вамъ, прeже даже не будетъ. да егда будетъ, вѣру имете. Ктому не много глаголю съ вами. Грядeтъ бо сего мира князь, и во мнѣ не имать ничесоже. но да разумѣетъ миръ, яко люблю Отца. и яко же заповѣда мнѣ Отецъ, тако творю. востанѣте идемъ отсюду. Азъ есмь лоза истинная, и Отецъ мой дѣлатель есть. всяку розгу о мнѣ не творящую плода, изметъ ю. и всяку творящую плодъ, отребитъ ю. да множайшіи плодъ принесeтъ. Уже вы чисти есте, за слово еже глаголахъ вамъ. будѣте во мнѣ, и Азъ въ васъ. Яко же розга не можетъ плода сотворити о себѣ, аще не будетъ на лозѣ, тако и вы, аще во мнѣ не пребудете. Азъ есмь лоза, вы же рождіе. и иже будетъ во мнѣ, и Азъ въ нeмъ, той сотворитъ плодъ многъ. яко безъ мене не можете творити ничесоже. Аще кто во мнѣ не пребудетъ, извeржется вонъ. яко же розга, и иссышетъ. и собираютъ ю, и въ огнь влагаютъ, и сгараетъ. Аще пребудете во мнѣ. и глаголи мои въ васъ пребудутъ. ему же аще хощете просите, и будетъ вамъ. о сeмъ прославися Отецъ мой, да плодъ многъ сотворите. и будете мои ученицы. Яко же возлюби мя Отецъ, и Азъ возлюбихъ васъ. будѣте въ любви моeй. Аще заповѣди моя соблюдe те, пребудете въ любви моeй, яко же Азъ заповѣди Отца моего соблюдохъ, и пребываю въ него любви. Сія глаголахъ вамъ, да радость моя въ васъ будетъ, и радость ваша исполнится. Си есть заповѣдь моя, да любите другъ друга, яко же возлюбихъ вы. Болша сея любве никтоже имать, да кто душу свою положитъ за другы своя. вы друзи мои есте, аще творите елика Азъ заповѣдаю вамъ. не ктому васъ глаголю рабы. яко рабъ не вѣсть что творитъ Господь его. васъ же рекохъ другы, яко вся яже слышахъ отъ Отца моего, сказахъ вамъ. Не вы мене избрасте, но Азъ избрахъ васъ и положихъ васъ, да вы идете, и плодъ принесeте, и плодъ вашъ пребудетъ. да его же аще просите отъ Отца во имя мое, дастъ вамъ. Си заповѣдаю вамъ, да любите другъ друга. аще миръ васъ ненавидитъ, видите, яко мене прeжде васъ возненавидѣ. аще отъ мира бысте были, миръ убо свое любилъ бы. Яко же отъ мира нѣсте, но Азъ избрахъ вы отъ мира, сего ради ненавидитъ васъ миръ. Поминайте слово, еже Азъ рѣхъ вамъ. Нѣсть рабъ боліи Господа своего. аще мене изгнаша, и васъ ижденутъ. аще слово мое соблюдоша, и ваше соблюдутъ. Но сія вся творятъ вамъ за имя мое, яко не вѣдятъ пославшаго мя. Аще не быхъ пришeлъ и глаголалъ имъ, грѣха не быша имѣли. Нынѣ же вины не имутъ о грѣсѣ своeмъ. Ненавидяи мене, и Отца моего ненавидитъ. аще дѣлъ не быхъ сотворилъ въ нихъ, ихъ же инъ никтоже сотвори, грѣха не быша имѣли. Нынѣ же и видѣша, и возненавидѣша мене и Отца моего. но да сбудется слово, писаное въ законѣ ихъ, яко возненавидѣша мя туне. Егда же пріидетъ Утѣшитель, его же Азъ послю вамъ отъ Отца, Духъ истинныи, иже отъ Отца исходитъ, той свѣдѣтель ствуетъ о мнѣ. и вы же свѣдѣтельствуете, яко искони со мною есте. Сія глаголахъ вамъ, да не соблазнитеся, отъ сонмищъ ижденутъ вы. Но пріидетъ часъ, да всякъ иже убіeтъ вы, мнится службу приносити Богу. И сія сотворятъ, яко не познаша Отца, ни мене. но сія глаголахъ вамъ, да егда пріидетъ часъ, поминайте се, яко Азъ рѣхъ вамъ. Сихъ же вамъ испeрва не рѣхъ, яко съ вами бѣхъ. Нынѣ же иду къ пославшему мя. и никтоже отъ васъ вопрашаетъ мене камо идеши; но яко сія глаголахъ вамъ, скорбь исполни сердца ваша. но Азъ истину вамъ глаголю. уне есть вамъ да Азъ иду, аще бо не иду Азъ, Утѣшитель не пріидетъ къ вамъ. аще ли же иду, послю его къ вамъ. и пришeдъ онъ, обличитъ мира, о грѣсѣ, и о правдѣ, и о судѣ. о грѣсѣ убо, яко не вѣруютъ въ мя. о правдѣ же, яко ко Отцу моему иду, и ктому не видите мене. о судѣ же, яко князь мира сего осужeнъ бысть. еще много имамъ глаголати вамъ, но не можете носити нынѣ. Егда же пріидетъ онъ Духъ истинныи, наставитъ вы на всяку истину. не о себѣ бо глаголати имать, но елика аще услышитъ, глаголати имать, и грядущая возвѣститъ вамъ. онъ мя прославитъ, яко отъ моего пріиметъ, и возвѣститъ вамъ. Вся елика имать Отецъ, моя суть. сего ради рѣхъ, яко отъ мене пріиметъ, и возвѣститъ вамъ. вмалѣ, и ктому не видите мене, и пакы вмалѣ, и узрите мя, яко иду ко Отцу. Рѣша же отъ ученикъ его къ себѣ. что есть се еже глаголетъ намъ, вмалѣ и не видите мене, и пакы вмалѣ и узрите мя, и яко Азъ иду ко Отцу; глаголаху убо, что се есть, еже глаголетъ, вмалѣ; не вѣмы что глаголетъ. Разумѣ же Ісусъ, яко хотяху его вопрашати, и рече имъ. о сeмъ ли стязаетеся между собою, яко рѣхъ, вмалѣ и не видите мене, и паки вмалѣ и узрите мя. аминь аминь глаголю вамъ, яко восплачетеся и возрыдаете вы, а миръ возрадуется. вы же печални будете. но печаль ваша въ радость будетъ. Жена егда раждаетъ, скорбь имать, яко пріиде годъ ея. егда же родитъ отроча, ктому не помнитъ скорби за радость, яко родися человѣкъ въ миръ. и вы же печаль имате убо нынѣ. пакы же узрю вы, и возрадуется сердце ваше, и радости вашея никтоже возметъ отъ васъ. И въ той день мене не вопросите ничесоже. Аминь аминь глаголю вамъ, яко елика аще чесо просите отъ Отца во имя мое, дастъ вамъ. досeлѣ не просисте ничесоже во имя мое. просите, и пріимете, да радость ваша исполнена будетъ. Сія въ притчахъ глаголахъ вамъ. но пріидетъ часъ, егда ктому въ притчахъ не глаголю вамъ, но явѣ о Отци возвѣщу вамъ. въ той день во имя мое вопросите. и не глаголю вамъ, яко Азъ умолю Отца о васъ. самъ бо Отецъ любитъ вы, яко вы мене возлюбисте, и вѣровасте, яко Азъ отъ Бога изыдохъ. изыдохъ отъ Отца и пріидохъ въ миръ, и пакы оставляю миръ и иду ко Отцу. Глаголаша ему ученицы его. се нынѣ не обинуяся глаголеши, а притча никоеяже не глаголеши. нынѣ вѣмы яко вѣси вся, и не трeбуеши да кто тя вопрашаетъ. о сeмъ вѣруемъ, яко отъ Бога изшeлъ еси. отвѣща имъ Ісусъ, нынѣ ли вѣруете; се грядeтъ часъ, и нынѣ пріиде, да разыдетеся кождо во своя, и мене единого оставите. и нѣсмь единъ, яко Отецъ со мною есть. Сія глаголахъ вамъ, да во мнѣ миръ имате. Въ мирѣ скорбни будете. но дерзайте, яко Азъ побѣдихъ миръ. Сія глагола Ісусъ, и возведе очи свои на небо и рече, Отче, пріиде часъ, прослави Сына своего. да и Сынъ твой прославитъ тя. Яко же далъ еси ему власть всякоя плоти. да всяко еже далъ еси ему, дастъ имъ животъ вѣчныи. се же есть животъ вѣчныи, да знаютъ тебе единого истиннаго Бога. и его же посла Ісусъ Христа. Азъ прославихъ тя на земли. дѣло совершихъ еже далъ еси мнѣ да сотворю. И нынѣ прослави мя ты Отче у тебе самого, славою ю же имѣхъ у тебе прeжде миръ не бысть. Явихъ имя твое человѣкомъ, ихъ же далъ еси мнѣ отъ мира. твои бѣша, и мнѣ ихъ далъ еси, и слово твое сохраниша. Нынѣ разумѣша яко вся елика далъ еси мнѣ, отъ тебе суть. яко глаголы ихъ же далъ еси мнѣ, дахъ имъ. и тіи пріяша. и разумѣша воистину, яко отъ тебе изыдохъ. и вѣроваша яко ты мя посла. Азъ о сихъ молю. не о всeмъ мирѣ молю, но о тѣхъ ихъ же далъ еси мнѣ, яко твои суть. И моя вся, твоя суть, и твоя моя, и прославихся въ нихъ. и ктому нѣсмь въ мирѣ, и сіи въ мирѣ суть, и Азъ къ тебѣ гряду. Отче святыи, соблюди ихъ во имя твое, ихъ же далъ еси мнѣ, да будутъ едино яко же и мы. егда бѣхъ съ ними въ мирѣ, Азъ соблюдахъ ихъ во имя твое. ихъ же далъ еси мнѣ сохранихъ, и никтоже отъ нихъ погыбе, токмо сынъ погибельныи. да сбудется Писаніе. Нынѣ же къ тебѣ гряду, и сія глаголю въ мирѣ, да имутъ радость мою исполнену въ себѣ. Азъ дахъ имъ слово твое. и миръ возненавидѣ ихъ, яко нѣсуть отъ мира, яко же и Азъ отъ мира нѣсмь. Не молю да возмеши ихъ отъ мира, но да соблюдeши ихъ отъ непріязни. отъ мира нѣсуть, яко и Азъ отъ мира нѣсмь. Святи ихъ во истину твою, слово твое истина есть. Яко же мене посла въ миръ, и Азъ послахъ ихъ въ миръ. и за нихъ Азъ свящу себе, да и тіи будутъ священи во истину. Не о сихъ же молю токмо, но и о вѣрующихъ словесе ихъ ради въ мя. да вси едино суть. яко же ты Отче во мнѣ, и Азъ въ тебѣ, да и тіи въ насъ едино будутъ. да и миръ вѣру иметъ, яко ты мя посла. и Азъ славу юже далъ еси мнѣ, дахъ имъ. да будутъ едино, яко же и мы едино есмы. Азъ въ нихъ, и ты во мнѣ, да будутъ совершeни во едино, и да разумѣетъ миръ яко ты мя посла, и возлюбилъ ихъ еси, яко же мене возлюбилъ еси. Отче, ихъ же далъ еси мнѣ, хощу да идѣже есмь Азъ, и тіи будутъ со мною. да видятъ славу мою, юже далъ еси мнѣ. яко возлюбилъ мя еси прeжде сложeнія мира. Отче праведныи, и миръ тебе не позна. Азъ же тя познахъ, и сіи познаша, яко ты мя посла. И сказахъ имъ имя твое, и скажу, да любы ею же мя еси возлюбилъ, въ нихъ будетъ, и Азъ въ нихъ. И сія рeкъ Ісусъ, изыде со ученикы своими на онъ полъ потока кeдрска, идѣже бѣ вертоградъ, вонь же вниде самъ, и ученицы его.

II. Ин.18:1-28

Зач., 58. Во время оно, изыде Ісусъ со ученикы своими на онъ полъ потока кeдрска, идѣже бѣ вертоградъ, вонь же вниде самъ, и ученицы его. Вѣдяше же Іуда предаяи его мѣсто, яко множицею собирашеся Ісусъ ту со ученикы своими. Іуда же пріeмъ спиру, и отъ архіерей и фарисей слугы, пріиде тамо со свѣтилы и свѣщами и оружіи. Ісусъ же вѣды вся грядущая нань. изшeдъ рече имъ, кого ищете; отвѣщаша ему, Ісуса Назарянина. глагола имъ Ісусъ, Азъ есмь. Стояше же и Іуда иже предаяше его, съ ними. да яко же рече имъ, Азъ есмь, идоша вспять, и падоша на земли. Пакы же вопроси ихъ Ісусъ, кого ищете; они же рѣша, Ісуса Назорeя. отвѣща Ісусъ, рѣхъ вамъ, яко Азъ есмь. аще убо мене ищете, оставите сихъ ити. да сбудется слово еже рече, яко ихъ же далъ еси мнѣ, не погубихъ отъ нихъ никогоже. Симонъ же Пeтръ имы ножъ, извлече его, и удари архіерeoва раба, и урѣза ему ухо десное. бѣ же имя рабу Малхъ. Речe же Петрови Ісусъ, вонзи ножъ въ ножницу. Чашу юже дастъ ми Отецъ, не имамъ ли пити ея; спира же, и тысущникъ, и слугы Іудeйскыя яша Ісуса, и связаша его, и ведоша его ко Аннѣ пeрвѣе. бѣ бо тeсть Каіафѣ, иже бѣ архіерeй лѣту тому. Бѣ же Каіафа давыи совѣтъ Іудeoмъ, яко уне есть единому человѣку умрети за люди. По Ісусѣ же идяше Симонъ Пeтръ, и другіи ученикъ. Ученикъ же той бѣ знаемъ архіерeoви, и вниде со Ісусомъ во дворъ архіерeoвъ. Пeтръ же стояше при двeрехъ внѣ. Изыде убо ученикъ той иже бѣ знаемъ архіерeoви, и рече двeрници, и введе Петра. глагола же раба двeрница Петрови, еда и ты ученикъ еси человѣка сего; глагола онъ, нѣсмь. Стояху же раби и слугы огнь сотворше. яко зима бѣ и грѣяхуся. бѣ же съ ними Пeтръ стоя и грѣяся. архіерeй же вопроси Ісуса о ученицѣхъ его, и о учeніи его. отвѣща ему Ісусъ. Азъ не обинуяся глаголахъ миру. Азъ всегда учихъ на сонмищихъ, и въ церкови, идѣже вси людіе снeмлются, и тай не глаголахъ ничесоже. что мя вопрашаеши; вопроси слышавшихъ, что глаголахъ имъ. се сіи вѣдятъ яже рѣхъ Азъ. Сія же рeкшу ему, единъ отъ предстоящихъ слугъ, удари въ ланиту Ісуса, рeкъ, тако ли отвѣщаваеши архіерeoви; отвѣща ему Ісусъ, аще злѣ глаголахъ, свѣдѣтельствуй о злѣ. аще ли добрѣ, что мя біeши; посла же его Анна связана къ Каіафѣ архіерeoви. Бѣ же Симонъ Пeтръ стоя и грѣяся. рѣша ему. еда и ты отъ ученикъ его еси; онъ же отвeржеся, и рече, нѣсмь. Глагола единъ отъ рабъ архіерeoвъ, ужика сыи, ему же Пeтръ урѣза ухо. не Азъ ли тя видѣхъ въ вертоградѣ съ нимъ; паки убо Пeтръ отвeржеся, и абіе пѣтелъ возгласи. Ведоша же Ісуса отъ Каіафы въ преторъ. бѣ же утро, и тіи не внидоша въ преторъ, да не осквернятся, но да ядятъ Пасху.

III. Мф.26:57-75

Зач., 109. Во время оно, воини емше Ісуса, ведоша къ Каіафѣ архіерe oви, идѣже книжницы и старцы собрашася. Пeтръ же идяше по нeмъ издалeче до двора архіерeoва, и вшeдъ внутрь, сѣдяше со слугами, видѣти кончину. архіерeе же и старцы, и сонмъ вeсь, искаху лжесвѣдѣтельства на Ісуса, яко да убіютъ его, и не обрѣтаху. и многомъ лжесвѣдѣтелемъ приступльшемъ, не обрѣтоша. Послѣди же приступивша два лжесвѣдѣтеля, рѣста. сeй рече, могу разорити церковь Божію, и трeми деньми создати ю. и воставъ архіерeй, рече ему. ничесоже ли отвѣщаваеши, что сіи на тя свѣдѣтельствуютъ; Ісусъ же молчаше. и отвѣ щавъ архіерeй, рече ему. заклинаю тя Богомъ живымъ, да речeши намъ, аще ты еси Христосъ, сынъ Божіи. Глагола ему Ісусъ. ты рече, обаче глаголю вамъ. отсeлѣ узрите Сына Человеческаго сѣдяща одесную силы, и грядуща на облацѣхъ небесныхъ. Тогда архіерeй растерза ризы своя глаголя. яко хулу глагола. что и еще трeбуемъ свѣдѣтелій; се нынѣ слышасте хулу его. чтося вамъ мнитъ; они же отвѣщавше рѣша, повиненъ есть смeрти. Тогда заплеваша лице его, и пакости ему дѣяху. ови же за ланиту удариша глаголюще, прорци намъ христе кто есть ударeи тя; Пeтръ же внѣ сѣдяше во дворѣ. И приступи къ нему едина рабыни глаголющи. и ты бѣ со Ісусомъ Галилeйскымъ. онъ же отвeржеся предъ всѣми глаголя. не вѣмъ что глаголеши. изшeдшу же ему ко вратомъ, узрѣ его другая, и глагола сущимъ ту. и сeй бѣ со Ісусомъ Назорeoмъ. и пакы отвeржеся съ клятвою, яко не знаю человѣка. по малѣ же приступивше стоящеи. рѣша Петрови, воистину и ты отъ нихъ еси. ибо бесѣда твоя явѣ тя творитъ. Тогда начатъ ротитися и клятися, яко не знаю человѣка. и абіе пѣтелъ возгласи. И помяну Пeтръ глаголъ Ісусовъ, речeныи ему. яко прeже даже пѣтелъ не возгласитъ, три краты отвeржешися мене. и изшeдъ вонъ плакася горко.

IV. Ин.18:28-19:16

Зач., 59. Во время оно, ведоша Ісуса отъ Каіафы въ преторъ. бѣ же утро, и тіи не внидоша въ преторъ, да не осквернятся, но да ядятъ Пасху. Изыде же Пилатъ къ нимъ вонъ, и рече, кую рѣчь приносите на человѣка сего; отвѣщаша и рѣша ему. аще не бы былъ сeй злодѣй, не быхомъ прeдали его тебѣ. Речe же имъ Пилатъ. поимѣте его вы, и по закону вашему судите ему. Рѣша же ему Іудeе. намъ не достоитъ убити никогоже. да слово Ісусово сбудется еже рече, назнаменуя коею смeртію хотяше умрети. вниде же паки Пилатъ въ преторъ, и гласи Ісуса, и рече ему. ты ли еси Царь Іудeйскъ; отвѣща ему Ісусъ. о себѣ ли ты се глаголеши, или иніи тебѣ рекоша о мнѣ; отвѣща Пилатъ, еда азъ жидовинъ есмь; родъ твой, и архіерeе предаша тя мнѣ. что еси сотворилъ; отвѣща Ісусъ. Царство мое нѣсть отъ мира сего. аще отъ мира сего было бы Царство мое, слугы моя убо подвизалися быша, да не прeданъ быхъ былъ Іудeoмъ. нынѣ же Царство мое нѣсть отсюду. Речe же ему Пилатъ. убо Царь ли еси ты; отвѣща Ісусъ, ты глаголеши, яко Царь есмь Азъ. Азъ на се родихся, и на се пріидохъ въ миръ, да свѣдѣтельствую истину, и всякъ иже есть отъ истины, послушаетъ гласа моего. Глагола ему Пилатъ, что есть истина; и се рeкъ, паки изыде ко Іудeoмъ, и глагола имъ. Азъ ни единоя вины обрѣтаю въ нeмъ. есть же обычай вамъ, да единого вамъ отпущу на Пасху. хощете ли убо, да отпущу вамъ Царя Іудeйска; возопиша же вси глаголюще, не сего, но Варавву. Бѣ же Варавва разбойникъ. Тогда убо Пилатъ поятъ Ісуса, и би его. и воини сплeтше вѣнeцъ отъ тeрнія, возложиша ему на главу. и въ ризу багряну облекоша его. и глаголаху, радуйся Царю Іудeйскіи. и біяху его по ланитома. Изыде же паки вонъ Пилатъ. и глагола имъ, се извожду его вамъ вонъ. да разумѣете, яко въ нeмъ ни единоя вины обрѣтаю. Изыде же вонъ Ісусъ. нося терновъ вѣнeцъ, и багряну ризу. и глагола имъ. се Человѣкъ. Егда же видѣша его архіерeе и слугы, возопиша глаголюще. Распни распни его. глагола имъ Пилатъ. поимѣте его вы и распнѣте. Азъ бо не обрѣтаю въ нeмъ вины. отвѣщаша ему Іудeе. мы законъ имамы, и по закону нашему, долженъ есть умрети, яко себе Сына Божія сотвори. Егда же слыша Пилатъ се слово, паче убояся, и вниде въ преторъ паки, и глагола Ісусови, откуду еси ты; Ісусъ же отвѣта не дастъ ему. Глагола же ему Пилатъ, мнѣ ли не глаголеши; не вѣси ли яко власть имамъ распяти тя, и власть имамъ пустити тя; отвѣща Ісусъ, не имаши власти ни единоя на мнѣ, аще не бы ти дано свыше. Сего ради предавыи мя тебѣ, боліи грѣхъ имать. отъ сего искаше Пилатъ пустити его. Іудeе же вопіяху глаголюще, аще сего пустиши, нѣси другъ кесарeвъ, всякъ иже царя себе творяи, противится кeсарю. Пилатъ же слышавъ се слово, изведе вонъ Ісуса, и сѣде на судищи на мѣстѣ глаголемѣмъ Лиѳостротонъ, еврeйски же Гавваѳа. Бѣ же пятокъ Пасцѣ, часъ же яко шестыи. И глагола Іудeoмъ, се Царь вашъ. они же вопіяху, возми возми распни его. Глагола имъ Пилатъ, Царя ли вашего распну; отвѣщаша архіерeе, не имамы царя токмо кeсаря. Тогда же предастъ его имъ да распнется.

V. Мф.27:3-32.

Зач., 111. Во время оно, видѣвъ Іюда предавыи его яко осудиша его, раскаявся, возврати тридесяте срeбреникы архіерeoмъ и старцемъ, глаголя. согрѣшихъ, предавъ кровь неповинну. они же рѣша. что есть намъ; ты узриши. и повeргъ срeбреникы въ церкови, отиде, и шeдъ удавися. Архіерeе же пріeмше срeбреникы, рѣша. недостойно есть вложити ихъ въ корвану, понeже цѣна крове есть. Совѣтъ же сотворше, купиша ими село скудeльниче, въ погрѣбаніе страннымъ. тѣмъ же наречeся село то, село крове, до сего дне. Тогда сбысться речeное Іереміемъ пророкомъ глаголющемъ. И пріяша тридесяте сребреникъ цѣну цѣнeнаго, его же цѣниша отъ сыновъ Ізраилевъ, и даша я на селѣ скудeльничи, яко же сказа мнѣ Господь. Ісусъ же ста предъ игeмономъ. И вопроси его игeмонъ глаголя. ты ли еси Царь Іюдeйскыи; Ісусъ же рече ему, ты глаголеши. И егда нань глаголаху архіерeе и старцы, ничесоже не отвѣщаваше. Тогда глагола ему Пилатъ. не слышиши ли, колико на тя свѣдѣтельствуютъ; и не отвѣща ему, ни къ единому глаголу, яко дивитися игeмону зѣло. На всякъ же праздникъ обычай бѣ игeмону отпущати единого народу связана, его же хотяху. имяху же тогда связана нарочита, глаголемаго Варавва. Собраномъ же имъ, рече имъ Пилатъ. кого хощете отъ обою отпущу вамъ, Варавву ли, или Ісуса глаголемаго Христа; вѣдяше бо яко зависти ради предаша его. Сѣдящу же ему на судищи, посла къ нему жена его, глаголющи. ничтоже тебѣ, и праведнику тому. много бо пострадахъ днeсь во снѣ его ради. Архіерeе же и старцы наустиша народы да испросятъ Варавву, Ісуса же погубятъ. отвѣщавъ же игeмонъ рече имъ. кого хощете отъ обою отпущу вамъ; они же рѣша, Варавву. глагола имъ Пилатъ. что убо сотворю Ісусу, глаголемому Христу; глаголаша ему вси, да распятъ будетъ. Игeмонъ же рече, кое убо зло сотвори; они же излиха вопіяху глаголюще, да пропятъ будетъ. Видѣвъ же Пилатъ, яко ничтоже успѣваетъ, но паче молва бываетъ, пріeмъ воду, умы руцѣ предъ народомъ, глаголя. неповиненъ есмь отъ крове праведнаго сего, вы узрите. и отвѣщавше вси людіе, рѣша. кровь его на насъ, и на чадѣхъ нашихъ. Тогда отпусти имъ Варавву, Ісуса же бивъ предастъ имъ, да его пропнутъ. Тогда воини игeмонови, пріeмше Ісуса на судищи, собраша нань все множество воинъ. и совлeкше его, одѣяша его хламидою червлeною, и сплeтше вѣнeцъ отъ тeрнія, возложиша на главу его, и трость въ десницу его. и поклоншеся на колѣну предъ нимъ, ругахуся ему глаголюще. радуйся царю Іюдeйскыи. И плюнувше нань, пріяша трость, и біяху по главѣ его. и егда поругашася ему, совлекоша съ него багряницу, и облекоша его въ ризы его, и ведоша его на пропятіе. исходяще же, обрѣтоша человѣка Киринeйска, именемъ Симона. и сему задѣша понести крестъ его.

VI. Мк.15:16-32.

Зач., 67. Во время оно, воини ведоша Ісуса внутрь двора, еже есть преторъ и созваша всю спиру, и облекоша его въ пре пруду, и возложиша нань сплeтше тeрновъ вѣнeцъ. и начаша цѣловати его, и глаголати, радуйся царю Іюдeйскыи. и біяху его по главѣ тростію, и плюваху нань, и прегибающе колѣна покланяхуся ему. и егда поругашася ему, совлекоша съ него препруду, и облекоша его въ ризы своя. и изведоша его да пропнутъ его. и задѣша мимо ходящу нѣкоему Симону Киринeю, грядущу съ села, отцу Алеxандрову и Руѳову, да возметъ крестъ его. И приведоша его на Голгоѳу мѣсто, еже есть сказаемо Лобное мѣсто. и даяху ему пити, есмирнисмено вино. онъ же не пріятъ. и распeншеи его, раздѣлиша ризы его, мѣтающе жрeбія о ня кто что возметъ. Бѣ же часъ трeтіи, и пропяша его. И бѣ написаніе вины его написано. Царь Іюдeйскъ. И съ нимъ распяша два разбойника, единого одесную, и единого ошуюю его. И сбысться Писаніе, еже глаголетъ. и съ беззаконными вмѣнися. И мимо ходящеи хуляху его покывающе главами своими, и глаголюще. у а. разаряяи церковь, и треми деньми созидая, спасися самъ, и сниди со креста. Тако же и архіерeе ругающеся другъ ко другу съ книжники глаголаху. ины спасе, себе не можетъ спасти. Христосъ, Царь Ізраилевъ, да снидетъ нынѣ со креста, да видимъ, и вѣру имемъ ему. И пропятая съ нимъ поношаста ему.

VII. Мф.27:33-54

Зач., 113. Во время оно, пришeдше воини на мѣсто нарицаемое Голгоѳа, еже есть глаголемо, Краніево мѣсто. даша ему пити оцeтъ съ жeлчію смѣшенъ. и вкушь, не хотяше пити. Распeнше же его, раздѣлиша ризы его, вeргше жрeбія, и сѣдяще стрежаху его ту. И возложиша верху главы его вину его написану. сeй есть Ісусъ, Царь Іюдeйскыи. Тогда распяша съ нимъ два разбойника, единого одесную, и единого ошуюю. Мимо ходящеи же хуляху его, покивающе главами своими, и глаголюще. разаряяи церковь, и треми деньми созидая, спасися самъ. аще сынъ еси Божіи, сниди съ креста. Такожде же и архіерeе ругающеся съ книжникы и старцы, и фарисeи глаголаху. иныя спасе, себе ли не можетъ спасти. аще Царь Ізраилевъ есть, да снидетъ нынѣ съ креста, и вѣруемъ въ него. упова на Бога, да избавитъ нынѣ его, аще хощетъ ему. речe бо яко Божіи есмь Сынъ. Тожде же и разбойника распятая съ нимъ, поношаста ему. отъ шестаго же часа, тма бысть по всeй земли, до часа девятаго. о девятемъ же часѣ, возопи Ісусъ гласомъ вeліемъ, глаголя. Или Или, лимасавахѳани; еже есть. Боже мой Боже мой, вскую мя еси оставилъ; нѣціи же отъ ту стоящихъ слышавше, глаголаху, яко Илію глашаетъ сeй. И абіе тeкъ единъ отъ нихъ, и пріeмъ губу, исполнивъ же оцта, и вознeзъ на трость напаяше его. прочіи же глаголаху, остави, да видимъ аще пріидетъ Илія спасти его. Ісусъ же пакы возопивъ гласомъ вeліемъ, испусти духъ. И се завѣса церковная раздрася на двое, съ вышняго края до нижняго. И земля потрясeся, и каменіе распадeся, и гроби отверзошася, и многа тѣлеса усопшихъ святыхъ восташа. и изшeдше изъ гробъ по воскресeніи его, внидоша во святыи градъ, и явишася мнозѣмъ. Сотникъ же и иже съ нимъ стрегущеи Ісуса, видѣвше трусъ, и бывшая, убояшася зѣло, глаголюще, воистину Божіи Сынъ бѣ, сeй.

VIII. Лк.23:32-49.

Зач., 111. Во время оно, ведяху со Ісусомъ и ина два злодѣя съ нимъ убити. и егда пріидоша на мѣсто, нарицаемое Лобное, ту распяша его, и злодѣя. ового убо одесную, а другаго ошую. Ісусъ же глаголаше, Отче отпусти имъ, не вѣдятъ бо что творятъ. Раздѣляющеи же ризы его, метаху жрeбія. и стояху людіе зряще. Ругахужеся и князи съ ними глаголюще, иныя спасе, да спасeтъ и себе. аще той есть Христосъ Божіи Избранныи. Ругахужеся ему и воини приступающе, и оцeтъ придѣюще ему, и глаголаху. аще ты еси Царь Іудeйскъ, спасися самъ. Бѣ же и написаніе написано надъ нимъ, писмены Еллинскыми, и Римскыми, и еврeйскыми. сeй есть Царь Іудeйскъ. Единъ же отъ обѣшeною злодѣю хуляше его, глаголя. аще ты еси Христосъ, спаси себе и наю. отвѣщавъ же другіи, прѣщаше ему, глаголя. ни ли ты боишися Бога, яко въ томъ же осуждeнъ еси; и мы убо въ правду. достойная бо по дѣломъ наю воспріeмлевѣ, сeй же ни единого зла сотвори. и глаголаше Ісусови. помяни мя Господи, егда пріидеши во царствіи си. И рече ему Ісусъ. аминь глаголю тебѣ, днeсь со мною будеши въ раи. Бѣ же часъ яко шестыи, и тма бысть по всeй земли, до часа девятаго. и помeрче солнце, и завѣса церковная раздрася посредѣ. И возглашь гласомъ вeліемъ Ісусъ, рече, Отче, въ руцѣ твои предаю духъ мой. и сія рeкъ, издше. Видѣвъ же сотникъ бывшее, прослави Бога глаголя. воистину человѣкъ сeй праведенъ бѣ. И вси пришeдшеи народи на позоръ сeй, видяще бывающая, біюще пeрси своя, возвращахуся. Стояху же вси знаеміи его издалeче, и жены спослѣдствовавшая ему отъ Галилeя, зряще сихъ.

IX. Ин.19:25-37

Зач., 61. Во время оно, стояху при крестѣ Ісусовѣ, Мати его, и сестра Матере его, Марія Клеопова, и Марія Магдалыни. Ісусъ же видѣвъ Матере, и ученика стояща, его же любляше. глагола Матери своeй. Жeно, се сынъ твой. Потомъ же глагола ученику, се Мати твоя. и отъ того часа поятъ ю ученикъ во своя си. Посeмъ вѣды Ісусъ, яко вся уже совершишася, да сбудется Писаніе, глагола, жажду. Сосудъ же стояше полнъ оцта. они же исполнивше губу оцта, и на трость вознъзше, придѣша ко устомъ его. егда же пріятъ оцeтъ Ісусъ, рече, совершишася. И преклонь главу, предастъ духъ. Іудeе же, понeже пятокъ бѣ, да не останутъ на крестѣ тѣлеса въ суботу, бѣ бо великъ день тоя суботы, молиша Пилата, да пребіютъ голени ихъ, и возмутъ. пріидоша же воини, и пeрвому убо пребиша голени, и другому распятому съ нимъ. на Ісуса же пришeдше, яко видѣша его уже умeрша, не пребиша ему голеніи, но единъ отъ воинъ копіeмъ рeбра ему прободе. и абіе изыде кровь и вода. и видѣвыи, свѣдѣтельствова, и истинно есть свѣдѣтельство его. и той вѣсть яко истину глаголетъ, да вы вѣру имете. Быша бо сія, да сбудется Писаніе, кость не сокрушится отъ него. И пакы другое Писаніе глаголетъ. возрятъ нань его же прободоша.

X. Мк.15:43-47

Зач., 69. Во время оно, пріиде Іосифъ, иже отъ Аримаѳeя, благообразенъ совѣтникъ. иже и той бѣ чая Царствія Божія. дерзнувъ вниде къ Пилату, и проси тѣло Ісусово. Пилатъ же дивися, аще уже умре. и призвавъ сотника вопроси его, аще уже умре. и увѣдѣвъ отъ сотника, дастъ тѣло Іосифови. И купивъ плащаницу, и снeмъ его обвитъ плащаницею, и вложи его во гробъ, иже бѣ изсѣченъ отъ камене. И привали камень надъ двeри гробу. Марія же Магдалыни и Марія Іoсіева, зряста гдѣ его полагаху.

XI. Ин.19:38-42

Зач., 62. Во время оно, моли Пилата Іосифъ иже отъ Аримаѳeя, сыи ученикъ Ісусовъ, потаeнъ же страха ради Іудeйска, да возметъ тѣло Ісусово. и повелѣ Пилатъ. Пріиде же, и взятъ тѣло Ісусово. пріиде же и никодимъ пришeдыи ко Ісусови нощію прeжде, нося смѣшeніе змирнено и алоино, яко литръ сто. Пріяста же тѣло Ісусово, и обвиста е ризами со ароматы, яко же обычай есть Іудeoмъ погрѣбати. Бѣ же на мѣстѣ идѣже распятся, вeртъ. и въ вeртѣ гробъ новъ въ нeмъ же николиже никтоже положeнъ бѣ. ту убо пятка ради Іудeйска, яко близъ бяше гробъ, положиста Ісуса.

XII. Мф.27:62-66

Зач., 114. Во утрѣи день, иже есть по пятцѣ, собрашася архіерeе и фарисeе къ Пилату глаголюще, Господи, помянухомъ, яко льстeцъ онъ рече еще сыи живъ, по тріeхъ днeхъ востану. повели убо утвердити гробъ до трeтіяго дне. да не како пришeдше ученицы его, нощію украдутъ его, и рекутъ людемъ, воста отъ мертвыхъ. и будетъ послѣдняя лeсть горша пeрвыя. речe же имъ Пилатъ, имате кустодію, идѣте утвердите яко же вѣсте. они же шeдше, утвердиша гробъ, знаменавше камень съ кустодіею.

На часѣхъ во Святыи и Великіи Пятокъ

На 1-омъ часѣ: Мф.27:1-56

Зач., 110. Во время оно, утру бывшу, совѣтъ сотвориша вси архіере́е и старцы людстіи на Ісуса, яко убити его. и связавше его ведоша, и предаша его Понтійскому Пилату иге́мону. Тогда видѣвъ Іу́да предавыи его, яко осудиша его, раскаявся, возъврати тридесяте сре́бреники архіере́омъ и старце́мъ , глаголя, согрѣшихъ, предавъ кровь неповинную. ониже рѣша, что есть намъ, ты узриши. и пове́ргъ сре́бреники въ церкви, отиде, и ше́дъ удавися. архіере́е же пріе́мше сре́бреники, рѣша, недостойно есть вложити ихъ въ корвану, поне́же цѣна крове есть. совѣтъ же сотворше, купиша ими село скуде́льниче, въ погребаніе страннымъ. тѣмже нарече́ся село то, село крове, до сего дне. тогда сбыстся рече́ное Іереміемъ пророкомъ глаголющемъ. и пріяша тридесяте сре́бреникъ, цѣну цѣне́наго, егоже цѣниша от cыновъ Ізраилевъ, и даша я на селѣ скуде́льничи, якоже сказа мнѣ Господь. Ісуъ же ста предъ иге́мономъ, и вопроси его иге́монъ глаголя, тыли еси Царь Іуде́йскіи; Ісуъ же рече ему, ты глаголеши. и егда нань глаголаху архіере́е и старцы, ничесоже отвѣщаваше. тогда глагола ему Пилатъ, неслышиши ли, колико натя свидѣтельствуютъ; и не отвѣща ему ни къ единому глаголу, яко дивитися иге́мону зѣло. на всякъ же праздникъ обычай бѣ иге́мону отпущати единого народу связня, егоже хотяху. имяху же тогда связана нарочита, глаголемаго Варавва. собраномъ же имъ, рече имъ Пилатъ, кого хощете от обою отпущу вамъ, Вараввули, или Ісуса глаголемаго Христа; вѣдяше бо яко зависти ради предаша его. сѣдящу же ему на судищи, посла къ нему жена его, глаголющи, ничтоже тебѣ, и праведнику тому, много бо пострадахъ дне́сь во снѣ его ради. архіере́е же и старцы, наустиша народы, да испросятъ Варавву, Ісуса же погубятъ. отвѣщавъ же иге́монъ, рече имъ, кого хощете от обою отпущу вамъ; ониже рѣша, Варавву. глагола имъ Пилатъ, что убо сотворю Ісусу глаголемому Христу́. глаголаша ему вси, да распятъ бу́детъ. иге́монъ же рече, кое убо зло сотвори; ониже излиха вопіяху глаголюще, да пропятъ бу́детъ. видѣвъ же Пилатъ, яко ничтоже успѣваетъ, но паче молва бываетъ, пріе́мъ воду, умы ру́цѣ предъ народомъ, глаголя, неповиненъ есмь от крове праведнаго сего, вы узрите. и отвѣщавше вси людіе, рѣша, кровь его на насъ, и на чадѣхъ нашихъ. тогда отпусти имъ Варавву. Ісуса же бивъ предастъ имъ, да его пропнутъ. Тогда воини игѣмонови, пріе́мше Ісуса на судищи, собраша нань все множество воинъ. и совле́кше его, одѣяша его хламидою червле́ною. и спле́тше вѣне́цъ от те́рнія, возложиша на главу его. и трость въ десницу его. и поклоньшеся на колѣну предъ нимъ, ругахуся ему, глаголюще, радуися Царю Іуде́йскіи. и плюнувше нань, пріяша трость, и біяху по главѣ его. и егда поругашася ему, совлекоша съ него багряницу, и облекоша его въ ризы его, и ведоша его на пропятіе. исходяще же, обрѣтоша чловека Кирине́йска, именемъ Симона, и сему задѣша понести кре́стъ его. И прише́дше на мѣсто нарицаемое Голгофа, еже есть глаголемо Краніево мѣсто, даша ему, пити оце́тъ съ же́лчію смѣшенъ. и вку́шь, нехотяше пити. распе́нше же его, разъдѣлиша ризы его, ве́ргше жре́бія. и сѣдяще стрежаху его ту. и возъложиша верху главы его вину его написану, се́й есть Ісуъ Царь Іуде́йскіи. тогда распяша съ нимъ два разбойника, единого одесну́ю, и единого ошу́юю. Мимо ходящіи же ху́ляху его, покивающе главами своими, и глаголюще, разоряяи церковь и треми деньми созидая, спасися самъ. аще Сынъ еси Божіи, сниди съ креста; такожде же и архіере́е ругающеся съ книжники и старцы и фарисе́и, глаголаху, иныя спасе, себе́ ли неможетъ спасти; аще Царь Ізраилевъ есть, да сни́детъ нынѣ съ креста, и вѣруемъ въ него. упова на Бога, да избавитъ нынѣ его, аще хощетъ ему. рече́ бо, яко Божіи есмь Сынъ. тожде же и разбойника распятая съ нимъ, поношаста ему. от шестаго же часа, тма бысть по все́й земли, до часа девятаго. о девятомъ же часѣ, возопи Ісуъ гласомъ ве́ліемъ, глаголя, Или Или, лима савахфани; еже есть Боже мой Боже мой, вску́ю мя еси оставилъ; нѣцыи же от ту стоящихъ; слышавше, глаголаху, яко Илію глашаетъ се́й. и абіе те́къ единъ от нихъ, и пріе́мъ гу́бу исполнивъ же оцта, и вонзе на трость, напаяше его. прочіи же глаголаху, остави, да видимъ, аще пріидетъ Илія спасти его. Ісуъ же паки возопивъ гласомъ ве́ліемъ, испусти Духъ. и се завѣса церковная раздрася на двое, съ вышняго края до нижняго. и земля потрясе́ся, и каменіе распаде́ся, и гроби отверзошася, и многа тѣлеса усопшихъ святыхъ восташа. и изъше́дше изъ гробъ по воскресе́ніи его, внидоша во святы́и градъ, и явишася мнозѣмъ. сотникъ же и иже съ нимъ стрегу́щіи Ісуса, видѣвше тру́съ, и бывшая, убояшася зѣло, глаголюще, воистину Божіи Сынъ бѣ се́й. Бяхуже ту и жены многи изъдале́че зряще, иже идоша по Ісуѣ от Галиле́я, служаще ему. въ нихже бѣ и Марія Магдалыни, и Марія Іаковля, и Іосіи Мати. и Мати сыну Зеведе́ову.

На 3-мъ часѣ: Мк.15:16-41

Зач., 67. Во время оно, воини ведоша Ісуса на дворъ Каіафинъ, еже есть преторъ. и созваша всю спиру, и облекоша его въ препряду. и возъложиша нань съпле́тше те́рновъ вѣне́цъ. и начаша цѣловати его, и глаголати, радуися царю Іуде́йскіи. и біяху его по главѣ тростію, и плюваху нань. и прегибающе колѣна, покланяхуся ему. и егда поругашася ему, совлекоша съ него препряду, и облекоша его въ ризы своя. и изъведоша его, да пропнутъ его. и задѣша мимо ходящу нѣкоему Симону Кирине́ю, гряду́щу съ села, о́тцу Александрову и Ру́фову, да возметъ кре́стъ его. и приведоша его на Голгофу мѣсто. еже есть сказаемо Лобное мѣсто. и даяху ему пити, есмирнисме́но вино. онъ же непріятъ. и распе́ншіи его, разъдѣлиша ризы его, метающе жре́бія оня кто что возметъ. бѣже часъ тре́тіи, и пропяша его. и бѣ написаніе вины его написано, Царь Іуде́йскъ. и съ нимъ распяша два разъбойника, единого одесну́ю, и единого ошу́юю его. и събысться Писаніе, еже глаголетъ. и со безъзаконными вмѣнися. и мимо ходящіи ху́ляху его покивающе главами своими, и глаголюще, уа, разоряяи церквь, и треми де́ньми созидая, спасися самъ, и сниди съ креста. такоже и архіере́е ругающеся дру́гъ ко другу съ книжники глаголаху. ины спасе, себе́ ли неможетъ спасти. Христосъ, Царь Израилевъ, да сни́детъ нынѣ съ креста, да видимъ и вѣру имемъ ему. и пропятая съ нимъ поношаста ему. бывшу же часу шестому, тма бысть по все́й земли, до часа девятаго. и въ часъ девятыи, возопи Ісуъ гласомъ ве́ліемъ, глаголя, Елой Елой, лимасавахфани. еже есть сказаемо, Боже Боже мой, во что мя остави; и нѣцыи от стоящихъ, слышавше глаголаху, се Илію гласитъ. те́къ же единъ, и наполнивъ гу́бу оцта, и возложь натрость, напаяше его, глаголя, оставите да видимъ, аще пріидетъ Илія сняти его. Ісуъ же пу́щь гласъ ве́ліи, изъдше. и завѣса церковная разъдрася на двое, съвыше дониже. видѣвъ же сотникъ стоя прямо ему, яко тако возопивъ изъдше, рече, воистину чловекъ се́й, Сынъ бѣ Божіи. бяху же и жены, изъ дале́ча зряще. въ нихже бѣ Марія Магдалыни, и Марія Іакова малаго, и Іосіи Мати, и Саломія. яже и егда бѣ въ Галиле́и хождаху по не́мъ, и служаху ему, и ины многія, яже взыдоша съ нимъ во іеrлимъ.

На 6-мъ часѣ: Лк.23:32-49

Зач., 111. Во время оно, ведяху со Ісуомъ, и ина два злодѣя съ нимъ убити. и егда пріидоша на мѣсто, нарицаемое Лобное, ту распяша его, и злодѣя, ового убо одесну́ю, а другаго ошу́юю. Ісуъ же глаголаше, О́тче, отпусти имъ, невѣдятъ бо что творятъ. разъдѣляюще же ризы его, метаху жре́бія. и стояху людіе зряще. ругахужеся и князи съ ними, глаголюще, иныя спасе, да спасе́тъ и себе, аще той есть Христосъ, Божіи Избранныи. ругахужеся ему и воини приступающе, и оце́тъ придѣюще ему, и глаголаху, аще ты еси Царь Іуде́йскъ, спасися самъ. бѣ же и написаніе написано надъ нимъ, писмены еллинскими, и Римскими, и евре́йскими, се́й есть Царь Іуде́йскъ. единъ же от обѣшеною злодѣю, ху́ляше его, глаголя, аще ты еси Христосъ, спаси себе и наю. отвѣщавъ же другіи, прещаше ему, глаголя, нили ты боишися Бога, яко въ томже осужде́нъ еси; и мы убо въ правду, достойная бо по дѣломъ наю воспріе́млева, се́й же ни единого зла сотвори. и глаголаше Ісуови, помяни мя Господи, егда пріидеши во Царствіи си. и рече ему Ісуъ, аминь глаголю тебѣ, дне́сь со мною бу́деши въ раи. бѣ же часъ яко шестыи, и тма бысть по все́й земли, до часа девятаго. и поме́рче солнце, и завѣса церковная раздрася посредѣ. и возъглашь гласомъ ве́ліемъ Ісуъ, рече, Отче, въ ру́цѣ твои предаю Духъ мой. и сія ре́къ, изъдше. видѣвъ же сотникъ бывшее, прослави Бога, глаголя, воистину чловекъ се́й, праведенъ бѣ. и вси прише́дшіи народи на позоръ се́й, видяще бывающая, біюще пе́рси своя, возъвращахуся. стояху же вси знаеміи его изъдале́че. и жены спослѣдствовавшія ему от Галиле́и, зряще сихъ.

На 9-мъ часѣ: Ин.18:28-19:37

Зач., 59. Во время оно, ведоша Ісуса от Каіафы въ преторъ, бѣ же утро. и тіи невнидоша въ преторъ, да неосквернятся, но да ядятъ Паску. изыде же Пилатъ къ нимъ вонъ, и рече, ку́ю рѣчь приносите на чловека сего; отвѣщаша и рѣша ему, аще небы былъ се́й злодѣй, небыхомъ пре́дали его тебѣ. рече́ же имъ Пилатъ, поимѣте его вы, и позакону вашему судите ему. рѣша же ему Іуде́е, намъ недостоитъ убити никогоже. да слово Ісуово сбу́дется еже рече, назнаменуя коею сме́ртію хотяше умрети. вниде же паки Пилатъ въ преторъ, и гласи Ісуса, и рече ему, ты ли еси Царь Іуде́йскъ; отвѣща ему Ісуъ, о себѣ ли ты се глаголеши, или иніи тебѣ рекоша о мнѣ. отвѣща Пилатъ, еда азъ жидовинъ есмь; родъ твой и архіере́е предаша тя мнѣ, что еси сотворилъ; отвѣща Ісуъ, Царство мое, нѣсть от мира сего. аще от мира сего было бы Царство мое, слуги моя убо подвизалися быша, да непре́данъ быхъ былъ Іуде́омъ. нынѣ же Царство мое, нѣсть от сюду. рече́ же ему Пилатъ, убо Царь ли еси ты; отвѣща Ісуъ. ты глаголеши, яко Царь есмь Азъ. Азъ на се родихся, и на се пріидохъ въ миръ, да свидѣтельствую истину. и всякъ иже есть от истины, послу́шаетъ гласа моего. глагола ему Пилатъ, что есть истина; и се ре́къ, паки изыде ко Іуде́омъ, и глагола имъ, Азъ ни единыя вины обрѣтаю въ не́мъ. есть же обычай вамъ, да единаго вамъ отпущу на Пасху. хощете ли убо да отпущу вамъ царя Іуде́йска; возопиша же вси глаголюще, несего, но Варавву, бѣ же Варавва разбойникъ. тогда убо Пилатъ поятъ Ісуса, и би его. и воини спле́тше вѣне́цъ от те́рнія, возложиша ему на главу, и въ ризу багряну облекоша его, и глаголаху, радуися царю Іуде́йскіи, и біяху его по ланитама. изыде же паки вонъ Пилатъ, и глагола имъ, се извожу его вамъ вонъ, да разумѣете, яко въ не́мъ ни единыя вины обрѣтаю. изыде же вонъ Ісуъ, нося терновенъ вѣне́цъ, и багряну ризу. и глагола имъ, се чловекъ егда же видѣша его архіере́е и слуги, возопиша глаголюще. распни распни его. глагола имъ Пилатъ, поймите его вы и распните, Азъ бо не обрѣтаю въ не́мъ вины. отвѣщаша ему Іуде́е, мы законъ имамы, и по закону нашему, долженъ есть умрети, яко себе Сына Божія сотвори. егда же слыша Пилатъ се слово, паче убояся. и вниде въ преторъ паки, и глагола Ісуови, от ку́ду еси ты. Ісуъ же отвѣта недастъ ему. глагола же ему Пилатъ, мнѣ ли неглаголеши. невѣси ли яко власть имамъ распяти тя, и власть имамъ пустити тя; отвѣща Ісуъ, не имаши власти ни единыя на мнѣ, аще небы ти дано свыше. сего ради предавыи мя тебѣ, боліи грѣхъ имать. от сего искаше Пилатъ пустити его. Іуде́е же вопіяху глаголюще, аще сего пу́стиши, нѣси дру́гъ кесаре́въ. всякъ иже царя себе творяи, противится кесарю. Пилатъ же слышавъ се слово, изведе вонъ Ісуса, и сѣде на судищи, на мѣстѣ глаголемѣмъ Лифостротонъ, евре́йски же Гаввафа, бѣ же пятокъ пасцѣ, часъ же яко шестыи, и глагола Іуде́омъ, се Царь вашъ. они же вопіяху, возми возми распни его. глагола имъ Пилатъ, царя ли вашего распну; отвѣщаша архіере́е, не имамы царя, токмо кесаря. тогда же предастъ его имъ, да распнется. пое́мше же Ісуса, и ведоша. и нося кре́стъ свой, изыде въ глаголемое Лобное мѣсто, еже глаголется евре́йски, Голгофа, идѣже пропяша его. и съ нимъ ина два, сюду и сюду, посредѣ же Ісуса. написа же и титла Пилатъ, и положи на крестѣ. бѣ же написано, Ісуъ назарянинъ, Царь Іуде́йскіи. сего же титла мнози чтоша от Іуде́й. яко близъ бѣ мѣсто града, идѣже пропяша Ісуса. и бѣ написано, евре́йски, гре́чески, Римски. глаголаху же Пилату архіере́е Іуде́йстіи, непиши, Царь Іуде́йскіи, но яко самъ рече, Царь есмь Іуде́йскіи. отвѣща Пилатъ, еже писахъ, писахъ. воини же егда пропяша Ісуса, пріяша ризы его и сотвориша четыри части, кому́ждо воину часть, и хитонъ. бѣ же хитонъ нешве́нъ, свыше истканъ ве́сь. рѣша же къ себѣ, непредере́мъ его, но ме́тнемъ жре́бія о не́мъ, кому бу́детъ. да сбу́дется Писаніе глаголющее, раздѣлиша ризы моя себѣ, и о матисмѣ мое́й меташа жре́бія. воини же убо сія сотвориша. стояху же при крестѣ Ісуовѣ, Мати его, и сестра Матере его, Марія Клеопова, и Марія Магдалыни. Ісуъ же видѣвъ Матерь и ученика стояща, егоже любляше, глагола Матери свое́й, Же́но се Сынъ твой. потомъ же глагола ученику, се Мати твоя. и от того часа поятъ ю ученикъ во своя си. посе́мъ вѣдыи Ісуъ, яко вся уже совершишася. да сбу́дется Писаніе, глагола, жажду. сосу́дъ же стояше полнъ оцта. они же исполнивше гу́бу оцта, и на трость вонзше, придѣша ко устомъ его. егда же пріятъ оце́тъ Ісуъ, рече, совершишася. и преклонь главу, предастъ Духъ. Іуде́е же, поне́же пятокъ бѣ, да не останутъ на крестѣ тѣлеса въ суботу. бѣ бо великъ де́нь тоя суботы, молиша Пилата, да пребіютъ голени ихъ, и возмутъ. пріидоша же воини, и пе́рвому убо пребиша голени, и другому распятому съ нимъ. на Ісуса же прише́дше, яко видѣша его уже уме́рша, непребиша ему голеніи, но единъ от воинъ копіе́мъ ре́бра ему прободе, и абіе изыде кровь и вода. и видѣвыи, свидѣтельствова, и истинно есть свидѣтельство его. и той вѣсть яко истину глаголетъ, да вы вѣру имете. быша бо сія, да сбу́дется Писаніе, кость несокрушится от него. и паки другое Писаніе глаголетъ, возъзрятъ нань егоже прободоша.

Во Святыи и Великіи Пятокъ, вечеръ

Мф.27:1b–38; Лк 23, 39–43; Мф.27:39–54; Ин.19:31–37; Мф.27:55–61

Зач., 110. Во вре́мя оно. совѣтъ сотвориша вси архіере́е, и ста́рцы людстіи на Ісуса, яко убити его. И связа́вше его ведоша, и преда́ша его Понтійскому Пила́ту иге́мону. Тогда видѣвъ Іюда преда́выи его яко осудиша его, раска́явся, возврати тридесяте сре́бреникы архіере́oмъ и ста́рцемъ , глагоя. согрѣшихъ, преда́въ кровь неповинну. они же рѣша. что есть на́мъ; ты узриши. и пове́ргъ сре́бреникы въ церкви, отиде, и ше́дъ удавися. архіере́е же пріе́мше сре́бреникы, рѣша. недостойно есть вложити ихъ въ корва́ну, поне́же цѣна крове есть. Совѣтъ же сотворше, купиша ими село скуде́льниче, въ погрѣба́ніе стра́ннымъ. тѣмъ же нарече́ся село то, село крове, до сего дне. Тогда сбысться рече́ное Іереміемъ пророкомъ глагоющемъ. И пріяша тридесяте сребреникъ цѣну цѣне́наго, его же цѣниша от сыновъ Ізраилевъ, и да́ша я на селѣ скуде́льничи, яко же сказа мнѣ Господь. Ісусъ же ста предъ иге́мономъ. И вопроси его иге́монъ глагоя. ты ли еси царь Іюде́йскыи; Ісусъ же рече ему, ты глаголеши. И егда на́нь глаголаху архіере́е и ста́рцы, ничесоже не отвѣщава́ше. Тогда глагола ему Пила́тъ. не слышиши ли, колико на тя свѣдѣтельствуютъ; и не отвѣща ему, ни къ единому глагоу, яко дивитися иге́мону зѣло. На всякъ же пра́здникъ обычай бѣ иге́мону отпуща́ти единого народу связана, его же хотяху. имяху же тогда связана нарочита, глаголемаго Вара́вва. Собраномъ же имъ, рече имъ Пила́тъ. кого хощете от обою отпущу ва́мъ, Вара́вву ли, или Ісуса глаголемаго Христа; вѣдяше бо яко за́висти ра́ди преда́ша его. Сѣдящу же ему на судищи, посла къ нему жена его, глагоющи. ничтоже тебѣ, и пра́веднику тому. много бо пострада́хъ дне́сь во снѣ его ра́ди. архіере́е же и ста́рцы наустиша народы да испросятъ Вара́вву, Ісуса же погубятъ. отвѣща́въ же иге́монъ рече имъ. кого хощете от обою отпущу ва́мъ; они же рѣша, Вара́вву. глагола имъ Пила́тъ. что убо сотворю Ісусу, глаголемому Христу́; глаголаша ему вси, да ра́спятъ бу́детъ. Иге́монъ же рече. кое убо зло сотвори; они же излиха вопіяху глагоюще, да пропятъ бу́детъ. Видѣвъ же Пила́тъ, яко ничтоже успѣва́етъ, но па́че молва быва́етъ, пріе́мъ воду, умы ру́цѣ предъ народомъ, глагоя. неповиненъ есмь от крове пра́веднаго сего, вы узрите. и отвѣща́вше вси людіе, рѣша. кровь его на на́съ, и на ча́дѣхъ на́шихъ. Тогда отпусти имъ Вара́вву, Ісуса же бивъ преда́стъ имъ, да его пропнутъ. Тогда воини иге́монови, пріе́мше Ісуса на судищи, собра́ша на́нь все множество воинъ. и совле́кше его, одѣяша его хламидою червле́ною, и спле́тше вѣне́цъ от те́рнія, возложиша на главу его, и трость въ десницу его. и поклоншеся на колѣну предъ нимъ, руга́хуся ему глагоюще. ра́дуйся царю Іюде́йскыи. И плюнувше на́нь, пріяша трость, и біяху по главѣ его. и егда поруга́шася ему, совлекоша съ него багряницу, и облекоша его въ ризы его, и ведоша его на пропятіе. исходяще же, обрѣтоша человѣка Кирине́йска, именемъ Симона. и сему задѣша понести кре́стъ его. И прише́дше на мѣсто нарица́емое Голгофа. еже есть глаголемо, кра́ніево мѣсто. да́ша ему пити оце́тъ съ же́лчію смѣшенъ. и вку́шь, не хотяше пити. Распе́нше же его, раздѣлиша ризы его, ве́ргше жре́бія, и сѣдяще стрежа́ху его ту. И возложиша верху главы его вину его написану. се́й есть Ісусъ, царь Іюде́йскыи. Тогда распяша съ нимъ два разбойника, единого одесну́ю, и единого ошу́юю. е́динъ же от обѣше́ною злодѣю ху́ляше его, глагоя. аще ты еси Христосъ, спаси себе и на́ю. отвѣща́въ же другіи, прѣща́ше ему, глагоя. ни ли ты боишися Бога, яко въ томъ же осужде́нъ еси; и мы убо въ пра́вду. достойная бо по дѣломъ на́ю воспріе́млевѣ, се́й же ни единого зла сотвори. и глаголаше Ісусови. помяни мя Господи, егда пріидеши во царствіи си. И рече ему Ісусъ. аминь глагою тебѣ, дне́сь со мною бу́деши въ раи. Мимо ходящеи же ху́ляху его, покива́юще глава́ми своими, и глагоюще. разаряяи церковь, и треми деньми созида́я, спасися са́мъ. аще Сынъ еси Божіи, сниди съ креста. Та́кожде же и архіере́е руга́ющеся съ книжникы и ста́рцы, и фарисе́и глаголаху. иныя спасе, себе ли не можетъ спасти. аще царь Ізраилевъ есть, да сни́детъ нынѣ съ креста, и вѣруемъ въ него. упова на́ Бога, да изба́витъ нынѣ его, аще хощетъ ему. рече́ бо яко Божіи есмь Сынъ. Тожде же и разбойника распятая съ нимъ, поноша́ста ему. от шеста́го же часа, тма бысть по все́й земли, до часа девятаго. о девятемъ же часѣ, возопи Ісусъ гла́сомъ ве́ліемъ, глагоя. Или Или, лимасавахфа́ни; еже есть. Боже мой Боже мой, вску́ю мя еси оста́вилъ; нѣціи же от ту стоящихъ слышавше, глаголаху, яко Илію глаша́етъ се́й. И абіе те́къ единъ от нихъ, и пріе́мъ гу́бу, исполнивъ же оцта, и возне́зъ на трость напаяше его. прочіи же глаголаху, оста́ви, да видимъ аще пріидетъ Илія спасти его. Ісусъ же па́кы возопивъ гла́сомъ ве́ліемъ, испусти духъ. И се завѣса церковная раздра́ся на́ двое, съ вышняго кра́я до нижняго. И земля потрясе́ся, и ка́меніе распаде́ся, и гроби отверзошася, и многа тѣлеса усопшихъ святыхъ воста́ша. и изше́дше изъ гробъ по воскресе́ніи его, внидоша во святы́и гра́дъ, и явишася мнозѣмъ. Сотникъ же и иже съ нимъ стрегу́щеи Ісуса, видѣвше тру́съ, и бывшая, убояшася зѣло, глагоюще, воистину Божіи Сынъ бѣ се́й. Іуде́е же, поне́же пятокъ бѣ, да не оста́нутъ на крестѣ тѣлеса въ суботу, бѣ бо великъ день тоя суботы, молиша Пила́та, да пребіютъ голени ихъ, и возмутъ. пріидоша же воини, и пе́рвому убо пребиша голени, и другому распятому съ нимъ. на Ісуса же прише́дше, яко видѣша его уже уме́рша, не пребиша ему голеніи, но единъ от воинъ копіе́мъ ре́бра ему прободе. и абіе изыде кровь и вода. и видѣвыи, свѣдѣтельствова, и истинно есть свѣдѣтельство его. и той вѣсть яко истину глаголетъ, да вы вѣру имете. Быша бо сія, да сбу́дется писа́ніе, кость не сокрушится от него. И па́кы другое писа́ніе глаголетъ. возрятъ на́нь его же прободоша. Бѣху же ту и жены многы издале́че зряще, иже идоша по Ісусѣ от Галиле́я, служа́ще ему. въ нихъ же бѣ Ма́рія Магдалыни, и Ма́рія Іа́ковля и Іoсіи ма́ти. и ма́ти сыну Зеведе́oву. Поздѣ же бывшу, пріиде человѣкъ бога́тъ, от Аримафе́я, именемъ Іoсифъ, иже и той учися у Ісуса. се́й присту́пль къ Пила́ту, проси тѣлесе Ісусова. Тогда Пила́тъ повелѣ да́ти тѣло. и пріе́мъ тѣло Іoсифъ, обвитъ е плащаницею чистою, и положи е въ новѣмъ свое́мъ гробѣ, иже исъсѣче въ ка́мени. и възвали ка́мень ве́ліи надъ две́ріи гроба, и отиде. Бѣ же ту Ма́рія Магдалыни, и друга́я Ма́рія, сѣдящи прямо гробу.

Во Святую и Великую Суботу, вечеръ, на Божественои Литургіи, Великаго Василія

Мф.28:1-20

Зач., 115. Въ вeчеръ же суботныи, свитающи во едину отъ суботъ, пріиде Марія Магдалыни, и другая Марія, видѣти гробъ. и се трусъ бысть вeліи. ангелъ бо Господень съшeдъ съ небесе, приступль отвали камень отъ двeріи гроба, и сѣдяше на нeмъ. бѣ же зракъ его яко молніи, и одѣяніе его бѣло яко снѣгъ. отъ страха же его сотрясошася стрегущеи, и быша яко мeртви. отвѣщавъ же ангелъ, рече женамъ. не бойтеся вы. вѣмъ бо, яко Ісуса распятаго ищете. нѣсть здѣ. воста бо, яко же рече, пріидѣте. видите мѣсто, идѣже лежа Господь. и скоро шeдше, рцѣте ученикомъ его, яко воста отъ мертвыхъ, и се варяетъ вы въ Галилeи, тамо его узрите. се рѣхъ вамъ. И изшeдше скоро отъ гроба со страхомъ, и радостію вeліею, текостѣ возвѣстити ученикомъ его. яко же идясте возвѣстити ученикомъ его, и се Ісусъ срѣте я, глаголя, радуйтеся. онѣ же приступльши, ястеся за нозѣ его, и поклонистеся ему. Тогда глагола имъ Ісусъ, не бойтеся. идѣте, возвѣстите братіи моeй, да идутъ въ Галилeю, и ту мя видятъ. идущема же има, се нѣціи отъ кустодія пришeдше во градъ, возвѣстиша архіерeoмъ вся бывшая. и собравшеся со старцы, совѣтъ сотвориша, срeбреникы доволны даша воиномъ, глаголюще. рцѣте, яко ученицы его нощію пришeдше украдоша его, намъ спящемъ. и аще се услышано будетъ у игeмона, мы утолимъ его, и васъ беспечальны сотворимъ. они же пріeмше срeбреникы, сотвориша яко же научeни быша. и промчeся слово се во Іудeехъ, даже до сего дне. Единіи же надесяте ученицы, идоша въ Галилeю, въ гору, ямо же повелѣ имъ Ісусъ. и видѣвше его, поклонишася ему. ови же усомнѣшася. И приступль Ісусъ, рече имъ, глаголя. дастъмися всяка власть, на небеси и на земли. шeдше убо научите вся языкы, крестяще ихъ, во имя Отца и Сына и святаго Духа, учаще ихъ блюсти вся елика заповѣдахъ вамъ. и се Азъ съ вами есмь вся дни до скончанія вѣка, аминь.